
în memoria prietenului meu Basile, 
un prea tânăr călător în lumea de dincolo 



„Să te înşeli crezând că religia (...) este adevărată 
nu înseamnă o mare pierdere; dar ce tristeţe să te 
înşeli crezând că este falsă!” 

Blaise Pascal 



Cuvânt-înainte 


în România actuală există foarte puţine lucrări de sociologia religiilor 
semnate de autori români. Majoritatea au apărut la edituri mici, cu 
distribuţie modestă. Din fericire, există şi excepţii notabile. Autorii sunt, în 
general, sociologi din generaţii diferite sau absolvenţi de ştiinţe socioumane 
reprofilaţi pe cercetarea şi predarea ştiinţei religiilor, mai exact a istoriei şi 
sociologiei religiilor. Cunosc unele dintre aceste lucrări româneşti şi am 
avut foarte multe de învăţat din ele. Le mulţumesc colegilor şi pe această 
cale. Sper ca în viitorul apropiat numărul autorilor români care vor publica 
lucrări de sociologia religiilor să crească. 

Aşadar, deocamdată această lucrare acoperă o lacună importantă din 
literatura de specialitate românească dedicată sociologiei religiilor. 
Noutatea metodologică rezidă în aplicarea teoriei binaro-fractalice a lui 
Ioan Petru Culianu în tratarea unor subiecte religioase clasice şi actuale, 
cum ar fi fundamentalismul religios, de exemplu. Propun şi alte interpretări, 
idei, analize şi comparaţii specifice sociologiei religiilor, pe care cititorul le 
va descoperi singur în paginile cărţii. 

Perspectiva de analiză şi interpretare a fenomenului religios în diferitele 
sale ipostaze este una predominant sociologică. Lucrarea conţine şi 
importante concepte, idei şi teorii ce aparţin istoriei religiilor. Din punctul 
meu de vedere, aceste elemente de istoria religiilor formează baza 
cunoaşterii în domeniul ştiinţei religiilor. Aşa cum sociologia generală oferă 
date fundamentale absolut necesare în studierea sociologiilor de ramură, la 
fel istoria religiilor pune la dispoziţia sociologului, antropologului, 
psihologului sau filosofului ce se ocupă de religiile lumii alfabetul necesar 
studierii ştiinţifice a fenomenului religios. Acest alfabet al ştiinţei religiilor 




este, din nefericire, insuficient cunoscut şi predat în universităţile 
româneşti. Tocmai de aceea am păstrat în carte informaţii şi interpretări 
necesare minime ce aparţin strict istoriei religiilor. Iată un exemplu drept 
argument. Nu poţi invoca sociologic perpectiva islamică asupra maternităţii 
adoptive, căsătoriei, divorţului, portului vălului, jihadului sau 
fundamentalismului religios dacă nu cunoşti nimic despre Coran şi cei cinci 
stâlpi ai islamului. Or, Coranul şi stâlpii de bază ai islamului sunt prezentaţi 
de obicei de un istoric al religiilor. în realitate, perspectivele de analiză 
ştiinţifică interacţionează fără a-şi pierde specificitatea. Am încercat să 
păstrez în carte un dozaj optim şi necesar între istoria şi sociologia 
religiilor, pentru o mai corectă şi profundă înţelegere a fenomenului 
religios. 

Cartea este scrisă clar, obiectiv, într-un limbaj sociologic accesibil şi se 
adresează elevilor, studenţilor în sociologie, masteranzilor şi 
(post)doctoranzilor în ştiinţele socioumane, specialiştilor în cercetarea 
religiilor şi publicului larg cultivat. în urma unei experienţe de peste 
douăzeci de ani de predare la Universitatea „A1.I. Cuza” din Iaşi a cursului 
de „Istoria şi sociologia religiilor”, am selectat în acest volum temele de 
real interes pentru studenţi şi specialiştii în sociologia religiilor. 

Ele se referă, în prima parte a cărţii, la analiza religiei din perspectiva 
sociologilor clasici. Dincolo de orice mode culturale, cărţile lor rămân de 
referinţă. Evident, temele cercetate de sociologii clasici se cer actualizate în 
baza unor analize şi interpretări noi, actuale. Am încercat să evidenţiez 
specificul cercetării sociologice a religiilor de către clasici prin raportare la 
interpretările antropologice, etnologice şi filologice date fenomenului 
religios. 

Totuşi, nucleul forte al cărţii îl reprezintă marile religii ale lumii 
contemporane : iudaismul, creştinismul (cu principalele lui confesiuni), 
islamul, hinduismul, budismul, şintoismul etc. De ce? Pentru că există o 
„foame” permanentă a studenţilor pentru această temă. M-am convins timp 



de peste douăzeci de ani, punându-i să aleagă tema favorită din programa 
analitică a cursului. Ei bine, generaţii şi generaţii de studenţi alegeau marile 
religii ale lumii contemporane, ca şi cum s-ar fi vorbit între ei. 

Am lăsat multe subiecte deoparte în această carte. Ele vor face 
(probabil) obiectul altei lucrări. însă temele de sociologie a religiilor 
aproape insolite, în orice caz „exotice” şi puţin discutate, nu puteau lipsi. 
Mă gândesc la societăţile secrete şi Noile Mişcări Religioase, la yoga, 
magie, şamanism şi satanism. Primele trei sunt prezentate selectiv. Fiecare 
temă în parte merită reluată, nuanţată şi aprofundată. Numai că, într-o 
lucrare cu caracter general şi cuprinzător, ele nu sunt pe deplin tratate şi 
analizate. 

Am prezentat la finalul acestei cărţi trei teme de sociologie a religiilor 
pe care le coordonez şi în tezele unor doctoranzi de-ai mei: toleranţa 
religioasă, secularizarea şi fundamentalismul religios. 

Sociologia religiilor se subintitulează Credinţe, ritualuri, ideologii. Am 
folosit termenii credinţe şi ritualuri în sensul dat de sociologul Emile 
Durkheim. Astfel, credinţele sunt „stări de opinie constând în 
reprezentări”-, iar ritualurile se cer înţelese ca „modalităţi de acţiune 
determinate”-. Ideologiile invocate în volum au în atenţie interpretarea 
eronată şi transpunerea în viaţa politică a unor idei şi credinţe din marile 
texte revelate ale religiilor lumii. 

Le mulţumesc mult studenţilor mei pentru admirabilele şi rodnicele 
noastre întâlniri. De asemenea, le mulţumesc celor două prezenţe feminine 
din viaţa mea (soţia şi fiica), fără de care n-aş fi avut puterea şi curajul de a 
duce acum acest proiect la bun sfârşit. Mulţumesc în mod special Editurii 
Polirom pentru încredere, sprijin, coordonare şi pentru exemplara răbdare 
pe care a avut-o cu un mai vechi autor confiscat actualmente de solicitante 
servituti administrative, didactice si de cercetare. 

Capitolul I 

Teorii sociologice clasice specifice cercetării 
fenomenului religios 


1.1. Apariţia sociologiei religiilor 

Aşa cum scria Jean-Paul Willaime, apariţia în Europa a sociologiei ca 
ştiinţă este legată de condiţia şi viitorul marilor religii ale lumii 
contemporane, în contextul multiculturalităţii occidentale. Prin urmare, 
sociologia este o disciplină eminamente occidentală axată în principal pe 
explicaţia relaţiilor dintre religie, societate şi (post)modernitate-. 

Analizele întemeietorilor sociologiei, dar şi cele ale unor reprezentanţi 
clasici ai sociologiei religiilor - Emile Durkheim, Max Weber, Alexis de 
Tocqueville, Georg Simmel, Roger Bastide etc. - sunt, multe dintre ele, 
legate de (post)modernitate şi de criza acesteia. în mod cu totul special se 
discută astăzi despre criza economică, socială, morală şi spirituală a 
societăţii. Această ultimă ipostază a crizei a dus la o înţelegere simplistă, 
uneori vulgarizatoare, a religiei. ETn exemplu istoric semnificativ în acest 
sens îl constituie interpretarea iluministă a religiei. 

Credem că un rol cu totul special în reabilitarea studiului ştiinţific, 
profund şi autentic, al religiilor lumii l-a avut şi Mircea Eliade. Acesta a 
dezavuat convingător în multe scrieri ale sale limitele acestor ideologizări şi 
vulgarizări aplicate fenomenului religios. în termenii lui Eliade, religia - 
având drept centru sacrul - nu defineşte omul într-o etapă sau alta a vieţii 


sale. Nu apare într-un anumit moment istoric pentru ca, mai târziu, să 
dispară. Religia este consubstanţială condiţiei umane. Aşadar, ea defineşte 
destinai omul ca fiinţă socială. Sociologic, accentul cercetării ştiinţifice a 
religiei este pus pe efectele sociale ale credinţelor, simbolurilor şi 
ritualurilor religioase, pe formele de autoritate religioasă pe care religia le 
conţine, pe relaţia Biserică-Stat şi pe anumite consecinţe ale acestei relaţii. 

Cu toate acestea, aşa cum demonstrează chiar sociologii, religia ca 
obiect de studiu ştiinţific are un caracter paradoxal: există şi nu există (în 
sensul că nu poate fi în totalitate cuantificată şi cercetată în manieră clară, 
precisă, obiectivă). în termenii lui Emile Poulat, religia este un „obiect 
straniu, cu statut incert - mobil şi controversat -, care ne scapă încontinuu, 
la fel ca arta, dragostea, ego-ul şi conştiinţa”-. Deseori, faptul religios stă 
sub semnul paradoxului şi al nonsensului-. 

Totuşi, există o parte cuantificabilă a fenomenului religios. Ea este, de 
cele mai multe ori, obiectul de studiu al sociologiei religiilor. Este vorba de 
religie înţeleasă ca „un construct social”- şi ca un ansamblu de procese 
sociale care „au un rol fundamental în producerea, dezvoltarea şi 
răspândirea credinţelor şi practicilor religioase”-. Faptul acesta se reflectă şi 
în opera unor clasici ai sociologiei religiilor. 


1.2. Religia în viziunea sociologilor clasici 

1 . 2 . 1 . Alexis de Tocqueville 

în Despre democraţie în America, sociologul francez analizează importanţa 
religiei în formarea politicii şi democraţiei americane-. Tocqueville a 
contrazis ideea că o societate democratică modernă presupune în mod 
automat un crepuscul al religiei, o scădere a vitalităţii religioase specifice 
unui popor. Dimpotrivă, societatea americană a timpului său - şi nu numai 


- trăia o impresionantă viaţă religioasă-. Ea a avut şi are o importanţă 

A 

majoră în viaţa cotidiană a cetăţenilor americani. „In America, religia duce 
la cunoaştere; respectarea legilor divine conduce omul la libertate. ”- 

Ideile de bază ale religiei sunt esenţiale pentru viaţa socială. „Oamenii 
au, prin urmare, un interes comun în a-şi construi idei bine determinate 
referitoare la Dumnezeu, la sufletul lor, la datoriile lor generale faţă de 
creator şi de semeni; căci orice îndoială în ceea ce priveşte aceste aspecte 
le-ar lăsa toate actele la voia întâmplării şi i-ar condamna oarecum la 
dezordine şi neputinţă.”— Această idee a lui Alexis de Tocqueville este 
astăzi de o incontestabilă actualitate. Ea explică într-o anumită măsură şi 
succesul multiculturalismului şi pluralismului religios din SUA. 
Tocqueville anticipează acest succes prin ideea lui referitoare la nevoia 
morală a cetăţeanului american de a crede în ceva: „...important nu este ca 
toţi cetăţenii să profeseze o religie adevărată, ci ca ei să profeseze o 
religie”—. De aici şi respectul faţă de religia Celuilalt. 

Rolul social clasic al creştinismului în SUA este foarte clar precizat de 
sociologul francez. El „dirijează moravurile şi, orânduind familia, 
contribuie la ordinea de stat”—. Interesantă este şi importanţa specială pe 
care Alexis de Tocqueville o acorda femeii americane. Incontestabil, SUA 
au fost si sunt un spaţiu social al marilor tentatii si ambiţii de putere si 
îmbogăţire. Or, religia „nu poate modera dorinţa fierbinte de îmbogăţire pe 
care totul o stimulează, dar stăpâneşte sufletul femeii şi femeia determină 
moravurile”—. Prin urmare, în baza unor legături matrimoniale puternice, 
soţia are puterea şi priceperea de a impune respectarea moravurilor şi 
necesarul echilibru din viata de familie a fiecărui american. Evident, astăzi 
ideea lui Alexis de Tocqueville privind rolul social al femeii în respectarea 
moravurilor este parţial confirmată. 

O altă idee a lui Tocqueville referitoare la importanţa vieţii private în 
explicarea atitudinii noastre publice şi a comportamentului social mi se pare 
a fi de o mare importanţă şi acum. 


în Europa, aproape toate dezordinile din societate se nasc în căminul 
familial şi nu departe de patul conjugal. Aici, bărbaţii dispreţuiesc 
legăturile naturale şi plăcerile permise, cultivând gustul pentru 
dezordine, pentru neliniştile inimii şi instabilitatea dorinţelor. Agitat de 
patimile tumultoase care i-au tulburat ades propria locuinţă, europeanul 
se supune cu greu puterii legislative a statului. Când părăseşte agitaţia 
lumii politice, americanul se întoarce în sânul familiei unde reîntâlneşte 
imaginea ordinii şi a păcii. Aici, toate plăcerile sunt simple şi naturale, 
bucuriile nevinovate şi liniştite; şi deoarece dobândeşte fericirea prin 
armonia vieţii, el se obişnuieşte fără efort să-şi armonizeze atât opiniile, 
cât şi gusturile. în timp ce europeanul încearcă să scape de necazurile 
domestice tulburând societatea, americanul extrage din căminul său 
dragostea pentru ordine pe care o extinde asupra treburilor statului.— 

Această fecundă şi subtilă relaţie stabilită de Tocqueville între viaţa 
privată şi sfera publică se cere nuanţată. Nu putem generaliza pentru tot 
spaţiul european originea crizelor sociale în viaţa privată, deşi în unele 
cazuri această legătură se confirmă. Sunt necesare studii sociologice 
detaliate. Apoi, Europa de astăzi nu mai este Europa vremii lui Alexis de 
Tocqueville. Evident că nici nu putem idealiza paradisul conjugal american. 
Până la urmă, gândirea dihotomică (Europa versus America) pe care o 
practica cunoscutul sociolog francez este neconvingătoare, dar ideea 
condiţionării vieţii sociale de bucuriile sau dramele domestice ale vieţii de 

familie este subtilă şi merită verificată prin studii sociologice actuale. 

Interesat în mod special de relaţia puterii politice cu autoritatea preoţilor 
catolici şi cu religia creştină în genere, Tocqueville susţinea că religia a fost 
„cea dintâi instituţie politică a Statelor Unite”—. De ce? Pentru că „dacă nu 
ea le dă gustul libertăţii, le uşurează în mod deosebit folosirea ei”—. 
Cunoscutul sociolog surprinde foarte bine dimensiunile religioase ale vieţii 



politice, fiind sensibil şi la importanţa instrumentării religiei contra 
structurilor politice totalitare—. 

1.2.2. Emile Durkheim 

1.2.2.1. Religie şi magie. Asemănări şi diferenţe 

în celebra sa carte. Formele elementare ale vieţii religioase, Emile 
Durkheim defineşte religia în funcţie de noţiunea de sacru : „Lucrurile sacre 
sunt acelea pe care interdicţiile le apără şi le izolează; lucrurile profane, 
acelea cărora li se aplică aceste interdicţii şi care trebuie să rămână departe 
de lucrurile sacre”—. La rândul lor, credinţele religioase ar fi anumite „... 
reprezentări ce exprimă natura lucrurilor sacre şi raporturile pe care le 
stabilesc între ele sau cu lucrurile profane”—. în sfârşit, ritualurile 
religioase sunt: „...reguli de conduită care prescriu felul în care omul 
trebuie să se comporte cu lucrurile sacre”—. Toate aceste sensuri şi 
accepţiuni instituite de Durkheim continuă să fie de actualitate. 

Loarte clară este şi diferenţa pe care Durkheim o instituie între religie şi 
magie. Deşi au multe în comun (credinţe, mituri, dogme, ceremonii, 
sacrificii, lustraţii, rugăciuni, dansuri etc.), totuşi religia este mai orientată 
spre speculaţie şi mai bine fundamentată teoretic. Magia, dimpotrivă, 
conţine „tehnici elaborate”—. Ambele rivalizează şi concurează din punct 
de vedere istoric. 

Or, ceea ce diferenţiază religia de magie ar fi, în opinia lui Durkheim, în 
primul rând generalitatea credinţelor religioase. în al doilea rând este vorba 
de capacitatea religiei de a oferi o puternică unitate grupului uman, 
comunităţii sau societăţii unde ea este prezentă. Pe baza acestei unităţi se 
constituie în religie şi Biserica. „O societate ai cărei membri sunt uniţi prin 
aceea că îşi reprezintă în mod similar lumea sacrului şi raporturile ei cu 
lumea profană şi prin faptul că ei traduc această reprezentare comună în 
practici identice, constituie ceea ce vom numi o Biserică.”— Ea însoţeşte în 


permanenţă religia, scrie Durkheim. 

Magia nu are, în schimb, nimic comun cu apartenenţa la o Biserică. 
Deşi are deseori un grad consistent de generalitate, credinţele magice nu 
apropie şi nu unesc oamenii între ei. Magia nu devine un important mijloc 
de construcţie şi reconstrucţie identitară. Altfel spus, „nu există Biserică 
magică”—. 

Aşadar, religia este o realitate colectivă, în sensul că face posibilă 
apartenenţa la ea a grupurilor de credincioşi. Prin aceasta se şi deosebeşte 
de magie : „O religie este un sistem unitar de credinţe şi practici referitoare 
la lucruri sacre, adică individualizate, izolate, interzise, credinţe şi practici 
ce-i reunesc într-o singură comunitate morală, numită Biserică, pe toţi aceia 
care aderă la ele”—. 

In viziunea sociologului francez, originea religiei este socială. 
Societatea, prin coerciţia pe care o exercită, inspiră membrilor ei 
dependenţă şi respect. La limită, religia este societatea transfigurată, 
ipostaziată în absolut. 

Funcţiile religiei, aşa cum le prezintă Emile Durkheim, au în atenţie, în 
principal, două aspecte: 

a) capacitatea religiei de a integra social pe membrii unui grup, comunităţi 

sau societăţi; 

b) asigurarea ordinii sociale. 

Ca orice teorie a înţelegerii şi interpretării fenomenului religios şi cea 
durkheimistă îşi are propriile limite. Ele se referă, printre altele, la 
următoarele elemente: 

a) se eludează de către fiul rabinului Durkheim caracterul revelat al textelor 

sacre; 

b) numind societatea drept sursă a religiei, E. Durkheim simplifică şi 
denaturează originea revelată a religiei; 

c) a cercetat sociologic şi a generalizat rezultatele pentru tipul de societate 


în care „gruparea socială (clanul) şi gruparea religioasă (religia 
totemică) sunt perfect suprapuse şi confundate”—. Dincolo de aceste 
limite, sociologia religiilor propusă de Durkheim continuă să fie actuală 
şi stimulativă pentru actualele cercetări sociologice ale faptului religios. 

1.2.2.2. Sacrul în viziunea lui Emile Durkheim 

O succintă şi clară analiză a sacrului în viziunea unor antropologi şi 
sociologi clasici (Durkheim, Mauss, Makarius, Girard, Levi-Bruhl, Callois) 
o oferă Mario Pollo—. 

Cercetarea sociologică clasică a sacrului a pus un accent special pe ceea 
ce s-a numit ambiguitatea sacrului- . Emile Durkheim remarcă foarte bine 
acest fapt. Nu a fost singurul. Robertson Smith, de exemplu, este unul 
dintre sociologii foarte importanţi care a pus „în lumină ambiguitatea 
noţiunii de sacru”—. 

Există o ambiguitate clară şi a forţelor religioase. în termenii lui 
Durkheim, avem forţe religioase „binefăcătoare, păstrătoare ale ordinii 
fizice şi morale, dătătoare de viaţă, de sănătate, distribuind toate calităţile 
respectate de oameni...”—. Exemplele sociologului francez sunt cele la 
modă în jurul anului 1917. Este vorba despre principiul totemic, cel care 
inspiră iubirea şi recunoştinţa. 

Există însă şi „puterile rele şi impure, producătoare de dezordini, 
cauzatoare de moarte, boli, instigatoare la sacrilegii”—. Ele inspiră teamă şi 
groază. Sunt forţele vrăjitorului, cele care provin de la prezenţa unui 
cadavru sau din sângele impur. Concluzia lui Emile Durkheim este aceea că 
întreaga viaţă religioasă se desfăşoară în limitele a ceea ce este „pur şi 
impur, sfânt şi profan, divin şi diabolic”—. 

Numai că Durkheim cultivă o logică binară în descrierea lor. Consideră 
anumite realităţi religioase ca fiind sacre, pure, iar altele profane, impure. 
Unele sunt divine, altele diabolice. Un exemplu clasic din creştinism este 
cel al prezenţei diavolului. 


Creştinismul însuşi, oricât de înaltă ar fi ideea pe care şi-o face despre 
divinitate, a fost obligat să găsească un loc în mitologia sa pentru 
spiritul negativ. Satan reprezintă o piesă esenţială a sistemului creştin; 
or, dacă el este o fiinţă impură, nu este şi o fiinţă profană. Anti-zeul 
rămâne totuşi un zeu, inferior şi subordonat, este adevărat, totuşi dotat 
cu puteri extinse; face obiectul unor rituri, cel puţin al celor negative.— 

Există şi situaţii sociale de incertitudine cu privire la cele două forţe sau 
puteri. Exemplu: nu ştim precis de ce la popoarele semite este interzisă 
carnea de porc. Pentru că este impură sau sfântă? 

Realmente interesant este faptul că ceea ce este impur poate de 
asemenea deveni pur. Iată exemplele lui Durkheim: sufletul mortului, iniţial 
sursă de frică şi groază, devine, după încheierea doliului, geniu protector; 
cadavrul care iniţial inspira teamă, nevoie de distanţare devine apoi relicvă 
venerată; animalul totemic este în mod cert o fiinţă sfântă, dar atunci când i 
se consumă carnea neritualic, totemul devine sursă sigură aducătoare de 
moarte. Ambiguitatea sacrului provine din aceste transformări ale purului şi 
impurului. 

însă Durkheim explică această ambiguitate a sacrului— dintr-o 
perspectivă sociologică originală. „Când societatea trece prin unele situaţii 
care o întristează, o sperie sau o mânie, ea exercită asupra membrilor ei o 
presiune pentru ca ei să facă dovada, prin acte semnificative, a tristeţii, 
angoasei şi mâniei lor.”— Societatea le impune să plângă, să geamă, să-şi 
provoace răni reciproce. Prin aceste manifestări, grupului i se restituie 
energia, permiţându-i-se să se refacă—. 

Subiecţii îşi imaginează că fiinţe răufăcătoare (ostile temporar sau 
definitiv) manifestă răul şi nu pot fi anulate în acţiunile lor malefice decât 
prin suferinţă umană. Deci oamenii îşi asumă suferinţa ca o cale pentru a se 
elibera de răul supranatural. Exemplu: îţi asumi suferinţa firească după 


trecerea în nefiinţă a cuiva drag, dar apoi te revigorezi ca individ. în opinia 
lui Durkheim, aceste fiinţe răufăcătoare nu există în sine! Ele sunt stări 
colective obiectivate sau chipuri ale societăţii transfigurate. 

Invers, situaţiile bune sunt transfigurate în zeităţi protectoare. Cei doi 
poli ai vieţii religioase corespund celor două stări opuse prin care trece 
viaţa socială. „între sacrul fast şi sacrul nefast există acelaşi contrast ca 
între stările de euforie şi de disforie colective.”— Religia este aşadar 
expresia esenţializată, prescurtată a vieţii sociale. Mai mult, religia a 
generat esenţialul dintr-o societate. Deci ideea de societate constituie 
sufletul religiei. 

Religia este societatea transfigurată, ipostaziată în absolut. Care 
societate? Cea reală, cu diferenţele şi imperfecţiunile ei? Cea perfectă, 
virtuală? în joc este ultima, cea care traduce aspiraţiile noastre profunde de 
bine, frumos, ideal. Ele provin din noi înşine şi nu pot fi traduse prin nimic 
altceva. Sunt în esenţa lor religioase—. 

Drama sentimentelor colective, susţine Durkheim, este aceea că nu pot 
căpăta conştiinţă-de-sine în mod direct, nemijlocit. Ele trebuie să se fixeze 
pe obiectele exterioare pentru a se cunoaşte pe ele însele. Drept urmare, vor 
lua o parte din caracteristicile lucrurilor. Le vor purta urmele, însemnele. 

1.2.3. Marcel Mauss 

Este sociologul şi antropologul francez care vine pe linia cercetărilor lui 
Emile Durkheim—. A negat dimensiunea transculturală a conceptului de 
sacru la Durkheim. Acesta ar fi nepotrivit pentru cercetarea religiilor 
nesemitice. Apoi Marcel Mauss a înlocuit conceptul durkheimist de sacrul 
cu noţiunea de mana, considerată a fi mai potrivită pentru explicarea multor 
fenomene culturale şi sociale. De exemplu, unul dintre acestea ar fi magia. 

Mauss a propus, în 1902, „o clasificare a fenomenelor religioase în 
patru categorii: 1. reprezentări; 2. practici; 3. organizări religioase; 4. 
sisteme”—. Defineşte ritualurile ca fiind un ansamblu de practici sociale cu 


caracter sacru. înţelege rugăciunea drept o practică esenţială în orice religie 
a lumii. Consideră sacrificiul ca fiind un ritual ce presupune comunicarea 
cu lumile invizibile prin intermediul unei victime. Refuză, împreună cu 
Henri Hubert, să recunoască existenţa în sine a sentimentelor religioase. 
Există doar sentimente normale, diferite de cele religioase. în acelaşi mod, 
Mauss susţinea că nu există religie (sau o esenţă a religiei): „există doar 
fenomene religioase”— bine determinate în timp şi istorie. 

1.2.4. Gaston Richard 

Desprins din grupul „L’Annee sociologique”, acest sociolog francez al 
religiilor şi-a asumat cu privire la religie un punct de vedere personal, 
diferit de cel al lui Emile Durkheim. îi reproşează, pe bună dreptate, lui 
Durkheim „identificarea sentimentului religios cu sentimentul social”—. 
Consideră că sociologul Durkheim ar fi devenit metafizician atunci când a 
propus o înţelegere exhaustivă a sentimentului religios prin câteva 
„afirmaţii dogmatice”—. în altă ordine de idei, teza divinizării societăţii 
propusă de Emile Durkheim o consideră a fi neconvingătoare. De ce? 
Printre altele, pentru că nu explică teodiceea. 

1.2.5. Georg Simmel 

în antiteză cu Durkheim, Simmel susţine în lucrarea sa Religia că societatea 
„n-are existenţă în sine, ci constă dintr-o multitudine de interacţiuni 
individuale”—. Originea religiei nu este doar viaţa socială, aşa cum susţinea 
Durkheim, ci „raportul cu natura şi atitudinea omului faţă de soartă...”—. 
Religiozitatea, înţeleasă de Simmel ca o emoţie specială, este cea care naşte 
religia. Această emoţie specială este numită de Simmel pietate. 

Diversele relaţii sociale au o tonalitate religioasă ce le conferă vigoare 
şi distincţie. 


Relaţia copilului plin de pietate filială cu părinţii săi, cea a patriotului 
entuziast cu ţara sa, ori la fel de convinsului cosmopolit faţă de omenire, 
raportul muncitorului cu clasa lui în ascensiune sau a feudalului mândru 
de nobleţea sa cu propria-i castă, a supusului cu stăpânul sub a cărui 
influentă se află, sau a oşteanului loial cu armata sa - toate aceste relaţii 
cu conţinutul lor de o diversitate infinită, considerate sub aspectul laturii 
lor psihice, pot avea o tonalitate comună, care poate fi designată ca 
religioasă.— 

Toate au o încărcătură numită de Simmel „religioasă”, fiind diferite de 
relaţiile bazate pe egoism, supunere, putere sau morală. 

După cum susţine Simmel, nu orice formă de pietate se regăseşte într-o 
religie, aşa cum nu tot ce este sacru fundamentează religii. Aşadar, putem 
„să fim pioşi fără a avea o religie, după cum putem fi artişti fără a face 
opere de artă”—. 

1.2.6. Arnold Gottfried 

A fost un teolog protestant rupt de Biserica Luterană oficială. Ideea lui era 
aceea că dreapta credinţă nu este o dogmă (în sensul lui L. Blaga), 
un adevăr relevat Părinţilor pustiei. Mai curând, ea ar rezulta din poziţia 
socială privilegiată a unor clerici, obţinută în schimbul sprijinirii 
necondiţionate a puterii politice. Autorul german a fost interesat de relaţia 
dintre spiritul religios şi viaţa politică, dintre Biserică şi Stat. în opinia sa, 
schismaticii, ereticii nu ar fi decât simpli insurgenţi politici. 

Ideile pastorului protestant vor deschide calea unor explicaţii ştiinţifice 
ulterioare ale relaţiilor dintre Stat, Biserică şi noile mişcări religioase. Un 
merit special al lui Gottfried este acela că deosebeşte cercetarea ştiinţifică a 
religiilor de cea teologică. în opinia sa, religia este un drept a priori care 
conduce la Spiritul Universal. îl anticipează oarecum pe M. Eliade, care 
considera că religia nu reprezintă un stadiu în evoluţia conştiinţei umane. 



ceva ce apare la un moment dat pentru ca mai târziu să dispară. Ea este 
constitutivă naturii umane. A exista în fiinţa umană înseamnă a fi conştient 
de natura sacră prezentă în tine. 

1.2.7. Max Weber 

Acest mare clasic al sociologiei religiilor s-a interesat, înainte de toate, de 
existenţa şi de reconstrucţia socială a sensului în toate religiile lumii. 
Interpretarea weberiană a religiei privilegiază „modul în care religia dă un 
sens vieţii şi societăţii umane, confruntate cu caracterul aparent aleatoriu al 
suferinţei şi nedreptăţii”—. Religia este „un tip deosebit de a acţiona în 
comunitate”—. Weber a fost sensibil mai ales la modul în care religia 
priveşte lumea aceasta, şi nu exclusiv pe cea de dincolo. 

Un subiect privilegiat de Weber în textele sale este cel al raţionalităţii. 
Astfel, Weber argumenta existenţa mai multor tipuri de raţionalităţi 
motivate religios, care au avut un rol esenţial în dezvoltarea modernităţii şi 
a spiritului capitalist. O altă temă preferată de Max Weber a fost cea a 
grupării hierocratice. In mod evident, gruparea hierocratică exercită o 
dominaţie religioasă specială. 

Un loc cu totul special în lucrările lui Max Weber îl au tipurile de 
administrare religioasă. Cele mai cunoscute sunt biserica şi secta. Biserica 
este o „instituţie birocratizată de mântuire deschisă tuturor, în care se 
exercită autoritatea de funcţie a preotului: ea se află în strânsă simbioză cu 
societatea înglobantă”—. Secta, în schimb, este „o asociaţie voluntară de 
credincioşi, rupţi în mod mai mult sau mai puţin marcat de mediul social 
înconjurător; în cadrul unei astfel de asociaţii prevalează o autoritate 
religioasă de tip charismatic”—. Ea pune în jocul social anumite puteri. 

Conform lui Max Weber există trei tipuri de puteri: 

a) puterea legitimată raţional-legal. Ea corespunde activităţii 

administrative, are caracter impersonal, se bazează pe „credinţa în 


validitatea regulamentelor şi funcţiilor”—. Exemplu: judecătorul. 

b) puterea legitimată tradiţional. Pune în scenă autoritatea cutumelor, 
obiceiurilor etc. Exemplu: vrăjitorul. 

c) puterea legitimată charismatic. Este puterea autentică, deplină, ce are 

drept temei forţa magică şi fascinţia exercitate de un anumit personaj 
religios. Exemplu: profetul—. 

Weber a fost interesat, cu precădere, de efectele economice ale 
credinţelor religioase, cum ar fi confucianismul, taoismul, hinduismul, 
budismul, iudaismul. în Etica protestantă şi spiritul capitalismului, 
sociologul german analizează afinitatea calvinismului puritan de secol XVI 
sau XVII cu spiritul de întreprindere tipic capitalismului. Are în atenţie nu 
atât actul religios, cât mai ales condiţiile sale istorice şi sociale. 

Totodată, Weber încearcă să înţeleagă cum o mentalitate economică 
(capitalistă) poate fi condiţionată de gândirea şi practica protestante. 
Răspunsul dat este următorul: printr-o asceză intramundană şi prin 
interpretarea muncii ca o vocaţie, iar a rezultatelor ei, ca un semn al 
elecţiunii divine. Ideea este unică în protestantismul ascetic european—. 

Totuşi, susţine Weber, anumite practici orientate spre câştig au existat 
în multe religii, inclusiv în Antichitate şi Evul Mediu occidental. „Ar 
însemna să falsificăm faptele dacă am atribui negustorului indian, chinez 
sau islamic, meşteşugarului şi culiului un «impuls de câştig» mai mic decât 
celui protestant.”— Diferenţa esenţială stă în ceea ce a reuşit să facă 
protestantismul ascetic european: 

...a pus capăt efectiv magiei, căutării transcendente a mântuirii şi 
„iluminării” contemplative intelectualiste (ca forma cea mai înaltă a 
acestora), doar el a creat motivele religioase necesare căutării mântuirii 
tocmai prin efortul specific „vocaţiei” intramundane - şi anume în 
opoziţie faţă de concepţia riguros tradiţionalistă a hinduismului: prin 
îndeplinirea raţionalizată metodic a vocaţiei—. 


Ideea este dezvoltată pe larg în Etica protestantă şi spiritul 
capitalismului. 

Opoziţia dintre spiritul oriental de tip confucianist şi protestantismul 
ascetic european este excelent ilustrată de Max Weber şi în Introducere în 
istoria religiilor. Confucianism şi taoism. Ea se baza, printre altele, pe jocul 
social diferit al încrederii. 

Neîncrederea generală a confucianistului instruit faţă de toţi ceilalţi şi 
implicit faţă de el însuşi, atent numai la „arta” stăpânirii de sine a 
celorlalţi, care frâna orice operaţie financiară şi de credit, este exact 
opusul încrederii pe care o avea puritanul faţă de fratele lui întru 
credinţă, mai ales a celei din sfera economicului. încrederea în 
legalitatea confratelui era necondiţionată şi de nezdruncinat pentru că 
era fundamentată religios.— 

Prin urmare, avem de-a face cu un efect social absolut remarcabil 
al autorităţii religioase creştine protestante, bazate pe Sola Fide şi Sola 
Scriptura. El are la bază acţiunea socială. Importanţa acesteia din urmă este 
clar evidenţiată de George Poede într-un foarte reuşit studiu despre Max 
Weber. 

într-o „ascensiune” de la iraţional spre raţional, de la religios spre 
ştiinţific, acţiunea socială este aceea care poate explica tipurile de 
dominaţie, configuraţiile puterii, multiplele ipostaze ale acesteia, agenţii 
colectivi şi individuali care o deţin, dar şi schimbarea paradigmelor 
culturale şi religioase care vor acorda alte încărcături semnificaţiilor 
puterii şi dominaţiei.— 


Teoria weberiană a tipurilor de putere, dominaţie şi autoritate a fost 



continuată de sociologul german Joachim Wach, care a predat la 
Universitatea din Chicago. 

1.2.8. Joachim Wach 

Autor american de origine germană, se va consacra sociologiei religiilor, 
gândind însă disciplina din perspectiva a ceea ce s-a numit Allgemeine 
Religionswissenschaft („ştiinţa generală a religiilor”). Ştiinţa generală a 
religiilor cuprindea: 1. Istoria religiilor; 2. Sociologia religiilor; 3. 
Fenomenologia religiilor; 3. Psihologia religiilor. Nu a reuşit însă, după 
cum arăta M. Eliade, să convingă prea mult în spaţiul anglo-saxon, prin 
excelenţă reducţionist, asupra fenomenului religios—. 

în genere, sociologia religiilor are în atenţie modul în care religia şi 
socialul se intercondiţionează, precum şi tipurile de relaţii care se stabilesc 
între un fapt intim (religia) şi faptul social ca atare. Fiind o realitate 
constitutivă fiinţei umane, religia condiţionează totul. Are o influenţă 
puternică asupra modului de construire a socialului, asupra a ceea ce este 
viu în general, susţinea Joachim Wach. 

1.2.9. Roger Bastide 

începem prin a menţiona câteva lucrări reprezentative ale sociologului 
francez: Les Problemes de la vie mystique (1931), Elements de sociologie 
religieuse (1935), Les Religions africaines au Bresil (1960), Le Sacre 
sauvage (1975). Teme analizate cu predilecţie de sociologul francez sunt, în 
principal, religiile afro-braziliene şi fenomenele de aculturaţie. Roger 
Bastide enumeră şi câteva tipuri de asimilare culturală: formală, juridică, 
folclorică, culinară, literară, religioasă. 

Religia este, înainte de toate, „o activitate simbolică” cu o raţionalitate 
specifică ce include o dimensiune afectivă, o activitate simbolică ce nu prea 
trebuie decupată în felii (în rituri, dogme, instituţii...), ci percepută global. 


„ca o activitate culturală totală ce se exprimă în diverse limbi”—. Religia 
are ritmul ei specific, propriile legi şi mecanisme funcţionale. Roger 
Bastide a refuzat reducţionismele marxiste, structuraliste, psihanalitice. 

Sociologul francez practică şi o distincţie de acum clasică între sacrul 
sălbatic şi sacrul domesticit. Primul era domesticit în comunităţile 
tradiţionale prin transă. în Occident, sacrul domesticit se dezagregă 
eliberând sacrul sălbatic. Exemple: cultul vedetelor, al VIP-urilor este un 
sacru sălbatic ce înlocuieşte cultul sfinţilor. Ritualurile şi mitologiile 
profane din mass-media le-au înlocuit pe cele sacre ale Bisericii, scria 
Roger Bastide în 1973—. Teza lui este în permanenţă confirmată de 
cercetările socioantropologice de teren actuale. 

1.2.10. Gabriel Le Bras 

Alături de sociologia generală, mediile religioase occidentale şi Bisericile 
creştine au influenţat apariţia sociologiei religiilor. Exemple: în secolul al 
XlX-lea, pastorii americani s-au arătat interesaţi de cercetarea sociologică a 
fenomenului religios; primul curs de sociologie de la Harvard College 
(1891-1892) a fost ţinut de un profesor congregaţionist; misionarii creştini 
au contribuit la dezvoltarea etnologiei; unii dominicani francezi au devenit 
sociologi profesionişti (Serge Bonnet, Maurice Montuclard, Henri Desroche 
etc.). 

în Franţa, juristul Gabriel Le Bras va iniţia o cercetare de teren a 
catolicismului. Pe atunci. Le Bras preda istoria dreptului canonic şi a 
instituţiilor creştine la Facultatea de Drept de la Ecole Pratique des Hautes 
Etudes. Autorul francez a scris mai multe cărţi de specialitate în domeniul 
sociologiei religiilor: Introduction ă Phistoire de la pratique religieuse en 
France (1942-1945), Etudes de sociologie religieuse: voi. I, Sociologie de 
la pratique religieuse dans Ies campagnes frangaises; voi. II, De la 
morphologie ă la typologie (1955-1956). 

în 1931 a publicat un chestionar de 25 de pagini în Revue d’Histoire de 


FEglise de France. Scopul era cunoaşterea precisă a ceea ce se numeşte 
„religia poporului”, „religia trăită” concret în diferite regiuni ale Franţei. 
Cercetarea sociologică a juristului Le Bras din 1931 a avut un important 
efect social. După război, cercetările s-au extins, catolicismul fiind interesat 
de pierderea terenului în favoarea altor confesiuni creştine sau a altor religii 
şi, mai ales, de mijloacele recuperării credincioşilor. 

Cu privire la contribuţiile lui Gabriel Le Bras în domeniul sociologiei 
religiilor este deja celebră tipologia sa referitoare la practicanţii religioşi. 
Ea cuprinde: 

a) disidenţii, adică cei străini de viaţa Bisericii; 

b) conformiştii sezonieri, acei cetăţeni francezi care merg la Biserică numai 

cu ocazia marilor rituri de trecere (botez, nuntă, înmormântare); 

c) practicanţii regulaţi (merg frecvent la slujba de duminică, se spovedesc 

şi se împărtăşesc cu ocazia marilor sărbători); 

d) pioşii, militanţii religioşi—. 

în Franţa, cercetările de sociologie a religiilor iniţiate de Gabriel Le 
Bras au avut consecinţe sociale importante. Astfel, în 1947 apărea - graţie 
canonicului Fernand Boulard - prima hartă religioasă a Franţei rurale. în 
1968, împreună cu Jean Remy, Fe Bras întocmea şi harta religioasă a 
Franţei urbane. în 1980 apărea Atlasul practicii religioase a catolicilor din 
Franţa. Evident, cercetarea sociologică a religiei are anumite limite. Una 
dintre ele a fost clar evidenţiată de însuşi Gabriel le Bras. Acesta a postulat 
o „sfântă a sfintelor” de care sociologul nu se putea atinge - revelaţia şi 
tainele ! Ele sunt date omului de către Dumnezeu, „iar omul se limitează la a 
le traduce în limbajul său”—. 


1.3. Prezenţe ale sacrului în societatea (post)modernă 


Specificul sociologiei religiilor constă în faptul că ea încearcă să înţeleagă 
şi să explice modul cum se înscrie un om religios în scenariul social şi cum 
este prezentă societatea în conştiinţa lui despre sacru. Sacrul însuşi - esenţă 
a religiei - este definit şi printr-o trăire personală, dar şi printr-o realitate 
socială care mediază între societate şi divinitate. 

La limită, sacrul se poate metamorfoza şi identifica chiar cu structura 
socială. G. Simmel, de exemplu, a fost interesat de camuflarea sacrului în 
lumea socială. Este vorba despre prezenţa sacrului în cuprinsul unor trăiri şi 
sentimente cu caracter de masă. Noţiunea de pietas, înţeleasă ca respect al 
justiţiei faţă de zei, şi cea de pax deorum pun pe acelaşi plan omul şi zeii. 
Ele sunt mai mult decât sugestive în acest sens. Sunt în joc poziţii egale 
într-o prestaţie reciprocă ce aduce în atenţie prezenţa clară a sacrului în 
istorie şi societate, mai exact în viaţa unor grupuri sau comunităţi 
religioase. 

Cu timpul, în plină postmodernitate, sensibilitatea socială faţă de 
prezenţa sacrului s-a estompat. James A. Beckford, de exemplu, în Religion 
and Advanced Industrial Society, are în atenţie contribuţia religiei la 
procesul de integrare socială şi la implementarea unor norme de convieţuire 
normală, dar şi cercetarea ştiinţifică a aspectelor specifice postmodernităţii, 
cum ar fi prevalenţa tehnicii şi a banului asupra credinţei religioase. 

în acest ultim sens, Grace Davie, în comunicarea sa la cel de-al XH-lea 
Congres de Sociologie desfăşurat la Madrid în 1990 („Religion and 
Modernity in Britain”), insista asupra opoziţiei dintre „declinul religiozităţii 
şi condiţiile creşterii bogăţiei”. 

Opoziţia mai sus menţionată ar fi doar una dintre „feţele decadenţei” 
specifice procesului de secularizare din societăţile contemporane. în acest 
sens, Frangoise Champion, în Recompositions du religieux, intuieşte bine 
faptul că „sociologia religiilor se prezintă majorităţii ca sociologia unei 
morţi anunţate”, a unui sfârşit proclamat de Fr. Nietzsche la începutul 
secolului trecut prin „moartea lui Dumnezeu” sau de Rene Guenon prin 



vârsta ultimă a lumii - Koly-yuga. 

Th. Luckmann, în La religione e le condizioni sociali della coscienza 
moderna, afirmă în buna tradiţie germană a lui R. Otto că „în viaţa umană, 
supranaturalul este legat de natural”— şi niciodată nu vom putea vorbi 
despre o „moarte anunţată a religiei”. Poate fi prezent temporal doar un 
declin al vieţii religioase sociale/instituţionalizate. 

Timpul recent este cel ce cunoaşte, pe de o parte, ocultarea unor 
credinţe şi rituri consacrate instituţional, iar pe de altă parte, izbucnirea 
neaşteptată a altora, până atunci neglijate. Exemple: resurecţia practicilor 
orientale concomitent cu o criză a instituţiei Bisericii creştine; explozia 
unor vechi „erezii”, „schisme” din primele secole ale creştinismului ce 
devin obiect de analiză a sociologiei religiilor. Ocultismul, cu toate 
metamorfozele lui, de la astrologie şi chiromanţie la levitaţie şi clarviziune, 
stă în atenţia sociologiei actuale a religiilor. 

în Eros şi magie în Renaştere. 1484, Ioan Petru Culianu arată că, deşi 
„musca apteră” (ştiinţa modernă) a supravieţuit şi s-a impus în ultimele 
secole, practicile oculte şi magia n-au dispărut. Ele supravieţuiesc mai mult 
sau mai puţin camuflate şi chiar vulgarizate. 

Maria Immacolata Macioti este o altă autoare care caută să le 
desluşească urmele sacrului prin cercetări empirice în zonele subdezvoltate 
şi înapoiate cultural. Acolo supravieţuieşte mai curând o altă formă a 
culturii, cea orală. Ea este mult mai vie pentru respectivele comunităţi. Prin 
urmare, am toată convingerea că şi astăzi se impune din partea sociologului 
completarea datelor statistice şi sociografice cu analize calitative şi 
interpretări ale fenomenului religios—. 

Altfel spus, familiarizarea cu actul hermeneutic este absolut necesară 
pentru un sociolog modern al religiilor. De aceea este necesar să precizăm 
şi să ştim ce înseamnă hermeneutica şi, în special, hermeneutica 
fenomenului religios—. în ciuda simţului comun, hermeneutica nu se 
identifică cu interpretarea. în sens heideggerian, hermeneia însemna 


relevanţa de sine a în-sinelui divin, modul în care Zeul se manifesta direct, 
nemijocit, ca Zeu. Actul hermeutic numeşte în-sinele real, cunoscut direct, 
nu pe cel mijlocit, interpretat. Hermeneia trimite la logosul proferat, 
manifestat în afară, purtat înainte. Exemple clasice: zeul Hermes la vechii 
greci era crainicul zeilor, în sens de logos proferat. Prin Hermes, Zeus se 
spunea pe sine ca zeu, cu alte cuvinte comunica perfect. Tocmai de aceea 
pietrele templului lui Hermes erau cuburi, simboluri ale perfecţiunii. 

în creştinism, Iisus este Logos divin, Cuvânt al lui Dumnezeu-Tatăl. 
Faţă de Hermes, el este Dumnezeu şi om. Prin intermediul lui, natura divină 
comunica direct, viu, perfect cu natura umană. Mai mult, prin încarnarea 
Logosului divin, natura umană este transfigurată în vederea mântuirii. 

Cu timpul, termenul hermeneia va fi resemnificat. Va numi exegeza, 
adică drumul invers, din exteriorul unui text spre interiorul lui, adică spre 
înţelesurile tainice, camuflate de evidenţe. Această accepţiune a interpretării 
se va impune ulterior în comunitatea templelor din primele secole creştine. 
Astfel, odată cu Filon din Alexandria se va pune problema lecturii şi 
înţelegerii sensului ocult al textului sacru. Pentru noi toţi a trecut vremea 
apostolilor, a celor ce se situau nemijlocit în faţa Logosului întrupat. 
Situarea este de acum una mijlocită de prezenţa Cărţii Sfinte şi a Bisericii. 
Prin interpretarea şi relevarea sensurilor ascunse ale textului testamentar, se 
încearcă a se desluşi prezenţa în social a ceea ce este transcendent. 

O cale regală de reflectare în social a ceea ce este transcendent a fost 
limbajul. La limită, acesta a fost înţeles ca o epifanie a sacrului. Teza apare 
argumentată şi în textele clasice ale unor filologi şi istorici ai culturii. 

Capitolul II 

Marca filologică de abordare a religiei. Limbajul şi 

sacrul 


II. 1. Principii ale analizei ştiinţifice a religiilor 

Cercetarea sistematică, ştiinţifică a fenomenului religios s-a realizat şi se 
realizează şi astăzi din mai multe perspective. Ele sunt diferite, dar deseori 
complementare cu viziunea teologică asupra religiilor. Unele încearcă să 
surprindă prezenţa camuflată a sacrului în timp şi istorie, altele nu. Cu toate 
acestea, cercetarea ştiinţifică, nonteologică, respectă mai multe principii. 
După J. Martin Velasco, acestea sunt următoarele: 

a) Religia - o expresie a culturii. Prin urmare, religia este „un produs 
cultural al omului, apărut într-o anumită perioadă istorică”-. Noţiunile 
de „evoluţie” şi „supranatural” din domeniul religiei sunt fie puse sub 
semnul întrebării, fie suspendate. De ce? Pentru că instrumentul sigur 
de cercetare al ştiinţei este raţiunea, iar acesteia îi scapă supranaturalul. 
Deci cercetarea sociologică nu operează cu revelaţii, date supranaturale 
sau cu dogme infailibile. Are în atenţie religia ca fenomen social şi 
consecinţele ei la nivelul mentalităţilor sociale. 

b) Religia - realitate străveche, mitică, dominantă în primul stadiu de 
evoluţie a istoriei. Cu timpul, ea va fi înlocuită de metafizică şi de 
studiul pozitiv al realităţii sociale. Trimiterea este la celebra teorie a 
sociologului francez Auguste Comte. Astăzi, teoria lui Comte se 


dovedeşte a fi de o splendidă inactualitate. 

c) Obsesia căutării originii faptului religios. Conform acestei idei frecvent 

asumate, dacă religia a fost creată de om, atunci apariţia şi dezvoltarea 
sa au diverse cauze individuale şi sociale. Or, cercetările recente susţin 
exact contrariul: nu există un stadiu istoric anterior, nereligios. De ce? 
Pentru că religia este consubstanţială condiţiei umane şi, prin urmare, 
însoţeşte omul pe tot parcursul existenţei lui istorice. 

d) Explicaţia evoluţionistă a apariţiei şi a dezvoltării religiei. A fost o idee 

dominantă în secolul al XlX-lea şi în prima jumătate a secolului XX. 
Religia se dezvoltă în timp, se perfecţionează, apoi degenerează, 
plecând de la formele perfecte şi ajungând la altele vulgare şi 
patologice. Religia a fost înţeleasă ca un organism asemănător cu 
societatea, arta, cultura. Religia a fost văzută ca un fenomen social şi 
cultural căreia i s-au aplicat cele patru principii evoluţioniste ale lui 
Herbert Spencer: 

- există legi desăvârşite care stăpânesc orice dezvoltare: socială, 

biologică, culturală, religioasă; 

- în evoluţie, totul trece prin aceleaşi stadii/vârste; 

- evoluţia este suficient de lentă pentru ca mutaţiile să pară 
insignifiante; 

- evoluţia se desfăşoară în permanenţă de la vechi la nou, de la simplu 

la complex, de la inferior la superior. 


II.2. Religia şi mitologia - boli ale limbajului? 

Una dintre perspectivele ştiinţifice clasice care îşi asumă parţial principiile 
şi legile mai sus invocate este cea filologică. Reprezentanţii clasici ai 
interpretării filologice a religiei au fost, printre alţii, Franz Bopp (1791- 
1867), Adalbert Kuhn (1812-1881) şi Max Miiller (1823-1900). 



Odată cu secolul al XlX-lea şi cu primele exegeze gramaticale ale 
limbilor indo-europene, se va dezvolta şi interpretarea filologică a religiei. 
Limbile indo-europene considerate a fi înrudite lingvistic erau greaca şi 
latina. Ideea înrudirii i-a determinat pe filologii secolului al XlX-lea Franz 
Bopp, Karl Brugmann (1849-1919), Adalbert Kuhn şi Max Miiller să 
încerce reconstruirea unei limbi indo-europene comune, numită „proto- 
indo-europeană”. 

Max Miiller, prin cartea sa Comparative Mythology: An Essay, a 
întemeiat ştiinţa modernă a religiilor, susţinea R. Pettazzoni. în opinia lui 
Max Miiller, originea religiei ar fi „simţul divinului”, conceput drept ceva 
infinit. Simţul divinului „nu este produsul unei revelaţii sau al unui instinct 
religios special, ci se naşte, ca toate celelalte idei, din contactul sensibil cu 
realitatea”-. Dintre aceste realităţi naturale, insuficient abstractizate de către 
om, un loc special îl ocupă limbajul. La limită, analiza limbajului „va 
permite explicarea apariţiei miturilor şi a zeilor prezenţi în ele”-. 

Max Miiller, în Comparative Mythology: An Essay, interpretează mitul 
ca un fapt patologic al limbajului. Originea mitului trebuie căutată, după 
părerea filologului german, în dimensiunea metaforică a limbajului. 
Metaforicul generează o adevărată ambiguitate şi de aici rezultă geneza 
miturilor. 

Mitul este o boală a limbajului, dar, în acelaşi timp, este şi una a 
gândirii, căci, în final, gândul şi limba sunt inseparabile. Astfel, dacă încerci 
să-ţi reprezinţi un zeu violent, care ucide sau care este înşelat de muritori, 
înseamnă că stai sub semnul unei anumite patologii a spiritului. 

în ce sens explică Max Miiller naşterea zeilor ca o boală a limbajului? 
Faptul că acelaşi obiect sau zeu poate avea mai multe nume (polinimie ) şi 
că acelaşi nume poate fi dat mai multor obiecte ( omonimie ) înseamnă deja 
confuzie. Ceea ce iniţial era gândit ca fiind un nume ( nomen ) devine 
ulterior o divinitate (numen). 

Exemplu: mitul lui Cronos care îşi devorează şi îşi regurgitează copiii 


este expresia „mito-poetică” a cerului care îşi adună norii, dându-le apoi 
drumul, va scrie Mircea Eliade, comentând teoria savantului german. M. 
Miiller îşi va argumenta ideile plecând şi de la adorarea luminii de către 
vechii indieni. Pentru aceştia, lumina se transforma într-un adevărat zeu. 
Lumina naturală - prin adoraţie - va deveni zeul Dyauş, iar focul se va 
metamorfoza în zeul Agni. Aceste nume divine se vor generaliza ulterior în 
expresia Devas, dată tuturor divinităţilor. 

Analizând ideile filologului german, E. Cassirer va reliefa, pentru 
orizontul mentalităţii arhaice, consubstanţialitatea dintre limbaj şi mit. 
Există o empatie, o „energie simpatetică” între om şi natură, între limbaj şi 
mit. Ca urmare, în aceste spaţii limbajul are şi funcţie spirituală. Exemplu: 
ritualul recitării cuvintelor sacre. Ulterior, funcţia magică a limbajului se 
va estompa, lăsând loc funcţiei semantice, care salvează limbajul de la a fi 
un simplu flatus vocis („suflu de aer”). 

La rândul său, Evans Pritchard remarcă faptul că, în cuprinsul lumii 
sacre, lingvistica joacă un rol cu totul deosebit. Va studia schimbarea 
semnificaţiei cuvintelor. Analizând limbajul religios al unui trib din Africa 
de Est, autorul va arăta că „este” are o altă semnificaţie decât cea obişnuită 
pentru noi. Astfel, se poate spune că „ploaia este Dumnezeu” sau că „o 
pasăre este spirit”; cu toate acestea. Dumnezeu nu este ploaie şi nici spiritul 
nu este pasăre. El devine ceea ce semnifică. Numai în acest sens ploaia este 
Dumnezeu, iar pasărea spirit. 

Dincolo de importanţa acestor consideraţii subtile ale filologilor clasici, 
nu susţin deloc ideea că lumea sacrului ar fi o boală a limbajului. Mai mult, 
sacrul ca patologie a limbajului exclude ceea ce este esenţial în existenţa 
unei religii: „ideea de Dumnezeu”. Incontestabil, ea are un caracter a priori. 


II.3. în căutarea limbii perfecte 




Cercetarea limbilor indo-europene în cadrul ştiinţei comparate a religiilor a 
avut însă importanţa sa. în ciuda tuturor chipurilor şi formelor pe care le 
poate lua o limbă, mai există convingerea că ele ascund un fond comun, 
originar, revelat oamenilor de către divinitate la începutul timpurilor. 

Prezenţa acestei limbi originare, perfectă în conştiinţa umană, a fost 
eclipsată odată cu momentul Turnului Babei. Mulţi magicieni cabalişti şi 
hermeneuţi au încercat şi încă mai încearcă să-i descopere urmele. 

Catalanul Raymundus Lullus, invocat de mulţi exegeţi contemporani, va 
încerca să stopeze pentru profani şi ignoranţi drumul ce duce la limba 
creaţiei. Totul cu scopul declarat de a crea o limbă filosofică perfectă, 
înţelege singularitatea neobişnuită a alfabetului arab, produs prin 
permutarea unor litere, apoi încearcă să ajungă la simplitatea primei limbi 
printr-un număr cât mai mare de permutări posibile. 

Principiul acesta, deloc comun secolului al XlII-lea, se regăseşte astăzi 
în limbajele artificiale ale computerelor, prin permutarea unor grupări 
consonantice de litere. Aceleaşi litere pot avea semnificaţii diferite, în 
funcţie de poziţia lor în cadrul grupului. 

La rându-i, Giordano Bruno va aplica o anumită formă de hermeneutică 
în măsură să desluşească limba creaţiei în lumea hieroglifelor egiptene. 
Rene Descartes avea convingerea că limba revelată, în splendoarea şi 
unicitatea ei, nu poate fi sesizată decât în calitate de ceva cu totul deosebit. 

Mult mai aproape de noi, Paul Tillich va înţelege că în interiorul 
adevăratului nume al zeului este prezent acela care îl poartă: zeul însuşi. 
Numele este, în acest caz, suprema teofanie. Un alt mare căutător al limbii 
perfecte este şi semioticianul şi romancierul italian Umberto Eco. Subiectul 
limbii perfecte este prezent şi într-unul din romanele sale. Pendulul lui 
Foucault. Prin unul dintre personajele romanului, Eco afirmă că permutarea 
literelor alfabetului ebraic ar putea duce la regăsirea limbajului perfect, 
identificat cu Tora originară. Există chiar şi un ritual tainic al combinării 
literelor şi totodată al contemplării numelui lui Dumnezeu, ritual ce 



dezvăluie o neobişnuită relaţie între literă şi gând, între textul sacru şi trupul 
omenesc. Astfel, „fiece literă [care] e legată de unul dintre mădularele [...] 
tale ar putea să-şi schimbe poziţia sau natura, şi te-ai trezi schilodit nemilos, 
pe dinafară pe viaţă, iar pe dinăuntru pe veşnicie”-. 

Acelaşi motiv al combinaţiilor nesfârşite de litere care ar putea 
reproduce limba originară apare şi la Moshe Idei, în admirabila sa carte din 
1992, Golem. După opinia extrem de competentă a savantului evreu de 
origine română, literele alfabetului ebraic ar fi încrustate pe discurile din 
Sefer Yetzirah. 

Dincolo de aceste seducătoare şi interesante preocupări, cercetarea 
ştiinţifică modernă a limbilor are o relevanţă specială şi pentru sociologi. 
Aceştia sunt mai sensibili la modul în care o limbă (considerată a fi sau nu 
perfectă!) influenţează prin practică un grup social, o comunitate sau o 
societate. Mai mult, din perspectivă sociologică, se analizează şi construcţia 
socială a unei limbi, mai ales în actualele lumi cosmopolite ale migraţiei 
internaţionale. 

5 

1. J. Martin Velasco, Introducere în fenomenologia religiei, traducere de 

Cristian Bădiliţă, Editura Polirom, Iaşi, 1997, p. 11. 

2. Ibidem, p. 14. 

3. Ibidem. 

4. Umberto Eco, Pendulul lui Foucault, traducere şi note de Ştefania 
Mincu, postfaţă de Marin Mincu, Editura Polirom, Iaşi, 2013, p. 46. 


Capitolul III 

Cercetări clasice antropologice şi etnologice privind 

religia 


III.l. Animismul - o tipologie a universului însufleţit 

Una dintre temele clasice prezente în toată cercetarea ştiinţifică a religiilor 
este cea a formelor originare ale religiei. Animismul este una dintre acestea. 
Teoriile proanimiste susţineau însufleţirea deplină a întregului Cosmos. 
Animus este un suflet prezent în tot ce există în lumea aceasta, de la pietre 
până la stele. Reprezentanţii clasici ai animismului au fost Edward Burnett 
Tylor (antropolog englez, 1832-1917), autor al lucrărilor Cultura primitivă 
şi Cercetări asupra istoriei timpurii a omenirii; John Lubbock - Originea 
civilizaţiei şi Herbert Spencer - Principii de sociologie. 

Ideile de bază ale animismului sunt, în esenţă, următoarele: 

a) Originea credinţei în spirite se află în anumite experienţe speciale, de 

limită, ale trupului omenesc. Omul descoperă în propriul trup, aflat în 
stare de inactivitate, alte realităţi: visul, extazul, transa. „Asemenea 
fenomene conduc la afirmarea existenţei sufletului, fapt care-1 
determină să creadă în existenţa spiritelor morţilor, pe care foarte 
curând le consideră ca pe nişte fiinţe benefice sau primejdioase”-; 

b) Există un dublu al omului; 

c) Există sufletele morţilor; 

d) Religia evoluează pe linia clasică animism-politeism-monoteism; 


e) Sufletul poate fi manipulat de magicieni şi preoţi. Călătoreşte şi se 
întoarce în corp; 

f) Sufletul trece din corpurile animalelor în cele ale oamenilor şi invers; 

g) Plantele au suflet, din moment ce trăiesc experienţa vieţii: naştere, boală, 

moarte. 

Formele animismului au fost următoarele: 

• cultul morţilor/strămoşilor; 

• totemismul. 

Animiştii propuneau o adevărată tipologie a universului însufleţit: 

a) sufletele morţilor/strămoşilor; 

b) sufletele aflate într-o relaţie strânsă cu obiecte sau cu fenomene ale 
naturii; 

c) sufletele libere, rebele, ce rătăcesc între spaţiile intermediare. 

în ceea ce priveşte prima categorie, fiecare religie instituie o ceremonie, 
un adevărat cult al acestui tip de suflete, respectiv cultul 
morţilor/strămoşilor. Sufletele continuă să fiinţeze într-un anume fel şi după 
survenirea morţii, iar dacă ceremonialul despărţirii de această lume nu este 
dus până la capăt, ele vor continua să frecventeze lumea celor vii. 

Reminiscenţe ale gândului animist se regăsesc şi în plin spaţiu creştin. 
Este vorba de credinţa în strigoi, un spectru rătăcitor în lume şi în visele 
celor vii (vezi M. Eliade, Domnişoara Cristina, de exemplu). 

Astăzi, animismul se mai regăseşte doar în tradiţiile unor popoare 
nonoccidentale. A suferit schimbări semnificative graţie aculturaţiei, 
globalizării şi multiculturalismului. La timpul respectiv, specialiştii în 
ştiinţa religiilor i-au adus mai multe critici. Una dintre ele se referea la 
faptul că animismul ignoră credinţa într-o putere spirituală, alta decât 
sufletul/spiritul, dar şi în existenţa unor veritabile figuri celeste. 



III.2. Wilhelm Schmidt 


Autorul austriac pleacă de la intuiţia lui Andrew Lang privind existenţa 
Marilor Zei. Wilhelm Schmidt îi acceptă teoria, însă înţelege că nu o poate 
argumenta decât „printr-o metodă istorică solidă care să permită distingerea 
şi clarificarea stratificărilor istorice în aşa-numitele culturi primitive”-. 

în primul volum al prestigioasei sale lucrări (peste 11.000 de pagini) 
Originea ideii de Dumnezeu, Schmidt impune un concept în acest sens: 
Kulturkreis („stratificarea culturală”). Numai pornind de la acest concept 
poate argumenta ideea existenţei unui Mare Zeu încă de la începutul vieţii 
spirituale. Ca urmare, totemismul nu mai reprezintă prima formă a religiei, 
ci una târzie, ce apare în special în comunităţile tinere. 

Religia primă, originară, „consta în credinţa într-un Mare Zeu, etern, 
atoatefăcător, omniscient, binefăcător şi locuind în cer”-. Acesta deţinea de 
timpuriu atributele lui Iahve din Vechiul Testament. Ulterior, acest zeu se 
va retrage, mai întâi din conştiinţa oamenilor, apoi va înceta să-şi mai facă 
în vreun fel simţită prezenţa. Devine ceea ce Mircea Eliade numea „deus 
otiosus”. 

Eliade îi reproşează etnologului german raţionalismul demersului său: 
„Nu poţi să întemeiezi supoziţia unui monoteism originar plecând doar de 
la încercarea logică a omului primitiv de a descoperi cauza primă”. Esenţa 
religiei nu poate fi surprinsă logic, invocându-se cauzalitatea. Religia este 
urmarea tocmai a unei întâlniri nefireşti, iraţionale, cu această cauză primă. 
Esenţa religiei este dată întreagă dintru început. Nu o întâlneşti la capătul 
unei încercări. „Nu ai fi căutat-o dacă nu ai fi găsit-o” (B. Pascal). 

Cercetările lui W. Schmidt au fost continuate de discipolii săi şi de 
reprezentanţi ai Şcolii Etnologice de la Viena (Paul Schebesta, Martin 
Gusinde, Joseph Haekel, Karl Jettmar). 

O altă autoare care s-a ocupat de culturile primitive, respectiv de 
spiritualitatea dogonilor şi a celor din tribul bambara, a fost Germaine 


Dieterlen, autoarea lucrării Essai sur la religion Bambara. Ideea întâlnită la 
triburile bambara este cea a creării lumii prin mijlocirea unui cuvânt. 
Intrarea în vibraţie a acestui logos primordial face cu putinţă aducerea la 
existenţă a formelor de viaţă. Ritmul cuvântului sacru cuprinde întregul 
univers. Acesta vibrează şi se extinde la infinit printr-o mişcare conic- 
spiralată. Deci ideea unităţii şi armoniei universale nu le-a fost deloc străină 
acestor primitivi. 

După M. Griaule, dogonul îşi caută răsfrângerea în toate oglinzile unui 
univers antropomorfic în care orice fir de iarbă, orice gâză este purtător al 
unui „cuvânt”. Acest „cuvânt primordial” nu era asemenea limbajului 
comun. Era mai curând o vibraţie asemenea tăcerii iniţiatice ce ascundea în 
ea însăşi taina creaţiei. Infidelitatea şi conflictele unor zei, pe de o parte, iar 
pe de alta, decăderea naturii umane au făcut cu putinţă apariţia limbajului. 


III.3. Raffaele Pettazzoni 

în 1912, istoricul italian al religiilor publică prima sa monografie 
importantă, La religione primitiva in Sardegna. Cu această lucrare, autorul 
îşi anunţă intenţia de a realiza o istorie integrală a religiilor. Specializarea 
îngustă şi pretenţia înţelegerii religiei numai dintr-un singur punct de 
vedere, considerat universal valabil, îi repugnă cel mai mult. 

Istoricul deplin trebuie să fie unul al religiilor, şi nu al unei singure 
religii. Considera religia un fenomen pur istoric. în lucrarea La religione 
nella Grecia antica fino ad Alessandro, susţine primatul istoriei. Orice 
phainomenon este, în acelaşi timp, şi un genomenon. Ca urmare, 
specialistul trebuie să aibă în atenţie „originea” şi devenirea unei forme 
religioase. 

Riscul ar consta, după M. Eliade, în reducerea actului hermeneutic la un 
travaliu pur istoriografie. Ca urmare, cercetarea sacrului s-ar pune pe 



acelaşi plan cu epigrafia, cercetarea vestigiilor, literatura etc. Istoria 
religiilor şi-ar pierde astfel autonomia. Pettazzoni va înţelege acest risc, iar 
spre sfârşitul vieţii va admite complementaritatea istoriei religiilor cu 
fenomenologia, antropologia, etnologia şi sociologia religiilor. Acest model 
complementar de analiză şi interpretare se cere aplicat tuturor marilor religii 
ale lumii, dar şi noilor mişcări religioase. Una dintre aceste mari religii este 
şi iudaismul. 

1. J. Martin Velasco, Introducere în fenomenologia religiei, ed. cit., p. 15. 

2. Mircea Eliade, Nostalgia originilor. Istorie şi semnificaţie în religie, 
traducere de Cezar Baltag, Editura Humanitas, Bucureşti, 1994, p. 47. 

3. Ibidem, p. 48. 


Capitolul IV 

Iudaismul 


IV. 1. Textele de bază ale iudaismului 

Orice mare religie a lumii se bazează pe existenţa unor texte sacre. „Religia 
lui Israel- este, prin excelenţă, religia Cărţii.”- Ea cuprinde un corpus de 
texte de vârste şi orientări diferite. Există astfel Pentateuhul, adică primele 
cinci cărţi ale Legii (Tora). 

Sursele sunt diferite. Conform lui Mircea Eliade-, avem: 

a) sursa iahvistă - reprezintă cel mai vechi izvor (secolul al X-lea sau al 

IX-lea), cel care îl numeşte pe Dumnezeu Iahve\ 

b) sursa elohistă - este mai nouă şi foloseşte numele de Elohim pentru a-1 

desemna pe Dumnezeu; 

c) sursa sacerdotală - este cea mai nouă şi cuprinde opera preoţilor, cea 

care are în atenţie cultul şi legile; 

d) sursa deuteronomică - se referă exclusiv la Denteronom. 

în conformitate cu aceste surse, avem următoarele texte de bază ale 
iudaismului: 

a) Tora este Legea dată lui Moise de Dumnezeu pe muntele Sinai. Cuprinde 

primele cinci cărţi ale Bibliei (sau Pentateuhul ): Geneza, Exodul, 
Leviticul, Numerii, Deuteronomul; 

b) Profeţii sunt texte care au în atenţie istoria evreiască dintre momentul 

instalării lui Israel în Canaan până la Exil; 


c) Scrierile sunt cărţi de rugăciune, reflecţie şi înţelepciune specifice 
gândirii filosofice şi religioase iudaice; 

d) Septuaginta (72). Are o istorie specială, prezentată în orice manual de 

istorie şi sociologie a religiilor. Astfel, în comunităţile evreieşti din 
Alexandria secolului al III-lea î.Hr. este trimis de marele preot Eleazar 
un grup de 72 de înţelepţi. Misiunea lor culturală era de a traduce Tora 
în limba greacă. Torei i se adaugă ulterior 10 cărţi noi scrise direct în 
limba greacă. în final, a rezultat Vechiul Testament al Bibliei creştine; 

e) Mişna („memorizarea”, „învăţătura”, „repetarea”). Cuprinde, printre 
altele, învăţătura orală, mai exact acele instrucţiuni transmise de 
Dumnezeu lui Moise prin viu grai. Mişna formează ezoterismul iudaic, 
adică transmiterea iniţiatică a doctrinei secrete. Conţinutul Mişnei este 
însă mai cuprinzător. „Cele şase volume ale sale, dintre care cel dintâi 
expune în mod sistematic iudaismul, reprezintă mult mai mult decât un 
cod de legi, pentru că ele cuprind valori, ca şi legi, principii etice, ca şi 
reguli, şi privesc serviciul divin şi puritatea în aceeaşi măsură ca 
jurisdicţia criminală şi statutul personal.”- 

Din punct de vedere sociologic, scopul social al acestui corpus de texte 
(Mişna) a fost acela de a unifica comunităţile iudaice, de a întări 
rabinismul şi de a asigura un formidabil temei religios, ezoteric, juridic, 
cultural, etic (re)construcţiei identităţii evreieşti. Mişna a avut un rol 
decisiv în supravieţuirea istorică a iudaismului şi a poporului evreu; 

f) Talmudul („învăţătura”). Cuprinde Mişna şi comentariile la Mişna, 
numite Ghemara. „Talmudul reprezintă, într-adevăr, miezul 
iudaismului.”- Există două Talmuduri. Primul este Talmudul din 
Babilon şi conţine 8.744 de pagini. Are un rol social cu totul special. 
Acest Talmud a fost şi este pentru evreii credincioşi un veritabil ghid 
care le-a arătat cum trebuie să se adapteze diverselor situaţii de viaţă; 

g) Talmudul din Ierusalim a fost definitivat în jurul anului 450 d.Hr. în 
mistica evreiască, un loc aparte îl are Lumea Tronului (Merkaba). Apar 


aici viziunile sălilor şi palatelor pe care le traversează vizionarul până 
ajunge la al 7-lea Hekhal, acolo unde se află Tronul Slavei; 

h) Sefer Yetzirah („Cartea Creaţiei”). Este un text capital al misticii iudaice 

care cuprinde cele 32 de căi minunate ale înţelepciunii ( Hokhma ) prin 
care Dumnezeu a creat lumea. Mai conţine cele 22 de litere ale 
alfabetului ebraic, dar şi cele 10 numere primordiale ( Sephiroth ). 
Acestea erau: 

1 - pneuma ( ruah ) 

2 - aerul primordial 

3 - apa 

4 - focul 

5-10 - cele şase direcţii spaţiale; 

i) Kabbala ( Cabala ) (rădăcina kbl înseamnă „a primi”). Cea mai veche 

expunere a Cabalei apare în Bahir, redactat după „Marele Mister” ( Raza 
Rabba), o importantă scriere ezoterică. în Cabala, extazul este pus în 
valoare de Abraham Abulafia (născut la Zaragoza, în 1240). Abulafia 
dezvoltă o tehnică meditativă în jurul numelui lui Dumnezeu, 
aplicându-i ştiinţa combinatorie a literelor alfabetului ebraic. Autorul se 
referă şi la practici de tip yoga: ritmarea respiraţiei, posturile speciale, 
formele de incantaţie. Prin asocieri şi permutări de litere se obţin 
contemplaţia mistică şi viziunea profetică; 

j) Sefer ha-Zohar („Cartea Splendorii”). Cuprinde aproximativ 1.000 de 

pagini. A avut un succes neobişnuit în istoria Cabalei. A fost considerat 
text canonic şi este aşezat alături de Biblie şi Talmud. Scopul: 
cunoaşterea şi descrierea lucrării misterioase a divinităţii. Dumnezeul 
ascuns este fără calităţi şi atribute. El manifestă totuşi în Creaţie 
anumite atribute, care sunt aspecte ale naturii divine. Există 10 atribute 
fundamentale ale lui Dumnezeu, numite Sephiroth. împreună formează 
arborele mistic al lui Dumnezeu. Alteori, Sephiroth sunt simbolizate de 
un om: Adam Kadmon, omul primordial. 




IV.2. începuturile iudaismului 


Iudaismul începe, în opinia multor autori, cu Avraam, un profet 
veterotestamentar care „a fost ales de Dumnezeu pentru a deveni strămoşul 
poporului lui Israel şi a pune stăpânire pe Canaan”-. Totuşi, începuturile 
veritabile ale iudaismului sunt legate de „primele unsprezece capitole din 
Facerea care povestesc evenimentele fabuloase care au precedat alegerea 
lui Avraam, de la Facerea Lumii până la Potop şi la Turnul Babei”-. 

Mai sunt menţionate în Istoria credinţelor şi ideilor religioase episoade 
mitologice memorabile, cum ar fi: 

a) păcatul originar şi izgonirea din Rai; 

b) limitarea vieţii omului de la 800-900 de ani la 120 de ani, în urma unirii 

dintre Fiii Cerului (posibil „îngeri căzuţi”) şi fiicele oamenilor. Au 
rezultat „vitejii din vechime”. 

Al doisprezecelea capitol din Facerea relatează întemeierea Israelului 
de către Avraam. Este apoi detaliat ritualul sacrificiului lui Isaac, care - 
după M. Eliade - instituie social modelul unui nou tip de experienţă 
religioasă: credinţa. Aparent era un infanticid sau, după unii autori, un 
ritual străvechi ce ţinea de sacrificarea primului copil. 

Naraţiunea veterotestamentară continuă cu întâmplările lui Avraam şi 
ale fiului său Isaac, ale nepotului său Iacob şi ale lui Iosif. Tradiţia susţine 
că toate acestea formează împreună perioada patriarhilor. 

Istoria iudaismului continuă cu alte evenimente paradigmatice relatate 
tot în Biblie. în sinteză, ele ar fi următoarele: 

Instalarea lui Iacov şi a fiilor lui în Egipt; persecuţia declanşată, câteva 
secole mai târziu, de către un faraon care a ordonat exterminarea 
primilor născuţi ai israeliţilor; peripeţiile lui Moise (miraculos salvat de 
masacru şi crescut la curtea faraonului) după uciderea unui soldat 


egiptean care copleşea sub lovituri pe unul dintre fraţii săi, în special 
fuga sa în deşertul Madian, apariţia „tufişului arzător” (prima sa 
întâlnire cu Iahve), misiunea cu care l-a însărcinat Dumnezeu, de a 
scoate poporul său din Egipt, şi revelarea numelui divin; cele zece plăgi 
provocate de Iahve pentru a forţa consimţământul faraonului; plecarea 
israeliţilor şi trecerea lor prin Marea de trestii, ale cărei ape au 
scufundat carele şi pe soldaţii egipteni care îi urmăriseră; teofania de pe 
Muntele Sinai, alianţa încheiată de Iahve cu poporul său, urmată de 
instrucţiuni privind conţinutul revelaţiei şi cultul; în fine, cei patruzeci 
de ani de mers prin pustiu, moartea lui Moise şi cucerirea Canaanului 
sub conducerea lui Iosua-. 


IV.3. Caracteristicile sociale ale iudaismului 

a) Mircea Eliade, în Istoria credinţelor şi ideilor religioase..., susţine că 
iudaismul transformă în evenimente ale istoriei sfinte unele structuri 
religioase de tip cosmic (exemplu: evenimentul cosmic legat de venirea 
primăverii - se corelează cu Paştele evreiesc); 

b) Iahve este un zeu gelos. El cere fidelitate absolută. Or, după 
trecerea miraculoasă a mării, evreii l-au trădat. La Peor, de exemplu, 
fiicele moabiţilor i-au invitat pe evrei să-i aducă jertfe lui Baal. Au 
acceptat. Ei bine, pentru Israel lupta începută la Peor continuă şi astăzi; 

c) Regalitatea, instituţie străină, a fost valorizată cu un nou act al istoriei 

sfinte; 

d) Sincretismul religios. După ce întreaga comunitate evreiască condusă de 

Moise pătrunde în Canaan, sub Iosua, Saul va fi proclamat rege. 
Perioada se numeşte Epoca Judecătorilor. Judecătorii erau şefi militari, 
consilieri, magistraţi. Atunci apare sincretismul religios, cel care va 
duce la confuzia dintre Baal şi Iahve. Templul din Ierusalim va fi 


construit de Solomon după modelul cananean. Solomon a acceptat 
cultele nevestelor sale străine şi a permis construirea de altare/sanctuare 
în cinstea zeilor lor. După moartea lui Solomon, regatul s-a scindat în 
două: cel de nord, al lui Israel; cel de sud, al lui Iuda. Aici, Iahve era 
adorat sub chipul a doi viţei de aur. Faptul în sine încălca interdicţia 
„chipului cioplit”; 

e) Valorizarea religioasă a „terorii istoriei ” (Eliade). 


IV.4. Sărbătorile evreieşti 

Există în iudaism o serie de sărbători religioase care au semnificaţii ce 
provin din istoria sacră a poporului evreu. Ele se reactualizează permanent 
şi au un rol foarte important în conservarea tradiţiei şi în definirea identităţii 
naţionale şi religioase a evreilor de pretutindeni. Cele mai cunoscute 
sărbători sunt: 

• Sabatul. Este considerată „cea mai importantă sărbătoare religioasă 
iudaică”-. Simbolic, ea recapitulează ritualic scena egipteană. Anunţă 
deopotrivă escatologia cu beatitudinea ultimă ce va urma. Timpul de după 
timp este unul al mântuirii. Această condiţie postistorică şi primordială e 
anticipată şi simbolizată de ziua de Sabat. 

Există în iudaism şi un ritual special al mesei de Sabat. Vineri seara, 
mama aprinde lumânările speciale. Apoi tatăl, capul familiei, se întoarce 
însoţit de copii de la sinagogă şi „binecuvântează familia, rostind versetele 
din Pildele lui Solomon, capitolul 31”—. Urmează binecuvântarea pâinii şi a 
vinului. Din pâinea ritualică ( challah ) „se mănâncă două felii, în amintirea 
porţiei duble de mană divină căzută în pustie, în ziua dinainte de Sabat”—. 

Prezenţa obligatorie a evreilor religioşi în familie, vineri seara, pentru 
practicarea ritualului de Sabat are consecinţe şi asupra statutului lor 


profesional, respectiv asupra relaţiilor sociale şi colegiale din firma în care 
lucrează. Mai exact, unii evrei religioşi şi-au deschis o afacere privată - fapt 
ce le permite prezenţa în familie vineri seara. Alţii cultivă relaţii colegiale 
foarte bune, din moment ce lucrează după program, duminica sau de 
Crăciun pentru a avea liber în zilele de vineri şi sâmbătă. 

Există şi alte interdicţii specifice zilei de Sabat. în sinteză, ele se referă 
la interdicţia de a conduce maşina şi de a folosi transportul în comun etc. 

• Pesah. Este sărbătoarea Paştelui evreiesc. Se reactualizează plecarea 
evreilor din Egipt sub conducerea lui Moise. Masa festivă de Paşte 
(Sederul) este un moment special de aducere aminte a faptelor exemplare 
veterotestamentare şi de reiterare a timpului sacru în care au avut loc 
evenimentele destinale din istoria tuturor evreilor. 

Unitatea familiei şi solidaritatea dintre membrii ei sunt ipostaziate şi în 
discuţiile contemporane din jurul mesei de Paşte. Ele pleacă de la 
evenimentele fabuloase din istoria poporului evreu şi ajung la subiecte 
foarte actuale (interpretate în spiritul tradiţiei sacre): „riscul, alegerea, 
speranţa, dezamăgirea, conducerea, greutăţile şi sacrificiul”—. 

• Anul Nou (Roş Haşana). Este o mare sărbătoare evreiască a sfârşitului 
şi începutului de an. Asumarea profundă a spiritului sărbătorii de către 
evreii religioşi presupune parcurgerea unei perioade ascetice, numită 
semnificativ Zilele de Frică. Sunt în număr de 40 şi obligă pe evreul 
ortodox la pocăinţă, reculegere şi pregătire spirituală pentru Noul An. 

Ritualul mesei de Anul Nou este unul special. Urmează slujbele lungi 
de la sinagogă şi sunatul din şofar (corn de berbec), cu scopul de „a trezi” 
credincioşii. 

• Marea Iertare (lom Kipur ). Reprezintă cea mai sfântă zi din 
calendarul liturgic evreiesc. Este o zi de post care încheie Cele Zece Zile de 
Frică şi-l pregăteşte pe evreul religios în vederea începerii Noului An. 
Simbolizează reîntoarcerea evreilor la Iahve, după repetate perioade de 
rătăcire. 


Este o sărbătoare a interdicţiilor: nu se lucrează, iar evreii „trebuie să se 
abţină de la mâncare, băutură, ungere cu uleiuri, relaţii sexuale, spălare (de 
plăcere) şi de la a purta pantofi de piele”—. Totul se încheie cu ultima slujbă 
a postului (închiderea Porţilor), apoi „porţile Raiului rămân deschise pentru 
întoarcerea lui Dumnezeu”—. Ultimul sunet al şofarului semnifică dorinţa 
umană „de a atinge bunătatea şi recunoştinţa”—. 

• Sărbătoarea sorţilor ( Purim ). Sărbătoarea face trimitere la perioada 
sacră dintre distrugerea primului templu şi ridicarea celui de-al doilea. în 
amintirea acelui episod arhetipal, „Purimul se sărbătoreşte cu petreceri şi 
daruri constând în hrană pentru cei nevoiaşi, iar în sinagogi se citeşte 
Megillah (sulul cărţii Esterei)”—. 

• Sfinţirea Templului ( Hanuca ). Este sărbătoarea purificării templului de 
către evrei. în fiecare noapte din această perioadă se aprinde o lumânare 
pentru a aminti de „miracolul uleiului”. Atunci, la purificarea templului, 
uleiul trebuia să ţină o singură zi. „Totuşi, focul a ars opt zile. Acest 
fenomen a fost interpretat ca o lucrare creativă a Domnului.”— A avut un 
efect social semnificativ. 


IV.5. Hasidismul - un fenomen social 

„Este ultima expresie a misticii iudaice şi, probabil, mişcarea evreiască cea 
mai cunoscută...”— în centrul ei stă figura emblematică a unui Mesia. Ce 
este Mesia? Este alesul. Cel Aşteptat pentru Mântuire. în secolul al XVII- 
lea, la Smirna, în faţa unei mulţimi delirante, Sabbathai Zwi s-a proclamat 
Mesia al poporului Israel. Meritul real este însă al unui ucenic de-al său, 
Nathan din Gaza (1644-1680), un iluminat care putea citi secretele 
sufletului. Acesta a văzut în Zwi pe Mesia. Tot el a asigurat teologia 
mişcării şi i-a coordonat răspândirea. Mişcarea - sfârşită cu convertirea lui 


Sabbathai Zwi la islamism - a sfârşit prin a dezintegra ortodoxia iudaică. 
Hasidismul profera un sabbatianism moderat. 

După alte surse, hasidismul ar fi apărut în Polonia şi Ucraina, la 
jumătatea secolului al XVIII-lea. Acestea erau regiuni în care Mesia a avut 
un impact deosebit. Personalitatea socială în jurul căreia a luat fiinţă acest 
formidabil curent social a fost Israel ben Eliezer (1698-1760). A fost 
supranumit „Stăpânul Numelui Bun” sau „Cel ce cunoaşte tainele Numelui 
lui Dumnezeu”. 

Hasidismul încerca să facă accesibile omului de rând misterele Cabalei, 
învăţătura cabalistică ajunge să fie prezentă în cuprinsul întregii comunităţi, 
cu condiţia de a fi primită. Evident, subtilităţile teologice şi religioase nu au 
fost înţelese, dar Cabala a cunoscut diverse versiuni populare. Nu doctrina, 
ci personalitatea Maestrului contează. în joc era acum modelul omului 
sfânt, care va salva Israelul. Se transmite secretul căii mistice de la individ 
la comunitate. Avem de-a face cu o socializare a escatologiei. Trăirea şi 
fervoarea religioase au cuprins întreaga comunitate. Povestirile hasidice 
(M. Buber) joacă acum un rol capital în viaţa comunităţilor religioase. în 
centrul lor se află ţadicul - un fel de guru. 

Astăzi, adepţii hasidismului reprezintă versiunea ultraortodoxă a 
iudaismului. Evreii hasidimi sunt uşor de recunoscut graţie vestimentaţiei 
specifice şi stilului de viaţă unic: poartă „paltoane negre şi zulufi”—, păr 
lung, mantii şi pălării cu boruri largi. Pe lângă versiunea ultraortodoxă a 
iudaismului, mai există astăzi şi alte variante ale asumării şi practicării 
religiei evreieşti. 


IV.6. Ipostaze sociale actuale ale iudaismului: 
reformatorii, ortodocşii, conservatorii 


a) Evreii reformatori. Unii evrei au căutat să îşi adapteze stilul de viaţă la 


mediul social nonevreiesc. S-au integrat în viaţa social-politică şi culturală 
a altor naţiuni. Faptul acesta nu era însă suficient. Trebuia ca reformatorii 
„să ajungă la o orientare spirituală diferită de cea a secolelor precedente, 
adaptată noilor vremuri”—. Prin urmare, au relativizat legislaţia iudaică, 
considerând-o exclusiv produsul unor contexte politice, sociale şi culturale, 
în viziunea reformatorilor, Tora nu mai este o legislaţie divină, revelată, aşa 
cum o considerau tradiţionaliştii. 

Un prim pas al schimbării a constat în reformarea templului. în 1810, la 
Seesen (Germania), el va fi construit cu autofinanţare. Israel Jacobson 
(1768-1828) va instaura „templul” în locul „sinagogii”. Noutatea absolută 
era aceea că, până atunci, denumirea de templu „fusese rezervată exclusiv 
templului din Ierusalim”—. Alte noutăţi introduse atunci de reformatori au 
fost următoarele: „Omiliile, imnurile şi rugăciunile trebuiau recitate în 
germană, iar momentele celebrării puteau fi însoţite de sunetul orgii”—. 
Modelul adoptat a fost cel al evreilor italieni. 

Opt ani mai târziu, la Hamburg, evreii reformatori au întemeiat un alt 
templu şi au mers mai departe cu reformarea iudaismului: „Rugăciunile 
pentru mântuirea naţională au fost reformulate, fiindu-le dată o semnificaţie 
generală, astfel încât să se poată referi la întreaga omenire, iar concepţia 
curentă despre Mesia a fost înlocuită cu ideea unei ere mesianice, valabilă 
pentru întreaga umanitate”-. 

Alte practici reformiste au avut în atenţie uniformizarea pe sexe a 
obligaţiei de a respecta poruncile. Celebrarea vârstei de 13 ani pentru 
băieţi, în sensul că devin Bar Mitzvah (fiii poruncii), adică sunt obligaţi să 
respecte poruncile, a fost extinsă şi pentru fete. Această noutate era un „... 
fapt fără precedent în istoria iudaismului...”—. Ceremonialul religios a fost 
scurtat; serviciul liturgic a fost mutat de sâmbătă pentru duminică; a fost 
abolită obligaţia de a-şi acoperi capul; s-au celebrat căsătorii între rude 
apropiate; s-a încercat şi abolirea cunoscutelor reguli alimentare şi chiar a 
circumciziei. Din Germania, reforma ajunge şi în SUA. 


b) Evreii ortodocşi. Iudaismul ortodox „se bazează pe convingerea că 
legea scrisă, codificată în Tora, şi legea orală, codificată în Talmud şi 
transmisă de învăţătura rabinică, conţin autenticul cuvânt al lui Dumnezeu. 
Aşadar, Tora este imutabilă, iar legile ei, care implică toate sectoarele vieţii, 
sunt mereu valide în forma în care au fost promulgate”—. 

Evreii ortodocşi sunt numeroşi după recensământ, dar puţini sunt 
practicanţi. Sunt majoritari în SUA (New York) şi Israel. Sunt urmaşii 
evreilor polono-lituanieni ce au emigrat la începutul secolului al XlX-lea. 
Au adus la zi stilul de viaţă al acestor evrei din secolele XVI-XVII: „lungi 
mantale negre, pălării rotunde împodobite cu păr, barbă lungă şi 
neîngrijită”—. Viaţa cotidiană este condiţionată de cele 620 de porunci. Se 
roagă zilnic de trei ori şi respectă întocmai regulile Sabatului. 

Cel mai important grup ortodox de evrei din SUA este Mişcarea 
Lubavich (numele unui sat rusesc din provincia Smolensk). Liderul lor 
spiritual este venerat şi ascultat necondiţionat. Mişcarea hasidistă Lubavich 
are actualmente mii de discipoli fideli. Dispun de „sinagogi, şcoli şi centre 
de educaţie pentru adulţi în numeroase ţări; toate aceste instituţii depind 
direct de sediul central din Brooklyn”- . Cultivă toleranţa pentru absolut 
toţi evreii lumii (practicanţi sau nu), în ideea că „în sufletul oricărui evreu 
se află o scânteie divină ce aşteaptă să fie reaprinsă”—. 

Neoortodoxia evreiască din SUA este varianta iudaică cea mai susţinută 
de evreii actuali. Ea încearcă să combine tradiţia religioasă clasică cu 
modernitatea şi provocările secolului XXI. Nu a renunţat la separarea 
femeilor de bărbaţi, dar a acceptat ca predicile să fie ţinute în limbile 
comunităţii respective. 

Un element specific al stilului de viaţă este dragostea faţă de carte. 
încurajaţi de liderii lor spirituali (rabinii), evreii ortodocşi din SUA (şi nu 
numai) s-au implicat foarte mult social. Au urmat studii universitare şi - 
interesant - au fost încurajaţi să cerceteze istoria şi filosofia religiilor . 
Susţin că adaptarea la lumea modernă este esenţială, cu condiţia să nu intre 


în contradicţie cu Tora. Fiind sionişti, ei aşteaptă un Mesia. 

c) Evreii conservatori. Curentul se plasează undeva la mijloc, între 
reformişti şi ortodocşi. Conservatorii susţin şi respectă tradiţia religioasă, 
normele juridice, dar au o viziune novatoare cu privire la dinamica lor. O 
altă idee de bază este aceea că revelaţia nu a fost dată lui Israel, exclusiv lui, 
ci prin Israel întregii lumi. în joc este prezent iudaismul catolic (adică 
universal). Tradiţia continuă să-şi facă simţită prezenţa în timp şi istorie. 
Spiritul ei contează, dovadă că a fost modificată, adaptată condiţiilor sociale 
şi culturale de-a lungul timpului. Legile juridice şi sancţiunile vor cunoaşte, 
la rândul lor, modificări, inovaţii. Este un accent evident pus pe social, pe 
voinţa comunităţii. în concluzie, aşa cum scrie Giuliano Tamani, din 
dorinţa de „a sintetiza atitudinea celor trei mişcări majore din patrimoniul 
religios al lui Israel, astăzi se recurge la următoarea schematizare: din cele 
trei elemente constitutive ale iudaismului - Dumnezeu, Tora, poporul evreu 
-, ortodoxia are în centru Tora, reforma pe Dumnezeu, iar conservatorismul 
are în centru poporul evreu”—. Indiferent de orientare şi de privilegierea în 
atitudinea publică şi în practicile cotidiene - a Torei, a poporului evreu sau 
a lui Dumnezeu -, iudaismul răspunde noilor provocări invocând 
valabilitatea vechilor scrieri. 


IV. 7. Interpretări ale avortului 

Conform tradiţiei iudaice, uciderea fetusului este interzisă. Specific acestei 
mentalităţi este faptul că nu asociază posibila ucidere a fetusului cu un 
homicid. „Deoarece nu este un homicid, apare posibilitatea ca, dacă 
naşterea ar ameninţa viaţa mamei, uciderea fetusului să fie preferabilă 
faptului de a lăsa natura să-şi urmeze cursul şi, prin aceasta, să se rişte viaţa 
mamei.”— în mod clar, între viaţa mamei şi cea a fetusului este preferată 
viaţa mamei. 


Ideea se bazează pe Mişna : 

Dacă o femeie are dificultăţi în a naşte, ei pot tăia copilul din ea şi îl pot 
scoate bucată cu bucată, deoarece viaţa ei are prioritate faţă de viaţa lui. 
Dar, dacă partea cea mai mare a ieşit (a fost născută) deja, ei nu au voie 
să-l atingă (să-l vatăme), pentru că nu se poate înlătura o viaţă pentru 
alta—. 

O mare ruşine pentru femeia evreică este naşterea unui copil prin 
adulter. Unii rabini din secolul al XVII-lea recomandau avortiv -ul pentru a 
distruge „sămânţa blestemată din ea”—. 


IV.8. Inseminarea artificială 

Dezbarea privind acest subiect a ridicat şi ridică anumite probleme, fapt ce 
confirmă ideea că nu există în iudaism unanimitate de opinii cu privire la 
noile practici ştiinţifice care provoacă tradiţia. La această încercare de a 
aduce la zi învăţăturile religioase se adaugă şi noutăţile apărute în societatea 
evreiască după 1990. Ele se referă, printre altele, la „spălarea creierelor” pe 
care comunismul sovietic a aplicat-o evreilor ce trăiau în URSS. După 
căderea Uniunii Sovietice, „mulţi dintre emigranţi au venit în Ţara Sfântă 
cu o foarte limitată înţelegere şi practică a iudaismului”—. Nu aveau nici 
măcar o minimă sensibilitate pentru scrierile sacre şi pentru ritualurile 
religioase curente. în aceste condiţii, evreii reformaţi din SUA au încercat 
ca printr-un program special să-i convertească pe evreii areligioşi. La 
această problemă majoră s-au mai adăugat şi cele privind lipsa locurilor de 
muncă şi a locuinţelor şi, nu în ultimul rând, conflictul politic şi militar cu 
palestinienii. 

Cu toate acestea, evreii îşi pun şi astăzi întrebări ce ilustrează profunde 
dileme legate de inseminarea artificială, eutanasie, donare, conceperea in 
vitro şi maternitatea adoptivă. în cazul inseminării artificiale, întrebările 


sunt următoarele: 

a) Cum se obţine sperma de la soţ/donator dacă masturbaţia este interzisă? 

b) Cum să interpretezi noile situaţii cu ajutorul vechilor scrieri? 

în Talmud s-a găsit o referire la o situaţie în care o fecioară putea 
concepe accidental, datorită spermei depuse într-un loc de îmbăiere. Au 
existat şi există multe polemici între rabini. Biserica Catolică condamnase 
însămânţarea artificială, iar unii rabini doreau ca iudaismul să pară în ochii 
celorlalţi ca fiind mai slab. Au anunţat şi ei public decizia de a respinge 
inseminarea artificială, dar nu există nici cu privire la acest subiect 
unanimitate de opinii. Nu la fel se întâmplă cu privire la hotărârea 
referitoare la eutanasie. Convingerea tuturor evreilor religioşi este aceea de 
a respinge toate tipurile de eutanasie. 


IV.9. Eutanasia 

Iudaismul acceptă trei feluri de eutanasie—: 

a) eutanasia eugenică, „adică uciderea unor indivizi handicapaţi sau 
indezirabili din punct de vedere social nu este în nici un fel încuviinţată 
în iudaism”—; 

b) eutanasia activă, care presupune administrarea unui 
medicament/tratament pentru a diminua suferinţa bolnavului; 

c) eutanasia pasivă, „în care terapia este oprită, iar bolnavului i se îngăduie 

să moară natural”—. 


IV. 10. Maternitatea adoptivă 


Maternitatea şi adopţia sunt alte mari provocări ale societăţii actuale pentru 


iudaism. 

în legislaţia iudaică, maternitatea/paternitatea sunt legate de existenţa 
părintelui natural. Adopţia nu modifică situaţia. „Dacă o femeie dă naştere 
unui copil dintr-un ovar implantat, un ovul implantat sau un transplant de 
fetus, copilul nu-i aparţine din punct de vedere genetic.”— Totuşi, părintele 
adoptiv trebuie respectat. 

Cui îi aparţine de fapt copilul? Răspunsul provocă permanente polemici 
printre evreii religioşi: 

a) copilul este al femeii care l-a conceput, chiar dacă a fost 
transplantat ulterior în corpul altei femei; 

b) viitorul copil îi aparţine femeii din corpul căreia a fost transplantat, la cel 

puţin 40 de zile. De ce? Pentru că până atunci era „doar apă”; 

c) copilul conceput in vitro îi aparţine femeii ce i-a dat naştere; 

d) în cazul transplantului ovarian, copilul îi aparţine femeii care a primit 
transplantul ovarian. Poziţia evreilor ortodocşi nu concordă cu realitatea 
genetică, ştiinţifică. Situaţia este însă diferită atunci când subiectele de 
discuţie vizează familia, căsătoria şi divorţul. 


IV. 11. Familia, căsătoria şi divorţul 

„Conform legii iudaice ortodoxe, evreu este cel care se naşte dintr-o mamă 
evreică, deşi este posibilă şi convertirea.”— Aşadar, accesul la comunitatea 
evreiască este unul permisiv, dar minuţios controlat. 

Specific băieţilor evrei este ritualul circumciziei. Acesta este oficiat de 
un specialist ( mohel ) şi, odată cu el, copilul primeşte numele ebraic, pe 
care-1 va folosi la căsătorie şi care va fi scris şi pe piatra de mormânt. 

începând cu vârsta de 5 ani, băieţii încep să înveţe şi să studieze 
fundamentele iudaismului. în această situaţie, indiferent de profesia pe care 
o va urma bărbatul evreu, el va avea cunoştinţe temeinice privind Tora şi 


alte cărţi sfinte. Va avea un adevărat cult pentru omul învăţat şi va şti să-şi 
preţuiască tradiţia religioasă. împreună, studiul Torei, cunoaşterea altor 
texte sacre, respectiv ordinea şi disciplina din viaţa lor vor avea un rol 
foarte important în consolidarea solidarităţii de grup, în crearea unei 
veritabile identităţi iudaice şi în încercarea de a face faţă cu brio „terorii 
istoriei” (Mircea Eliade). 

Fetele au obligaţia să se îngrijească de casă, iar de la 12 ani (odată cu 
dobândirea maturităţii), ele devin Bat Mitzvah („fiice ale poruncilor”)—. 
Rugăciunea zilnică este obligatorie. Un evreu credincios se roagă de trei ori 
pe zi, oriunde s-ar afla. Există un ritual special al rugăciunii care presupune 
acoperirea capului. Capul se va acoperi cu o pălărie, cu kippah sau cu un 
acoperământ tradiţional. în casa fiecărui evreu credincios există o bucată de 
pergament, pusă la uşă sau în alte locuri din casă, pe care sunt scrise versete 
din Tora sau primele paragrafe din rugăciunea Shema. 

Un alt ritual special practicat în fiecare familie evreiască religioasă este 
cel al preparării mâncării cuşer. Ea presupune „curăţenia” în sensul 
respectării legilor iudaice referitoare la prepararea hranei. „Carnea şi 
lactatele nu trebuie consumate la aceeaşi masă. Când se consumă carne, nu 
trebuie să se pună unt pe pâine şi nici lapte în cafea.”— Femeia evreică evită 
amestecul prin folosirea a două seturi de vase: unul pentru carne, iar altul 
pentru lactate. Mai foloseşte alte două vase de spălat şi două seturi de 
prosoape sau şervete de masă. „în hotelurile cuşer, există două bucătării 
separate.”— Aici se prepară numai anumite tipuri de carne, menţionate în 
Levitic 11 şi Deuteronom 14. „Mielul, vita şi puiul se numără printre cele 
permise; porcul şi scoicile sunt interzise.”— 

Ritualul pregătirii mesei şi justificarea religioasă a alimentaţiei sunt 
elemente specifice stilului de viaţă al evreilor ortodocşi şi necesare în 
vederea definirii identitare. Sfinţenia mesei şi sacralitatea spaţiului personal 
din fiecare locuinţă amintesc de mentalităţile tradiţionale, arhaice, în care 
fiecare practică socială avea un model divin, iar acţiunile umane 



reprezentative imitau modelele arhetipale revelate de o divinitate şi 
transmise intergeneraţional. Păstrarea lor în actualitate (cel puţin de către 
evreii religioşi) este un argument în favoarea ideii lui Mircea Eliade că 
istoria i-a terorizat pe evrei, însă suferinţa şi bucuria erau trăite şi suportate 
cu convingerea că au un sens ocult, ştiut numai de bunul Dumnezeu. 


* 

Ca şi în alte religii tradiţionale, căsătoria este un ritual sacru, iar 
simbolistica sa este pe măsură. De exemplu, în timpul oficierii slujbei 
religioase (după semnarea actului matrimonial), „cuplul stă în picioare sub 
un baldachin brodat, susţinut de patru stâlpi, care reprezintă viitoarea 
casă”—. La sfârşitul ceremoniei, mirele sparge un pahar cu piciorul. 
Semnificaţia este dublă: pe de o parte, susţin unii exegeţi, se reiterează 
simbolic momentul distrugerii Templului din Ierusalim, iar pe de altă parte, 
paharul semnifică beţia, excesul, patima, viciul, păcatul. Prin distrugerea 
paharului, toate relele sunt abolite. 


* 

Există situaţii în care unele căsătorii sunt desfăcute prin divorţ. 
Preţuirea căsătoriei şi respectul pentru familiile puternice şi unite sunt 
ilustrate şi de încercarea solidară a comunităţii de a convinge soţii să nu 
divorţeze. Dacă încercarea eşuează, atunci „tribunalul religios iudaic emite 
un get (act de divorţ), în cazul în care ambii soţi sunt de acord. Acest 
document, scris în limba aramaică şi semnat de doi martori, este înmânat de 
soţ soţiei. Acesta o eliberează de toate îndatoririle matrimoniale faţă de 
el”—. Astăzi, evreii religioşi din majoritatea ţărilor în care locuiesc au 
nevoie mai întâi de un document care să ateste divorţul civil, apoi este 
ratificat prin get şi cel religios. 


1. Pentru detalii, vezi Mircea Eliade, Istoria credinţelor şi ideilor 
religioase. Voi. I: De la epoca de piatră la misterele din Eleusis, 

Capitolul V 

Ortodoxia 


V.l. Marea Schismă 

în ordine istorică, după iudaism apare creştinismul. Sociologii consideră în 
unanimitate creştinismul o mare religie a lumii contemporane. Apariţia lui 
în formula actualelor confesiuni ţine de ceea ce s-a numit „marea schismă”. 

Un moment decisiv în apariţia actualelor confesiuni creştine- l-a 
constituit Marea Schismă din 1054. Conform lui M. Eliade, divergenţele 
dintre Biserica de Apus şi cea de Răsărit sunt prezente încă din secolul al 
IV-lea. 

în esenţă, cauzele împărţirii creştinismului în două mari confesiuni, 
ortodoxia şi catolicismul, ar fi următoarele: 

a) „tradiţiile culturale diferite (greco-orientale, pe de o parte, romano- 
germanice, pe de alta)”-; 

b) „necunoaşterea reciprocă nu doar a limbilor, ci şi a literaturilor teologice 

respective”-; 

c) „divergenţele de ordin cultural sau ecleziastic (căsătoria preoţilor, 
interzisă în Apus; întrebuinţarea în cult a azimei în Apus şi a pâinii 
dospite în Răsărit etc.)”-; 

d) supărarea Papei Nicolae faţă de consacrarea laicului Fotie la rangul de 
patriarh, „uitând” de cazul lui Ambrozie, devenit episcop „al 
Milanului”. în general, cauza ar consta în consacrarea unor laici în 


funcţii ecleziale; 

e) proclamarea de către Papă, în secolul al Vl-lea, a „supremaţiei Bisericii 

asupra puterii temporale”-; 

f) ratificarea încoronării de către Papă a lui Carol cel Mare în anul 800. 

Până atunci, „acest drept aparţinuse dintotdeauna împăratului 
bizantin”-; 

g) tema legată de filioque. „Prima consemnare publică cunoscută a lui 
filioque datează de la Conciliul al II-lea din Toledo, convocat în 589 
pentru a confirma trecerea regelui Recaredo de la arianism la 
catolicism.”- Aici s-au manifestat polemicile cu privire la cele două 
variante creştine: 

- cea apuseană - Sfântul Duh purcede de la Tatăl şi de la Fiul. El „este 

garant al unităţii divine”-; 

- cea răsăriteană - Sfântul Duh purcede numai de la Tatăl. El „este 

izvorul, principiul şi cauza Trinităţii”-. 

Legăturile dintre cele două Biserici se vor rupe în 1053. Atunci, 

papa Leon al IX- lea trimite la Constantinopol o delegaţie condusă de 
trimisul său principal, cardinalul Humbert, ca să reînnoiască legăturile 
canonice şi să pregătească o alianţă îndreptată contra normanzilor, care 
tocmai ocupaseră Italia meridională. Dar patriarhul bizantin Mihail 
Cerularie s-a arătat destul de rezervat, refuzând orice concesie. Atunci, 
la 15 iulie 1054, legaţii Papei depun pe altarul din Sfânta Sofia o 
sentinţă de excomunicare a lui Cerularie, acuzându-1 de zece erezii, 
între altele de faptul de a fi retras filioque din Crez şi de a fi îngăduit 
căsătoria preoţilor— 3 . 

Situaţia tensionată dintre Apus şi Răsărit s-a acutizat în 1204. Atunci, 
armatele Cruciadei a IV-a atacă şi jefuiesc Constantinopolul, distrugând 
„icoane şi aruncând moaştele la gunoi”—. Apusenii s-au purtat atunci 


îngrozitor cu grecii (vezi cronica învăţatului bizantin Nicetas Choniates). 

Peste timp, ortodocşii au cerut convocarea unui conciliu ecumenic care 
să lămurească problema legată de filioque. Conciliul a avut loc la Ferrara şi 
la Florenţa (1438-1439). Ortodocşii, presaţi de împărat, au acceptat 
condiţiile Romei. Unirea „a fost imediat invalidată de popor şi de cler”—. 
„Peste paisprezece ani, în 1453, Constantinopolul cade sub turci şi Imperiul 
Bizantin îşi încetează existenţa.”— 

Imperiul Bizantin va supravieţui însă în Europa de Răsărit şi Rusia, 
timp de 300 de ani, fenomen numit de istoricul Nicolae Iorga „Bizanţ după 
Bizanţ”. Componenta sa spirituală de bază se referă, printre altele, la 
existenţa a şapte mari taine. 


V.2. Sfintele taine 

După Oscar Cullmann, tainele ţin astăzi locul minunilor din vremea 
întrupării. Taina este acea lucrare sfântă prin care - sub formă văzută - 
harul nevăzut al lui Dumnezeu este împărtăşit credincioşilor. Biserica 
Apuseană din secolul al XlII-lea, confirmată şi de Sinodul de la Trident, a 
stabilit existenţa a şapte taine. Ele au fost acceptate şi de ortodoxie. Din 
secolul al XV-lea, numărul tainelor a fost diferit. Ioasaf, mitropolitul 
Efesului, citează zece, Sf. Dionisie - şase, Sf. I. Damaschin - două. Alte 
texte, doar trei: hirotonia monahală, slujba morţilor şi agheasma cea mare. 

Dincolo de numărul tainelor acceptate, trebuie menţionat faptul că 
există o diferenţă esenţială între Sfintele taine şi sacramente. Harul se 
pogoară şi asupra unor lucrări sfinte ( sacramentalia ), care nu sunt însă 
taine: sfinţirea bisericii, a crucilor şi a icoanelor, a apei şi a roadelor 
pământului, slujba înmormântării, voturile monahale, binecuvântarea 
liturgică şi preoţească, semnul crucii şi rugăciunea. 

Cele şapte taine ale Bisericii Ortodoxe sunt următoarele: 


a) taina botezului; 

b) taina mirungerii. Se află în unitate cu taina botezului. Botezul 
reîntipăreşte chipul dumnezeiesc întunecat de păcatul protopărinţilor, 
iar ungerea îi redă asemănarea cu Dumnezeu (P. Evdokimov). 
Mirungerea oferă - după renaşterea prin botez - forţă, mişcare, energie. 
Cel care dă forţă, putere şi energie este Sfântul Mir. El este compus din 
ulei de măsline şi din 57 de mirodenii de mare preţ. Sfinţirea lui se 
făcea în Joia Mare de însuşi Patriarhul Bisericii. Mirul nu este de fapt 
ulei, ci purtătorul Duhului divin care ni-1 dezvăluie pe Iisus; 

c) Sfânta Euharistie reprezintă împărtăşirea cu trupul lui Iisus Hristos. 
Vinul şi pâinea sunt, de fapt, sângele şi trupul Mântuitorului; 

d) spovedania. Iniţial, doar episcopul era „iconomul” pocăinţei. Ulterior, 
odată cu înmulţirea comunităţilor creştine, va spovedi şi preotul; 

e) preoţia. Ungerea şi hirotonia din Vechiul Testament, consacrate iniţial 

doar regilor, preoţilor şi profeţilor, sunt extinse la toţi credincioşii în 
Noul Testament. Astfel, taina mirungerii este taina preoţiei universale. 
Tradiţia preoţiei este strâns legată de Biserică şi de vieţile sfinţilor. 
„Părinţii deşertului” au fost specialişti ai trăirii religioase foarte 
charismatici. Unii aveau daruri personale, legate de sfinţenia lor proprie, 
cunoşteau inimile, discernământul minţilor şi pe cel al gândurilor. Ei 
sunt numiţi părinţi sau avve. Spusele/faptele lor sunt cuprinse în 
Pateric; 

f) taina cununiei. în ortodoxie, clerul bisericesc este obligat la căsătorie 

înainte de hirotonisire. în Rusia, preoţii celibatari au fost admişi abia în 
secolul al XlX-lea şi doar de la 40 de ani în sus. Taina cununiei este 
iubirea ce formează un singur trup. Prototipurile sunt: Adam-Eva; 
Hristos-Biserica; 

g) taina Sfântului Maslu. în Rusia, se numeşte „conciliaritate”. Este 
săvârşită de soborul celor şapte preoţi. Se exorcizează cu ea răul, 
demonii. Are şi harul vindecării. 



Un element comun celor şapte taine creştine este, printre altele, 
practicarea postului în diferite ipostaze conştient asumate de către 
credincios. 


V.3. Postul în creştinism şi în alte religii 

în toate marile religii ale lumii, postul este un ritual de asceză spirituală şi 
fiziologică, având un scop multiplu: purificarea, comemorarea unei 
divinităţi, intrarea în comuniune cu ea, provocarea extazului. A se observa 
aşadar faptul că igiena trupului şi relaxarea stomacului sunt elemente 
secundare ale postului. Esenţiale sunt componentele sale spirituale: 
reculegerea, iertarea celui ce a greşit, acceptarea semenului diferit, 
stimularea stărilor meditative şi, la limită, comuniunea cu Dumnezeu. 

Există dintotdeauna în marile religii mai multe tipuri de post: 

a) postul iniţiatic ajută la crearea unei stări spirituale menite să provoace 

extazul şi călătoria spirituală în alte lumi sau dimensiuni ale realităţii. 
Exemple: postul în şamanism, postul în misterele iniţiatice (din 
Eleusis); 

b) postul de penitenţă şi purificare are ca model ritualurile de purificare ale 

divinităţilor (Apollo, Quetzalcoatl etc.) sau pe cele ale marilor creatori 
de religii (Iisus, Buddha, Mahomed etc.). Scopul său este pregătirea 
pentru întâmpinarea spirituală şi retrăirea marilor sărbători: Paştele în 
iudaism şi creştinism, Ramadanul la musulmani; 

c) posturile riguroase şi permanente presupun renunţarea definitivă la unele 

alimente şi băuturi. Exemple: carnea la evrei şi musulmani, alcoolul la 
musulmani, carnea de orice fel la orfici, pitagoreici, yoghini etc.; 

d) posturile extreme obligă la reducerea mâncării doar la apă şi ostie sfinţită 

pe parcursul mai multor ani. Exemple: medicii calvinişti elveţieni 
relatau cu trimitere la istoria veche cazul unei fete care nu mai mâncase 



de patru ani decât ostie sfinţită. Viscerele păreau a fi absorbite sau 
aplatizate. Pielea de pe abdomen era lipită de coloana vertebrală. 
Constatări: majoritatea cazurilor au fost femei. Au trecut prin probe 
grele: probleme morale, gânduri dureroase. 

Sfinţii care postesc vreme îndelungată sunt invocaţi ca argumente în 
favoarea biruinţei spiritului asupra trupului. Astfel, „Sfânta Ludwine, 
moartă în 1433, nu s-a hrănit cu nimic timp de douăzeci şi opt de ani; 
venerabila Domenica del Paradiso, moartă în anul 1553, a ţinut post 
negru douăzeci de ani; preafericitul Nicolas de Fliie, nouăsprezece ani; 
preafericita Elisabeth von Reute, moartă în 1420, cinsprezece ani; şi 
mulţi alţii”—. 

Venerabila Domenica a fost convinsă să mănânce măcar câteva cristale de 
zahăr. Rezultatul: 20 de minute de spasme şi forme violente de vomă 
care aproape au sufocat-o. Sfânta Ecaterina de Sienna, care a trăit în 
secolul al XlV-lea, s-a dovedit a fi echilibrată, sănătoasă şi energică, 
începând cu anul 1376, ea devine „ambasadoare a Florenţei pe lângă 
Papă, care, în vremea aceea, îşi avea sediul la Avignon. Are o intensă 
activitate politică, scrie, călătoreşte, intră în dezbateri, predă. Moare la 
treizeci şi trei de ani, lăsând în urmă o considerabilă operă, ce a marcat 
în mod profund timpul ei”—; 

e) postul negru, adică total, este postul în care nu se mănâncă şi nu se bea 
nimic. Exemple: postul în hinduism şi în creştinism. Campionii unui 
asemenea tip de post sunt Paramahansa Yogananda şi Giri Bala. Cea din 
urmă, când a fost vizitată în 1950 de către Paramahansa, „avea şaizeci şi 
opt de ani şi nu mai înghiţise nici un fel de mâncare de la 12 ani şi 
4 luni”. De ce? Pentru a dovedi că omul este spirit. „Pentru a arăta că, 
progresând pe calea ce duce spre Dumnezeu, omul poate învăţa să 
trăiască hrănindu-se cu lumină divină, şi nu cu mâncare.”— 

în astfel de situaţii, apar cunoscutele fenomene conexe ale postului, cum 

ar fi căldura neobişnuită a trupului. Exemplu: autopsia dominicanei Maria 


Villani, realizată la 26 martie 1670, este un caz în care s-au manifestat 
fenomene stranii ale corpului - din inimă s-a ridicat un fel de abur. 

Un alt efect al postului negru este pielea neagră. Ea se explică 
fiziologic prin acţiunea unor glande ce secretă anumite substanţe. Dincolo 
de aceste forme extreme ale postului în creştinism, există o asumare 
comună a acestuia în acord cu doctrina ortodoxă. Ea este un liant al tuturor 
bisericilor ortodoxe contemporane. Aceasta se organizează în raport cu 
anumite criterii sociale şi instituţionale. 


V.4. Structura actuală a ortodoxiei mondiale 

Confesiunea ortodoxă cuprinde astăzi câteva sute de milioane de 

credincioşi botezaţi şi câteva zeci de milioane de credincioşi 

necalcedonieni. în linii mari, structura socială si instituţională a ortodoxiei 

ar fi următoarea—: 

a) Patriarhia „ecumenică” de Constantinopol. De ea depind diaspora 
greacă. Arhiepiscopia Rusă a Europei Occidentale şi Bisericile 
Finlandei şi Cretei; 

b) Patriarhiile „apostolilor” de Alexandria. Au în atenţie comunităţile 
negre din Kenya, Uganda şi Zair; 

c) Patriarhia de Antiohia cuprinde diaspora arabă creştină; 

d) Patriarhia de Ierusalim; 

e) Patriarhia Moscovei. De ea ţin Biserica Ortodoxă a Japoniei, dar şi 
bisericile creştine din Ucraina, Belarus, Letonia, Estonia, Moldova. Ele 
au, scrie Olivier Clement, doar „autonomie internă”. Biserica Ortodoxă 
din Moldova are „autonomie internă”. Este strâns legată de Biserica 
Rusă şi are nevoie doar de acordul acesteia. Pentru a fi autocefală, ea ar 
trebui să fie recunoscută de toate celelalte Biserici; 

f) Bisericile naţionale sunt cele conduse de patriarhii din Serbia, Bulgaria, 


România şi Georgia. Cea din urmă este condusă de un catolicos ; 

g) Bisericile naţionale ale Greciei şi Ciprului; 

h) Bisericile minoritare din Albania, Polonia, Slovacia şi America de Nord; 

i) Episcopia Catolică Ortodoxă a Franţei. Această instituţie practică ritul 

galican şi are câteva mii de credincioşi. A fost singura tentativă de 
„uniatism” ortodox. Acum este izolată, evoluând între profetism şi 
sectarism. 

Reprezentarea pe care Olivier Clement o are cu privire la ortodoxia 
mondială este cea a unei uriaşe cruci. Ea cuprinde: 

a) axa verticală, adică ortodoxiile arabă, elenă, latină, slavă de sud, 
ucraineană, rusă, belarusă şi comunităţile din Africa Neagră; 

b) braţul răsăritean este cel care cuprinde comunităţile ortodoxe din China, 

Japonia, Coreea, Alaska şi Insulele Aleutine; 

c) braţul apusean cuprinde Biserica Rusă în Finlanda, Polonia, Slovacia, 
dar şi migraţiile secolului XX (exodul slav şi mediteraneean spre 
emisfera occidentală). 

Conform datelor prezentate de Olivier Clement, în Europa Occidentală 
sunt astăzi peste un milion de ortodocşi, aflaţi în special în Franţa. Peste 
patru milioane trăiesc în SUA, mai bine de trei milioane în America Latină 
şi un milion în Australia. Acestora li se adaugă bisericile ortodoxe 
necalcedoniene (adică Biserica Armeniei, bisericile siriace, Biserica coptă. 
Biserica Etiopiei şi cea din India de Sud). Aceste date au doar o valoare 
aproximativă pentru că se schimbă de la an la an. Dincolo de relativismul 
statistic, bisericile ortodoxe din întreaga lume au la bază comunităţi ce se 
doresc a fi foarte puternice. 


V.5. Ce este comunitatea creştină? 




Aşa cum arată foarte bine pr. Gheorghe Popa, „comuniunea cu Apostolii 
era fundamentală pentru Biserica primară, întrucât ei reprezentau atât cele 
12 seminţii ale lui Israel, cât şi imaginea Noului Israel, care era comunitatea 
creştină”—. Acesta este arhetipul comunităţii creştine dintotdeauna. 

Există trei sensuri date comunităţii creştine: 

a) adunare a credincioşilor creştini în jurul lui Hristos la Sfânta Liturghie, 

grupaţi în apropierea Sfântului Potir. Aici, comunitate înseamnă, în 
fond, Biserică; 

b) corpusul celor 12 seminţii ale lui Israel; 

c) imaginea simbolică a Noului Israel. 

Pr. Gheorghe Popa menţionează că acea comunitate originară era 
„hristoforă”, adică plină de prezenţa tainică a lui Hristos. Deseori (dar nu 
întotdeauna), comunitatea creştină modernă este o comunitate goală, 
sărăcită de prezenţa vie, trăită a lui Hristos. Poate oferi cel mult sentimentul 
unei profunde apartenenţe şi o reală solidaritate de grup. De asemenea, 
comunitatea creştină primară era una „pneumatologică” (de la gr. pneuma - 
„Duh Sfânt”). Era o comunitate constituită temeinic prin câteva Taine ale 
iniţierii creştine: botez, mirungere, euharistie, „dar, în acelaşi timp, era o 
comunitate orientată escatologic spre împărăţia lui Dumnezeu”—. în raport 
cu sacralitatea unei comunităţi se contura şi simbolistica tainelor creştine. 


V.6. Simbolistica botezului şi a mirungerii 

Aceste taine sunt corelate cu simbolistica sacră a Bisericii în genere. 

• Pridvorul. Pridvorul bisericii creştine „simbolizează lumea aceasta, 
timpul şi spaţiul create întru care suntem circumscrişi ca fiinţe biologice şi 
spirituale. De aceea în pridvorul bisericii, conform tradiţiei bizantine, se 



pictează calendarul, pentru a se puncta timpul liturgic, începând cu luna 
septembrie (Naşterea Maicii Domnului) şi sfârşind cu august (Tăierea 
capului Sf. Ioan Botezătorul)”—. Tainele botezului şi mirungerii se 
săvârşesc în pridvorul bisericii. Ele semnifică naşterea şi renaşterea noastră. 

„După săvârşirea celor două Sfinte Taine, noul botezat este condus de 
naşi (părinţii săi spirituali) spre altar, trecând prin pronaosul şi naosul 
bisericii.”— Pronaosul simbolizează „timpul istoric al bisericii, dar şi 
timpul devenirii creştinului, de aceea se pictează în el scene din Istoria 
Bisericii”—. 

• Naosul semnifică consacrarea, deschiderea, împlinirea timpului istoric 
în escatologie. De aceea pe bolta din naosul bisericii se pictează 
Mântuitorul Hristos binecuvântând lumea. în joc este întâlnirea dintre 
timpul istoric, social şi ceea ce-1 transfigurează împlinindu-1: eonul. 

• Iconostasul separă naosul de altar. Este prefigurat „în Vechiul 
Testament de perdeaua ce separa Sfânta de Sfânta Sfintelor”—. 

• Altarul are două uşi laterale pe care sunt pictaţi arhanghelii Mihail şi 
Gavril. Primul „cu sabie de foc, sugerând Paradisul pierdut prin păcat, şi al 
doilea cu crini în mână, simbolizând Paradisul regăsit în Hristos”—. 

Altarul mai conţine şi intrarea centrală prin uşile împărăteşti. Aici este 
pictată icona Bunei-Vestiri. Ea sugerează „că prin Maica Domnului s-au 
deschis din nou Porţile Noului Paradis, în care ne aşteaptă Hristos”—. 

Nou-născutul parcurge drumul din pridvor spre altar, unde este 
împărtăşit cu sângele şi trupul Mântuitorului Iisus Hristos. Drumul 
simbolizează ascensiunea sa în societate, dar şi iniţierea pentru a parcurge 
spiritual calea din societate spre împărăţia lui Dumnezeu. Parcurgerea 
acestui traseu iniţiatic se face pe baza cunoaşterii şi asumării fundamentelor 
ortodoxiei. 


V.7. Fundamentele ortodoxiei. 
O perspectivă sociologică 


într-o lucrare extrem de utilă sociologilor. Constantin Cuciuc sintetiza cele 
trei „tării” sau fundamente ale ortodoxiei: „...capul Bisericii este Hristos 
Dumnezeu, a doua tărie o formează sfinţii, iar a treia «poporul drept- 
credincios»”—. O sursă esenţială a ortodoxiei este Catehismul, cel care 
explică „credinţa, cultul şi viaţa creştină pe baza Sfintei Scripturi (Biblia) şi 
a Sfântei Tradiţii”- . Sfânta Tradiţie cuprinde învăţăturile Părinţilor 
Bisericii şi hotărârile primelor sinoade ecumenice. 

Un alt fundament al creştinismului ortodox este reprezentat de Iisus 
Hristos, Dumnezeu întrupat şi om desăvârşit. Din perspectiva sociologiei 
religiilor, regăsim mai multe ipostaze ale Mântuitorului Iisus Hristos: 

a) învăţător, în sensul că ne învaţă calea mântuirii; 

b) preot, căci întemeiază Biserica şi confirmă Sfintele Taine; 

c) împărat al cerului şi al pământului. 

La rândul lor, sfinţii formează împreună cu îngerii „Biserica cerească”. 
Ei alcătuiesc un alt fundament al bisericii creştine. Sărbătorile creştin- 
ortodoxe sunt de trei tipuri: a) împărăteşti, aflate în legătură cu Sfânta 
Treime, b) ale Maicii Domnului şi c) ale marilor sfinţi. 

Slujbele bisericeşti sunt, în principal, cuprinse în trei categorii: 

a) utrenia, care presupune citirea de dimineaţă a psalmilor. Lumina 
răsăritului simbolizează lumina lui Iisus; 

b) liturghia este slujba care celebrează euharistia, adică taina frângerii 
pâinii, instituită de Iisus în Joia Mare. în timpul Liturghiei, Sfintele 
Daruri (pâinea şi vinul) devin trupul şi sângele Mântuitorului. Ele se 
dau spre împărtăşanie credincioşilor vrednici; 

c) ierurgiile sunt slujbe pentru binecuvântarea omului şi a celor folositoare 

lui. Mai sunt numite şi molifte. 


împreună, toate acestea se regăsesc în cuprinsul unei structuri sociale 
specifice Bisericii Ortodoxe Române. 


V.8. Organigrama Bisericii Ortodoxe Române (BOR) 

în prezent, „Biserica Ortodoxă din România funcţionează şi este organizată 
pe baza unui statut propriu, elaborat de Sinod, completat sau modificat în 
acord cu împrejurările social-politice”—. Are un caracter autocefal, adică 
„nu depinde şi nu este subordonată altor forme de organizare religioasă”—. 
Din perspectivă sociologică, organigrama BOR ar fi următoarea: 

1) Patriarhia României; 

2) mitropoliile; 

3) arhiepiscopiile; 

4) episcopiile; 

5) protopopiatele; 

6) parohiile. 

Această organigramă diferenţiază BOR de alte Biserici creştine, printre 
care şi Biserica Ortodoxă de Stil Vechi. 


V.9. Biserica Ortodoxă de Stil Vechi 

Această Biserică reprezintă o variantă specială a ortodoxiei. Totul a început 
în 1924, „când ziua de 1 octombrie («pe stil vechi») a fost declarată 14 
octombrie (pe «stilul nou»)”—. Calendarul iulian a fost introdus în anul 46 
î.Hr. de către Iuliu Cezar. între el şi anul solar „există o diferenţă de 11 
minute şi 14 secunde, care s-au adunat de-a lungul secolelor, însumând cele 
13 zile (diferenţa între stiluri)”—. în Europa, soluţia vine în 1582, când Papa 


Grigorie al XlII-lea a introdus calendarul gregorian. în ciuda unor solicitări 
repetate, la noi acest calendar va fi introdus abia în 1924. 

Rezultatele sociale nu s-au lăsat aşteptate. După statistica vremii, 
aproape un milion de credincioşi (aici îi includem şi pe cei din Basarabia) 
n-au adoptat stilul nou. Au continuat să ţină sărbătorile şi să practice 
ritualurile, dar cu 13 zile întârziere faţă de majoritatea ortodocşilor. Unii 
călugării au întemeiat comunităţi stiliste. 

în principiu, stiliştii au aceleaşi date ale credinţei ca şi ortodocşii de stil 
nou. Există însă anumite diferenţe, cum ar fi cele sintetizate de Constantin 
Cuciuc: 

a) rânduiala sărbătorilor calendaristice este cuprinsă în Pascalie. Ea a fost 

realizată la Sinoadele de la Niceea I (325) şi Antiohia (345). Or, această 
rânduială nu se schimbă; 

b) în conformitate cu canoanele apostolice, preoţilor nu li se permite să facă 

politică; 

c) Biserica Ortodoxă de Stil Vechi nu admite incinerarea morţilor; 

d) recomandă „portul mustăţii de către credincioşi, iar la clerici mustaţa, 
barba şi netunderea părului sunt obligatorii...”—. 

Astăzi, comunităţi ortodoxe de stil vechi se regăsesc în mai multe locuri 
din România. Foarte bine organizate şi numeroase sunt cele din judeţele 
Suceava şi Neamţ. 

1. Pentru detalii bibliografice, vezi Mircea Eliade, Istoria credinţelor şi 
ideilor religioase. Voi. I: De la epoca de piatră la misterele din Eleusis, 
ed. cit.; Jean Delumeau (coord.). Religiile lumii, ed. cit.; Lucian Blaga, 
Curs de filosofia religiei, Editura Fronde, Alba Iulia, 1994; Paul 
Evdokimov, Ortodoxia, Editura Institutului Biblic şi de Misiune al 
Bisericii Ortodoxe Române, Bucureşti, 1997; Nicu Gavriluţă, 
Mentalităţi şi ritualuri magico-religioase, ed. cit.; Jeannine Siat, Marile 
religii monoteiste, Editura Institutul European, Iaşi, 2000. 


2. Mircea Eliade, Istoria credinţelor şi ideilor religioase, voi. III: De la 
Mahomed la epoca Reformelor, traducere de Cezar Baltag, Editura 
Polirom, Iaşi, 2011, p. 188. 

3. Ibidem. 

4. Ibidem. 

5 . Ididem. 

6 . Ibidem. 

7 . Ibidem, p. 189. 

8 . Ibidem. 

9 . Ibidem. 

10 . Ibidem, p. 189. 

11 . Ibidem, p. 190. 

12 . Ibidem. 

13 . Ibidem. 

14 . Michel Aime, Metanoia. Fenomene fizice ale misticismului, traducere 
de Radu I. Petrescu, Editura Nemira, Bucureşti, 1994, p. 182. 

15. Ibidem, p. 183. 

16. Ibidem, p. 186. 

17. Pentru detalii, vezi Jean Delumeau (coord.). Religiile lumii, ed. cit., pp. 
145-146. 

18 . Pr. Gheorghe Popa, Comuniune şi înnoire spirituală în contextul 

secularizării lumii moderne, carte tipărită cu binecuvântarea I.P.S. 
Daniel, Mitropolitul Moldovei şi Bucovinei, Editura Trinitas, Iaşi, 2000, 
pp. 167-168. 

19. Ibidem, p. 168. 

20. Ibidem, pp. 168-169. 

21. Ibidem, p. 169. 

22. Ibidem. 

23 . Ibidem. 

24. Ibidem. 


25 . Ibidem. 

26 . Constantin Cuciuc, Atlasul religiilor şi al monumentelor istorice 
religioase din România, Editura Gnosis, Bucureşti, 1997, p. 17. 

27 . Ibidem. 

28 . Ibidem, p. 24. 

29 . Ibidem. 

30. Ibidem, p. 27. 

31 . Ibidem. 

32. Ibidem, p. 28. 


Capitolul VI 

Catolicismul 


VI. 1. Scurtă istorie a catolicismului în spaţiul 
românesc 

Catolicismul- reprezintă una dintre marile confesiuni creştine ale lumii-. în 
timpul conflictelor româno-maghiare, misionarii bizantini „s-au retras 
dincoace de Carpaţi şi au sprijinit organizarea vieţii bisericeşti şi 
mănăstireşti”-. Rămaşi în Transilvania, „misionarii catolici au instituit 
autoritatea papală”-. „După 1231, bisericile catolice vor înregistra actele 
notariale, autorităţile religioase putând hotărî asupra pământului nobililor 
români, care, pentru a-1 păstra, unii treceau la religia catolică.”- 

Ordinele călugăreşti, militare şi misionare specifice catolicismului 
aveau în Transilvania o intensă activitate socială. Scopul clar stabilit era 
acela de catolicizare a românilor. Iată câteva exemple preluate din Atlasul 
religiilor şi al monumentelor istorice religioase din România : benedictinii 
îşi încep activitatea la începutul secolului al Xl-lea, iar în 1062 înfiinţează 
Abaţia de la Cluj; franciscanii minor iţi îşi fac apariţia în Transilvania în 
perioada 1229-1239; dominicanii îşi încep misionariatul în Ardeal în jur de 
1220; teutonii şi ioaniţii sunt ordine cu o prezenţă semnificativă în spaţiul 
transilvan al acelui timp-. 

După lupta de la Mohâcs din 1526, protestantismul îşi face simţită din 
plin prezenţa în Transilvania. în sud, luteranismul era prezent încă din 


1524, iar în nord apar ideile calviniste. „Dieta din 1572 recunoştea existenţa 
în Transilvania a patru religii recepte (calvină, luterană, unitariană şi 
catolică)-. în secolul al XVI-lea se înregistrează o încercare de revigorare a 
catolicismului prin Societatea lui Iisus (iezuiţii). 


VI.2. Ce este catolicismul? 

Din punct de vedere teologic, cuvântul catolic (gr. katholikos ) trimite la 
universalitatea Bisericii. Sensul nu este numai unul geografic. Mai profund, 
el se referă la vocaţia creştinismului de a primi toate rasele şi culturile. Din 
punct de vedere sociologic, catolicismul reprezintă un ansamblu de instituţii 
şi o mulţime de credincioşi legaţi de Roma şi de jurisdicţia Papei. Ei 
reprezintă doar o parte a Bisericii lui Hristos, partea cea mai mare din punct 
de vedere statistic. 

Prezenţa vie a catolicismului în lume nu începe odată cu schisma din 
1054. Ea s-a manifestat pregnant odată cu ungerea ca rege a lui Pepin cel 
Scurt de către Papă şi cu anul 800, când a avut loc încoronarea lui Carol cel 
Mare ca împărat roman de Apus. Europa - mai puţin bizantină - s-a 
suprapus cu Roma. S-a cerut de atunci o simbioză între Biserică şi 
societate. Se căuta o singură societate, cu un singur scop: mântuirea 
oamenilor după Evanghelie. Principele era unsul lui Dumnezeu pe pământ. 
Cu timpul, conlucrarea senior-preot s-a diminuat. Episcopii devin ei înşişi 
seniori. Rezultă un cler incult şi concubin. începând cu Grigore al VH-lea, 
mai precis cu secolul al Xl-lea, Papa devine Principele Principilor. 
împăratul este excomunicat. 

De-a lungul istoriei, puterea Bisericii Catolice a crescut şi s-a manifestat 
prin multe evenimente. Dintre acestea mai cunoscute sunt cruciadele 
(secolele XI-XIII), apariţia Inchiziţiei (începând cu secolul al XH-lea), a 
ordinelor catolice de fraţi cerşetori (franciscanii şi dominicanii), a 


universităţilor şi a cercetării teologice (în special prin Toma de Aquino). 

în 1492 are loc colonizarea Americii. începând din secolul al XVI-lea, 
apar Reforma şi Contrareforma catolice. Urmează anul 1789 cu Revoluţia 
Franceză şi persecuţia Bisericii. în 1811, Papalitatea este umilită de 
Napoleon şi deposedată de averile sale. La Conciliul Vatican I (1868-1870) 
au fost definite primatul şi infailibilitatea Papei. 

Un alt moment semnificativ din istoria catolicismului este reprezentat 
de confruntarea dintre Biserica Catolică şi ştiinţă în privinţa originii speciei 
umane. Biserica Catolică a condamnat evoluţionismul în 1859. în 1950, 
Biserica Catolică acceptă poligenismul. Conform acestuia, rasele umane au 
apărut pe pământ independent unele de altele. Astăzi, disputa dintre 
catolicism şi ştiinţă este într-o măsură considerabilă estompată. 


VI.3. Doctrina catolică 

în punctele esenţiale ale creştinismului, catolicismul nu se deosebeşte 
fundamental de ortodoxie. Acceptă cele şapte Taine şi credinţa în Sfânta 
Treime. 

Există totuşi anumite trăsături care dau nota distinctivă catolicismului: 

a) supremaţia în Biserică a Marelui Pontif. El este „locţiitorul lui Iisus pe 

pământ”, „urmaş al apostolului Petru”. De exemplu. Ambrozie (340- 
397) reuşeşte să sintetizeze puterea şi autoritatea lui Petru prin formula 
„Ubi Petrus, Ibi Ecclesia”. „între 1939 şi 1950, din ordinul Papei Pius al 
Xl-lea, au fost iniţiate chiar săpături arheologice sub catedrala Sf. Petru, 
în vederea dezvăluirii mormântului «întâiului Papă», cum este 
considerat apostolul Petru, şi «primus inter pares».”-; 

b) dogma infailibilităţii papei. A fost proclamată în 1870 de Conciliul 
Vatican I. Conform acestei dogme, cuvintele rostite de la amvon de 
către Papă sunt infailibile; 


c) filioque. în conformitate cu doctrina catolică. Sfântul Duh purcede de la 

Tatăl şi de la Fiul. Biserica Ortodoxă susţine că el purcede doar de la 
Tatăl; 

d) dogma Purgatoriului. în tradiţia catolică, acesta este un spaţiu misterios, 

situat între cer şi pământ, unde sufletele se purifică; 

e) învăţătura despre iertarea păcatelor şi comerţul cu indulgenţe. 
Indulgenţele au fost introduse încă din secolul al Xl-lea. Existau 
indulgenţe complete, care presupuneau iertarea tuturor păcatelor şi 
evitarea Infernului, respectiv indulgenţe parţiale. Acestea din urmă erau 
obţinute cu sume de bani mai mici şi priveau iertarea păcatelor pentru 
un număr fix de zile, „perioadă în care obţinerea iertării era condiţionată 
şi de respectarea riguroasă a unor norme religioase”-. Indulgenţele au 
fost abolite prin reforma lui Martin Luther, mai exact prin afişarea pe 
uşa bisericii din Wittenberg a celor 95 de teze despre indulgenţe. 


VIA Ritualuri şi reguli catolice 

Pe baza doctrinei catolice, apar şi se dezvoltă anumite elemente specifice 
care ţin de ritualurile catolice. 

în sinteza realizată de Mihai Nistor în cartea sa Fenomenologia 
sacrului, diferenţele dintre ritualurile catolice şi cele ortodoxe ar fi 
următoarele: 

a) botezul se face prin stropirea cu apă, şi nu prin scufundare; 

b) ungerea cu Sfântul Mir nu se aplică minorilor; 

c) împărtăşania mirenilor se face numai cu pâine (cu pâine şi vin se 
împărtăşesc doar membrii clerului). Se foloseşte pâinea nedospită 
(azima); 

d) folosirea limbii latine în slujba religioasă. Astăzi, evident, această regulă 

nu mai funcţionează; 


e) celibatul întregului cler (la ortodocşi, el e valabil doar pentru călugări); 

f) interdicţia clericilor de a deveni mireni; 

g) instituţia cardinalilor; 

h) recunoaşterea a 21 de concilii ecumenice (în loc de şapte recunoscute de 

ortodocşi); 

i) interdicţia laicilor de a interpreta Biblia (între timp, ea a fost anulată); 

j) caracterul indisolubil al căsătoriei. 

VI.5. Structura Bisericii Catolice 

în catolicism există o structură socială foarte riguroasă, menţinută 

neschimbată de-a lungul timpului. Ea presupune existenţa următoarelor 

nivele ierarhice şi autoritare: 

a) Papa; 

b) cardinalii. în sens literal, cardinalul este „supraveghetorul”, „acela care 
veghează asupra comunităţii”. El menţinea legătura dintre comunităţile 
creştine; 

c) arhiepiscopii; 

d) episcopii; 

e) prezbiterii (delegaţii episcopilor); 

f) preoţii. 

1. Bibliografia despre catolicism este foarte diversă. Recomandăm Mircea 
Eliade, Istoria credinţelor şi ideilor religioase, voi. III: De la Mahomed 
la epoca Reformelor, ed. cit.; Mihai Nistor, Fenomenologia sacrului, 
Editura Cantes, Iaşi, 1999; Mircea Eliade, Ioan Petru Culianu, Dicţionar 
al religiilor, ed. cit.; Julien Ries, Sacrul în istoria religioasă a omenirii, 
ed. cit.; Jean Delumeau (coord.). Religiile lumii, ed. cit.; Giovanni 
Filoramo (coord.). Istoria religiilor, voi. II: Iudaismul şi creştinismul, 


ed. cit. 


2. O analiză sociologică a subiectului, corelată cu alte teme actuale, se 
regăseşte şi în Titus Hjelm, Phil Zuckerman (eds.), Studying Religion 
and Society. Sociological Self-Portraits, Routledge, Londra, 2013. 
Semnează aici nume mari ale sociologiei religiilor, printre care Steve 
Bruce, Grace Davie, Peter Berger, Jean-Paul Willaime. 

3. Constantin Cuciuc, Adasul religiilor şi al monumentelor istorice 
religioase din România, ed. cit., p. 34. 

4. Ibidem. 

5. Ibidem. 

6. Ibidem, pp. 34-35. 

7. Ibidem, p. 25. 

8. Mihai Nistor, op. cit., p. 349. 

9. Ibidem, p. 351. 


Capitolul VII 

Protestantismul 


VII.l. Ideile de bază ale luteranismului 

Imediat după reforma lui Martin Luther din secolul al XVI-lea, Biserica 
Luterană va cunoaşte un succes social absolut remarcabil. Se va extinde în 
Germania şi în Peninsula Scandinavă, „devenind religia oficială într-un 
număr semnificativ de principate”-. Din 1947, „majoritatea bisericilor 
luterane sunt afiliate Federaţiei Mondiale a Luteranismului...”- - o 
comunitate cu peste o sută de biserici răspândite în mai multe ţări şi având 
milioane de membri-. 

Protestantismul se leagă direct de numele lui Martin Luther (1483- 
1546). „La universitatea din Wittenberg, încă din 1512, Luther a ţinut, 
vreme de aproximativ treizeci de ani, cursuri de exegeză biblică care, alături 
de o foarte intensă activitate de predicator, au constituit axa activităţii sale 
ca teolog şi reformator.”- Ideile teologului şi reformatorului Martin Luther 
au făcut istorie. în timp şi istorie, ele au generat protestantismul în forma sa 
primă. 

„Ca şi în cazul lui Mahomed, biografia lui Luther ne ajută să înţelegem 
izvoarele creativităţii sale religioase.”- Un exemplu elocvent ţine de un 
episod special din viaţa lui Martin Luther. După ce devine licenţiat al 
Universităţii din Erfurt, „în timpul unei furtuni teribile este trăsnit şi face 
legământ să devină călugăr”-. Atunci a jurat că dacă va scăpa cu viaţă se va 
dedica în totalitate slăvirii lui Dumnezeu. 


Viaţa sa consacrată deplin slujirii lui Dumnezeu l-a pus în situaţia de a 
scrie o impresionantă operă. Unele dintre ideile sale stau la baza 
luteranismului. 

• „Dreptatea lui Dumnezeu nu este aceea care îl judecă pe păcătos, ci aceea 

care îl face drept”-; 

• Harul lui Dumnezeu îl obţinem „nemotivat, nemeritat şi necondiţionat”-; 

• Refuză filosofia aristotelică „ca premisă necesară pentru teologie”-; 

• Crucea - „principiu al cunoaşterii lui Dumnezeu”—; 

• „Voinţa umană este liberă numai în ceea ce priveşte lucrurile umane, nu şi 

în cele divine”—; 

• Mântuirea este „toată numai lucrare şi dar ale lui Dumnezeu...”—; 

• „Refuzul categoric al papalităţii...”—. Papa îşi asumă autoritatea „de la 

Hristos şi în parte de la comunitatea creştină”—. Refuză Biserica 
„ierarhică, autoritară şi patriarhală...”—. Adevărata Biserică este cea 
interioară, o liberă „adunare a inimilor”—. Semnul veritabil al Bisericii 
rămâne, în viziunea lui Luther, Evanghelia; 

• „Declericizarea creştinismului”—. Conform acestei idei provocatoare a 

reformistului german, toţi creştinii au preoţia ca o calitate intrisecă; 

• Martin Luther a dezaprobat revoluţia lui Thomas Miintzer (1489-1525). 

Ca urmare a desfăşurării acesteia, la 15 mai 1525, 5.000 de ţărani 
germani au fost executaţi. Canonic augustinian răzvrătit, Miintzer dorea 
transpunerea reformei religioase a lui Luther în plan social şi politic. 
Exemplu: ţăranii solicitau desfiinţarea sclaviei pe motiv că „Hristos, cu 
sângele său preţios, ne-a răscumpărat pe toţi, fără deosebire”—. Luther 
le-a susţinut în principiu revendicările, dar nu în numele lui Hristos. 
Desfiinţarea sclaviei nu este o chestiune de drept divin. „Creştinul nu 
revendică şi nu se răzvrăteşte.”— în faţa autorităţii rezişti nu cu spada, 
ci cu rugăciunea, „cerând ajutor de la Dumnezeu...”—. Doar el face 
posibilă „revoluţia de sus”, adică cea care „îi doboară pe tirani şi îi 
înalţă pe cei smeriţi”—. Miintzer, cel cu care a polemizat Luther, a fost 


„un apocaliptic...”—. Era convins că „judecata lui Dumnezeu este 
iminentă, iar ţăranii o pun în aplicare”—; 

Luther a avut o temeinică polemică cu Erasmus. Acesta susţinea că „omul 
are voinţă liberă”—, că „poate alege între bine şi rău”— şi că „poate 
contribui în mod real la propria mântuire” -. Dimpotrivă, Luther era 
convins că liberul-arbitru există şi se manifestă doar în cele sociale, 
pământeşti, nu în cele divine. în general, omul alege prost. Nu-1 alege 
pe Hristos, ci pe adversarul său. „Pentru a-1 alege pe Hristos trebuie să 
fii ales de Hristos.”— Libertatea vine odată cu credinţa dată prin cruce, 
nu înainte. Omul „nu este liber să-i spună «da» lui Dumnezeu, ci este 
liber atunci când îi spune «da» lui Dumnezeu”—; 

Sola Scriptura. Contează doar textul revelat al Sfintei Scripturi; 

Refuză ideea transubstanţierii pâinii în trupul Mântuitorului. Ele coexistă; 

„Iar dreptul din credinţă va fi viu” - celebra interpretare a Sfântului 
Pavel - „constituie temelia teologiei lui Martin Luther”—; rezultă ideea 
de Sola Vide; 

Credinciosul primeşte graţie credinţei sale dreptatea dobândită prin jertfa 
lui Iisus; 

Acceptă „numai trei Taine - botezul, împărtăşania şi spovedania”—. Cu 
timpul va renunţa la ultima dintre ele; 

Existenţa în viaţa lui Martin Luther a disputei orgoliu versus conştiinţa 
vocaţiei profetice. „Nu dau voie ca doctrina mea să fie judecată de 
nimeni, nici chiar de îngeri. Cel care nu-mi primeşte doctrina nu poate 
să se mântuiască.”— Acest celebru fragment din corespondenţa lui 
Luther a fost interpretat de Jacques Maritain drept „o dovadă de orgoliu 
şi egocentrism”. în schimb, Mircea Eliade îi dă o cu totul altă 
interpretare. în joc era „reacţia specifică a aceluia care nu îndrăzneşte să 
se îndoiască de alegerea sa divină şi de misiunea-i profetică”—; 

„Prin propria sa natură, voinţa omenească nu este liberă să facă binele”—; 

„După cădere, nu se mai poate vorbi de «liber-arbitru», căci ceea ce 


domină omul de atunci încoace este egocentrismul absolut şi urmărirea 
furioasă a propriei satisfacţii”—; 

• Virtuţile morale nu se dobândesc prin educaţie (Aristotel). Binele, cu sau 

fără graţie, „nu a contribuit niciodată la salvarea sufletului”—. Doar 
credinţa în sine, naivă, totală, asemănătoare cu cea a copiilor, ajută la 
mântuirea sufletului; 

• „Raţiunea nu are nimic comun cu domeniul credinţei”— - în sensul că 

adevărurile credinţei nu contrazic raţiunea, ci doar o transcend; 

• Luther susţine ideea necesităţii absolute, în sensul că nu există voinţă 

liberă. Altfel spus, „nu stă în puterea omului să îndeplinească binele sau 
răul”—. 


VII.2. Luteranismul în spaţiul românesc 

Această versiune originară a protestantismului a pătruns în Transilvania, 
unde exista un „conglomerat de etnii”—. Puterea otomană le-a tolerat, dar a 
temperat prozelitismul catolic impus de austrieci, care masca anumite 
interese politice, şi a dus o politică subtilă contra Papei şi a împăraţilor de la 
Viena. Aşa se explică de ce unii principi transilvăneni şi unii oameni de 
rând au aderat la protestantism. 

Precursorii reformei protestante din Transilvania au fost: anabaptiştii 
(cei care susţineau ideea botezului administrat la maturitate) şi buşiţii 
(„alungaţi din Moravia, s-au răspândit în Moldova şi Transilvania”—). în 
Moldova au fost prezenţi în istoria veche la Târgu Trotuş, Roman şi Huşi. 

„în 1952, cultul evanghelic luteran de confesiune augustană mai avea 
200.769 de credincioşi cuprinşi în 304 parohii cu 196 de preoţi, grupaţi în 
zece protopopiate care se aflau în 16 judeţe.”— Majoritatea luteranilor din 
spaţiul transilvănean au fost saşi (germani), prin urmare au existat mai 
puţini unguri şi români. După 1989, cifrele recensămintelor arată o scădere 


constantă a numărului de luterani din România. Mai exact, dacă în 1992 
erau 39.552 de credincioşi, în 2002 erau înregistraţi oficial 39.119. 


VII.3. Femeile la conducerea bisericilor protestante 

De numele Bisericii Evanghelice Luterane din Germania anului 1976 se 
leagă şi începuturile hirotonisirii femeilor. Intrarea acestora „în rândurile 
preoţimii”— a fost un fenomen compensat ulterior prin „scăderea numărului 
de bărbaţi candidaţi la hirotonisire”—. Faptul în sine ilustrează credinţa 
profund înrădăcinată în mentalul social creştin că bărbaţii sunt urmaşii 
apostolilor şi ai lui Iisus. Prin urmare, ei sunt cei mai îndreptăţiţi să conducă 
Biserica. Mai mult, condiţia vieţii feminine nu este văzută ca fiind 
compatibilă cu viaţa spirituală religioasă şi, cu atât mai puţin, cu o funcţie 
de conducere în bisericile creştine. 

Decizia de a hirotonisi femei a fost mai apoi asumată şi de Sinodul 
Bisericii Anglicane, în 1992. Cele două biserici protestante nu sunt 
singurele care admit femei preoţi, cu sau fără funcţii de conducere. Din 
acest grup mai fac parte Armata Salvării şi unele biserici afro-caraibiene. 
Biserica Reformată Unită şi Biserica Metodistă, respectiv Biserica Scoţiei. 


VII.3. Ulrich Zwingli 

A fost liderul unei mişcări sociale şi spirituale ce a reprezentat o reacţie 
categorică la adresa catolicismului din acel timp. Reacţia protestatară a lui 
Ulrich Zwingli se reflectă şi în refuzul său de a primi pensia acordată de 
Roma. Noua ideologie protestantă, în versiune elveţiană, s-a centrat pe 
câteva idei-forţă: 


a) una dintre ele se referă la simplificarea ritualului. Mai exact, slujba a fost 

înlocuită doar cu un cult duminical, sărac şi axat doar pe predică; 

b) mănăstirile au fost secularizate. 

Luther susţinea consubstanţierea (prezenţa în pâine şi vin a trupului şi 
sângelui Mântuitorului), în timp ce Zwingli vedea în împărtăşanie doar o 
aducere aminte a momentului arhetipal. Hristos este prezent aici numai 
simbolic. 

Zwingli a polemizat îndelung cu Conrad Grebel, întemeietorul 
anabaptismului. Acesta nega „validitatea botezului copiilor”—. El trebuia 
administrat doar adulţilor care au ales liber viaţa lui Hristos. „Prin urmare, 
convertiţii trebuiau rebotezaţi.”— După 1530, în ciuda persecuţiilor, 
anabaptismul s-a răspândit în Elveţia şi în sudul Germaniei. 


VII.4. Calvinismul 

Jean Calvin (1509-1564) a fost iniţial preot catolic la Geneva. S-a născut în 
nordul Franţei şi a devenit ulterior doctor în drept. A scris lucrarea 
Instituirea religiei creştine (ediţie definitivă în limba latină din 1559). 

Idei reprezentative: 

• „Biblia este singura autoritate care decide în toate problemele de credinţă 

şi de organizare a Bisericii”—; 

• Omul se justifică prin credinţă şi prin meritele faptelor sale; 

• Acceptă două taine: botezul şi împărtăşania; 

• Instituie dogma predestinării. Iisus Hristos s-a jertfit doar pentru cei aleşi; 

• Ascetismul laic; 

• Obligativitatea frecventării bisericii; 

• Implicarea pastorilor în viaţa particulară; 

• Intoleranţă, stigmat, ardere pe rug pentru cei de altă credinţă; 


• Refuză tradiţia Sfinţilor Părinţi; 

• Un cult sobru şi riguros: fără sfinţi, moaşte, icoane; 

• Reducerea numărului sărbătorilor creştine; 

• A diminuat fastul şi ceremonialul catolic; 

• A demonstrat importanţa teologică a activităţii politice. A anticipat seria 

teologiilor politice din secolul XX: teologia muncii, a eliberării, a 
anticolonialismului. 

Capitolul VIII 

Neoprotestantismul 


VIII.l. Mormonii 

Biserica lui Iisus Hristos a Sfinţilor din Zilele din Urmă este prezentată în 
statistici şi documente ca fiind „cel mai mare grup religios originar din 
America”-. Este „a patra confesiune creştină ca mărime din Statele Unite şi, 
totodată, credinţa cu cea mai rapidă dezvoltare din lume”-. 

Cultul mormon, având la bază o biserică milenaristă, a apărut în urma 
unei revelaţii din 1830 a lui Joseph Smith, profetul întemeietor american. 
Conform credinţei mormone, Smith ar fi primit vizita unui înger, care i-a 
înlesnit descoperirea unei cărţi misterioase privind istoria poporului lui 
Dumnezeu în America, Cartea lui Mormon. 

VIII. 1.1. Joseph Smith - profetul întemeietor 

A fost un lider religios dominat de multe idei, viziuni şi revelaţii stranii. 
Incita credincioşii în a descoperi paradisul şi a se pregăti pentru a doua 
venire a lui Hristos, Parousia. în practicile lor cotidiene, mormonii sperau 
în descoperirea de către emigranţi a unor ,„comori îngropate, pietre cu 
puteri miraculoase” sau „relicve ale triburilor indiene băştinaşe”-. 

Moroni, îngerul trimis de Dumnezeu, i se arată lui Smith şi îl 
înştiinţează „că va avea o misiune de îndeplinit”-. Ea consta în încercarea 
„de restabilire a credinţei adevărate şi de a pune bazele noii biserici 



creştine”-. Joseph Smith a primit două plăci de aur de la Moroni cu 
Evanghelia veşnică revelată. 

VIII.1.2. Texte şi idei de bază ale cultului mormon 

Cultul mormon se bazează pe „cele două testamente ale Bibliei”-, la care se 
adaugă alte texte de bază, cum ar fi Cartea lui Mormon, Perla de mare preţ 
şi Doctrină şi legăminte. 

Idei de bază ale cultului mormon: 

• Cel de-al treilea testament ( Cartea lui Mormon ) susţine faptul că omul a 

stat sub semnul unei ignoranţe destinale. Abia după apariţia noastră în 
lume „am acceptat să căpătăm forme asemănătoare lui Dumnezeu”-; 

• „Scopul venirii pe pământ este să fim asemănători tatălui divin, urmând să 

revenim la Dumnezeu”-; 

• Trupul omenesc este, în mod inevitabil, „imperfect şi muritor, dar 

reprezintă o treaptă spre mântuire...”-; 

• Moartea este de neocolit, dar are un sens ultim, special: „Face parte din 

planul mântuirii”—; 

• După moarte, mormonul primeşte un „grad de glorie”, „mai apropiat sau 

mai îndepărtat de Dumnezeu”—; 

• Cei ce au primit noua învăţătură mormonă şi o ignoră „vor merge în 

Iad”—; 

• Cei „nebotezaţi în noua credinţă vor rămâne în «închisoarea» spirituală”—. 

Tocmai de aceea familiile de mormoni îşi botează strămoşii în temple, 
pentru a le spori şansa la nemurire; 

• Căsătoriile religioase sunt eterne: „durează şi după moarte”—. Cele civile 

sunt valabile până la moarte; 

• Mormonii practică legea zeciuielii ca formă de sacrificiu individual sau 

social: „A zecea parte din venitul nostru aparţine lui Dumnezeu”—; 

• Parousia va avea loc în SUA. Poporul american este noul popor ales şi el 


se va mântui înaintea altora. Noul pământ ales va fi Missouri, locul 
„unde s-au stabilit Adam şi Eva după ce au plecat din rai”—; 

• Mormonii originari, întemeietori ai cultului, practicau poligamia. Aceasta 
se baza pe anumite idei ale lui Joseph Smith. în poligamie, „un bărbat 
se poate căsători cu mai multe femei”- . Existau însă obligaţii speciale 
ale poligamiei. Puteai aduce în familie o nouă soţie doar cu „acordul 
celorlalte”—. Erau obligatorii „locuinţele separate şi asigurarea 
independenţei materiale a fiecărei soţii şi a copiilor”—. Din secolul al 
XlX-lea, poligamia se desfiinţează în mod oficial. 

Poligamia sau căsătoria plurală a fost acceptată şi practicată de o 
minoritate mormonă aproape 50 de ani după revelaţia lui Joseph Smith. 
Astăzi, cultul mormon respinge poligamia. Există însă şi grupuri radicale, 
numite „fundamentaliste mormone”, care s-au despărţit de biserica 
principală pentru ca în rebeliune să poată practica poligamia. Un asemnea 
grup disident este cel al Bisericii Fundamentaliste a lui Iisus Hristos a 
Sfinţilor din Zilele din Urmă (FSZU). 

VIII. 1.3. Poligamii din „familia cerească” 

Majoritatea mormonilor radicali care continuă şi astăzi să practice 
poligamia trăiesc în Utah, dar şi în Colorado City, Texas sau în Columbia 
Britanică. Cultul perseverent al poligamiei le-a cauzat membrilor Bisericii 
FSZU probleme permanente cu autorităţile americane. Majoritatea 
acuzaţiilor cărora trebuie să le facă faţă sunt legate de căsătoriile cu minore 
şi de abuzul sexual. De exemplu, un lider al Bisericii FSZU, Warren Jeffs, a 
fost „condamnat în 2007 de un tribunal al statului Utah pentru oficierea 
căsătoriei unei fete de 14 ani cu un membru al bisericii”—. Asistenţii sociali 

şi poliţiştii din vestul Texasului au intervenit în forţă în aprilie 2008 în 
comunitatea poligamă pentru a verifica veridicitatea unui apel privind 
abuzul sexual şi fizic. Deşi apelul fusese o farsă, totuşi comunitatea 


poligamă din Texas a intrat serios în atenţia opiniei publice americane (şi 
nu numai). Razia autorităţilor le-a sporit popularitatea. Imaginea socială a 
cultului s-a schimbat şi ca urmare a articolelor din presă, respectiv a 
emisiunilor TV cu un subiect realmente captivant. 

Un aspect specific acestui grup religios special din vestul SUA şi din 
Canada este oficierea căsătoriilor între fete minore şi bărbaţi vârstnici. Ele 
nu sunt legale, fiind oficiate doar în cadrul bisericii mormone. Scopul ultim 
al acestor practici este ridicarea aici, pe pământ, a „Regatului lui 
Dumnezeu”. Mijlocul esenţial de instaurare a acestui regat sacru este 
„familia cerească”. O asemenea familie poate fi constituită, de exemplu, 
dintr-un soţ, cinci soţii, 46 de copii şi 239 de nepoţi—. Deşi neobişnuit de 
numeroasă, „familia cerească” se integrează foarte bine în comunitate. 
Altruismul si devotamentul fată de ceilalţi sunt valori de bază ale cultului 

Bisericii FSZU. Copiii sunt crescuţi şi educaţi într-un mod singular şi 
special: „fără televizor, mâncare nesănătoasă şi presiuni sociale”—. 

Deşi relativ izolată social, comunitatea mormonă de modă veche 
relaţionează eficient cu societatea americană. Mormonii FSZU se ocupă în 
principal de agricultură, dar şi de „câteva afaceri mari, de la hoteluri la 
fabrici de unelte si maşini”—. Fa nivel de familie există o distribuţie 

specială a rolurilor: o soţie se ocupă de prepararea hranei pentru toţi copiii 
soţului (nu doar pentru ai ei), o alta are ca prioritate educaţia (copiii FSZU 
nu merg la şcoală). în sfârşit, o a treia soţie se poate ocupa de treburile 
gospodăreşti şi casnice (croitoria, de exemplu). Unii sociologi susţin că 
această diviziune socială a muncii, prin spiritul de comuniune creat, „pare 
să atenueze gelozia”—. Evident, adevărul acestei afirmaţii este unul relativ. 

Căsătoria între rude şi poligamia practicate şi astăzi de membrii 
Bisericii FSZU comportă riscuri majore. Din punct de vedere medical, 
constatăm răspândirea unei boli grave ( deficienţa de fumaraza) cauzată de o 
genă recesivă „din cauza căsătoriei între rude”—. Din perspectivă religioasă 
şi socială, comunităţile mormone poligame riscă automarginalizarea şi 


autoexcluderea. Cu toate acestea, ele continuă să practice poligamia. 
Argumentul este în principal unul de ordin religios. Fondatorul Bisericii 
FSZU, Joseph Smith însuşi, ar fi practicat poligamia în urma unor revelaţii 
prin care i se cerea ca noua religie să se poată răspândi pe întregul pământ. 
Dincolo de aceste credinţe, ritualuri şi ideologii religioase care o 
singularizează în Occidentul american (şi nu numai), mormonii sunt un cult 
neoprotestant din ce în ce mai prezent în Europa de Est, inclusiv în 
România. 


VIII.2. Adventiştii de Ziua a Şaptea 

Este o mişcare religioasă protestantă cu origini în SUA, de unde s-a 
răspândit în toată lumea. începuturile adventismului de Ziua a Şaptea ţin de 
predicţia falsă a predicatorului baptist William Miller, referitoare la 
întoarcerea Mântuitorului. A urmat „Marea Dezamăgire”, dar unii 
credincioşi nu şi-au pierdut speranţa în iminenţa celui de-al doilea advent. 
în 1860 şi-au luat numele de Adventişti de Ziua a Şaptea. Care este cea de-a 
şaptea zi? Este Sabatul sau sâmbăta, a şaptea zi de odihnă în tradiţia iudeo- 
creştină. Există milioane de membri răspândiţi în întreaga lume, mulţi 
dintre ei trăind în SUA şi având centrul spiritual la Silver Springs. Astăzi, 
Biserica Adventistă de Ziua a Şaptea administrează mii de şcoli, colegii şi 
universităţi. 

Caracteristicile principale ale Bisericii Adventiste de Ziua a Şaptea 
sunt: 

• Fondatorul susţine că a primit inspiraţie divină pentru interpretarea 

textelor sfinte. 

• Susţine apropiata întoarcere a lui Iisus (adventus = „întoarcere”, 

„revenire”). 



• Adventiştii de Ziua a Şaptea practică botezul adulţilor prin imersiune în 

apă. Ritualul trebuie practicat „atunci când omul este conştient că îşi 
mărturiseşte public pocăinţa şi credinţa (spre majorat) şi se angajează în 
legământul cu Dumnezeu”—. 

• Biblia este considerată a fi autoritatea ultimă în materie de credinţă. 

• Respectă odihna în ziua de Sabat. „Adventiştii consideră că „ziua 

Domnului” (de închinare) este sâmbăta, duminica fiind introdusă în 
creştinism prin secolele II-III, sub influenţa altor culte şi credinţe 
existente atunci”—. 

• Propovăduieşte reforma sanitară prin igienă, alimentaţie echilibrată şi 

abţinerea de la consumul de tutun şi alcool. 

• Trupul este „templu al Duhului Sfânt”. Prin urmare, adventiştii acordă un 

plus de atenţie stilului de viaţă: „Nu consumă alcool, droguri, nu 
fumează, recomandă o alimentaţie raţională (mulţi fiind vegetarieni)”—. 


VIII.3. Penticostalii 

Termenul grecesc pentekoste („a cincizecea zi”) a dat numele cultului 
penticostal. A apărut în 1906, când o comunitate de negri din Los Angeles a 
pretins că a retrăit primirea darurilor de la Cincizecime: glosolalia, 
prorocirea, vindecarea bolnavilor şi puterea de a-i vindeca pe cei posedaţi 
de demoni. Toate erau invocate după modelul apostolic. Cu timpul, 
penticostalismul a pătruns în Norvegia şi în Germania, apoi în întreaga 
Europă. 

Adunările penticostale sunt autonome unele faţă de altele. Tocmai de 
aceea apar mai multe Biserici, numite uneori şi „secte”. Diferenţele se 
menţin în funcţie de modul în care este invocată în ritualuri libertatea 
Duhului Sfânt. 

Astăzi, în lume există zone puternic penticostalizate: Coreea, America 


Latină şi Africa, iar numărul credincioşilor este în continuă creştere. Faptul 
în sine „i-a surprins atât pe teologi, cât şi pe experţii în ştiinţe sociale”—. 
Susţinătorii frenetici ai secularizării şi ai dispariţiei religiei au fost 
bulversaţi. Acum sunt nevoiţi să accepte faptul că secularizarea nu este o 
tendinţă globală, ci, mai curând, o excepţie într-o anumită parte a Europei. 


VIII.4. Metodismul 

Mişcarea protestantă a metodiştilor a fost iniţiată de fraţii John şi Charles 
Wesley la Oxford, în 1729. Cei doi făceau parte din „Holy Club” şi au fost 
numiţi „metodişti” „pentru modul sistematic şi organizat în care se 
preocupau de înţelegerea Sfintei Scripturi”—. Erau numiţi metodişti şi 
datorită perseverenţei cu care exersau trăirile religioase. Au pus un accent 
enorm pe conduita socială şi morală, şi nu pe aspectul dogmatic. 

în Anglia au format o biserică liberă, diferită de cea anglicană, având în 
frunte un episcop. Participă la dialogul ecumenic în cadrul Federaţiei 
Mondiale Metodiste. Metodismul are un caracter cosmopolit: unul dintre 
pastorii metodişti din România este coreean. Adepţii sunt grupaţi în două 
„clase” conduse de „leader” (păstor). „Au carnete de membru. Pe baza unei 
scrisori de recomandare, când se mută dintr-o comunitate în alta, sunt luaţi 
în evidenţă. în cadrul întrunirilor îşi mărturisesc periodic activitatea şi 
evoluţia spirituală.”— 

Există astăzi mai multe versiuni ale cultului metodist. Metodiştii 
conservatori şi tradiţionalişti „interzic şi astăzi bijuteriile, ornamentele 
vestimentare, tutunul, alcoolul, instrumentele muzicale, spectacolele şi 
distracţiile”—. O altă ramură este formată de metodiştii liberali. Aceştia nu 
mai sunt vegetarieni şi „acceptă valorile culturale, spiritul modern”—. 

Caracteristicile specifice cultului metodist sunt: 


• Respinge Sfânta Tradiţie a creştinismului clasic. Trimiterea este la 

hotărârile Sinoadelor Ecumenice şi la scrierile Sfinţilor Părinţi. 

• Biblia este valorizată ca fiind „singura sursă de cunoaştere a lui 

Dumnezeu...”—. 

• Dintre cele şapte taine creştine, metodismul acceptă doar două: botezul şi 

împărtăşania. 

• Din cadrul Sfintei Treimi, metodismul privilegiază importanţa şi rolul 

Sfântului Duh. 

• Crede în Mântuitorul Iisus Hristos, „în a doua venire, judecata de apoi, în 

rai şi iad, (nu şi în Purgatoriu)”—. 

• Metodiştii primesc prozeliţi aşezându-le mâna pe cap. Ei „devin astfel 

diaconi şi diaconiţe ale noii religii”—. 


VIII.5. Armata Salvării 

Cultul are la bază o disidenţă metodistă. A fost creat în secolul al XlX-lea 
de pastorul William Booth (1829-1912), în urma unei campanii de 
evanghelizare în cartierele sărace din estul Londrei. 

Obiectivele Armatei Salvării nu sunt doar de ordin spiritual. 
Convingerea membrilor săi este aceea „că e greu să salvezi sufletul când 
stomacul e gol şi picioarele sunt îngheţate”- . Obiectivul declarat este acela 
de a lupta contra flagelurilor sociale: sărăcia, alcoolismul, prostituţia, 
drogurile. Lozinca clasică este lupta pentru „cei trei S”: „Supă, săpun, 
salvare”—. Cultul religios este organizat pe principii militare. Are „ofiţeri” 
cu normă întreagă, „funcţionari” şi „soldaţi” ce lucrează în mai multe ţări. 


VIII.6. Martorii lui Iehova 


VIII.6.1. Aspecte generale 

Este o sectă milenaristă întemeiată de americanul C.T. Russell (1852-1916) 
şi prezentă în Europa după Primul Război Mondial. Se autointitulează 
Uniunea Internaţională a Studenţilor în Biblie şi se preocupă în special de 
sfârşitul lumii şi, implicit, al împărăţiei de o mie de ani. Momentul final al 
parousiei este amânat în permanenţă. Iniţial, congregaţia a fost înregistrată 
în 1884, în Pennsylvania. Cu timpul, sediul central a fost mutat în 
Brooklyn, unde se află şi în prezent. Din 1931, membrii săi se numesc 
Martorii lui Iehova. 

în România sunt prezenţi din 1911, când Kâroly Szabo şi Jozsef Kiss s- 
au întors în ţară din Statele Unite şi au început să predice. Au fost 
recunoscuţi legal în România la 4 iulie 1947. Din 1948 până în 9 aprilie 
1990, activitatea Martorilor lui Iehova a fost interzisă. 

VIII.6.2. Ideile de bază 

Cultul se bazează, în principal, pe următoarele idei: 

• Iisus a avut o existenţă preumană şi este subordonat Tatălui Ceresc. 

• Există pe pământ un „sclav fidel şi avizat” căruia i s-au încredinţat 

interesele terestre ale lui Iisus: Colegiul Central al Martorilor lui 
Iehova. 

• Martorii lui Iehova se vor bucura de venirea lui Iisus. Armagedonul e 

aproape. 

• Conform Martorilor, Iisus nu a înviat în carne şi oase. A împrumutat, spre 

a se arăta discipolilor săi, un trup provizoriu, care a dispărut la scurt 
timp după apariţie. (Iisus nu a murit în corpul său fizic pe cruce.) 

• Martorii refuză categoric dogma Sfintei Treimi. Conceptul ar fi fost 

inventat odată cu Conciliul de la Niceea (325), împreună cu ideea 
filiaţiei divine a lui Iisus. 




De aici rezultă misiunea Martorilor lui Iehova de a stabili cultul 
Dumnezeului Unic cu numele său uitat de secole: Iehova. El este un nume 
tainic, revelat lui Moise pe muntele Sinai şi nepronunţat de evrei şi creştini. 
Asa cum se ştie, limba ebraică foloseşte doar consoane. Numele revelat lui 
Moise se scria IHWH. Ulterior, evreii l-au înlocuit cu Adonai (Domnul). 

La câteva secole după moartea lui Iisus, pentru a se înlesni lectura 
Bibliei de către un număr mai mare de persoane, savanţii evrei au adăugat 
consoanelor vocalele din Adonai (a, o, a). Rezultă Iahovah sau Iehovah. 

Martorii lui Iehova este un cult cu reguli clare şi restrictive. O parte 
dintre acestea sunt: 

a) refuzul de a saluta drapelul; 

b) nu acceptă depunerea de jurăminte; 

c) nu sunt de acord cu transfuziile de sânge; 

d) participarea la vot/viaţa politică nu este încurajată. Rezultă în mod clar o 

atitudine antisocială, dar care îi uneşte şi îi protejează pe membrii 
cultului; 

e) participarea la războaie este interzisă de liderii cultului. 

Capitolul IX 

Islamul 


IX. 1. Mahomed întemeietorul şi revelaţiile islamului 

întemeietorul acestei mari religii a Cărţii- este Mahomed (570-632, născut 
la Mecca). Muslim = musulman, „cel ce se supune lui Dumnezeu”. Primele 
revelaţii le-a avut în jurul anului 610. Ele „au fost precedate de lungi 
perioade de «retragere spirituală» ( tahannut ) în peşteri şi alte locuri 
însingurate, practică străină politeismului arab”-. Prima revelaţie a fost 
aceea în care Dumnezeu i s-a arătat pe cer. După ce a coborât, a rămas 
nemişcat la o distanţă de două bătăi de săgeată. Mahomed a mai avut apoi 
revelaţii auditive, „singurele pe care Coranul le socoteşte de inspiraţie 
divină”-. în vis, „îngerul Gabriel a venit la el, ţinând o carte deschisă în 
mâini”- şi cerându-i insistent şi repetat să rostească formulele din carte. în 
cele din urmă, Mahomed a citit în vis şi a învăţat. La trezire era „ca şi cum 
cineva ar fi scris în inima mea”-, va spune ulterior profetul. La ieşirea din 
peşteră, Mahomed l-a văzut pe îngerul Gabriel, care „stătea pe zare 
asemenea unui om cu picioarele îndoite sub el”-, numindu-1 apostolul lui 
Allah. 


IX.2. Conceptele de bază ale islamului 


• Hegira. în 622, Mahomed îşi începe apostolatul. Plecarea lui în secret de 

la Mecca la Medina este numită Hegira. Este considerată începutul erei 
islamice. Calendarul islamic este lunar. Are 354 de zile. 

• Hadith reprezintă Tradiţia. Cuprinde revelaţiile şi comentariile profetului 

la aceste revelaţii. Importanţa socială a tradiţiei constă în faptul că este 
un „model de viaţă cotidiană pentru credincioşii musulmani din întreaga 
lume”-. 

• Coranul. Se traduce literal prin „a citi” sau „a recita”. Coranul este 

cuvântul lui Dumnezeu transmis de îngerul Gabriel lui Mahomed, 
ultimul pe linia profeţilor biblici. Este vorba despre un Nou Testament 
care ar confirma şi ar completa Biblia creştină. 

Există însă diferenţe majore între creştinism şi islam. Una dintre ele se 
referă la faptul că în creştinism Iisus nu este doar unul dintre profeţi, ci 
Logosul întrupat. în islam, Mahomed nu este Dumnezeu-Om, ci doar un 
profet pe linia veterotestamentară deschisă de Avraam. 

• Surah (Surate). Reprezintă capitolele din Coran. Fiecare capitol are un 

nume ce aduce în atenţie o anumită temă. 

• Ăyat. Sunt versetele Coranului. Capitolele sunt dispuse după lungime. 

Cele mai lungi şi care au mai multe versete se află la început. Coranul 
cuprinde 6.200 de versete. 

• Jihad. Este termenul ce desemnează războiul sfânt în islam. Iniţial, jihadul 

avea un sens pur spiritual. Numea lupta credinciosului contra răului din 
el însuşi (vicii, păcate, ispite etc.). Cu timpul a ajuns să desemneze şi 
războiul dintre comunităţile musulmane rivale. în cele din urmă s-a 
impus sensul actual, cel mai intens mediatizat. în conformitate cu 
acesta, jihadul este războiul credinţelor lui Allah contra 
„necredincioşilor” (evrei şi creştini) şi împotriva Occidentului. 
Dimensiunea socială a jihadului se referă şi la protecţia „oamenilor cărţii” 
acordată în istorie comunităţilor cucerite de musulmani. Cine erau 
„oamenii cărţii”? Erau locuitorii unor ţinuturi evreieşti şi creştine. Erau 


numiţi astfel pentru că credeau într-un singur Dumnezeu şi se bazau pe 
o scriptură (text scris). Aşadar, islamul recunoaşte iudaismul şi 
creştinismul drept mari religii premergătoare. Nu întâmplător, 
Mahomed vine în succesiunea profeţilor testamentari şi împlineşte 
scripturile. într-un anumit sens. Coranul este socotit al treilea testament 

Din punct de vedere sociologic, jihadul a fost o formă de discriminare 
pozitivă a minorităţilor cucerite. Cele evreieşti şi cele creştine au fost 
protejate în schimbul plăţii unui tribut. în realitate, „oamenii cărţii” erau 
cetăţeni de mâna a doua. Pentru a avea drepturi depline, foarte mulţi 
dintre ei s-au convertit la islam. Este cazul locuitorilor din Imperiul 
Persan al secolului al VH-lea, unde zoroastrismul era o religie în declin. 
Ei s-au convertit în masă la islam ca urmare a jihadului. în aceeaşi 
situaţie au fost şi unele regiuni din Spania, Africa, Asia Mică şi 
Centrală, Afganistan şi Pakistan. 

• Mahdism. Apare în 661, odată cu moartea imamului Aii. „Cel ce este 

călăuzit de Dumnezu pe calea cea dreaptă” este adevăratul profet care 
va veni. Mahdi este numele profetului „care va veni la sfârşitul 
timpurilor pentru a purifica comunitatea, a-i aduna în jurul său pe 
credincioşi şi a converti lumea la dreapta credinţă”-. 

Anumiţi transmiţători ai credinţei (nu exegeţi) îi atribuiau lui Mahomed 
afirmaţia: „După mine, vor veni califi şi emiri; după emiri, regi trufaşi; 
atunci va veni Mahdi, va ieşi din familia mea şi va umple lumea de 
dreptate”-. în timp, Mahdi a fost identificat cu mai multe personaje 
istorice, mai exact, cu întemeietorul dinastiei almohazilor din Spania 
secolului al XH-lea; apoi cu luptătorii sudanezi contra ocupaţiei 
coloniale, dar şi cu războinicii islamişti somalezi sau marocani—. 

• Şaria. Este legea islamică ce a stat dintotdeauna la baza organizării 

sociale. „Studiul acestei legi şi al jurisprudenţei a devenit nucleul 
învăţământului superior islamic.”— 


IX.3. Stâlpii de bază ai islamului 


Lăsaţi de însuşi Mahomed, stâlpii islamului sunt în număr de cinci: 

a) Profesiunea de credinţă (Shahada ). Este obligaţia esenţială. Ea 
afirmă că „nu există dumnezeu în afară de Dumnezeu”— şi că „Mahomed 
este trimisul lui Dumnezeu”—. Aceste cuvinte sunt alfa şi omega în viaţa 
fiecărui credincios musulman. 

b) Rugăciunea (Salat ) presupune glorificarea lui Allah, faptul de a 
binecuvânta. Există cinci momente zilnice ale rugăciunii, fixate în funcţie 
de poziţia soarelui: în zori, în miezul zilei, în intervalul dintre prânz şi 
apusul soarelui, în timpul crepusculului, la apusul soarelui. „Orele variază 
aşadar în funcţie de anotimp şi de locul geografic unde se află 
credinciosul.”— 

Se caută îndeplinirea rugăciunilor la timp pentru ca moartea - care 
poate veni oricând - să nu-i surprindă cu obligaţiile zilnice neîndeplinite. 
Rugăciunea este precedată de abluţiuni. Ele constau în spălarea succesivă a 
mâinilor, antebraţelor, feţei, udarea cu apă a cefei, părului, picioarelor, 
curăţarea hainelor şi a locului de rugăciune. 

Covorul de rugăciune trebuie să fie curat, iar descălţarea este 
obligatorie. Uneori, Profetul îşi curăţă simbolic încălţămintea, atingând-o 
cu mâinile. Se caută pământ curat şi se trec mâinile peste faţă şi antebraţe. 
Trupul se orientează spre templul de la Mecca, unde se află Kaaba. 

Starea de adoraţie este esenţială pentru o rugăciune autentică. Intrarea 
în această stare se face prin ridicarea braţelor spre cer şi rostirea formulei 
Allah Akbar („Dumnezeu este mai mare decât tot”). 

Poziţia braţelor în timpul rugăciunii nu este lipsită de importanţă. 
Braţele se ţin pe lângă corp, împreunate în jurul taliei, strânse la piept sau în 
dreptul inimii. Sunt ritualuri diferite—. Musulmanul care îşi face rugăciunea 
într-o moschee străină poate să identifice imediat, după poziţia braţelor din 


timpul rugăciunii, ţara de origine a altui credincios. Urmează închinarea 
adâncă, mâinile fiind duse până la genunchi, şi prosternarea cu faţa la 
pământ. 

în timpul oficierii ritualului, spaţiul din jurul credinciosului este unul 
sacru. Atunci când musulmanul se apropie de sfârşitul rugăciunii, se 
întoarce spre dreapta, apoi spre stânga, rostind formula: „Pace asupra 
voastră şi îndurarea lui Dumnezeu”—. Atunci sacralitatea spaţiului 
încetează, iar cei din preajmă pot să i se adreseze, răspunzându-i cu formula 
„Dumnezeu să primească”—. El continuă: „De la noi şi de la voi fapta cea 
bună”—. în timpul ritualului rugăciunii, când sunt mai mulţi, musulmanii îşi 
aleg un imam (cel ce stă în faţă). După el recită şi ceilalţi. 

c) Darul ( zakat ) înseamă milostenie. Se traduce prin „a spăla păcatele şi 
greşelile”, „a purifica”. Darul nu se măsoară comercial. Poate fi un gest 
amical, o vorbă bună adresată oricui. însă „marea regulă a tuturor 
regulilor”, obligaţia majoră căreia i se subordonează toate celelalte, rămâne, 
în materie de danie (fie ea prescrisă sau voluntară), „gratuitatea gestului”, 
faptul de a nu precupeţi ceea ce dai, de a nu aştepta răsplată şi, mai ales, de 
a nu cere sub nici o formă „dobândirea unui beneficiu”—. Esenţial este a nu 
se dărui ceva de proastă calitate, ceva ce tu însuţi nu ţi-ai dori. Mai mult, 
tradiţia musulmană cere să nu dăruieşti ostentativ şi cu inima îndoită. în 
temeiul conţinutului religios al darului, musulmanii credincioşi îi ajută pe 
săraci şi datornici, pe prizonieri şi străini. 

d) Postul. în islam, postul se ţine în luna Ramadan („luna foarte caldă”). 
Presupune abţinerea de la consumul de mâncare şi băutură în timpul zilei, 
nevoinţă compensată cu alese plăceri noaptea. Postul se cere întrerupt, apoi 
reluat. In preislamismul arab, patru dintre cele douăsprezece luni erau 
sfinte. în joc era intervalul temporal sacru numit „tăcerea armelor”. 
Ramadanul nu este doar perioada postului, ci şi luna celebrării Coranului. 
Atunci Profetul repetă ceea ce i-a fost revelat. Există practica veghilor 
pentru comemorare. 


Din punct de vedere sociologic, postul din luna Ramadan are drept 
consecinţă întărirea relaţiilor sociale. De ce? Pentru că stilul de viaţă al 
comunităţii este marcat de post, reculegere, rugăciune şi adâncirea spiritului 
de comuniune. Sentimentul apartenenţei la o comunitate vie, dinamică şi 
creativă este intensificat la maximum. 

e) Pelerinajul. Este ritualul sacru săvârşit de fiecare credincios 
musulman cel puţin o dată în viaţă. Cuprinde mai multe etape, printre care 
sacralizarea trupului prin îmbrăcarea veşmintelor noi, nepurtate. Esenţială 
este circumambulaţiunea, adică rotirea în jurul unui obiect sacru considerat 
a fi centru de referinţă. în cadrul pelerinajului la Mecca se înconjoară de 
şapte ori piatra sfântă. în jurul unui teritoriu consacrat ( hima ) se află 
sanctuarul Kaaba (cub). Este un edificiu fără acoperiş, având încrustat într- 
unul dintre unghiurile sale Piatra Neagră, socotită a fi de origine divină. 
Stăpânul pietrei este Allah însuşi—. 

Din punct de vedere sociologic, sacralitatea sanctuarului Kaaba atrage 
periodic foarte mulţi credincioşi musulmani. Prin urmare, activităţile de tip 
comercial au înflorit din plin. Se vând şi se cumpără produse specifice. 
Astăzi, multe firme şi societăţi comerciale au reprezentanţe în zonă. 
Acumularea de bogăţie la Mecca (chiar dacă este prin excelenţă un centru 
spiritual) a provocat şi „apariţia unor tensiuni sociale, mai ales în rândul 
tinerilor”—. 


IX.4. Islamul în societatea contemporană 

Datele statistice din ultimii ani sunt unanime în a susţine creşterea 
numărului de musulmani din Europa, SUA şi Japonia. în „anii ’60 şi ’70, 
mii de bărbaţi de etnie turcă se duc în Olanda pentru a-şi găsi locuri de 
muncă, iar alţii în Germania şi în Belgia. Mai târziu, mulţi îşi aduc familiile 


pentru o rezidenţă permanentă în aceste ţări”—. Rezultatele nu s-au lăsat 
aşteptate. Franţa are procentul cel mai ridicat de musulmani, fiind urmată 
de Germania, Marea Britanie şi Spania. „în cel puţin opt ţări ale Europei de 
Vest, islamicii reprezintă cea mai mare minoritate religioasă.”— La această 
situaţie se adaugă şi creşterea numărului de musulmani din SUA şi Japonia, 
în concluzie, islamul - una dintre marile religii ale lumii contemporane - 
are o populaţie relativ tânără, cu o natalitate în continuă creştere. Se 
constituie într-o veritabilă alternativă (inclusiv ideologică) la stilul de viaţă 
occidental—. 

După Christian Tămaş, în lume există două sisteme ideologice: 
occidental-secular şi islamic-religios. Islamismul ca fenomen etnic şi social 
rezistă. De ce? Pentru că nu există în plan social ierarhia din creştinism. 
Există Coranul, iar clericii şi laicii sunt perfect egali între ei. Există 
personaje charismatice, specialişti în ale sacrului, care se ocupă de viaţa 
privată şi de cea socială. Tulama, specialişti în gândirea şi credinţa islamică, 
sunt singurii interpreţi autorizaţi ai Legii islamice - Şaria. Interpretul 
infailibil al legii este, totuşi, imamul. 

Islamul rezistă şi pentru că în prezent colonizează Occidentul. Mulţi 
musulmani au emigrat, îşi doresc bunăstarea materială şi păstrarea 
tradiţiilor religioase islamice. Islamul rezistă astăzi în Occident prin cultul 
special al familiei şi prin viaţa de tip comunitar- . 

Diversitatea lumii musulmane din Occident, dar şi din întreaga lume, se 
explică prin istoria ei specifică. Astfel, între anii 655 şi 661 a avut loc 
marea schismă a lumii musulmane. Succesiunea a fost dificilă. Profetul nu a 
avut fii, astfel că s-a pus problema califilor (succesorilor). Ei au fost 
oamenii apropiaţi ai lui Mahomed şi au sfârşit, de regulă, prin a fi asasinaţi, 
în plus, a existat şi rivalitatea geografică dintre Mecca şi Medina. 

Şi astăzi problema succesorilor este de actualitate. în raport cu criteriul 
succesiunii, musulmanii se clasifică în mai multe ramuri/orientări. în 
principal, există „sunniţii (90% dintre musulmani), kharidjiţii (0,2%) şi şiiţii 


(9,8%), dintre care majoritatea (80%) se află în Iran”—. Din cele trei ramuri 
mari, principale, au mai apărut aproximativ alte 20. 

Sunniţii (tradiţionaliştii). Au un punct de vedere distinct cu privire la 
succesiunea politică şi religioasă a lui Mahomed. Aşadar, cel ce îi urmează 
lui Mahomed nu este un nou profet, ci un calif ( khalifa ). Are în atenţie doar 
păstrarea moştenirii profetice. Sunna susţine că învăţătura spirituală 
contează, şi nu familia şi comunitatea. Califul trebuie ales din rândul 
bărbaţilor din tribul din care a făcut parte şi Mahomed. Alegerea se face pe 
bază de consens. Cu timpul, sunniţii au elaborat şi bine cunoscutul sistem 
de legi care asigură coeziunea şi unitatea comunităţilor islamice, numit 
Şaria. 

După primii „patru califi dreptcredincioşi” ce au trăit şi au rezonat 
spiritual cu Mahomed, pe baza Şariei s-a înfiinţat instituţia dinastică a 
califatului. Din 1924, aceasta a fost înlocuită cu respectarea Şariei de către 
guvernele statelor musulmane. Sunniţii sunt prezenţi în Africa Occidentală, 
Turcia, Malaysia, Filipine, Yemen, Asia Centrală, Palestina şi Arabia 
Saudită. 

Kharidjiţii (revoltaţii) „au încetat să-l mai susţină pe Aii în 657”—. I-au 
reproşat faptul de a fi acceptat ca problema conducerii comunităţii să facă 
obiectul negocierii dintre oameni. Trebuie să existe un imam al întregii 
comunităţi musulmane sau pentru fiecare grup. Trebuie ales în secret şi fără 
nici o legătură cu originea sa. Kharidjiţii sunt în număr de aproximativ două 
milioane, fiind răspândiţi în Oman, Algeria şi Tunisia. Cultivă anumite 
valori sociale, cum ar fi onestitatea, scrupulozitatea, dinamismul, 
solidaritatea. Unii dintre ei sunt comercianţi şi oameni de afaceri, asemenea 
quakerilor. 

Şiiţii (partizanii) sunt musulmanii care recunosc statutul de imam al lui 
Aii, văr şi ginere al profetului. Ca imam pe viaţă, acesta are o misiune 
divină. Reprezintă autoritatea spirituală în comunitate. Cu timpul, imamii ar 
fi primit prin iniţiere învăţătura ezoterică a lui Mahomed. în baza ei, aceştia 


conduc comunitatea şi interpretează Şaria. Moştenesc „puterile spirituale” 
ale profetului Mahomed. 

Mai există şi alte ramuri musulmane, mai puţin numeroase din punct de 
vedere statistic: septimanii, ismailiţii, druzii etc. Toate au în comun (printre 
altele) un sistem juridic special. 


IX.5. Sistemul juridic musulman 

Sistemul de drept musulman este destul de greu de explicat deoarece diferă 
profund de cel european. Elementele de ordin juridic se pot înţelege numai 
prin cele religioase, sacre. Toate îşi au originea în Coran. Diferenţa constă 
în faptul că există, pe de o parte, dogmele sacre ce se vor doar înţelese şi 
sub nici un chip interpretate, iar pe de altă parte, există şi regulile de 
conduită. Acestea din urmă cuprind: 

a) obligaţiile civile (de plată, de restituire a împrumutului); 

b) obligaţiile morale; 

c) obligaţiile religioase (postul şi rugăciunea de cinci ori pe zi). 

Sistemul juridic musulman prezintă şi o particularitate cu totul specială. 
Subiectul principal de drept nu este individul, ci familia. Exemplu: căsătoria 
nu este împlinită, decisă de cei doi soţi, ci separat, de familiile acestora. Mai 
mult, mirii sunt obiectul unui adevărat contract: mireasa este cumpărată de 
familia mirelui, iar contractul prevede oferirea a ceva în schimbul miresei. 

La şiiţi, de exemplu, era încheiată o căsătorie temporară, dar cu 
efectele unei căsătorii obişnuite. Sunniţii cultivau şi principiul renunţării la 
o anumită soţie atunci când aceasta nu mai corespundea standardelor. 
Faptul era menţionat în contractul de căsătorie sub numele poligamiei 
limitate în timp. Există însă şi poligamia concomitentă: ea limitează 
numărul nevestelor la doar patru. 

Dreptul musulman este şi astăzi, în mare parte, unul tradiţional. 



conservator. în ultimul timp s-au mai produs mutaţii, dar justificate prin 
argumente din viaţa şi activitatea lui Mahomed. Aceste fapte sunt numite 
hadit, principiul de credinţă şi viaţă întemeiat de însuşi Mahomed. Hadit- ui 
se întemeiază pe două rostiri celebre ale Profetului: a) comunitatea 
musulmană nu va cădea niciodată de acord asupra unei erori; b) cel care 
urmează o altă cale decât cea revelată de Allah lui Mahomed va sfârşi în 
focurile Iadului. în aceste condiţii, efortul creator este în islam de o 
splendidă inutilitate, la fel ca şi interpretarea. 


* 

Totuşi, anii din urmă au făcut cu putinţă anumite schimbări. Căsătoria 
ajunge să devină o taină, încetând astfel să mai fie un simplu contract 
social. în unele state, precum Algeria sau Siria, au apărut prevederi legate 
de vârsta căsătoriei, un element juridic cu totul nou. 

Un fapt semnificativ pentru istoria socială, religioasă şi culturală a 
islamului a avut loc cu ceva timp în urmă în Afganistan. La 27 septembrie 
1996, talibanii au ocupat Kabulul, capitala ţării. Au fost imediat create 16 
compartimente ale Departamentului pentru promovarea binelui şi stărpirea 
răului. Ele nu făceau decât să aducă la zi normele juridice tradiţionale. Iată 
câteva prevederi ale acestui departament: 

a) cu excepţia personalului medical, nici o femeie nu are voie să 
muncească; 

b) este interzisă ieşirea femeilor în stradă fără a fi acoperite de văl din cap 

până în picioare; 

c) şoferii autovehiculelor care transportă femei neacoperite de văl sunt 
pedepsiţi cu închisoarea, la fel şi soţii lor; 

d) este interzisă ascultarea muzicii occidentale şi deţinerea de casete video; 

e) pentru a combate idolatria, fotografiile sunt interzise. Contravenienţilor li 

se vor distruge fotografiile pe care le deţin; 

f) bărbaţilor le este interzis să poarte părul lung sau de lungime medie. 



Celor prinşi în această situaţie li se rade părul pe loc; 
g) bărbaţilor le este interzis să se bărbierească şi să-şi taie barba. Lungimea 
unei bărbi pioase este de 10-12 mm. Cei prinşi cu barba rasă vor fi 
închişi până ce aceasta le va creşte la loc. 

Iată un exemplu semnificativ în acest sens. Un număr de 65 de angajaţi 
ai guvernului provizoriu din Afganistan au fost eliberaţi din funcţii şi 
închişi pentru că au îndrăznit să se bărbierească. Renunţând la barbă şi fiind 
persoane oficiale, ei au dat un exemplu negativ, de nesupunere. Dincolo de 
toate acestea, islamul conţine o reprezentare cu totul specială a familiei cu 
mai multe soţii. 


IX.6. Poligamia în islam 

Analizând diferenţele dintre morala creştină şi cea musulmană, Frithjof 
Schuon, în Despre unitatea transcendentă a religiilor, se opreşte asupra 
poligamiei şi divorţului musulman. împreună, cele două ar da foarte bine 
seama de specificul simbolic al sexualităţii musulmane. 

Poligamia este necesară pentru popoarele Orientului Mijlociu, popoare 
războinice. Numai aşa „toate femeile puteau să găsească mijloace de trai, în 
condiţiile în care bărbaţii erau decimaţi în războaie”—. 

Acestei situaţii i se adăuga şi „mortalitatea infantilă destul de mare, ceea 
ce impunea poligamia chiar în vederea conservării rasei”—. Divorţul are, la 
rândul său, un anumit specific în islam. Necesitatea lui decurgea şi decurge 
şi astăzi din inevitabila separaţie a sexelor : soţii nu se puteau cunoaşte sau 
abia dacă se cunoşteau înainte de a se căsători. Separaţia este motivată şi 
„de temperamentul senzual al arabilor şi al popoarelor meridionale în 
genere”—. 


IX. 7. Simbolistica socială a vălului în islam 


Portul vălului este un obicei preluat din Persia şi Bizanţ, la un interval de 
trei sau patru generaţii de la moartea lui Mahomed. Semnifica un mod 
special de tratare a sexului frumos. Vălul femeii arabe, ca şi purdah- ui 
hinduşilor din castele înalte, simbolizează tocmai această separaţie. Islamul 
cultivă o diferenţă severă între lumea bărbatului şi lumea femeii; între 
societate şi familie; între exoterism şi ezoterism. 

în mistica islamică, femeia simbolizează ezoterismul însuşi. Vălul 
semnifică singularitatea şi ascunderea femeii, iar pe plan simbolic, 
ocultarea adevărului suprem. Sexualitatea islamică are un dublu aspect: 
pură/impură; nobilă/vulgară. „Nobleţea sexualităţii derivă din Prototipul său 
divin, pentru că «Dumnezeu este Iubire»; în termeni islamici, se va spune 
că «Dumnezeu este unitate», iar iubirea, fiind un mod al unirii ( tawhid ), 
constituie una dintre conformităţile la Natura divină”—. 

De exemplu, după cum arată J. Evola în Metafizica sexului, mediile 
arabe din Africa de Nord cultivă sexualitatea ca un mijloc de a activa o 
putere spirituală (barakah ) existentă în trupul bărbatului printr-o iniţiere 
anterioară. Această tehnică este practicată de cei care au o înclinaţie 
temperamentală spre sexualitate şi se simt în măsură să reziste sugestiei, 
hipnozei. 

în tradiţia ezoterică şi în ritualul arab apare şi motivul acuplării inverse, 
contra naturii. Aici se evită, cu orice preţ, emisia seminală. Faptul era cu 
putinţă şi datorită ceaiului arab, un decoct foarte puternic, precum şi 
purificării de dinainte şi de după actul sexual. 

Astăzi, simbolistica vălului s-a de sacralizat- . Semnificaţiile 
predominante sunt cele de ordin social. Creşte numărul femeilor purtătoare 
de hijab (batic, basma, broboadă). Faptul ca atare nu este impus atât de 
tradiţia veche islamică, cât, mai curând, de presiunea socială (familie, 
prieteni). Semnifică participarea vie la construcţia şi confirmarea identităţii 


sociale. Purtarea vălului este şi o formă de protecţie faţă de atenţiile 
nedorite din partea bărbaţilor. Doar Tunisia a interzis vălul cu desăvârşire. 


IX.8. Statutul social al femeii în islam 

Cu privire la condiţia socială a femeii în islam, trebuie menţionat clar că 
există diferenţe mari de la o ţară musulmană la alta. Un exemplu 
semnificativ este legat de faptul că în „Maroc, Tunisia, Egipt, Liban, Siria, 
Iordania şi Irak, femeile sunt educate şi active la toate nivelele societăţii”—, 
în patru ţări arabe nonislamice - Pakistan, Bangladesh, Indonezia, Turcia -, 
„femeile au ajuns şefi de stat şi de guvern”—. Arabia Saudită reprezintă un 
caz special, susţine Margaret K. Nydell. Femeile sunt încurajate să se 
educe, dar puţine au un loc de muncă. Problema constă în 
incompatibilitatea dintre legea islamică (Şaria) şi „criteriile occidentale 
actuale privind egalitatea femeilor”—. 

Eforturi considerabile de îmbunătăţire a condiţiei femeii au existat şi 
există în istoria recentă a lumii arabe. Iată câteva exemple: în 1956, 
preşedintele tunisian a dat câteva legi în favoarea femeilor. în 1959, Irakul a 
revizuit şi a îmbunătăţit legile privind căsătoria, custodia copiilor şi 
moştenirea. Unele ţări au interzis poligamia, iar eforturile în acest sens 
continuă—. 

Există şi câteva poziţii sociale privilegiate ale femeilor: soţia unui fost 
preşedinte egiptean conducea Consiliul Naţional Egiptean al Femeilor; 
regina Rania a Iordaniei a luptat pentru cauza femeilor, iar soţia şefului 
Qatarului promovează drepturile femeilor. 

Autoritatea femeii în familie este clar precizată. Ea decide „în probleme 
legate de cheltuielile din gospodărie, de creşterea şi educarea copiilor, 
uneori şi de aranjarea căsătoriilor”—. Femeile au bani şi proprietăţi, însă nu 
cheltuiesc nimic pe întreţinere, iar „după căsătorie deţin controlul banilor 


lor şi al moştenirii”—. Când ajung soacre, capriciile lor sunt lege pentru 
bărbaţi. 


IX.9. Căsătoria, divorţul şi educaţia copiilor în islam 

Poligamia a apărut în secolul al VH-lea, odată cu începuturile islamului, în 
urma unor războaie devastatoare ce au condus la creşterea numărului de 
văduve şi orfani. A fost justificată social şi argumentată prin versetul 4:3 
din Coran. 

în Peninsula Arabică, poligamia nu mai este astăzi larg răspândită. Doar 
„1 sau 2% din totalul bărbaţilor căsătoriţi au mai mult de o soţie”—. 
Condiţiile practicării poligamiei sunt foarte clar instituite. Trebuie să fii 
suficient de bogat, să ai nevoie de ajutor în muncă şi să fii în măsură să-ţi 
onorezi toate obligaţiile de bărbat şi de soţ. 

Un exemplu de poligamie intens mediatizat din 2001 încoace este cel al 
lui Osama Bin Laden. Celebrul lider al organizaţiei Al-Qaeda ar fi fost 
căsătorit cu 11-16 femei, dar numai cu patru dintre ele în acelaşi timp. Cifra 
patru este instituită ca număr maxim de soţii în islam. Interesant este faptul 
că bărbaţii musulmani nu consideră condiţia femeii ca fiind opresivă şi 
discriminatorie. Ea este mai curând văzută ca „o posibilitate de cunoaştere a 
naturii feminine”— şi ca o formă de protecţie contra „stresului, competiţiei, 
tentaţiilor şi posibilelor insulte din societate”—. 

Deseori, căsătoriile sunt aranjate de părinţi. De ce? Din respect faţă de 
instituţia sacră a familiei. Totuşi, în prezent, importanţa deciziei mirilor în 
ceea ce priveşte viitorul lor este tot mai mare. Musulmanii din comunităţile 
rurale şi din Peninsula Arabică „preferă să încheie căsătorii cu verii de 
gradele I şi II”—. Poziţia financiară solidă este importantă, iar în cazul 
căsătoriei între veri, banii rămân în familie, sub formă de zestre/moştenire. 
O astfel de căsătorie contribuie şi la „reîntărirea solidarităţii între rude”—. 


Totuşi, în 10% dintre cazuri apar probleme genetice. 

Loialitatea faţă de familie. Cel dintâi jurământ de credinţă al arabilor 
este faţă de rude/clan, şi nu faţă de naţiune. Devotamentul/obligaţiile faţă de 
familie se află pe primul loc, după fidelitatea faţă de prieteni şi locul de 
muncă. în plus, există obligativitatea să-ţi ajuţi financiar rudele. Familia 
asigură suportul emoţional; rudele îşi apără reciproc onoarea, îşi apără 
coeziunea de grup în familie, astfel încât conflictele sunt rare. 

Onoarea familiei este cea mai mare sursă de presiune socială asupra 
unui individ. Familiile puternice musulmane, aliate cu alte familii puternice 
musulmane, formează comunităţi rezistente presiunilor social-politice. 
Rezultă o ordine socială profundă, temeinic consolidată. 

Divorţul la musulmani. La arabii creştini, tema divorţului nu prea se 
pune, susţine Margaret K. Nydell. Confesiunile lor interzic divorţul. 
„Musulmanilor le este însă permis, legea religioasă reglementând cu mare 
atenţie divorţul.”— în condiţiile în care rudele aranjează căsătoria, divorţul 
nu presupune o mare durere. în cadrul ritualului tradiţional de divorţ, în faţa 
comunităţii, bărbatul spune: „Divorţez de tine”- -. Dacă rosteşte formula o 
dată sau de două ori, cuplul se mai poate împăca; dacă o repetă şi a treia 
oară, despărţirea este definitivă. 

Astăzi, ritualul s-a modificat. în faţa tribunalelor se precizează dreptul 
femeilor la pensie alimentară şi la întreţinerea copiilor. Pentru femeie este 
mai greu să divorţeze, dar poate reuşi dacă invocă în mod repetat motive 
credibile: „Absenţa copiilor, părăsirea domiciliului de către soţ, lipsa de 
ajutor din partea acestuia”—. 

în Iordania, Siria şi Maroc se stipulează în contractul marital dreptul 
femeii de a cere prima divorţul. La divorţul pronunţat de o femeie 
musulmană, soţul îi plăteşte o sumă considerabilă de bani, reprezentând 
hotărârea de despărţire. Femeia mai primeşte sprijin financiar şi timp de 
trei luni după divorţ, perioadă obligatorie pentru a se vedea dacă a rămas 
însărcinată. Copiii minori aflaţi în custodie primesc alocaţie. Normal, 


tradiţional, custodia copiilor îi revine mamei. Copiii „trebuie să stea cu 
mama până la o anumită vârstă (de obicei şapte ani la băieţi şi nouă ani la 
fete, dar aceasta diferă de la o ţară la alta)”—. 

Creşterea copiilor. în islamul tradiţional a existat o preferinţă clară 
pentru băieţi. Motivul era acela că băieţii sporesc influenţa familiei în 
societate. Ei sunt educaţi să fie agresivi şi hotărâţi. Fetele sunt încurajate să 
fie pasive. Odată cu şcoala şi serviciul, atitudinea fetelor se schimbă. 
Calitatea principală a unui „copil bun” în cultura arabă este „purtarea 
respectuoasă în faţa adulţilor”—. Toţi membrii unei familii urmăresc 
educarea copilului conform aceloraşi valori şi mentalităţi. Acestea sunt puse 
în jocul social oriunde în această lume. 

Capitolul X 

Hinduismul 


X.l. Hinduismul. Aspecte generale 

Religia hindusă- are o istorie specifică. „Arienii începuseră să pătrundă în 
India de nord-vest la începutul mileniului al II-lea.”- 400-500 de ani mai 
târziu, ocupau bazinul Indusului superior, Punjabul. Centrele clasice ale 
hinduismului erau Mohenjo-Daro şi Harappa. Vechii locuitori ai acelor 
ţinuturi aveau anumite caracteristici: pielea neagră, „fără nas”, vorbitori ai 
unei limbi barbare şi practicanţi ai cultului falusului. Simbioza celor două 
populaţii este mitologizată în Rig Veda. 

Ocuparea unui nou teritoriu era marcată simbolic prin ridicarea unui 
altar dedicat zeului focului, Agni. în esenţă, toţi cei care construiau un 
asemenea altar puteau fi consideraţi stabilizaţi pe acel teritoriu (vezi 
Satapatha Brahmana, tratat teologic din perioada 1000-800 î.Hr.). Or, arată 
Eliade, ridicarea altarului închinat zeului Agni este imitarea rituală a 
Creaţiei. Se trece de la „haos” la „Cosmos”-. 


X.2. Cosmogoniile indiene 


Sunt o moştenire transmisă din preistorie. Importante sunt interpretările şi 
revalorizările pe care vechii indieni le-au dat creaţiei. Există patru tipuri de 


cosmogonii care i-au interesat pe poeţii şi teologii Vedelor 

a) creaţia prin fecundarea Apelor originare. Aici, în imnul X din Rig Veda, 

zeul înfăţişat ca „embrion de aur” plutea deasupra Apelor. Apoi, 
„cufundându-se în ele, el fecundează Apele care îl zămislesc pe zeul 
focului, Agni...”-; 

b) creaţia prin sfârtecarea unui Gigant primordial, Puruşa (Omul). Acesta 

era un androgin care zămislea energia creatoare feminină şi apoi era 
născut de ea. Zeii sacrifică acest Om „şi din corpul său tăiat în bucăţi se 
nasc animalele, elementele liturgice, clasele sociale, pământul, cerul, 
zeii...”-. Acest sacrificiu avea o funcţie exemplară. în Rig Veda se 
spune: „Zeii au jertfit jertfa prin jertfă”. Adică Puruşa era, totodată, 
victimă sacrificială şi divinitate a sacrificiului; 

c) creaţia plecând de la o unitate-totalitate care era deopotrivă fiinţă şi 

nonfiinţă. „Nu era decât principiul nediferenţiat «Unu» (neutru). ”- 
Respira fără suflare, mişcat din sine însuşi. Căldura provocată de 
asceză, tapas, a dat naştere „Unu”-lui potenţial sau embrionului 
„învăluit de vid” (ape primordiale). Din acest germene se va dezvolta 
Dorinţa, sămânţa dintâi a Conştiinţei. Creaţia fenomenală rămâne o 
enigmă. Zeii s-au născut după, deci nu sunt autorii creaţiei lumii. în 
concluzie, „conştiinţa, ca şi Universul sunt produsul dorinţei 
procreatoare ( kăma ). Se recunoaşte aici unul dintre germenii filosofiei 
Sămkhya-Yoga şi ai budismului”-; 

d) creaţia prin despărţirea Cerului de Pământ. „Actul demiurgic al lui 
Indra care fulgeră şi-l rupe în bucăţi pe Dragonul primordial slujeşte 
drept model unor acţiuni atât de deosebite cum sunt zidirea unei case, 
ori un duel oratoric.”- 

Plecând de la aceste scenarii cosmogonice vechi hinduse, putem 
înţelege mult mai bine soteriologia şi ritualurile sociale din hinduism. 


X.3. Asceză şi căi soteriologice în hinduism 


Tapas este termenul folosit de hinduşi pentru a desemna „căldura mistică”, 
„asceza”. Rădăcina tap se traduce prin „a se încălzi” sau „a fierbe”—. 
Fenomenul este universal. încălzirea practicată prin diverse tehnici 
psihofiziologice şi printr-o alimentaţie foarte condimentată apare şi la 
magicienii culturilor primitive—. Obţinerea forţei magico-religioase este 
adesea însoţită de o căldură interioară puternică. Căile de obţinere a tapas- 
ului sunt: 

- postul (vezi paralela cu creştinismul); 

- statul lângă foc sau în soare; 

- absorbţia de droguri (mai rar); 

- reţinerea respiraţiei 1 . 

Scopul acestor ritualuri ascetice era obţinerea eliberării. în hinduism 
există mai multe căi de obţinere a eliberării. Cea care presupune ritualurile 
ascetice de provocare a căldurii interioare se bazează pe cultul sacrificiului. 
Textele Upanişadelor vor devaloriza însă puterea sacrificiului. Acesta nu 
este complet fără o meditaţie profundă asupra sinelui ( ătman ). Această 
meditaţie scoate în evidentă limitele clare ale sacrificiului. Credinciosul 

înţelege atunci că prin sacrificiu nu se obţine eliberarea de condiţionarea 
karmică a acestei lumi ci, dimpotrivă, renaşterea într-o lume inferioară. 

Cum se mai poate obţine eliberarea? Rşi-i au propus o cale 
soteriologică diferită de calea străveche a sacrificiului vedic. Este vorba 
despre cunoaşterea ezoterică. Ea era deja exaltată în Vede şi Brahmana. 
Necunoaşterea marilor mistere echivala cu o a doua moarte. Gnoza, sau 
cunoaşterea tainică şi salvatoare, va învinge de acum înainte avidyă, în 
traducere, ignoranţa metafizică. Ea ascunde realitatea ultimă. Dar ea este în 
acelaşi timp şi creatoare, susţine Mircea Eliade. Creează structurile şi 
dinamismul existenţei umane. Datorită avidyă, oamenii ignorau urmările 


faptelor lor. Avidya era, aşadar, prima cauză a lui karman şi samsara. 


AVIDYA -> KARMAN -> SAMSARA 


Eliberarea 


Evadarea din acest cerc vicios se face prin gnoză (vidya sau jhana). Ea 
este o altă cale de eliberare. 

X.4. Texte de bază ale hinduismului 

• Vedele. Aşa cum scrie Mircea Eliade, un prim corpus de texte religioase 

ale Indiei este reprezentat de cunoaşterea sacră conţinută de Vede. Ea 
s-a transmis din generaţie în generaţie. 

Vedele cuprind patru categorii de texte (secolele XV-X î.Hr.): 

a) Rig Veda, rugăciuni, incantaţii, ritualuri, laude, texte filosofice etc. - 

„Veda strofelor”; 

b) Yajur Veda - „Veda formulelor sacrificiale”; 

c) Sama Veda - „Veda melodiilor sacrificiale”; 

d) Atharva Veda - „Veda descântecelor magice”; 

• Brahmanele („comentarii brahmanice”) sunt scrieri în proză care descriu 

ritualurile sacrificiului, în special ritualul focului sacru. 

• Aranyaka („textele pădurii”) sunt studiate în spaţii izolate, asociale. 

Studierea lor în spaţiul social rural sau urban civilizat este considerată 
periculoasă. Alături de Upanişade, Aranyaka cuprind „forme de 
venerare mult mai contemplative şi spirituale”—. 

• Upanişadele (800-300 î.Hr.) (upa = „alături”, nishad = „pus”). în 

traducere liberă, Upanişadele sunt texte ce se ascultă stând aşezat lângă 
un maestru. Ele cuprind elemente de mistică şi filosofie. Sacrificiul 





vedic a căzut în desuetudine, însă literatura upanişadică a rămas încă 
vie. Ea conţine teme metafizice, soteriologice şi religioase legate de 
„sacrificiul interior”, de natura Sinelui ( ătman ); de misterul fiinţei 
divine impersonale şi universale (Brahman). învăţăturile din Upanişade 
au drept scop pregătirea spirituală a neofitului în vederea eliberării 
Sinelui (ătman) de captivitatea trupului şi a materiei (Prakriti). 

• Dharma sastra („Tratatele Ordinii Universale”). Al doilea corpus pe care 

se întemeiază hinduismul este Smr’ti - „tradiţia încredinţată memoriei”. 
Cuprinde discursul unor personaje divine transmis oral, din generaţie în 
generaţie. Se adresează comunităţii hinduse. Brahmanii le consideră 
inferioare Vedelor. Aici la loc de cinste sunt Legile lui Mânu, 
Rămăyana, Mahăbhărata, cele şase darsana: Mîmămsă, Vedanta, 
Nyăya, Vayseşika, Sămkhya şi Yoga. La acest capitol mai figurează 
Purăna „povestirile antice”. Ele cuprind scenarii cosmogonice, descrieri 
ale vârstelor lumii. 

• Tantra. Este un alt corpus, care cuprinde texte revelate şi scrise în 

sanscrită. 


X.5. Zeii religiei hinduse 

în religia hindusă există foarte multe divinităţi-■. Dintre acestea, roluri 
sociale foarte importante au avut divinităţi precum: 

a) Aditi, zeiţa enigmatică. Mama Zeilor; 

b) Uşas, zeiţa dimineţii; 

c) Rărtri, zeiţa nopţii; 

d) Marea Zeiţă, expresie a triumfului religiozităţii extrabrahmanice; 

e) Dyauş, zeul indo-european al cerului, respectiv Varuna, un zeu suveran. 

El a luat locul lui Dyauş. Este Regele Universului şi face parte din 
familia divină cea mai veche, numită Asura. Ea se află în conflict cu 


zeii tineri. Aceştia şi-au însuşit puterile sacre în urma conflictului 
mitologic. 

De zeul Varuna se leagă două noţiuni religioase foarte importante: rta şi 
măyă. Rta este participiul trecut al verbului „a se adapta”. Numeşte 
„ordinea lumii, ordine cosmică, liturgică şi morală în acelaşi timp”—. 
Termenul este invocat de mai bine de 300 de ori în Rig Veda. Făurirea 
lumii s-a făcut potrivit lui Rta, zeii acţionează după Rta, stăpânind 
ritmurile cosmice şi conduita morală. Cu timpul, Varuna a devenit un 
deus otiosus, supravieţuind doar în erudiţia ritualiştilor şi în folclorul 
religios. în limba clasică, rta va fi înlocuit cu vocabula dharma. 

f) Măyă. Termenul este derivat din rădăcina măy, „a schimba”. în Rig Veda, 

măyă reprezintă „schimbarea stricătoare sau dăunătoare a bunelor 
mecanisme, schimbarea demonică şi înşelătoare şi, totodată, stricarea 
stricăciunii”—. Există deci măyă rele şi bune. Primele: numesc 
vicleşugul, vrăjile. Exemplu: transformarea de tip demonic a şarpelui 
Vrtra, magicianul, trickster-u\. Alterează ordinea cosmică, împiedică 
mersul soarelui, ţine apele legate. Celelalte sunt măyă ale lui Indra, 
folosite atunci când se luptă cu forţele demonice, şi măyă cosmologică - 
apanaj al zeilor suverani, creatoare de forme şi fiinţe. Fiind o noţiune 
ambiguă şi chiar ambivalenţă, măyă a ajuns să însemne iluzie cosmică. 
(Pe de o parte, numeşte transformarea magică, demonică, pe de altă 
parte, puterea creatoare a lui Varuna.) Mai târziu, în darsana Vedanta, 
Cosmosul însuşi va deveni un sistem de schimbări inconsistente, ireale. 

g) Indra - zeul cel mai popular, are 250 de imnuri în Rig Veda. „El este 

eroul prin excelenţă, modelul exemplar al luptătorilor, adversarul 
redutabil al populaţiilor Dasyu ori Dasa.”— Este demiurg, personificare 
a exuberanţei vieţii, a energiei cosmice şi biologice. Băutor de soma, 
Indra este arhetipul forţelor genezice: declanşează uraganele, stârneşte 
ploaia, comandă apele. 

Mitul central din Rig Veda este cel în care Indra îl învinge pe Vrtra, 


balaurul uriaş care închide apele în „adâncul muntelui”. Este vorba 
despre motivul mitic universal al confruntării dintre un zeu şi un 
monstru marin ofidian. Vezi: Ra - Apophis (egipteni); Zeul Ninurta şi 
Asag (sumerieni), Marduk şi Tiamat (babilonieni), Zeus şi Typhon 
(greci). 

h) Agni. „în Veda, zeul Agni reprezintă prin excelenţă sacralitatea focului, 

dar el nu se lasă circumscris de aceste hierofanii cosmice şi rituale.”— 
Asemenea lui Hermes, Agni este crainic între cer şi pământ. Prin 
mijlocirea lui, ofrandele ajung la cer. Este arhetipul preotului, fiind 
numit sacrificator sau capelan. De aceea imnurile care îi sunt închinate 
se găsesc la începutul Rig Vedei. Este zeul veşnic tânăr fiindcă renaşte 
cu fiecare foc ritual. Are rol apotropaic : alungă întunericul, 
îndepărtează diavolii, apără de boli şi vrăji. Deşi este omniprezent în 
viaţa religioasă, totuşi el nu dispune de o mitologie apreciabilă. 

i) Soma. „Cu cele 120 de imnuri ce-i sunt consacrate. Soma apare ca fiind al 

treilea zeu din Panteonul vedic.”— E dificil totuşi să desparţi realitatea 
rituală (planta şi băutura) de zeul cu acelaşi nume. Mitologia este 
neglijabilă, consideră Eliade. Cel mai important mit se referă la originea 
celestă a somei. Planta creşte în munţi, un ţinut mitologic acolo unde 
Cerul comunică cu Pământul. Soma este prietenul şi ocrotitorul altor 
zei, în primul rând al lui Indra. în Rig Veda, sacrificiul somei este cel 
mai popular: „inima şi centrul sacrificiului”. Soma/haoma este formula 
indo-iraniană a băuturii ne-morţii. Provoacă experienţe extatice, 
prelungeşte viaţa, alungă bolile, reînsufleţeşte inima, sporeşte vigoarea 
sexuală. Este în exclusivitate băutura zeilor. Ea relevă o existenţă 

plenară şi beatifică, o comuniune cu zeii şi cu universurile paralele. In 
India arhaică, asemenea experienţe s-au atins şi pe alte căi: „asceza ori 
excesele orgiastice, meditaţia, tehnicile yoga, devoţiunea mistică”—. 

j) Vişnu. Ocupă un loc modest în Rig Veda, dar va deveni în epoca clasică 

unul dintre Marii Zeii. Este o zeitate binevoitoare faţă de oameni, 


prieten şi apropiat al lui Indra. Simbolizează, în acelaşi timp, 
„întinderea spaţială nesfârşită (care face posibilă organizarea 
Cosmosului), energia benefică şi atotputernică proslăvind viaţa, şi axa 
cosmică sprijinind lumea”—. Abia în Upanişadele din a doua categorie 
(contemporane cu Bhagavadgîtă, secolul al IV-lea î.Hr.), Vişnu va fi 
exaltat ca zeu suprem de structură monoteistă, 
k) Rudră. Este o divinitate de tip contrar. Nu are apropiaţi printre zei, nu-i 
iubeşte pe oameni, îi terorizează prin furia sa demonică, doborându-i 
prin boli şi calamităţi. Locuieşte în păduri şi jungle. Este „domnul 
fiarelor sălbatice”, fiind reprezentat cu părul de culoare brun-închis, cu 
pântecul negru şi spatele roşu. 

Este exclus de la sacrificiul soma: primeşte doar resturi de ofrande 
alimentare şi oblaţiuni sacrificiale vătămate. Acest zeu „simbolizează 
tot ce este haotic, periculos, imprevizibil”—. Din Rudră-Siva vedic, el 
va deveni Zeul Suprem, aşa cum apare în Upanişade. 

Are un rol social cu totul special: este stăpânul yoghinilor. Este deopotrivă 
şi „amantul divin”, fiind venerat sub forma unui falus (lingă). în 
concluzie, „Shiva reprezintă natura de bază a realităţii, polaritatea dintre 
a trăi şi a muri, asceticul şi eroticul, pe ale căror relaţii se sprijină 
întreaga viaţă”—. 

X.6. Castele în societatea hindusă 

Iniţial, conform tradiţiei, castele hinduse erau grupuri profesionale. „Natura 
profesiei determina gradul de puritate.”— Brahmanii erau şi sunt consideraţi 
a fi cei mai puri, oameni „fără pată”, membri de elită ai unei grupări sociale 
superioare ce se ocupa doar cu practicile spirituale. 

Prezentăm mai jos patru dintre cele mai cunoscute caste hinduse: 

a) brahmanii. în calitate de preoţi, îndeplineau şi ritualurile. Cu timpul, 


casta brahmanilor a devenit „o parte esenţială a vieţii sociopolitice, în 
centrul preocupărilor sale aflându-se statutul ritualic şi îndatoririle 
regelui, menţinerea ordinii sociale şi stabilirea normelor de 
comportament individual în conformitate cu legea morală a Dharmei - a 
datoriei sau dreptăţii”—. 

Comportamentul social continuă şi astăzi să fie evaluat în raport cu dharma, 
însă şi cu anumite variabile sociale, cum ar fi categoria socială (vama) 
sau etapa din viaţa personală ( ashrama ); 

b) militarii; 

c) negustorii-bancheri. Din cadrul acestei caste făceau parte şi „nobilii cu 

funcţii de conducere în instituţiile statului”—; 

d) sclavii, oamenii de rând. Era numită şi „casta oamenilor liberi”. Aici 
intrau şi membrii unor grupuri sociale dezavuate, cum ar fi gunoierii, 
tăbăcarii, tâmplarii, zugravii şi alţii. Erau stigmatizaţi ca impuri, în 
sensul că aveau o karmă grea, negativă, consecinţă directă a unor păcate 
săvârşite în existenţele anterioare. Evident, mobilitatea socială în casta a 
patra, sudra, era cea mai limitată. 

Căsătoriile aveau loc între membrii aceleiaşi caste sau între caste 
asemănător valorizate din punct de vedere social. Femeia se căsătoreşte în 
urma unui acord sau contract social stabilit între familii asemănătoare din 
perspectiva încadrării lor în sistemul social. Teoretic, o femeie se poate 
căsători cu cineva din castele superioare, însă niciodată cu un bărbat dintr-o 
castă inferioară. Acest fapt este „considerat tabu”—. 

Trebuie menţionate şi schimbările legate de importanţa castei în 
societatea hindusă urbană din zilele noastre. Acum, 

casta nu mai determină ocupaţia, venitul sau statutul social al unei 
persoane. Casta încetează să mai fie trăsătura marcantă a identităţii, mai 
ales în mediul urban, unde profesiile şi locurile de muncă moderne le 
permit angajaţilor un oarecare grad de autonomie personală—. 


Totuşi, casta continuă să rămână un element destinai al tuturor 
hinduşilor, chiar dacă importanţa ei socială este schimbătoare. Dovadă stă 
faptul că nici politicile publice hinduse promovate la nivel de legislaţie şi 
Constituţie, sub influenţa lui Gandhi, nu au reuşit să şteargă din mentalul 
social hindus ideea de castă. Mai exact, au fost avantajaţi din punct de 
vedere social, economic şi profesional cei din ultimele caste. De ce? Pentru 
a nu se converti la budism, islam sau creştinism. Cu toate aceste avantaje, 
oricât şi-ar fi dorit, ei n-au putut scăpa de condiţionarea sistemului social al 
castelor. O reacţie de refuz a venit imediat din partea castelor superioare. 
Ele „au început să se opună acestei politici, susţinând că discriminarea 
pozitivă le-a subminat statutul economic”—. Opoziţia s-a transformat 
deseori în conflict public, iar conflictul a luat între timp şi forma 
confruntărilor politice: pe de o parte, sunt cei ce se numesc savarna 
(aparţinători ai sistemului castelor), iar pe de altă parte, cei numiţi avarna 
(ce se opun sistemului de castă). Astăzi, cu toţii se grupează în organizaţii şi 
partide politice pentru a-şi apăra interesele. 

Bărbaţii primelor trei caste sunt consideraţi în mentalul social hindus ca 
fiind „de două ori născuţi” (adică iniţiaţi). Prin iniţiere, aceştia dobândesc 
„drepturi depline în societate”—. Au posibilitatea să parcurgă cele patru 
stadii clasice ale existenţei hinduse: 

a) brahmacărya (învăţătura, studiul); 

b) datoria de a fi cap de familie; 

c) retragerea în pădure; 

d) renunţarea la lume. 

De regulă, astăzi sunt parcurse doar primele două. Cât priveşte casta 
brahmanilor, trebuie menţionat „faptul că brahmanii (membrii primei 
vama) nu sunt toţi preoţi şi că nu toţi preoţii sunt brahmani”—. Rolul lor 
social constă în oficierea sacrificiilor. Totuşi, în unele sate hinduse se aduc 
la statuile zeilor ofrande ce constau din carne, fără oficierea ritualului de 


către un brahman. în oraşe, la marile locuri de pelerinaj, ritualurile sunt 
oficiate de către brahmani. în marile temple Shiva din sudul Indiei, 
brahmanul trebuie să fie căsătorit şi să fi obţinut o consacrare prin stropire 
de la un preot bătrân. Brahmanii nu au biserică, în sensul clasic, creştin al 
termenului. Toate ritualurile sunt oficiate în temple. în sine, templul este 
proprietatea zeului. Averile sunt gestionate de preoţi şi de oamenii 
statului—. 


X.7. Practici religioase în familia hindusă 

Ritualurile. Se practicau în casa celui care urma să aducă sacrificiul sau pe 
un teren învecinat, atunci când nu existau sanctuare. Cu ocazia ritualului 
sacrificiului se ofereau lapte, unt, cereale şi prăjituri. Se mai sacrificau şi 
animale: capre şi vaci, tauri şi berbeci, cai. Odată cu Rig Veda, cel mai 
important sacrificiu devine soma. 

Clasificarea ritualurilor: 

a) ritualuri domestice - erau împlinite de stăpânul casei şi justificate prin 

tradiţie (smr’ti). Exemplu: întreţinerea focului, sărbătorile agricole, 
naşterea copiilor, căsătoria, funeraliile; 

b) ritualuri solemne - erau practicate, în general, de oficianţi. Autoritatea 
acestora se întemeia pe revelaţia directă (auditivă - sruti ) a adevărului 
veşnic. Aceste sacrificii erau prezidate de un brahman (neutru). El 
supraveghea în tăcere şi intervenea doar atunci când se strecura o 
eroare. Primea jumătate din plata cuvenită preoţilor, fapt care atestă din 
plin importanţa sa; 

c) ritualul sacrificării calului (Asvamedhă ). Este „cel mai important şi cel 

mai renumit ritual vedic”—. Era practicat doar de regele victorios, care 
devenea Suveran Universal. Sacrificiul avea efecte asupra întregii 
comunităţi; 


d) ritualul sacrificării bărbatului (Puruşamedha ). Acesta îl reprezenta pe 
Puruşa-Prajăpati, Omul-Cosmic, care s-a autosacrificat. în India, susţine 
Eliade, sacrificiul uman „ilustra o metafizică de tip soteriologic”—. 


X.8. Avortul 

Asemenea marilor religii ale lumii contemporane, hinduismul nu acceptă 
avortul. De ce? Motivaţia este una specifică. Este vorba despre faptul că 
viaţa este sacră şi, prin urmare, întinarea ei ar fi un sacrificiu. în al doilea 
rând, în hinduismul contemporan există şi o motivaţie socială importantă. 
Hinduşii continuă să aibă un veritabil cult al familiei cu mulţi copii, în 
special băieţi. în al treilea rând, există şi o motivaţie metafizică - a 
dezavuării avortului. „Un fetus avortat ar putea fi lipsit de ocazia 
îmbunătăţirii karmei în această viaţă şi de eliberarea din ciclul 
reîncarnării.”— O asemenea reprezentare socială a avortului a dus, printre 
altele, la explozia demografică a Indiei contemporane. 

Din moment ce nu există şanse reale ca practica avortului să fie 
recunoscută oficial, hinduşii încurajează politicile publice cu privire la 
folosirea contracepţiei. Succesul acestor politici este modest totuşi, 
deoarece majoritatea hinduşilor îşi doresc familii numeroase, cu băieţi 
mulţi, care să-i ajute la bătrâneţe şi să le ducă numele mai departe. în anii 
’60, de exemplu, prim-ministrul de atunci al Indiei (Indira Gandhi) a cerut 
„aplicarea forţată a unui program de planificare familială în urma căruia mii 
de femei şi bărbaţi au fost sterilizaţi”—. Rezultat: proiectul politic al 
premierului hindus a cunoscut un mare insucces. A fost „prima înfrângere a 
Partidului Congresului după trei decenii de guvernare”—. 

în India contemporană, nu doar avortul şi contracepţia sunt dezavuate, 
ci şi suicidul. Argumentele sunt tot de ordin religios: a) suicidul vine „în 
contradicţie cu principiul ahimsei...”—, deoarece se aplică un act de 


violenţă asupra propriei persoane (mai exact, asupra trupului, o formă 
rafinată de organizare a materiei prakriti, dar şi asupra spiritului, ătman ); b) 
suicidul reprezintă o separaţie nenaturală a sufletului de corp care va 
garanta o „povară karmică uriaşă în următoarea reîncarnare”—. 

Există două excepţii de la această unanimă dezaprobare a suicidului în 
hinduism. Prima este veche şi se practică doar în anumite zone rurale din 
India. Ea vizează sinuciderea soţiei la moartea soţului. Cea de-a doua 
excepţie se referă la ritualul postului total (post până la moarte). Acest 
ritual sacru este aprobat doar pentru unii bătrâni aflaţi deja pe patul de 
moarte şi care au atins un nivel înalt al evoluţiei spirituale care să le permită 
eliberarea sufletului de lanţul permanent al naşterilor şi al morţilor. Această 
„moarte graduală”— face parte dintr-un ritual sacru care trebuie să fie 
public. 

1997; Heinrich Zimmer, Mituri şi simboluri în arta şi civilizaţia 
indiană, Editura Humanitas, Bucureşti, 1994; Heinrich Zimmer, Regele 
şi cadavrul, Editura Humanitas, Bucureşti, 1994, 2007; Paul Deussen, 
Filosofia Upanişadelor, Editura Tehnică, Bucureşti, 1994; Hajime 
Nakamura, Orient şi Occident, Editura Humanitas, Bucureşti, 1997; 
J.M. Kitagawa, în căutarea unităţii, Editura Humanitas, Bucureşti, 
1994; Jean Delumeau (coord.). Religiile lumii, ed. cit.; Kim Knott, 
Hinduismul. Foarte scurtă introducere, Editura Alffa, Bucureşti, 2002; 
Liviu Bordaş, Iter in Indiam. Imagini şi miraje indiene în drumul 
culturii române spre Occident, Editura Polirom, Iaşi, 2006; Jacques 
Bersani (coord.). Enciclopedia religiilor, ed. cit., 2005. 

2. Am preluat informaţiile privind aspectele generale ale hinduismului din 

Mircea Eliade, Istoria credinţelor şi ideilor religioase. Voi. I: De la 



epoca de piatră la misterele din Eleusis, ed. cit., p. 182. 

3. Pentru detalii, vezi secţiunea „Arienii în India”, din Mircea Eliade, op. 

cit., pp. 182-184. 

4. Le prezint folosind secţiunea „Cosmogonii şi metafizică”, din Mircea 
Eliade, op. cit., pp. 206-209. 

5. Ibidem, p. 206. 

6. Ibidem, p. 206. 

7. Ibidem, p. 207. 

8. Ibidem, p. 208. 

9 . Ibidem. 

10. Ibidem, p. 213. 

11 . Ibidem. 

12. Sinteză după Mircea Eliade, op. cit., p. 214. 

13 . Christopher Partridge, Religiile lumii, ed. cit., p. 144. 

14 . Am preluat informaţiile despre divinităţile hinduse din Mircea Eliade, 
op. cit. 

15. Mircea Eliade, op. cit., p. 186. 

16. Ibidem, p. 187. 

17. Ibidem, p. 190. 

18. Ibidem, p. 192. 

19 . Ibidem, p. 194. 

20. Ibidem, p. 196. 

21 . Ibidem, p. 197. 

22. Ibidem, p. 198. 

23. Christophor Partridge, op. cit., p. 148. 

24 . Ibidem, p. 157. 

25. Ibidem, p. 137. 

26. Ibidem, p. 135. 

27 . Ibidem, p. 157. 

28. Ibidem, p. 158. 


29. Ibidem, p. 173. 

30. Ibidem, p. 135. 

31. Jacques Bersani (coord.). Enciclopedia religiilor, ed. cit., 2005, p. 402. 

32 . Pentru detalii, vezi secţiunea „Preotul, brahmanul, templul zeului”, din 
volumul coordonat de Jacques Bersani, op. cit., pp. 402-406. 

33. Mircea Eliade, op. cit., p. 201. 

34. Ibidem, p. 203. 

35. Atlasul religiilor lumii, ed. cit., p. 306. 

36 . Ibidem. 

37 . Ibidem. 

38 . Ibidem. 

39 . Ibidem. 

40. Ibidem. 


Capitolul XI 

Budismul 


XI.l. Buddha - întemeietorul budismului 

Cel supranumit Buddha va fi cunoscut în timp drept întemeietorul 
budismului-. în mitologia budistă există câteva momente esenţiale ale vieţii 
viitorului Buddha: viaţa prinţului Siddhărtha, cele patru întâlniri 
semnificative. Marea Plecare, cele patru adevăruri, „calea de mijloc” sau 
„calea cu 8 braţe”. „Budismul este singura religie al cărei întemeietor nu se 
declară nici profetul unui Dumnezeu, nici trimisul Său şi care, în plus, 
respinge însăşi ideea unui Dumnezeu Fiinţă Supremă.”- El este doar 
Trezitul (Buddha), „o călăuză şi un maestru spiritual”-. S-a născut în 558 
î.Hr. la Kapilavastu, într-o familie regală, şi a decedat în 478, la 80 de ani. 

Pentru credincioşi, viaţa sa a fost transfigurată, dobândind 
„dimensiunile mitologice specifice Marilor Mântuitori”-. Şi-a ales singur 
părinţii, în timp ce era zeu în cerul zeilor. Conceperea sa a fost imaculată. A 
pătruns prin şoldul drept al mamei sale sub forma unui elefant sau a unui 
copil de 6 luni. 

După ce a făcut cei şapte paşi mitologici, viitorul Buddha a exclamat: 
„Sunt cel mai înalt din lume, sunt cel mai bun din lume, sunt cel mai bătrân 
din lume; aceasta este ultima mea naştere; nu voi mai avea o altă 
existenţă”-. Statuile din templu i se închină. Ghicitorii recunosc pe corpul 
său „cele 32 de semne fundamentale şi cele 80 de semne secundare ale 
«Marelui Om»... Un bătrân rşi, Asita, zboară prin văzduh din Himalaya 


până la Kapilavastu, cere să-l vadă pe nou-născut, îl ia în braţe şi, 
înţelegând că va ajunge Buddha, începe să plângă, ştiind că el, Asita, nu va 
trăi destul ca să-i poată urma învăţătura”-. 

Tatălui i s-a prezis Marea Plecare a Fiului, dar nu a putut face nimic 
pentru a-i schimba destinul. Fiul său are patru întâlniri destinale care, în 
cele din urmă, l-au convins să urmeze calea ascezei pentru a deveni 
Buddha: 

a) prima întâlnire a fost cu un bătrân decrepit: a aflat că există bătrâneţe; 

b) cea de-a doua a fost cu un bolnav slăbit, livid, ars de fierbinţeala febrei: a 

înţeles că există boală; 

c) a treia întâlnire a fost cu un mort: prinţul a fost consternat de sfârşitul 

ineluctabil al vieţii omeneşti; 

d) ultima întâlnire destinală a fost cea cu un călugăr cerşind, calm şi senin. 

Prinţul a avut atunci revelaţia unui mare adevăr: religia te poate vindeca 
de mizeriile vieţii omeneşti. 

Aşa cum scrie Mircea Eliade, viitorul Buddha contemplă noaptea 
trupurile goale şi dizgraţioase ale concubinelor adormite. Zeii intervin 
scufundând întregul oraş într-un somn adânc. „De aici înainte, zeii nu vor 
mai juca nici un rol în biografia fabuloasă a lui Buddha.”- 

Prinţul evadat din palatul regal va fi ucenic la mai mulţi maeştri, dar se 
arată a fi nemulţumit. Stăpâneşte tehnicile Yoga, dar toate acestea i se par a 
fi imperfecte. îşi alege apoi un loc unde timp de şase ani se dedică celor mai 
aspre mortificări. Atinge prin penitenţe condiţia de Săkyamuni („ascet 
Săkya”). înţelege atunci inutilitatea ascezei totale şi se decide să-şi 
întrerupă postul. Cunoscuse tot ce-i putea oferi viaţa. 

înzdrăvenit în urma acceptării unei ofrande (dar şi părăsit de cei cinci 
discipoli), Buddha se retrage în pădure sub un arbore de pipai, unde este 
decis să obţină trezirea. Este momentul când îl atacă Măra, moartea însăşi. 
Rezistă asaltului proferat de strigoi, demoni şi monştri prin meritele sale 
anterior câştigate. Ele îi creează în jur „o zonă de protecţie şi rămâne 


neatins”-. Măra solicită locul de sub arbore. Buddha, cu gestul clasic 
al atingerii pământului, o invocă pe Marea Mamă, „mama nepărtinitoare a 
tuturor”-. Aceasta din urmă va susţine meritele viitorului Buddha, iar Măra 
va fi învins. 


XI.2. Cele patru adevăruri şi calea de mijloc 

Doctrina budistă conţine, în esenţă, patru adevăruri şi calea de mijloc. 

• Primul adevăr: Totul este suferinţă. „Naşterea este durere, bătrâneţea este 

suferinţă, boala este suferinţă, moartea este suferinţă. A fi unit cu ceea 
ce nu-ţi place înseamnă suferinţă. A fi despărţit de ceea ce îţi place [...], 
a nu poseda ceea ce doreşti înseamnă suferinţă.”— Beatitudinea 
spirituală este efemeră. Eul, o simplă combinaţie de forţe fizice şi 
psihice. 

• Al doilea adevăr: Originea suferinţei este dorinţa. Această dorinţă sau 

sete caută noi satisfacţii: plăceri, dorinţa de perpetuare, dorinţa de 
extincţie, stăpânire, putere, control. Extincţia sau sinuciderea nu sunt o 
soluţie pentru că nu te scot din samsăra. Ele împreună produc 
reîncarnarea. 

Ignor faptul că, dominând lumea şi aducând-o sub controlul ego- ului, fac 
posibil riscul de a nu mă mai putea controla pe mine însumi. în alţi 
termeni şi în cu totul alt context, este exact problema ciberneticii de azi: 
orice sistem care se apropie de autocontrolul perfect riscă autoanularea. 
Exemplu: „eu mint” - afirmaţia este adevărată în măsura în care este 
falsă, şi invers. Apare un cerc vicios nesfârşit. 

• Al treilea adevăr: Eliberarea de suferinţă constă în abolirea dorinţei. Ea 

duce călugărul budist în Nirvana. Nu întâmplător, unul dintre numele 
Nirvanei este chiar „Stingerea setei”. 

• Al patrulea adevăr „revelează căile care duc la încetarea suferinţei”—. 


Există calea cu 8 braţe sau calea de mijloc care duce la abolirea 
Dorinţei. 



plăcerea simţurilor ascetismul exagerat 

Cele 8 braţe sunt: 

1) opinie corectă, adevărată; 

2) gândire corectă; 

3) vorbire corectă; 

4) activitate corectă; 

5) mijloace de existenţă corecte; 

6) efort corect; 

7) atenţie corectă; 

8) concentrare corectă—. 

XI.3. Doctrina budistă 

„Meditând la primele două adevăruri nobile - suferinţa şi originea 
suferinţei - ascetul descoperă impermanenţa, deci nonsubstanţialitatea 
(păli: anattă) lucrurilor, şi totodată nonsubstanţialitatea propriei sale 
fiinţe.”— 

Conform învăţăturii lui Buddha, tot ceea ce fiinţează în lume se clasifică 
în cinci categorii/ansambluri/agregate: 

a) ansamblul aparenţelor sau al sensibilului (lucrurile materiale, organele 

simţurilor şi obiectele lor); 

b) senzaţiile provocate de contactul cu cele cinci organe ale simţurilor; 



c) fenomenele cognitive (percepţii şi noţiuni); 

d) construcţiile psihice conştiente şi inconştiente; 

e) gândurile—. 

Toate reprezintă lumea, lucrurile şi condiţia umană. Fac parte dintr-o 
serie a cauzelor şi efectelor, a vieţilor şi renaşterilor numită „coproducerea 
condiţionată”—. Ea are 12 factori ce se produc în lanţ. Iată câţiva dintre ei: 
ignoranţa ->• voliţiunile -> construcţiile psihice ->• dorinţa (sexuală) ->• 
bătrâneţea moartea -► renaşterea. 

Se neagă realitatea persoanei, dar şi pe cea a principiului vital, ătman. 
După Eliade, există o funcţie ascetică a acestei negaţii: „Meditând la 
irealitatea persoanei, e distrus egoismul în înseşi rădăcinile sale”—. 

Negarea Sinelui ridică probleme. Dacă s-ar recunoaşte existenţa Sinelui 
(ătman), atunci Buddha ar fi minţit şi ar fi fost catalogat drept filosof 
eternalist. Dacă nu, ar fi fost considerat nihilist. Prin urmare, răspunsul 
corect asumat de Buddha este tăcereal Se neagă subiectul, dar se exaltă 
fapta sa şi fructul ei. Numai actele există, nu şi actorul. Numai suferinţa 
există, nu şi cel ce suferă. Buddha refuză subtilităţile filosofice pentru că ar 
fi încurajat disputele metafizice, orgoliul intelectual. Ar fi împiedicat 
Trezirea. Problemele filosofice erau, în fond, „insolubile prin gândire şi la 
nivelul verbalizării”—. Doar experienţa Trezirii poate oferi răspunsul. 

Prin Trezire, călugărul budist atinge Nirvana, beatitudinea. 
Preafericirea este atinsă cu „ochiul sfinţilor” încă din viaţa de pe pământ. 
Ea se poate obţine şi prin meditaţii şi concentrări de tip yoga. Iniţiatul îşi 
transmută experienţa profană, se detaşează de dorinţă, simţind bucurie şi 
fericire. Apoi îşi linişteşte activitatea intelectuală, obţinând seninătatea şi 
unificarea gândirii. Se detaşează de bucurie, rămânând indiferent, dar 
conştient de corpul şi beatitudinea sa. 

în final, el obţine puritatea absolută şi gândirea trează. Golită de 
conţinut, gândirea se concentrează asupra infinităţii spaţiului, conştiinţei şi 
asupra nihilităţii a ceea ce a existat. în final se obţine oprirea oricărei 


percepţii de idei. Fiziologic, ascetul intră în stare cataleptică, atingând 
Nirvana cu trupul. 


XI.4. Ipostaze sociale şi culturale ale budismului 

Indiferent de numărul credincioşilor anunţat periodic de statistici, budismul 
continuă să fie „a patra religie ca mărime din lume”—. Pe primele trei 
locuri, în ordine, se menţin creştinismul, islamul şi hinduismul. 

Cercetările istorice şi sociologice relevă existenţa mai multor forme de 
budism. Ele sunt clasificate după criteriul apartenenţei la o zonă geografică 
sau istorică bine precizată. Iată câteva dintre acestea: 

• Budismul tibetan şi chinez. A fost şi el victima politicii de opresiune în 

urma preluării conducerii de către comuniştii chinezi. Persecuţiile au 
atins grade maxime în urma Revoluţiei Culturale. între 1950 şi 1959, 
China a distrus o bună parte din budismul tibetan prin „prădarea 
mănăstirilor; distrugerea bibliotecilor şi a însemnelor religioase; 
executarea unora dintre călugări; torturarea şi întemniţarea altora”—. în 
anii ’80, China a cunoscut un reviriment de nuanţă liberală şi a încercat 
să repare ororile şi crimele săvârşite în Tibet. A restaurat mănăstirile 
devastate de revoluţie, călugării se întorc în mănăstiri unde reiau 
disputele tradiţionale referitoare la dogmă şi primesc un salariu oficial. 
Problema relaţiilor cu Dalai Lama este însă departe de a fi rezolvată. 

• Budismul mongol. Aflat în raza de acţiune a Rusiei sovietice, budismul din 

Mongolia fusese distrus în jurul anului 1920, cu o violenţă nemaivăzută, 
în anii ’90 s-au descoperit gropi comune conţinând corpurile a mii de 
călugări executaţi. Multe mănăstiri au fost distruse între 1927 şi 1928, 
dar o parte dintre ele au fost reconstruite între 1990 şi 1992. 

Există o legătură foarte strânsă cu politica. Se discută despre reinstaurarea, 
la Mănăstirea Gandan din Ulan Bator, a lui Lama reîncarnat, cel care a 


fost timp de mai multe secole şeful bisericii mongole. Avea o autoritate 
mai mare decât cea a lui Dalai Lama. 

• Hmayâna, în păli Theravăda, cuprinde astăzi zone ca Sri Lanka 

(Ceylonul), Birmania, Thailanda, Laos, Cambodgia şi anumite districte 
din Bangladesh. Sociologic, aici templul satului este instituţia care 
asigura educaţia elementară a populaţiei laice. învăţătorul este un 
călugăr care socializează cu toţi ceilalţi. 

• Budismul din Asia de Sud-Est. Este întâlnit în Indonezia, unde a fost 

dislocat de islam. în Birmania, Laos, Cambodgia şi Vietnam, Buddha 
nu va fi valorizat ca fiind cel ce renunţă la lume. Mai curând el este 
Stăpânul Legii, Suveranul. Rezultă de aici o simbioză între spiritul 
politic şi social. în faţa actualelor provocări occidentale, Buddha va 
oferi acestor seminţii un sens al identităţii proprii. 

• Budismul japonez. A fost introdus în Japonia prin Coreea, în a doua 

jumătate a secolului al Vl-lea. Din secolele VIII-IX, budismul japonez 
va fi supus controlului statului. Anii dinastiei Meiji (1868-1912) cunosc 
o confruntare violentă cu şintoismul şi o persecutare a budiştilor. 

• Şcoala Zen (în chineză Ch’an, în sanscrită Dhyâna ) va fi bine structurată 

social în Japonia. Rinzai zen este forma de zen folosită special pentru 
samurai şi nobili. Soto zen este un fel de zen popular, accesibil maselor 
sociale. 


XI.5. Răspunsul budismului la provocările lumii 
contemporane: contracepţia, avortul, sinuciderea, 
donarea de organe, pedeapsa cu moartea 


în afara celor patru adevăruri nobile şi a căii de mijloc (sau cu 8 braţe), 
budismul de ieri şi de azi se mai întemeiază şi pe Codul Etic al celor Cinci 



Precepte. Ele au fost enunţate de Siddhărtha Gautama însuşi „cu 2.500 de 
ani în urmă: să nu ucizi; să nu furi; să nu abuzezi de sex; să nu minţi; să 
eviţi intoxicaţia de orice fel”—. în baza temeiului spiritual conţinut de codul 
etic, budiştii încearcă să răspundă convingător provocărilor lumii 
contemporane. O poziţie unanimă nu există în nici o ţară budistă. Pe de altă 
parte, budismul nu este în nici o ţară din lume religie de stat. Aşadar, există 
interpretări diferite ale textelor sacre şi opinii diferite ale comunităţilor 
budiste (de călugări şi laici). O opinie - unanimă în comunităţile budiste - 
cu privire la refuzarea pedepsei cu moartea vine în contradicţie cu legislaţia 
laică a unor ţări ce permit în anumite situaţii aplicarea acestei pedepse. 

în ceea ce priveşte contracepţia, budismul are un punct de vedere clar şi 
succint formulat. Dacă viaţa copilului începe în momentul concepţiei, 
atunci „metodele contraceptive sunt acceptate în măsura în care acestea nu 
pot fi considerate a ucide ceva ce încă nu există”—. 

Avortul presupune uciderea unei fiinţe umane şi, prin urmare, este 
respins (vezi şi primul precept al codului moral budist: „să nu ucizi”)—. 

Donarea de organe are ca scop diminuarea suferinţei şi salvarea unor 
vieţi umane. Prin urmare, este acceptată. 

Sinuciderea şi eutanasia voluntară sunt privite „prin prisma efectelor 
negative asupra karmei individuale şi, implicit, a efectelor acesteia asupra 
următoarei reîncarnări”—. Aşadar, cele două practici sunt respinse şi 
descurajate. 

Din punct de vedere sociologic, putem susţine cu argumente consistente 
implicarea socială a budismului. Un exemplu ar fi alcătuirea în 1989 a 
Reţelei Budiştilor Implicaţi Social de către un laic budist din Thailanda. 
Mai există şi organizaţia Amida Trust din Anglia. Ambele îi susţin pe cei 
din categoriile sociale defavorizate de sistemul capitalist european sau de 
cel american. Convingerea lor este că „oprimarea, sărăcia şi suferinţa sunt 
cauzate de structurile nedrepte şi de lăcomia corporatistă a celor bogaţi”—. 

O altă soluţie budistă la problemele sociale cauzate de sistem este 


meditaţia. Ea oferă posibilitatea creşterii stăpânirii de sine, a compasiunii şi 
a altruismului. Menţine sănătatea şi tonusul necesare unei munci sociale 
solicitante şi, deseori, dezumanizante. Mai concis, în ultimul timp asistăm 
la „creşterea centrelor de meditaţie pentru laici din Orient şi Occident”—. 
De ce? Pentru că „implicarea socială şi compasiunea trebuie să meargă 
mână în mână cu stăpânirea de sine, meditaţia şi înţelepciunea”—. 

1. Bibliografia despre budism este diversă şi inegală ca valoare. 
Recomandăm Mircea Eliade, Istoria credinţelor şi ideilor religioase, 
voi. I-IV, ed. cit.; Mircea Eliade, Ioan Petru Culianu, Dicţionar al 
religiilor, ed. cit.; Heinrich Zimmer, Filosofiile Indiei, ed. cit.; Alan 
Watts, Dao. Calea ca o curgere de apă, Editura Humanitas, Bucureşti, 
1996; Jean Delumeau (coord.). Religiile lumii, ed. cit.; Hajime 
Nakamura, Orient şi Occident, ed. cit.; Giovanni Filoramo, Marcello 
Massenzio, Massimo Raveri, Paolo Scarpi, Manual de istorie a 
religiilor, traducere de Mihai Elin, Editura Humanitas, Bucureşti, 2003; 
Jean-Frangois Revel, Matthieu Ricard, Călugărul şi filosoful, Editura 
Irecson, Bucureşti, 2005. 

2. Mircea Eliade, Istoria credinţelor şi ideilor religioase. Voi. II: De la 

Gautama Buddha până la triumful creştinismului, traducere de Cezar 
Baltag, Editura Polirom, Iaşi, 2011, p. 67. 

18. Atlasul religiilor lumii, ed. cit., p. 313. 

19. Christopher Partridge, Religiile lumii, ed. cit., p. 212. 

20. Atlasul religiilor lumii, ed. cit., p. 309. 

21 . Ibidem. 

22 . Pentru o analiză comparativă a reprezentărilor avortului în creştinism, 
vezi Nicu Gavriluţă, Antropologie socială şi culturală, Editura Polirom, 
Iaşi, 2009, pp. 217-233. 

23 . Atlasul religiilor lumii, ed. cit. 

24. Christopher Partridge, op. cit., p. 214. 

25 . Ibidem. 

26. Ibidem, p. 215. 


Capitolul XII 

Jainismul şi religia sikh 


XII.l. Jainismul. Mitologia socială a întemeierii 

Definită frecvent de sociologi ca fiind una dintre cele mai mici religii 
importante ale Înmii contemporane, jainismul este prezent frecvent în 
statistici într-un procent modest (2% în India). în schimb, comunităţi 
jainiste numeroase există „în Africa de Est, America de Nord şi Europa de 
Vest” 1 . 

Jainismul- ca religie trimite la numele întemeietorului, Jina 
„Triumfătorul” (asupra lumii). Mahăvîra întemeietorul a fost „ultimul dintre 
cei douăzeci şi patru Jina («învingători» ai transmigraţiilor)”-. în religia 
jainistă se îmbină două tradiţii: „Digambara («cei îmbrăcaţi cu cerul», adică 
«goi») şi Svetămbara («cei îmbrăcaţi în alb»)”-. Prima tradiţie cuprinde 
tratate sistematice din secolul I d.Hr. A doua tradiţie cuprinde zeci de tratate 
grupate în şase secţiuni. 

Mahăvîra - întemeietorul jainismului. Contemporan cu Buddha, 
Mahăvîra s-a născut la Bihar, într-o familie de brahmani. Există şi în jurul 
acestui mare întemeietor de religie o mitologie construită şi cultivată social. 
Conform acesteia, pe când era copil, „ar fi fost mutat de zeul Indra în 
matricea prinţesei Trisala, aşa încât pruncul să se nască într-o familie 
regală”-. Mai multe „vise premonitorii o vestesc pe mamă despre naşterea 
miraculoasă ce va avea loc”-. 

Va fi crescut asemenea unui Pârsva, fiind considerat al 24-lea făcător 


de vaduri pentru ca alţii să poată trece apa (Părsva a trăit cu 250 de ani 
înaintea lui Jina)-. (în creştinism, pontifex înseamnă „constructorul de 
poduri”.) La 30 de ani, după moartea părinţilor, Jina va lua drumul pustiei. 


XII.2. Stilul de viaţă din comunităţile jainiste 

Ascetul jainist îşi asumă cele cinci Mari Legăminte ( mahăvrata ): „Să nu 
ucidă, să nu mintă, să nu fure, să nu aibă raporturi sexuale şi să nu strângă 
averi trecătoare”-. Asemenea lui Buddha, Mahăvîra obţine iluminarea „sub 
un arbore săi, într-o noapte de vară, pe malul unui râu”-. în urma 
revelaţiilor avute, Mahăvîra devine kevalin (asemenea arhatului budist). 
Ştie tot ce a fost, ce este şi ce va fi în toate universurile. După dobândirea 
iluminării, Mahăvîra devine Jina („Triumfătorul”) şi întemeiază 
comunitatea jaina, de călugări şi laici de ambele sexe. 

Doctrina jainistă cuprinde cele Trei Giuvaeruri, esenţă a învăţăturii 
jainiste: 

a) Dreapta Viziune asupra Lumii ; 

b) Dreapta Viziune asupra Gnozei; 

c) Dreapta Viziune asupra Purtării. 

Obţinerea eliberării este scopul ultim în jainism. Eliberarea este 
condiţionată de „eliminarea Karman-ului şi de intervenţia vreunei 
bunăvoinţe divine”—. 

Reprezentarea religiei jainiste despre karman seamănă cu ideea 
pneumei la vechii greci. Astfel, karman- ul este „o formă de materie subtilă 
care, asemenea unui fel de funingine, se infiltrează în suflet, dă naştere 
conflictelor, obscurităţii, dependenţei faţă de un corp şi de o condiţie de 
existenţă determinată”—. Soluţia jainistă constă în „extirparea violentă 
(nirjara ) a karman-ului deja consumat”— şi împiedicarea pătrunderii altuia. 



în celelalte religii ale Indiei, karman- ul se înlătură prin asumarea 
consecinţelor lui (fericite/nefericite). Mai exact, prin coacerea fructelor. 
Pentru ca fructele să se coacă, ele au nevoie de o căldură puternică. Pentru 
ca omul să se elibereze mai repede, are nevoie de o căldură interioară mai 
puternică ( tapas ). Soluţia este asceza totală. 

Pentru eliberarea de karman, jainismul propune soluţia specială a vieţii 
monahale. Pentru a împiedica infiltrarea noului karman este nevoie de 
„tripla supraveghere ( gupti ) a activităţilor sale mentale, verbale şi 
corporale”—. Această supraveghere complexă este completată cu respectul 
vieţii şi practicarea celor zece virtuţi: „răbdare, umilinţă, dreptate, puritate, 
sinceritate, stăpânire de sine, severitate, abstinenţă, sărăcie şi supunere”—. 
Rezultă un veritabil mod de viaţă. în conformitate cu el, călugărul jaina va 
îndura cele 22 de neplăceri, printre care „foamea, setea, frigul, căldura, 
ciupiturile insectelor, seducţia feminină, ocările, dezamăgirea de a nu primi 
nimic atunci când cere de pomană etc.”—. 

Stilul de viaţă al jainiştilor privilegiază în mod special asceza. Există 
mai multe tipuri sociale de asceză: 

a) asceza externă, ce presupune „posturi cu o durată şi o intensitate 
variabile”—. Este interesant şi rarisim faptul că religia jaina acceptă şi 
forma ultimă a postului, adică „sinuciderea prin înfometare 
(sallekhana), la care au acces, cu permisiunea superiorului lor, unii 
călugări deosebit de spiritualizaţi” -. Această formă ultimă, radicală, de 
ascetism se mai numeşte şi santhara (postul până la moarte). Din 
moment ce sute de oameni îşi pierd anual viaţa în felul acesta, „o serie 
de activişti din domeniul judiciar au încercat deja să scoată ritualul 
santhara în afara legii”—; 

b) asceza internă are în vedere „mărturisirea voluntară a greşelilor în faţa 

superiorului comunităţii şi executarea pedepsei aplicate, îndeplinirea 
serviciului divin pentru întreaga comunitate, studierea legii jaina, 
antrenament în concentrare mentală ( [dhyăna )”—. 


Intrarea în comunitatea monahală se poate face şi la 7 ani şi jumătate, 
pentru ambele sexe, dar, de obicei, are loc mai târziu. Există un ritual 
specific al iniţierii ce presupune renunţarea de către novice la averile 
dobândite, apoi raderea pe cap şi depunerea celor cinci jurăminte 
capitale/legăminte: nonviolenţa, rostirea adevărului, cinstea, castitatea, 
sărăcia asumată. Jainiştii sunt călugări itineranţi care trăiesc din pomeni şi 
asistenţa spirituală pe care o oferă frecvent. 

Operele filantropice şi de caritate sunt încurajate din plin. Laicii pot să 
acumuleze cinstit bogăţii, dar să nu le risipească ostentativ. Dimpotrivă, ei 
sunt sfătuiţi să investească banii în „construirea de temple, de spitale, 
donaţii şi diverse aşezăminte”—. La limită, asemenea protestanţilor creştini 
din primele generaţii, laicii jaina pot să-şi asume o „asceză intramundană” 
deosebit de respectată. în concluzie, comunitatea jaina este una deosebit de 
unită şi solidară. 

Din punct de vedere sociologic, Michel Hulin observă o trăsătură 
specifică a acestei comunităţi hinduse. Este vorba despre existenţa unei 
distanţe sociale mici între călugări şi laici. în aceste condiţii, 

acceptarea necondiţionată a principiului nonviolenţei i-a condus pe 
credincioşii jaina la abandonarea îndeletnicirilor agricole, a serviciilor 
în cadrul armatei şi la îndreptarea acestora spre profesiuni urbane ca, de 
pildă, comerţul de lux (producerea bijuteriilor), administraţie, bănci 
etc.—. 

în baza respectării ahimsei (principiul nonviolenţei), jainiştii îşi asumă 
dieta vegetariană şi consumă doar hrană care nu a fost „produsă prin 
maltratarea vreunei fiinţe...”—. Nu acceptă nici să lucreze „în industrii care 
contribuie în vreun fel la exploatarea lucrătorilor ori ale cărei produse sunt 
create cu intenţia rănirii altora”—. în concluzie, jainismul se diferenţiază 
faţă de alte religii ale lumii contemporane şi prin faptul că propune un stil 



de viaţă foarte bine adaptat atât vieţii laice, cât şi celei călugăreşti. Aşa cum 
am menţionat, distanţele sociale sunt mici, iar templele - dincolo de funcţia 
lor religioasă şi spirituală - au şi „rolul de a întări relaţiile sociale din 
interiorul comunităţii”—. 

Sociologic, jainiştii sunt mai aproape de spiritul castei vaisya din 
hinduism. Există elemente specifice cultului jaina (severitatea doctrinei, 
puritanismul, conservatorismul, asumarea endogamiei) care „au dus la o 
veritabilă concentrare de bogăţie în sânul comunităţii, la o înlesnire a 
studiului şi la o acumulare a cunoaşterii”—. Prin urmare, deşi puţini, 
jainiştii au un rol economic, social, intelectual foarte important în India 
contemporană. 


XII.3. Ce este religia sikh? 

Termenul sikh— (în sanscrită apare sub forma sişya, iar în păli sikkha ) se 
traduce întotdeauna prin „discipol”, „elev”. „Sikhismul poate fi considerat 
drept o ramură a misticii de tip bhakti.”— Sikhiştii sunt discipolii 
fondatorului Guru Nănak şi ai celor nouă succesori spirituali ai acestuia. 
Aşadar, religia sikh cuprinde „totalitatea practicilor şi doctrinelor profesate 
de cei zece guru sikh”—. 

Sursele religiei sikh : După moartea celui de-al zecelea guru (Guru 
Gobind Singh) (1666-1708), religia sikh se întemeiază pe Nobila Carte 
(Guru Granth Sahib ) - 1.430 de pagini, ceea ce presupune multe ore de 
lectură. Nobila Carte este Cartea Sfântă a credincioşilor sikh, baza religiei 
lor şi învăţătura celor 10 guru. 


XII.4. Guru Nanak, întemeietorul religiei sikh 


Mitologia construită social în jurul acestui fondator îl prezintă ca având „un 
temperament liniştit şi contemplativ, iubind rugăciunea şi neavând nici o 
înclinaţie către vreo meserie”—. Cultiva relaţiile devoţionale dintre hinduşi 
şi musulmani. Simpatiza săracii. Experienţa de la Sultanpur i-a marcat 
existenţa: „A dispărut, se spune, într-un râu, timp de trei zile şi trei nopţi”—. 
După această experienţă repeta necontenit: „Nu există hinduşi. Nu există 
musulmani!”. Părăseşte familia la 27 de ani şi se dedică pelerinajului şi 
experienţelor spirituale. 


XII.5. Idei de bază în religia sikh 

Specialiştii actuali în studiul religiei sikh sunt de acord cu existenţa unor 
idei de bază ale acestei religii: 

a) „Dumnezeu este unic şi impersonal.”— Este desemnat prin expresia Akal 

Purakh („Omul atemporal”, „Fiinţa supremă nesupusă timpului”, 
„Principiul absolut etern”)—. Cel de-al zecelea guru va da divinităţii o 
„conotaţie războinică şi justiţiară...”—. Dumnezeul credincioşilor sikh 
se va numi Sarab Loh, adică „Oţelul”. Simbolul său va fi sabia. 

b) Refuză ideea hindusă de întrupare şi pe cea de pogorâre divină a unei 

fiinţe celeste, aşa cum apare ea în islam, de exemplu. 

c) Divinul se revelează ca nume, cuvânt originar, sunet fundamental sau ca 

voce a unui guru. 

d) Salvarea din samsâra (ciclul nesfârşit al naşterilor şi al morţilor) se face 

prin repetarea murmurată a numelui divin. 

e) Ritualurile având o importanţă specială sunt cele legate de alegerea unui 

nume, de iniţiere, căsătorie şi de funeralii. 

f) Depăşirea egoismului şi a orgoliului se face prin recitarea unor cântece 

devoţionale în comun, cu acompaniament muzical. 

g) Respinge diferenţele dintre caste, fapt ilustrat şi de ritualul servirii mesei 


în comun. 

h) Valoarea etică fundamentală este egalitatea între oameni. 

i) Cultul hranei sfinte, Karah Parshad (făină, zahăr şi unt degresat). 

j) Solicită încetarea practicii sati (sacrificiul văduvelor). 

k) Nu se acceptă consumul de alcool, tutun şi mortificările corporale. 

l) Tradiţia militară sikh presupune portul celor două săbii. Credinciosul 

sikh stă sub semnul coincidenţei contrariilor: este deopotrivă „cuvios şi 
soldat”, „sfânt şi războinic”. 

De mai multe ori în istorie, războinicii sikh au devenit o sursă a 
fundamentalismului, extremismului şi terorismului. Odată cu cel de-al 
zecelea guru - Guru Gobind Singh -, apare ordinul militar şi războinic 
Khalsa („Purii”). în această structură socială, obligaţia netăierii părului se 
respectă. Cel de-al zecelea guru le-a cerut discipolilor (bărbaţi/femei) să 
poarte cei cinci K: 

- Kes - plete netăiate, barbă nerasă; 

- Kangha - un pieptene ce trebuie purtat în coc. Bărbaţii îşi leagă părul cu 

turbanul alb/colorat, femeile - cu eşarfă; 

- Kara - brăţară de oţel; 

- Kach - pantaloni scurţi (purtaţi pe sub haine); 

- Kripan - sabie, pumnal—. 

Cei cinci K sunt autorizaţi de Constituţia indiană. Guru Gobind Singh a 
format o armată de paria deveniţi lei (singh), adică războinici până la 
moarte. După moartea lui Singh, acesta „desfiinţează şi funcţia de guru”—. 

Gurdwara este locul clasic de adunare şi rugăciune al credincioşilor 
sikh. Aici se desfăşoară viaţa socială a adepţilor sikh. Este o combinaţie 
arhitecturală între stilul mongol târziu şi cel hindus. Clădirea nu are statui 
ale zeilor, idoli, obiecte de cult. 

Este venerată aici Prima Carte (Guru Granth Sahib). La Amritsar, 
prima carte este adusă până la Templul de aur în procesiune, în fiecare 
dimineaţă, într-un fel de litieră de aur, „în mijlocul cântărilor devoţionale 


ale credincioşilor”—. După lectura zilnică. Cartea Sfântă este închisă şi 
acoperită pe timp de noapte. Din carte citeşte un preot, granthi. 

Ascultând sau citind din Cartea Sfântă, credinciosul sikh îndeplineşte o 
parte esenţială a ritualului. Aici laudă Numele într-o mare adunare 
religioasă. Prin cântări şi muzici, credinciosul îşi purifică sufletul şi accede 
la „Sunetul fundamental”—. Rugăciunea are loc individual sau în grupul 
familial de trei ori pe zi: dimineaţa (în zori), seara (la apusul soarelui) şi 
noaptea (înainte de culcare). 


XII.6. Sărbătorile sikh 

Toate sărbătorile au loc în lăcaşurile Gurdwara. Se desfăşoară cu ocazia 
unor aniversări importante, cum ar fi naşterea lui Gură Nănak (jumătatea 
lui noiembrie) sau naşterea lui Guru Gobind Singh (jumătatea lui iunie). 
Marea procesiune a credincioşilor sikh - Hola Mahalla - are loc anual pe 
23 martie. Există şi alte sărbători foarte importante, cum ar fi ceremonia 
Khalsa, adică noul an sărbătorit la jumătatea lui aprilie, precum şi oficierea 
Scripturii Guru Granth Sahib pe 1 septembrie. în India contemporană 
există tradiţia purtării „scripturii Guru Granth Sahib în procesiuni prin 
oraşe şi sate”—. La fel de importante sunt şi sărbătorile consacrate altor 
guru. 


XII.7. Religia sikh şi viaţa politică 

Dintotdeauna, comunitatea sikh a fost o minoritate discriminată de mongoli, 
musulmani, hinduşi. Pentru a se proteja, credincioşii sikh au creat Singh 
Sabha (Adunarea Leilor) în 1873. A apărut şi lucrarea Nu suntem hinduşi 
de Khan Singh, în 1898. Adepţii religiei sikh au înfiinţat în 1920 şi un 


partid politic, Akali Dai („Adepţi ai Atemporalului”). în 1947, regiunea 
Punjab era împărţită între India şi Pakistan. Populaţiile hindusă şi sikh s-au 
dezbinat. Cu timpul, membrii sikh au emigrat în Anglia, SUA, Canada, 
Germania şi în Asia de Sud. în 1984, Templul de Aur este asediat de armata 
indiană. Prim-ministrul Indira Gandhi este asasinat de propriile gărzi de 
corp (sikh). 

Astăzi, membrii sikh solicită un teritoriu doar al lor. Acesta se va numi 
Khalistan („Ţara celor puri”), locul unde actualii credincioşi sikh vor putea 
trăi în pace, bucurie şi deplină siguranţă—. 


XII.8. Familia sikh 

Diferenţele faţă de majoritatea hindusă i-au determinat pe membrii 
comunităţii sikh din Punjab, de exemplu, să se organizeze diferit din punct 
de vedere social, dar au păstrat modelul clasic, patriarhal, al familiei. 
Bărbatul cel mai vârstnic îşi exercită deplin autoritatea, numai că autoritatea 
sa nu se manifestă în cadrele determinate metafizic, social şi religios proprii 
unei caste anume. Autoritatea sa se manifestă la nivelul familiei extinse 
formate din „frăţii” - adică din „familiile care aparţin unui anumit grup de 
îndeletniciri”—: agricultori, tâmplari, pielari etc. 


XII.9. Căsătoria sikh - un singur spirit în două trupuri 

Există şi astăzi în cadrul comunităţilor sikh un respect special pentru 
oamenii căsătoriţi. „Sikhismul respinge noţiunile de celibat şi lepădare de 
sine.”— Opt dintre cei nouă guru au fost bărbaţi căsătoriţi. Absolut 
remarcabil este faptul că actul căsătoriei nu este simplificat în religia sikh la 
nivelul unui banal contract social sau al unei alianţe de putere între familii. 


Nici măcar nestăvilitele pasiuni ale trupului nu pot justifica actul social al 
căsătoriei. în esenţă, căsătoria sikh este o „legătură spirituală”— care face 
cu putinţă misterul existenţei „unui singur spirit în două trupuri ( ek jote 
doye murti)”. Prin urmare, divorţul nu există. „Nu este de mirare că în 
vocabularul sikhist sau hindus nu există un cuvânt echivalent divorţului.”— 
Motivul „spiritului în două trupuri” din sikhism aminteşte de fiinţa 
spirituală de tip androginie care apare în tradiţiile arhaice graţie unirii 
spirituale a soţului şi soţiei. Cel de-al treilea este un el şi o ea în aceeaşi 
măsură. Este unitatea spirituală a celor două sexe, fapt ce simbolizează 
armonia, împlinirea şi chiar desăvârşirea spirituală prin actul căsătoriei. Sub 
diverse forme, ideea este prezentă şi în religia creştină. 

în alegerea soţului şi a soţiei, credincioşii sikh respectă anumite reguli 
endogamice şi exogamice „conform cărora partenerii se pot găsi numai în 
propria castă”—. Cei care încalcă norma sunt stigmatizaţi social şi 
„consideraţi o pată pe blazonul familiei (z'zzaf)”—. 

Ca şi în alte religii tradiţionale, naşterea unui copil este interpretată ca 
un dar divin. Darul este cu atât mai preţios şi bucuria cu atât mai mare în 
cazul în care copilul este băiat. Sikhismul cultivă şi astăzi un tip de 
societate patriarhală în care bărbaţii preiau puterea, autoritatea şi dreptul de 
a decide. Ei oficiază şi ritualurile funerare în familie. Nu mai primesc nume 
de la bunici şi mătuşa paternă, ci aleatoriu, de la „prima literă de pe pagina 
la care se deschide Adi Granth şi se alege un nume care să înceapă cu 
aceasta”—. 

XIII.l. Daoismul şi noţiunea de dao 

Statisticile anunţă existenţa câtorva milioane de daoişti în întreaga lume. 
Majoritatea trăiesc în China, Taiwan şi Asia de Sud-Est. în SUA şi Europa 
de Vest există un număr impresionant de gânditori daoişti. Tradiţia 
religioasă a daoismului în China a avut de suferit, fiind violent suprimată 
„în timpul Revoluţiei Culturale (1966-1976)”-. Ea şi-a revenit abia după 
perioada de dezgheţ ce a urmat acestei revoluţii. Astăzi, chinezii aplică 
deopotrivă idei şi principii din daoism, confucianism şi budism. 

China antică a completat în mod original relaţia micro-/macrocosmos în 
ciclul „principiilor antagonice, dar complementare cunoscute sub numele de 
yang şi yin”-. Opoziţiile yang-yin se referă la opoziţiile cosmice, la 
antitezele arhetipale, la contrariile existente peste tot în lume şi în univers. 
Yin, de exemplu, reprezintă „vremea răcoroasă şi acoperită”, „lăuntricul”, 
„obscuritatea”, „feminitatea”. La rândul său, Yang simbolizează „timpul 
însorit şi călduros”, „exteriorul”, „lumina”, „masculinitatea”. 

„Transformarea neîntreruptă a Universului printr-o alternanţă de yang şi 
yin reprezintă, ca să spunem aşa, aspectul exterior al lui Dao.”- Ce este însă 
Dao ? în sens propriu, scrie Mircea Eliade, Dao se traduce prin „drum”, 
„cale”, „a spune” în sensul de doctrină. Este o cale spirituală de urmat în 


comunitate, un anumit tip de conduită morală, dar şi arta armonizării 
Cerului cu Pământul, a magiei cu religia şi a oamenilor cu sacrul. 


XIII.2. Lao Zi şi daoismul 

Lao Zi, un mare gânditor al Chinei, incompatibil cu Confucius, a pus bazele 
religiei daoiste. Aceasta conţine anumite idei reprezentative, dintre care 
amintim: 

• Omul trebuie să trăiască în accord cu Dao, ascuns şi anonim. 

• Lao Zi este autorul lucrării de „peste 5.000 de cuvinte” Dao de Jing, „cel 

mai profund şi enigmatic text din literatura chineză”-. El reprezintă 
filonul ideatic al daoismului. 

• Trebuie să practici în calitate de lider şi conducător metoda wu wei, adică 

„nonfapta”, „nonacţiunea”-. 


XIII.3. Tehnicile de viaţă lungă în daoism 

în ultimă instanţă, ţelul daoismului era „dobândirea imortalităţii fizice”-. 
„Nemuritorul” era modelul social ultim al credinciosului daoist. Ideograma 
străveche era aceea „a unui om care dansa, fluturându-şi mânecile, ca o 
pasăre”-. Zborul era simbolul recunoscut al nemuririi. Obţinerea nemuririi 
avea la bază principiul hrănirii forţelor vitale ale neofitului. Cum? Prin 
alimentarea cu energie a celor trei Câmpuri de Cinabru: primul cu sediul în 
creier, al doilea plasat lângă inimă, iar al treilea sub buric. Era prezentă o 
luptă interioară cu răul din trup, exprimat metaforic prin entităţile malefice 
numite viermi. Aceştia locuiesc în cele trei Câmpuri de Cinabru. 

Reţinerea suflului peste 1.000 de respiraţii, dublată de absorbirea 


emanaţiei solare şi lunare, de o excelentă concentrare şi de vederea 
interioară a Câmpurilor de Cinabru poate duce la obţinerea nemuririi-. 

Longevitatea şi chiar nemurirea erau obţinute prin tehnici sexuale 
dublate de unele ritualuri magico-religioase. Era vorba, printre altele, 
despre „calea yin”, a întoarcerii sămânţei pentru a iriga creierul. Energia 
vitală nu se împrăştie. Actul sexual nu trebuie să se finalizeze cu emisie 
seminală. Sămânţa circulă împreună cu „respiraţia” de la Câmpul de 
Cinabru inferior la cel superior, formând „embrionul misterios” al noului 
trup nemuritor. Se dezvoltă „corpul pur”, „care, la moartea, aparentă, a 
adeptului, se desprinde de cadavru şi se duce lângă ceilalţi Nemuritori”-. 

în urma acestui efort, pentru a-şi reface creierul, daoistul are nevoie de 
mult yin. De aceea îşi schimbă des partenera. De aici ritualul sexual al 
împreunării respiraţiilor, cu rădăcini în „ceremoniile agrare ale 
protoistoriei”—, scrie Eliade. 


XIII.4. Confucianismul şi mitologia întemeietorului 

Datele demografice menţionează constant faptul că religia confucianistă 
este practicată de milioane de credincioşi din China, Coreea, Vietnam şi 
Japonia. Evident, ea este prezentă în toată diaspora chineză. 

Religia confucianistă— se întemeiază pe şase cărţi clasice: „Yi Jing 
(«Cartea schimbărilor»), Shi Jing («Cartea odelor»), Shu Jing («Cartea 
edictelor»). Li Ji («Memorial de rituri»), Yue Jing («Cartea Muzicii») şi 
Chun-qin («Analele de primăvară şi de toamnă»)”—. 

Kong Fu Zi devine în viziunea latină Confucius, adică Maestrul Kong. 
Se naşte la jumătatea secolului al Vl-lea î.Hr. în provincia Shandong, „într- 
o familie în care tatăl aparţinea aristocraţiei militare inferioare”—. „îi 
plăceau ritualurile şi muzica, dar acestea nu i-au deschis calea spre nici o 
funcţie publică.”— Conform tradiţiei, Confucius devine „slujbaş civil abia 


la cincizeci de ani, dar şi-a abandonat postul după un an”—. Târziu începe 
instruirea spirituală a discipolilor pentru a-i transforma în ren (oameni 
desăvârşiţi). Scopul lui ultim era acela de a schimba societatea prin 
mijlocirea unor elite sociale şi spirituale foarte eficiente. 


XIII.5. Doctrina confucianistă 

Există în confucianism anumite idei de bază sistematizate în raport cu 
scrierile întemeietorului: 

• Ren este „gentlemanul care excelează prin corectitudine formală în toate 

împrejurările vieţii, de la cele mai banale la cele mai neaşteptate”—. 

• Se mizează mult pe ritual. Prin el, lucrurile îşi păstrează specificul (li). 

Acesta asigură continuitatea situaţiilor sociale şi poziţia individului în 
ansamblul societăţii. 

• Confucianismul oferă o morală burgheză (I.P. Culianu) ce a stat la baza 

Imperiului Chinez până în 1911. Consolida privilegiile sociale obţinute 
nu prin naştere, ci prin educaţie şi comportament formal. 

• Alături de daoism şi budism, confucianismul constituie „patrimoniul 

tradiţional al chinezilor”—. 

• într-un anumit sens, confucianismul n-ar fi o religie: demitologizează 

credinţele tradiţionale. 

• „Cerul încetează să mai fie zeu, dar rămâne ca un principiu care 

garantează ordinea”—. 

• Confucianismul are o încărcătură socială impresionantă. Oamenii trebuie 

să-i slujească pe oameni, şi nu fiinţele supranaturale; „Când oamenii nu 
sunt în stare să-i slujească pe oameni, cum pot ei sluji nişte fiinţe 
spirituale?”—. 

• Orientarea spre viaţa socială este evidentă: „Dacă nu cunoşti viaţa, cum 

vei cunoaşte moartea?”-. 


Confucianismul este o religie fără preoţi. Oficianţii ritualurilor sunt acei 
„erudiţi-birocraţi care promovează prin examen în toate posturile 
disponibile din administraţia imperială, centrală şi provincială”—. 

Scopul suprem al confucianismului este obţinerea Căii de Mijloc (Dao). 

Se caută un echilibru permanent între voinţa Pământului şi voinţa Cerului. 

Scopul ultim al confucianismului este desăvârşirea umanităţii prin 
îndeplinirea îndatoririlor sociale potrivit cu ceea ce este „cinstit şi 
drept” (li). 

„Tatăl trebuie să fie tată, fiul trebuie să fie fiu!” Iubirea paternă are drept 
răspuns pietatea filială. Acesta este modelul social în confucianism. 

Pietatea se manifestă şi faţă de familie, şef, patrie, împărat. Uneori, 
pietatea filială confucianistă, clasică, tradiţională, a fost deturnată în 
supunere oarbă faţă de sistemul totalitar chinez. 

Confucianismul are cultul social al „şefilor luminaţi” şi al „funcţionarilor 
responsabili”. 

Conform filosofiei lui Confucius, Dao este întemeiată după Voinţa 
Cerului. A te conforma lui Dao înseamnă a urma voinţa Cerului. 

Calea Cerului pe care o descoperi în tine însuţi a fost ilustrată exemplar 
de eroii civilizatori. 

„Omul superior”, „omul nobil” practică sacrificiile şi ritualurile 
tradiţionale. 

Confucianismul nu neagă existenţa spiritelor, dar le contestă importanţa. 

Comportamentul ceremonial corect declanşează în societate o forţă 
magico-religioasă veritabilă. Exemplul dat de Mircea Eliade este cel al 
Suveranului-înţelept Shun: „El stătea, pur şi simplu, cu gravitate şi 
reverenţă, cu faţa îndreptată spre miazăzi (postura rituală a suveranilor) 
şi asta era tot...”—. Aceste puteri magico-religioase active în om 
călăuzesc societatea şi Cosmosul. „Cine are o purtare dreaptă, nu are 
voie să poruncească.” Eliade interpretează că prin gestul „săvârşit 
potrivit normei”— îşi face simţită prezenţa „o nouă epifanie a armoniei 


cosmice”^ . 

• Conform gândirii lui Mircea Eliade, confucianismul transmută gesturile, 

comportamentele în ritualuri, păstrându-le spontaneitatea. Toate au o 
intenţie şi o structură religioase. Metoda lui Confucius se apropie de cea 
a daoiştilor privind recuperarea spontaneităţii originare. 

• Menirea „omului nobil” (bun, înţelept, curajos) este aceea de a guverna. 

• Un merit special al lui Confucius este acela de a releva dimensiunea sacră 

a muncii şi a activităţii sociale. 

Reforma radicală era, în viziunea lui Confucius, soluţia socială în 
vremuri de criză. Cine să o facă? „Şefii luminaţi” şi „funcţionarii 
responsabili”, credeau confucianiştii. Or, Confucius n-a fost un „şef 
luminat”, ci un „învăţător privat”. La 250 de ani după moarte, suveranii 
dinastiei Han au încredinţat confucianiştilor administraţia imperiului. 
Serviciile publice au fost astfel conduse mai bine de 2.000 de ani. 

Astăzi, confucianismul nu mai are rolurile politice, sociale şi 
administrative din trecut—. Totuşi, „idealul obligaţiei sociale, cel al 
bunăstării colective şi al devoţiunii filiale”— continuă să fie actuale în 
societatea chineză. Mai mult, confucianismul a revenit în forţă în societatea 
chineză imediat după Revoluţia Culturală. „Citirea cu voce tare din 
Analectele lui Confucius este încă o datorie zilnică pentru unii şcolari 
chinezi, iar cursurile de confucianism sunt reintroduse în universităţi.”— 


XIII.6. Şintoismul 

Una dintre ţările fascinante ale lumii care îmbină admirabil tradiţia cu 
(post)modernitatea este Japonia. Prin urmare, „nu este deloc surprinzător că 
ritualurile şintoiste sunt practicate până în ziua de azi”—. Dar ele nu sunt 
nici pe departe singurele ritualuri religioase practicate de japonezi. 

în Japonia contemporană există patru mari religii: budismul. 


confucianismul, creştinismul (după 1549), respectiv şintoismul. Asumarea 
profundă la nivel social a trei dintre cele patru religii este ilustrată şi de un 
celebru proverb nipon: „Japonezul trăieşte ca un confucianist, se căsătoreşte 
ca un şintoist şi moare ca un budist”—. 

Cuvântul shinto înseamnă „Calea (fo, în chineză dao ) urmată de kami, 
divinităţile tutelare ale tuturor lucrurilor”—. 


XIII.7. Spiritele kami 

Tot ce este creat are ca model hierogamia cosmică, ancestrală, scrie Mircea 
Eliade. Rezultă, printre altele, generaţii de zei mijlocitori numiţi kami. în 
tradiţia orientală, acestea sunt „manifestări omniprezente ale sacrului”—. 
Indiferent ce au fost la origine - forţe ale naturii, strămoşi veneraţi sau 
simple concepte -, spiritele kami nu aveau sanctuare. „Teritoriul lor nu este 
marcat decât atunci când se celebrează rituri în onoarea lor.”— 

Din punct de vedere sociologic, ştim că „fiecare grup uman structurat 
poseda propriul său kami”—. Cu timpul, după unificarea imperiului, se 
impune dominanţa unui kami al împăratului. 

Sanctuarul şintoist „este lăcaşul unui kami legat de un colţ anume de 
natură: un munte, o pădure, o cascadă”—. 


XIII.8. Şintoismul în viaţa socială 

Japonezul modern „respectă prohibiţiile geomantice (de exemplu, intrarea 
într-o casă nu trebuie să fie niciodată orientată spre nord-est) şi calendarul 
zilelor faste şi nefaste”—. 

în zonele rurale din nordul Japoniei „itako, femei medium oarbe care 
dau glas sufletelor defuncţilor, continuă tradiţia acelor miko—. Ele trăiesc în 


sate separate, ignorate, dacă nu ostracizate de ierarhia religioasă şi nu 
operează niciodată în riturile comunitare. Aparţin unei lumi religioase 
liminale şi cunosc şi patronează latura mai obscură a imaginarului religios 
al morţii: într-adevăr, alături de sufletele paşnice şi binevoitoare ale 
strămoşilor, se arată figuri pline de angoasă, fantasme neîmpăcate ale 
morţilor de moarte violentă, sufletele uitate şi lipsite de consolarea riturilor 
memoriei, spiritele îndurerate ale copiilor nenăscuţi. Sunt considerate 
suflete vindicative şi periculoase, care îi hărţuiesc pe cei vii, aducând boli şi 
moarte. Stă în puterea acelor itako să dea glas plângerii lor, să le elibereze 
de durere sau chiar să le alunge prin rituri de exorcizare”—. 

Respectarea acestor veritabile specialiste ale sacrului ilustrează poziţia 
socială cât se poate de onorabilă a şintoismului în Japonia contemporană. 
Evident, această preţuire nu mai atinge cotele impresionante de dinaintea 
anului 1945. De ce? Pentru că atunci şintoismul era axat pe cultul imperial 
şi avea în centrul său sanctuarul de la Ise. Acum, religia şintoistă „a încetat 
să mai fie obiect de studiu în şcolile de stat, iar respectarea practicilor 
şintoiste a devenit opţională”—. Cu toate acestea, şintoismul continuă să se 
bucure de un respect social apreciabil. Contribuie din plin la (re)construcţia 
identităţii sociale a japonezilor contemporani. 

Capitolul XIV 

Biserica Scientologică 


XIV.l. Ce este scientologia? 

Scientologia este numele unei mişcări religioase. După unii sociologi ai 
religiilor, ea ar fi „religia secolului XX”, bucurându-se de un succes social 
mai mult decât remarcabil. Etimologic, termenul trimite la scire (lat.) = „a 
cunoaşte”; logos (gr.) = „cuvânt, idee, teorie, raţiune”. Aici are sensul de 
„învăţătură despre cunoaştere”-. Astăzi, scientologia este cunoscută drept 
Biserica Scientologică. 

Fondată în California, în 1954, de inginerul navigator Lafayette Ronald 
Hubbard (1911-1986), scientologia- a combinat literatura de ficţiune cu 
psihanaliza freudiană, ficţiunea cu ştiinţa modernă a sănătăţii mentale 
(dianetica). Născut la 13 martie 1911 în Nebraska, Hubbard a fost fiul unui 
militar american. A călătorit mult în Orient şi a avut trei căsătorii ratate. 
Lucrarea sa capitală este Dianetica - ştiinţa modernă a sănătăţii mentale 
(1950). La 21 iulie 1955, Hubbard „prezintă certificatul de înregistrare 
oficială a Fundaţiei Bisericii Scientologice”-. 

Astăzi, scientologia este prezentă în mai multe ţări. Are mii de biserici, 
misiuni şi organizaţii, dar şi câteva milioane de adepţi. Se întemeiază pe o 
structură socială ierarhică, în baza „unei scheme foarte precise, având şapte 
secţii sau divizii şi douăzeci şi unu de departamente”-. 

în jurul scientologiei gravitează şi alte instituţii sociale cu nume 
semnificative: „Colegiul pentru filosofie aplicată, Colegiul de Dianetică, 


Centrul de celebritate. Institutul pentru filosofie aplicată. Biserica Noii 
Credinţe, Centrul de Comunicare etc.”-. Acestora li se adaugă „Comisia 
pentru protecţia cetăţeanului împotriva abuzului de informaţii, Comisia 
pentru reforma poliţiei. Asociaţia pentru umanizarea conflictelor 
ideologico-religioase. Uniunea pentru umanitate în relaţia cu religiile şi 
minorităţile. Societatea pentru promovarea toleranţei religioase în relaţiile 
interumane, Narconon etc.”-. 


XIV.2. Doctrina scientologică 

Plecând, înainte de toate, de la scrierile fondatorului L. Ron Hubbard, 
putem sistematiza ideile de bază ale doctrinei scientologice: 

• Omul este alcătuit „din trup ( body ), minte ( mind ), înţeleasă ca raţiune, 

spirit sau simţire şi tetan (un fel de suflet al spiritului, adevăratul eu)”-. 

• Tetanul „este veşnic şi parcurge un lung şir de reîncarnări”-. Hubbard 

susţine că poate dovedi ştiinţific acest fapt prin intermediul dianeticii. 
Tetanul - spirit nemuritor - a uitat că este spirit. în joc este ideea 
gnostică a „salvatorului salvat”. 

• Mintea cuprinde trei părţi principale: mintea analitică, mintea reactivă 

(formă de supraveţuire a trupului) şi mintea somatică-. 

• Cu ajutorul metodei de audiere, eul profund poate fi eliberat de „psihoze, 

nevroze, constrângeri şi presiuni...”—. 

• Conceptul de MEST („materie”, „energie”, „spaţiu”, „timp”) semnifică 

părţile componente ale universului fizic—. 

• Conceptul de Theta înlocuieşte englezescul thought. înseamnă „capacitate 

de gândire”—. 

• Engramele sunt cele care provoacă bolile psihosomatice. Prin acţiunea lor, 

Hubbard explică nevrozele, psihozele, sinuciderile şi comportamentele 
„aberante”—. 


• Conceptul de dinamică este un ansamblu de impulsuri instinctive ce 

acţionează la diferite nivele ale vieţii—. 

• Religia hindusă şi cea budistă sunt precursoare ale Bisericii Scientologice. 

• Scientologia conţine un amplu sincretism. Sunt idei preluate din Orient, 

Grecia şi Occident. 

• întâmplările negative ne cauzează suferinţa reactivând engramele. 

• Dumnezeu este prezentat de Biserica Scientologică într-o viziune 

panteistă. Este echivalat cu „natura”, „infinitul”, „cea de-a Opta 
Dinamică”, „teta” (viaţa) etc. 

• Omul are ca esenţă tetanul. în principiu, omul este bun, fiind creaţie 

divină. A căzut în materie (trup), nu în păcat, idee prin excelenţă 
gnostică. Plictisiţi, tetanii au creat în joacă propriile universuri mentale, 
apoi au devenit prizonierii lor. Au mai acumulat şi engrame... Prin 
detectarea cu electropsihometrul, personalitatea omului este 
„clarificată” şi „detensionată”. Scopul este atingerea unui înalt grad de 
libertate, „precum şi statutul de TO - «tetan operaţional». La «podul 
către libertate totală» se ajunge doar după mulţi ani de studiu şi 
practică”—. 

• Societatea este o proiecţie mentală a tetanilor. Are o aparentă realitate. 


XIV.3. Ritualurile scientologice 

Audierea. Este un prim exerciţiu ce constă în repetarea continuă în faţa unui 
auditor/instructor a faptelor semnificative din viaţa prezentă, dar şi din cele 
anterioare. „Repetarea, prin confesiune, a unor asemenea fapte se face până 
în momentul în care novicele însuşi, epuizat din cauza suprasolicitării 
nervoase, ajunge să râdă şi să-şi ridiculizeze propriile acte.”— Se şterg 
astfel efectele negative ale existenţelor anterioare. 

Regimul de viaţă este strict fără droguri şi alcool. Se recomandă somnul 


de 7-8 ore pe noapte. Se beau 8-9 pahare de lichide pe zi. Sunt interzise alte 
practici spirituale. Se cere discreţie. Grupul practicanţilor este obligat să 
rupă orice contact cu societatea, mai precis cu cei care nu cred în dianetică. 
Politica aceasta este numită „separare”. Exerciţiile fizice sunt combinate cu 
consumul de vitamine. Se urmăreşte o alimentaţie fără toxine, combinată cu 
saune—. 

într-unul din procesele intentate Bisericii Scientologice din Germania 
(Hamburg), se afirma că dozele mari de vitamine din alimentaţie provoacă o 
stare de euforie pe bază hormonală. Se creează astfel dependenţă de 
scientologie, rezultând o manipulare financiară—. Reacţia socială a venit 
imediat din partea apostaţilor (foştilor membri) şi a societăţii civile. 
Scientologia a fost acuzată că ar fi un „imperiu de afaceri care evită plătirea 
taxelor...”—. Răspunsul liderilor scientologi a constat în mai multe 
„ameninţări, hărţuiri şi litigii prelungite”—. 

Există ritualuri ce presupun şi o ofertă specială pentru copii. Copilul 
este un tetan într-un trup tânăr. El se comportă uneori asemenea bolnavului 
psihic sau schizofrenicului. Trebuie eliberat de slăbiciuni şi emoţii, de 
suferinţă şi de orice patologie cu ajutorul şedinţelor de audiere. Evident, 
copiii învaţă la grădiniţe/şcoli proprii Bisericii Scientologice. 


XIV.4. Scientologia - Biserica VIP 

Astăzi, „Biserica-mamă Scientologică Internaţională are cartierul general la 
Hollywood, la Centrul Internaţional al Celebrităţilor Bisericii”—. 

Este un fapt notoriu apartenenţa la Biserica Scientologică a unor 
personalităţi precum Tom Cruise, John Travolta, Kirstie Alley, Sonny 
Bono, Chick Corea, Jenna Elfman şi alţii. 

Capitolul XV 

New Age 


XV. 1. Ce este New Age?- 

Este o nouă mişcare religioasă care pledează pentru „transformarea 
individului şi a societăţii prin inspiraţie spirituală şi holistică, rezultând 
astfel o «eră nouă»”-. Este un proiect foarte ambiţios, ce urmează a se 
împlini altfel decât în versiunile religiilor tradiţionale. Specificul New Age 
ar consta, între altele, şi în existenţa unei „oarecare structuri a aderenţilor în 
absenţa clerului, a locurilor de închinare, a unei scripturi sau dogme”-. 

Adepţii mişcării New Age ar fi, din punct de vedere sociologic, mai 
mult de gen feminin. De ce? Pentru că se respectă şi se cultivă în mod 
special sacrul feminin şi lipseşte autoritatea exclusiv masculină. Există în 
New Age şi un „cult” special al „baby boomers”, adică „oameni născuţi la 
sfârşitul anilor ’40 şi începutul anilor ’60, care au crescut în timpul noilor 
mişcări sociale şi al interesului renăscut pentru Orient, contribuind astfel la 
tendinţa de distanţare de religiile dominante”-. 

în cartea sa Sfârşitul lumii. Temeri şi speranţe la schimbarea mileniului, 
Damian Thompson invocă astrologia pentru a explica originea mişcării 
New Age-. Astfel, soarele parcurge în aproximativ 26.000 de ani o rotaţie 
completă a întregului ciclu zodiacal. Acesta este marele an cosmic sau 
platonician. Pentru străbaterea fiecărei constelaţii, soarele are nevoie de 
2.100 de ani, timp în care momentul echinocţiului de primăvară de la 21 
martie se mută în constelaţia următoare. Acum, începutul primăverii trece 



din constelaţia Peştilor în cea a Vărsătorului. 


XV.2. Doctrina New Age 

în urma amplorii luate de mişcarea New Age în anii ’80 şi ’90, un accent 
special s-a pus pe „spiritualitate” în detrimentul „religiosului”. Adeptul 
New Age este „spiritual”, şi nu „religios”. „Spiritul” este un atribut 
autoasumat ce presupune, printre altele, convingerea că „există şi o altă cale 
spre Dumnezeu, în afara religiei organizate”-. De exemplu, un sondaj de 
opinie realizat de BBC în Marea Britanie în iulie 2000 confirma acest fapt: 
„spiritualii” au obţinut 32%, „religioşii” 28%, „nereligioşii” 22%, 
„agnosticii” 10%, iar „ateii” 8%-. Cercetările sociologice de teren efectuate 
ulterior anului 2000 vin şi ele să susţină această tendinţă de creştere a 
numărului subiecţilor care se declară „spirituali”. 

Trebuie însă menţionat un fapt foarte important. Nu toţi „spiritualii” 
devin prozeliţi New Age. Mai mult, a fi „spiritual” nu exclude statutul de 
om religios care frecventează o biserică tradiţională. Cert este însă că noii 
adepţi ai mişcării New Age includ sfera „religiosului” în cea a 
„spiritualităţii”. Faptul se poate deduce şi din cuprinsul doctrinei New Age. 

Bruno Wlirtz şi Damian Thompson nuanţează ideile de bază ale acestei 
mişcări religioase speciale. în esenţă, ele sunt următoarele: 

a) depersonalizarea lui Dumnezeu; 

b) divinizarea panteistă a omului; 

c) interpretarea ludică a creaţiei; 

d) răul constă în ignoranţă; 

e) New Age practică o sinteză a înţelepciunii orientale cu ştiinţa 
occidentală. 

Automântuirea-. 


XV.3. Personalităţi New Age 


Una dintre tezele de bază ale mişcării New Age susţine existenţa unei crize 
sociale şi spirituale a creştinismului. Ierarhiile ecleziale n-au putut 
transforma omul. Numai oamenii transformaţi de divinitate ar putea 
transforma, la rândul lor, omul. Printre aceştia, mişcarea New Age îi 
enumeră pe Fritjof Capra, David Bohm, Marilyn Ferguson, Arnold 
Keyserling, Karl H. Pribram, Johan Quanjer, Rupert Sheldrake, George 
Trevelyan, Francisco Varela, Teilhard de Chardin, Robert Muller, Morris 
Berman, David Spangler, Helena Blavatsky, Alice Bailey, Benjamin 
Creme, Srî Aurobindo, Leopold Brandstătter, Helena Roerich, Raymond 
Moody, Elisabeth Kiibler-Ross, Anton LaVey. 

Helena Petrovna Blavatsky (1831-1891). A întemeiat societatea 
teosofică intitulată Miracle Club. Marea Frăţie Albă sau Ierarhia spirituală 
este o grupare „compusă din fiinţe mântuite, scăpate de ciclul reîncarnărilor 
şi instalate pe înălţimile Himalayei, de unde conduc lumea prin intermediul 
unor oameni aleşi”-. Printre ei, învăţătorul Universal - Hristos. Iisus ar fi 
discipolul său, instrumentul său uman. 

Alice Bailey (1880-1949). Hristosul ei „nu este identic cu întemeietorul 
creştinismului. El îi iubeşte pe toţi adepţii cinstiţi ai diferitelor culte, ai 
tuturor religiilor şi confesiunilor”—. 

Benjamin Creme (n. 1922). Hristos nu este unul şi acelaşi cu Iisus! 
Hristosul doar l-a anunţat pe Iisus şi va sosi, în curând, el însuşi pe 
Pământ—. într-o altă versiune New Age, din 1977, Hristos se află deja pe 
Pământ. Epifania lui trebuia să aibă loc în anul 1982, „dar a fost amânată 
din pricina dezinteresului manifestat de opinia publică mondială”- . 

Rene Guenon (1886-1951). Autorul lucrării Le Theosophisme. Histoire 
d’une pseudo-religion (1921) deconstruieşte cu măiestrie ezoterismul şi 
ocultismul de tip Blavatsky sau Papus. Autorul neagă până şi „capacitatea 
oricărui individ din Occident de a lua legătura cu o organizaţie ezoterică 


autentică”—. A practica artele oculte în Occident este „un mare risc mental 
şi chiar fizic”—. 

Edgar Morin (n. 1921). în volumul colectiv De Vancienne ă la nouvelle 
Babylone. Le retour des astrologues (1971), sociologul francez 
interpretează pasiunea pentru astrologie „ca izvorând din criza culturală a 
societăţii burgheze”—. Astrologia ar face parte dintr-o nouă gnoză, una ce 
priveşte era Vărsătorului şi mişcarea New Age. Apare în special în mediile 
urbane şi în rândul intelectualilor. 


XV.4. Cauzele sociale ale succesului mişcării New 
Age 

în lucrarea Ocultism, vrăjitorie şi mode culturale—, Mircea Eliade oferă 
anumite explicaţii ale cauzelor şi ale succesului social înregistrat în timp de 
mişcarea New Age: 

a) Revolta împotriva oricăror instituţii religioase tradiţionale din Occident, 

aşa ar putea fi formulată o cauză a revirimentului de tip New Age. în 
joc nu ar fi atât o critică a dogmelor, cât insatisfacţia socială faţă de 
Biserică. în fond, sociologii au demonstrat că cei care criticau Biserica 
se dovedeau a fi ei înşişi neştiutori ai propriilor tradiţii; 

b) Membrii mişcării New Age au căutat în Biserică experienţe 
sacramentale, gnoză, misticism. Au găsit doar o Biserică creştină 
apuseană interesată de dogmă, liturghie şi social; 

c) Revanşa victimelor târzii ale persecuţiilor ecleziastice prin intrarea în 

rândurile mişcării New Age; 

d) Atracţia iniţierii personale. Creştinismul a respins de la început tipul de 

religie-mister bazată pe ritualuri de iniţiere secrete. Misterul creştin era 
asumat şi aclamat deschis. Elitismul gnostic cu ritualurile sale secrete 



era stigmatizat. Creştinismul se adresa tuturor. Or, ezoterismul 
contemporan marca New Age oferă sentimentul că respectivul om este 
ales şi valorizat ca personalitate din „mulţimea anonimă şi stingheră”—; 

e) Căutarea stării de comuniune ca reacţie la structurile depersonalizate ale 

societăţii (post)moderne; 

f) Nevoia de siguranţă într-o lume a schimbărilor rapide; 

g) Nevoia de recunoaştere socială, cel puţin la nivel de grup; 

h) Revendicarea unei noi identităţi culturale prin practicarea ritualurilor 
specifice spiritualităţii ezoterice şi oculte şi fascinaţia exercitată de ele. 

Toate aceste cauze (şi altele) explică succesul tot mai mare al mişcării 
New Age în Occidentul american şi european. Astăzi, sub diferite forme 
(ecologism, opere de caritate, noi modele educaţionale, cursuri de 
autoperfecţionare şi de dezvoltare a personalităţii, reţele de socializare 
online), mişcarea New Age este prezentă şi în Europa de Est, inclusiv în 
România. 

1 . Vezi în acest sens şi Nicolae Achimescu, Religii în dialog, Editura 
Trinitas, Iaşi, 2006, capitolul „New Age - expresie a sincretismului 
contemporan”, pp. 357-386; Claudiu Dumea, New Age. Noua religie 
pentru o lume globalizată, Editura Sapienţia, Iaşi, 2012. 

2. Atlasul religiilor lumii, ed. cit., p. 369. 

3. Ibidem. 

4. Ibidem. 

5. Daniel Thompson, Sfârşitul lumii. Temeri şi speranţe la schimbarea 
mileniului, traducere de Cristian Banu, Editura Aldo Press, Bucureşti, 
1999, p. 234. 

6. Christopher Partridge, Religiile lumii, ed. cit., p. 354. 

7. Ibidem. 

8. Pentru detalii despre aceste idei, vezi Bruno Wlirtz, New Age. Paradigma 

holistică sau revrăjirea Vărsătorului, Editura de Vest, Timişoara, 1994, 


p. 12. 

9 . Ibidem, p. 65. 

10 . Ibidem, p. 66. 

11 . Ibidem, p. 68. 

12 . Ibidem, p. 69. 

13 . Mircea Eliade, Ocultism, vrăjitorie şi mode culturale. Eseuri de religie 
comparată, traducere de Elena Bortă, Editura Humanitas, Bucureşti, 
1997, p. 87. 

14 . Ibidem. 

15. Ibidem, p. 81. 

16. Ibidem, pp. 84-86. 

17. Ibidem, p. 85. 


Capitolul XVI 

Francmasoneria 


XVI.l. Francmasoneria - o societate secretă? 

Specialiştii în ştiinţa religiilor recunosc în unanimitate existenţa îndelungată 
în cursul istoriei a societăţilor secrete-. Ele au făcut si fac cu pntintă relaţia 
omului cu absolutul prin intermediul unor căi ezoterice de cunoaştere. 
Acestea - spre deosebire de căile exoterice - se adresează unui grup special 
de aleşi şi de privilegiaţi în raport cu mulţimile. în termeni sociologici, 
societăţile secrete - cu doctrinele lor ezoterice de mântuire/eliberare - au un 
caracter elitist. „Elitist, deoarece adepţii sunt puţin numeroşi, considerându- 
se o mână de aleşi cărora le este rezervată adevărata mântuire.”- Acest 
conclav de bărbaţi şi (uneori) femei deţin doctrine oculte şi practică 
ritualuri stranii, niciodată accesibile „ignoranţilor”, „muritorilor de rând” 
sau „profanilor”. 

Din perspectivă sociologică, elementul central al tuturor societăţilor 
secrete este chiar secretul. „El este liantul, chiar fundamentul lor: fără el, 
favoarea contactului privilegiat cu divinitatea dispare, iar adepţii au soarta 
comună a muritorilor.”- Remarcăm importanţa specială pe care membrii 
acestor societăţi o dau sentimentului apartenenţei la un grup ocult, elitist, 
uneori discret, alteori secret. Doar acest grup de iniţiaţi le poate oferi 
confortul psihic şi certitudinea unei situaţii sociale alese, respectiv a unei 
condiţii post-mortem privilegiate. Una dintre cele mai vechi, mai 
prestigioase şi mai controversate societăţi secrete a fost şi este 


francmasoneria. 


XVI.2. Ce este francmasoneria? 

Una dintre primele menţionări ale termenului francmason datează din 1536, 
anul apariţiei lucrării lui William Bonde, The Prilgrimage of Perfection. 
Era vorba despre o corporaţie elitistă medievală, scutită de impozite, care 
construia catedrale. Francmasonii au avut dintotdeauna o organizare 
riguroasă, centrată în jurul secretului profesional. Aveau ritualuri secrete, 
simboluri biblice, gnostice şi elemente ale vechilor religii din Egipt, Grecia 
şi Imperiul Roman. Primii maeştri francmasoni au fost călugări. Aveau o 
manieră deosebită de a se saluta şi a se recunoaşte, precum şi o 
vestimentaţie cu totul aparte. 


XVI.3. Tipuri de masonerie 

La început, corporaţia medievală construia catedrale gotice, păstrând 
secretele arhitectonice. Simbolul ei era salcâmul, arborele care a înflorit pe 
mormântul arhitectului Hiram Abi. Prin urmare, francmasonii interpretau 
arta zidirii atât în sens literar, cât şi simbolic. în funcţie de această realitate, 
exegeţii regăsesc două tipuri de masonerii: 

a) masoneria operativă. Vechea breaslă masonică era denumită operativă - 

opus („efort”, „creaţie”). Membrii ei erau arhitecţi, zidari, dulgheri. 
Operau asupra materiei, desăvârşind-o în opere de artă; 

b) masoneria speculativă, de la speculum, „oglindă”. Avea ca scop 
realizarea unor proiecte utopice de reformă socială, similare celor din 



Noua Atlantidă a lui Fr. Bacon. „Ziditorul” este un alt nume al lui 
Dumnezeu, iar zidirea un alt nume al Creaţiei. Epistola întâia către 
Corinteni 3, 16 este semnificativă în acest sens: „Nu ştiţi, oare, că voi 
sunteţi templu al lui Dumnezeu şi că Duhul lui Dumnezeu locuieşte în 
voi?”. 


XVI.4. Francmasoneria în Rusia 

în opinia lui Daniel Beresniak, se poate spune despre o naţiune că a intrat în 
faza modernă a istoriei sale atunci când a ajuns să-şi făurească instituţii 
capabile să medieze conflictele sociale, în loc să le elimine. Secolul al 
XVIII-lea aduce cu sine instituţii sociale noi, unele sub semnul unor 
perspective masonice şi moderne. Prin mijlocirea noilor instituţii şi a 
masoneriei, s-a încercat răspândirea în Rusia a ideilor Iluminismului. 

în Rusia, francmasoneria pătrunde în timpul lui Petru cel Mare (1689- 
1725)-. Este un timp social caracterizat prin modernism, progres tehnic şi 
gândire a Luminilor. Sub conducerea fiicei lui Petru cel Mare, Elisabeta 
Petrovna, apar două loji importante: „Loja Discuţiei, la Petersburg, şi Loja 
Zorobabel şi Steaua Polară, la Riga”-. Ritualurile erau cele din Anglia, 
Germania şi Suedia. Marele pariu era acela de a adapta ritualurile pentru a 
fi compatibile cu mentalul social rus. Or, Loja Tăcerii (condusă de Contele 
de Melesino) ar fi fost compatibilă cu „sufletul slav”. Treptele iniţierii erau 
cele clasice: ucenic, calfă şi maestru. Urmau patru Grade înalte: 

A A 

a) Maestru Ales al Boitei întunecate: Bolta întunecată „simboliza locul 
unde a fost îngropat meşterul Hiram, arhitectul Templului regelui evreu 
Solomon, asasinat de trei companioni ticăloşi”-; 

b) Maestru şi Cavaler Scoţian: „Deplasează sicriul lui Hiram şi descoperă 

piatra fundamentală şi tezaurul Templului”-; 

c) Filosof: „Cercetează ştiinţa ermetică şi descoperă pe această cale 



iluminarea care-i va îngădui să readucă vârsta de aur pe pământ”-. Prin 
aceste trei grade vor trece toţi membrii Ordinului; 
d) învăţat al Templului - Magnus Sacerdos. Ţi se relevă taina morţii şi a 
destrămării trupeşti. A iubi moartea este o provocare specială, dar 
absolut necesară, căci moartea singură te duce spre desăvârşire. 

Calea masoneriei ruse avea în atenţie acelaşi model utopic al societăţii 
totale, al celei de-a patra Rome. Mesianismul social era combinat cu 
ideologia reformatoare. Totul ar indica un anume „sfârşit al istoriei”. 

„în ziua de 12 august 1822, ţarul Alexandru I a poruncit ministrului său 
de Interne, contele Kociubei, să dispună închiderea tuturor lojilor 
masonice.”- Ocupându-se cu politica, masoneria ar pune în primejdie 
securitatea statului. Masoneria devine de acum societate secretă. Avea în 
principal scopuri de ordin spiritual: cunoaşterea de sine, penitenţa, 
edificarea Templului lăuntric, dezvoltarea puterii de pătrundere sufletească, 
contemplaţia etc. 

Schimbarea socială este condiţionată de cea lăuntrică. Altfel nu am 
obţine libertatea, ci doar siguranţa. Lojile ruseşti cuprindeau membri 
indiferent de statutul lor social. Adunau la un loc oameni care, altminteri, 
n-ar fi ajuns să se întâlnească. Francmasoneria era asemenea unei Biserici 
lăuntrice. Făceau parte şi preoţii. Numărul evreilor era foarte mic. 

Au fost însă prezente personalităţile literare ale timpului. Puşkin, de 
exemplu, a fost iniţiat la 21 de ani în Loja Ovidiu din Chişinău. Personajul 
său Evgheni Oneghin, aristocrat şi blazat, pare să fi fost creat după modelul 
anumitor francmasoni. Tolstoi nu a fost francmason. Turgheniev şi Bakunin 
au fost de asemenea francmasoni. în 1917, Tereşcenko ajunge ministru de 
Finanţe în noul guvern cu sprijin francmason. 


XVI.5. Francmasoneria în Polonia 


Pe vremea călugărului Copernic, Universitatea din Cracovia era singura 
unde „se mai preda Cabala...”—. Lojele poloneze reprezentau cele mai 
cosmopolite centre din Europa de Est. Din 13 ianuarie 1774, la Varşovia 
funcţiona o autoritate provincială a francmasoneriei. 


XVI.6. Francmasoneria în România 

în imaginarul social, francmasonul întruchipează de cele mai multe ori 
negativitatea. Crucea şi icoana i-ar face rău. Rezultă de aici relaţia adversă 
cultivată şi mediatizată în timp dintre Biserică şi francmasonerie. După 
Rudolf Suţu, autorul lucrării Iaşii de odinioară, „cea dintâi lojă masonică ar 
fi fost întemeiată la Iaşi în anul 1735, sub domnia prinţului fanariot 
Constantin Mavrocordat”—. Abia după 1825 avem o situaţie documentată a 
lojilor masonice de pe teritoriul românesc. 

Din punct de vedere sociologic, categoriile profesionale reprezentate în 
lojile masonice româneşti erau: medicii (25-30%), apoi profesorii. „în 
speţă, medicii şi profesorii, la un loc, depăşesc jumătate din efectivele 
lojilor româneşti.”— 

în 1918, masonii români au luat parte la edificarea României Mari. Se 
vor implica apoi în problemele naţionale ale românilor. După 30 decembrie 
1947 (abdicarea regelui), lojile sunt restrânse, fără să fie interzise 
numaidecât. Ele se vor închide în 1948. După instaurarea la putere a 
comuniştilor, masonii români, „asociaţi forţelor răului, au format, începând 
cu anul 1950, obiectul unor persecuţii din ce în ce mai violente”—. 


XVI.7. Francmasoneria în fosta Cehoslovacie 


Francmasoneria cehă ia naştere în statul ceh înfiinţat „ca urmare a Primului 


Război Mondial şi a destrămării imperiului multinaţional al 
Habsburgilor”^. Specificul masoneriei cehe este dat de cultura oraşului 
Praga (în mod special de mitul Golemului). 

1. De referinţă este şi cartea sociologului Georg Simmel, Despre secret şi 

societatea secretă, Editura Art, Bucureşti, 2008. 

2. Jean-Francois Signier (coord.). Societăţile secrete, Editura Rao, 
Bucureşti, 2006, p. 10. 

3. Ibidem, pp. 10-11. 

4. Daniel Beresniak, Francmasoneria în Europa de Est, traducere şi cuvânt- 

înainte de Dan Lăzărescu, Editura Nemira, Bucureşti, 1994, p. 23. 

5. Ibidem. 

6. Ibidem, p. 24. 

7. Ibidem. 

8. Ibidem. 

9. Ibidem, p. 40. 

10 . Ibidem, p. 142. 

11. Ibidem, p. 106. 

12 . Ibidem, p. 110. 

13 . Ibidem, p. 122. 

14. Ibidem, p. 69. 


Capitolul XVII 

Ordinul Templierilor 


XVII.l. Ce este Ordinul Templierilor? 

Ordin călugăresc militar întemeiat în 1119 la Ierusalim de către Hugo de 
Payens. Numele şi-l iau de la Templul lui Solomon. Ordinul Templierilor a 
fost desfiinţat de Filip al IV-lea cel Frumos (care a domnit între 1285 şi 
1314). în 1307, majoritatea membrilor Ordinului, inclusiv Marele Maestru 
Jacques de Molay, au fost arestaţi. Au fost torturaţi pentru a recunoaşte 
acuzele aduse, după care au fost arşi pe rug. 

Apariţia ordinului se leagă de cruciadele europene. Ordinul 
Templierilor era o comunitate de călugări militari ce urmau să păzească 
drumurile publice care duceau spre Ţara Sfântă, precum şi teritoriile din 
jurul acestora. Deşi erau laici, cavalerii au făcut în faţa Patriarhului 
Ierusalimului cele trei legăminte monastice: de ascultare, de castitate şi de 
sărăcie. Erau numiţi „săracii cavaleri ai lui Hristos”. 

Sf. Bernard prezintă în sinteză noua funcţie războinică astfel: 
„Cavalerul lui Hristos produce moartea şi o primeşte cu cea mai mare 
siguranţă. Dacă moare este pentru binele său, dacă ucide e pentru Hristos”. 
Iată o expresie a ideologiei războiului sfânt. Ordinul Templierilor 
beneficiază de mari privilegii acordate de Papă. 



XVII.2. Structura socială şi stilul de viaţă specifice 
Ordinului Templierilor 


Literatura sociologică de specialitate referitoare la societăţile secrete şi, în 
mod special, la Ordinul Templierilor prezintă următoarea structurare socială 
a acestei congregaţii sacre: 

a) Marele Maestru (din secolul al XlII-lea), ales pe viaţă; 

b) cavalerii. Ei reprezentau cele nouă provincii; 

c) înalţii demnitari (comandori, mari preoţi, călugări-inspectori); 

d) sergenţii şi turcopolii (soldaţi indigeni aflaţi în solda Ordinului); 

e) fraţii servitori-. 

Templierii beneficiau de o libertate neobişnuită pentru acele vremuri. 
Stilul de viaţă templier îmbina elementele profane cu cele sacre: 
serviciu divin, rugăciune, meditaţie, două mese pe zi, carne de trei ori pe 
săptămână. 

Veşmintele: rasă şi „manta albă, împodobită cu o cruce roşie cu capetele 
lăţite...”-. Crucea simboliza sacrificiul lui Hristos. „Când unul dintre ei 
murea, masa lui continua să fie servită vreme de patruzeci de zile pentru 
cerşetori.”- 

Cifra 9 avea o simbolistică privilegiată de toţi Templierii. Ordinul „avea 
nouă fondatori, nouă provincii şi nouă mii de comandori”-. Simbolistica 
cifrei a fost subliniată atât de Parmenide, care spunea că numărul 9 
reprezintă lucrurile absolute, cât şi de Avicenna, în viziunea căruia orice 
număr nu este altceva decât numărul 9 sau multiplul lui plus un excedent. 


XVII.3. Procesul Templierilor 

Printre acuzaţiile care le-au fost aduse membrilor Ordinului Templierilor au 


fost şi următoarele: 

a) ritualul călcării crucifixului. Nu pentru a-1 renega pe Iisus, ci pentru a-i 

afirma gloria pură. Nu fiul lui Dumnezeu murise pe cruce, ci un agitator 
politic care i se substituise. Poate că încercau astfel să-i disculpe pe 
evrei. Acest ritual s-ar putea explica şi prin influenţele diverse ale 
religiilor din Palestina acelui timp. Iudaismul - „să nu-ţi faci chip 
cioplit şi nici un fel de asemănare a nici unui lucru din câte sunt în cer, 
sus...” ( Ieşirea 20, 4). Islamul se revendică de la acelaşi Dumnezeu al 
lui Moise. De aceea nu existau nici în sinagogi, nici în moschei imagini 
ale Divinităţii. Ideea Dumnezeului care s-a făcut Om a fost considerată 
drept dogmă în secolul al IV-lea, în urma Conciliului de la Niceea. 
„Docentiştii considerau că Iisus nu îmbrăcase decât aparenţa unei forme 
omeneşti; arienii, discipolii preotului alexandrin Arius, susţineau, nu 
fără o anumită logică, ideea că, dacă Fiul fusese zămislit de Tatăl (lucru 
admis de toţi creştinii), el nu putea fi veşnic precum acesta din urmă, 
fiindcă astfel ar fi doi zei.”- în viziunea gnosticilor, creaţia divină era de 
ordin spiritual, fiind actul gândirii lui Dumnezeu asupra lui însuşi. 
Universul material - marcat pe vecie de imperfecţiune - este opera 
demiurgului rău. în concluzie, gnosticii refuzau dogma întrupării lui 
Hristos; 

b) adorarea lui Bafomet, un idol cu cap de ţap. Era arătat doar celor iniţiaţi. 

Nu era propriu-zis idol, căci ar fi contrazis ritualul scuipării 
Crucifixului; 

c) sărutul ca semn al homosexualităţii. Templierii interogaţi au precizat 

faptul că săruturile erau date „la capătul şirii spinării, sub centură, apoi 
pe buric, apoi pe gură”-. 

Explicaţia reală nu are nici o legătură cu practicarea homosexualităţii. 
Dimpotrivă, este vorba despre un ritual iniţiatic prost sau deloc înţeles de 
cei mai mulţi. Primele trei săruturi corespund celor trei plexuri: sacral, 
lombar, mezenteric. Sărutul dat pe gură între bărbaţi simboliza unirea 


răsuflărilor, deci a spiritelor. Era interpretat şi ca un gaj de fidelitate, mai 
ales de supunere. Se mai foloseşte uneori şi la slavi. 

De ce s-a întâmplat tragedia legată de Ordinul Templierilor? Printre 
altele, pentru că Filip cel Frumos era permanent în căutare de mijloace 
financiare şi dorea confiscarea averii lor. 

Fiderii templierilor au fost arşi pe rug în 13 mai 1310. Jacques de 
Molay a fost torturat şi apoi ars pe rug în 18 martie 1314, după ce şi-a 
blestemat călăii: „Nenorociri se vor abate în curând asupra celor care ne 
condamnă astăzi pe nedrept”. O lună mai târziu. Papa Clement al V-lea 
murea. în acelaşi an, Filip cel Frumos moare misterios în urma unui 
accident de vânătoare. 

Procesul intentat Templierilor, deşi avea două aspecte (politic şi 
religios), nu a putut trece sub tăcere dimensiunea iniţiatică a Ordinului. 
Exista o anumită elită ocultă, complet neştiută. Ea a adus mai departe ideea 
de Templu. Ordinul se plasa deasupra statelor, încercând să creeze o ordine 
internaţională, o sinarhie, cu o putere unică deasupra elementelor politice şi 
religioase. 

în acest sens, Ordinul Templierilor făcea figura unui corp străin în 
rândul societăţii medievale, motiv pentru care regele Franţei l-a şi 
desfiinţat. 


XVII.4. Ordinul Templierilor în România 

Fa 9 octombrie 2004, ziarul Ziua anunţa că la Bucureşti începea să 
funcţioneze Marele Priorat, cel care conduce cei aproape 100 de templieri 
români. Marele Prior are în jur de 50 de ani. Ceremoniile au loc la Biserica 
Futerană din Bucureşti. Au participat demnitari ai Ordinului Suprem Militar 
al Templului din Ierusalim şi Marele Maestru (portughez) Dom Fernando 
Pinto Pereira de Sousa Fontes. 



1. Pentru detalii, vezi Gerard şi Sophie de Sede, Ocultismul în politică. De 

la Pitagora până în zilele noastre, traducere de Radu Petrescu, Editura 
Nemira, Bucureşti, 1996, p. 49. 

2. Ibidem, p. 48. 

3. Ibidem. 

4. Ibidem, p. 66. 

5. Ibidem. 

6. Ibidem, p. 69. 


Capitolul XVIII 

Şamanismul 


XVIII. 1. Ce este şamanismul? 

După I.P. Culianu, termenul şaman- s-ar traduce prin vrăjitor, magician. 

Cuvântul turcesc obişnuit care desemnează şamanul este kam. Iakuţii, 
kirghizii, uzbecii, kazahii şi mongolii folosesc alţi termeni. Marele 
şaman din perioada invaziilor mongole este numit beki; el a dat probabil 
turcescul beg, „stăpân, domn”, care a devenit apoi bey. Istoricii 
musulmani îi atribuiau lui Genghis Han însuşi puteri samanice.- 

Definiţie: Şamanismul nu este propriu-zis o religie, „ci un ansamblu de 
metode extatice şi terapeutice al căror scop este de a obţine contactul cu 
universul paralel, dar invizibil, al spiritelor şi ajutorul acestora în 
gestionarea treburilor omeneşti”-. 

După M. Eliade-, şamanismul este un fenomen religios prin excelenţă, 
originar din spaţiul central-asiatic. Cuvântul şamanism provine din tunguzul 
shaman. Şamanul coexista, în centrul şi nordul Asiei, alături de preot şi de 
capul de familie. O primă definiţie dată de Mircea Eliade este cea care 
echivalează şamanismul cu o tehnică a extazului. 

Şamanul nu este preot. De ce? Nu are biserică, nu există cler, slujbă 
codificată. Şamanul nu este vrăjitor. Excepţie fac cazurile în care agresează 
şi ucide de la distanţă. Şamanul nu este mediu. Lumea spiritelor cu care el 


comunică nu se reduce la lumea morţilor. De obicei, şamanul se comportă 
ca un om normal. Doar în perioade de criză, catastrofe, boală sau tensiune 
socială, el devine şaman. Dacă este ineficient, e condamnat la moarte. 

în comunităţile arhaice, unde nu exista o separare a puterilor şi o 
diviziune socială a muncii aşa cum ne-o reprezentăm noi, europenii, 
şamanul era un specialist al sacrului cu multe alte funcţii sociale. După 
cum spunea Eliade, „şamanul este teolog şi demonolog, specialist al 
extazului şi vindecător, auxiliar al expediţiilor de vânătoare, protector al 
comunităţii şi al turmelor, psihopomp şi, în anumite societăţi, erudit şi 
poet’-. 

A. Ohlmarks, un autor clasic invocat de Eliade-, susţine că şamanismul 
ar fi la origine un fenomen exclusiv arctic, datorat influenţei mediului 
cosmic asupra sistemului nervos al locuitorilor din ţinuturile polare. Cu alte 
cuvinte, frigul excesiv, nopţile lungi, singurătatea, lipsa vitaminelor ar fi 
influenţat constituţia nervoasă a populaţiilor arctice, provocând isterie 
mentală sau transă şamanică. 

Cum s-a pus semnul echivalenţei între epilepsie şi şamanism, în acest 
caz şamanismul ar fi un fenomen lipsit de conţinut religios, o imitaţie a 
adevăratului misticism. Totuşi, scrie Eliade respingând această teorie, 
comunităţile tradiţionale (cele sudaneze, de exemplu) disting clar între 
epilepsie şi transa autentică. Prima nu este deloc acceptată, fiind de la 
început recunoscută. 

Dacă şamanul este bolnav, arată M. Eliade, este pentru că vocaţia i s-a 
revelat prin boală şi, mai mult, este un bolnav care s-a vindecat singur. 
Şamanul face cu putinţă recăpătarea echilibrului. De regulă, omul este un 
subiect ale cărui capacităţi întrec cu mult media comunităţii. 


XVIII.2. Căile sociale ale consacrării şamanice 


în opinia lui Mircea Eliade, şaman se poate ajunge „a) prin vocaţie 

spontană («chemare» sau «alegere»); b) prin transmitere ereditară a 

profesiei şamanice; şi c) prin decizie personală sau, mai rar, prin voinţa 

clanului”-. Indiferent de căi, dubla instruire prin viziuni extatice şi 

învăţătură tradiţională este esenţială: 

a) prin vocaţie spontană sau alegerea de către spirite. Se întâlneşte în 

America de Nord (la indienii de prerie şi California). Semne clasice ale 
vocaţiei şamanice sunt cele referitoare la visele în care cade o persoană, 
apoi scapă de o primejdie, are viziuni şi, în sfârşit, o boală pe care un 
şaman recunoscut o va vindeca. în multe situaţii, viitorului şaman îi 
apare în vis un maestru care îl roagă să-i preia funcţia. Iniţierea o 
primeşte însă de la spiritele superioare. în toate situaţiile, atunci când 
tânărul refuză iniţierea, sfârşeşte prin a se îmbolnăvi; 

b) prin transmitere ereditară. Este întâlnită în Siberia. Neofitul fuge de 
acasă şi manifestă sincope. Faptul este interpretat ca posedare de către 
spiritul unei rude decedate. Cei din comunitate îl îndeamnă pe viitorul 
şaman să respecte interdicţiile sexuale şi alimentare, să dobândească 
viitoarele capacităţi şamanice; 

c) prin căutarea voluntară, dar cu aprobarea spiritelor. Frecventă la vârsta 

pubertăţii, în America de Nord. Presupune retragerea în locuri pustii. 
Neofitul face băi de aburi, fumigaţii cu pelin, apoi băi cu apă rece. 
Caută viziunile prin practici şi privaţiuni autoimpuse: coborârea în fugă 
a povârnişurilor, înotul contra curentului, postul, abstinenţa sexuală; 

d) prin voinţa comunităţii. Nici în acest ultim caz, alegerea clanului nu trece 

peste experienţa extatică. Dacă ea nu are loc, atunci şamanul nu va mai 
lua locul celui defunct. 

Aşa cum scrie Mircea Eliade în Şamanismul şi tehnicile arhaice ale 
extazului, şamanul are capacităţi fizice şi intelectuale neobişnuite. De 
exemplu, puterea de concentrare şi de control îl fac să se mişte într-un 
spaţiu strict delimitat, cu o încărcătură remarcabilă de accesorii şamanice. 


fără a atinge sau a distruge ceva anume. Numărul de cuvinte uzitat este de 
12.000, comparativ cu ceilalţi membri ai comunităţii care nu folosesc mai 
mult de 4.000. Este uneori cântăreţ, poet, instrumentist, medic, dar 
niciodată o persoană cu handicap. 


XVIII.3. Ritualurile iniţierii şamanice 

Iniţierea şamanică presupune un scenariu bine cunoscut în istoria religiilor: 
moarte simbolică, tortură, înviere. Un moment esenţial al învierii îl 
constituie capacitatea neofitului de a-şi vedea propriul schelet. Acest lucru 
este posibil în urma unui efort susţinut de asceză fizică şi contemplare 
mentală. 

în opinia lui Eliade, prin puterea sacră, şamanul poate să-şi „dezbrace” 
corpul de carne şi sânge, îl poate purifica, rămânând doar la nivelul 
durabilităţii scheletului. Acesta devine pur şi strălucitor. Atunci el trebuie să 
cunoască şi să numească toate părţile corpului şi toate oasele după numele 
lor. Faptul nu este consemnat în discursul obişnuit al membrilor 
comunităţii, ci în limbajul secret învăţat de la bătrânii şamani-. 

Tot Mircea Eliade scrie că vizualizarea şi contemplarea propriului 
schelet sunt interpretate diferit, în funcţie de spaţiul istoric şi cultural unde 
au loc aceste evenimente şamanice. Astfel: 

a) în spaţiul cultural şi social al vânătorilor şi păstorilor, osul este înţeles 

drept sursă a vieţii umane şi a Marii Vieţi animale. A te reduce la starea 
de schelet echivala cu o reintegrare în matricea vieţii, deci cu o 
reînnoire şi cu o renaştere mistică; 

b) în Asia Centrală, acolo unde există structuri culturale budiste şi tantrice, 

reducerea la starea de schelet are mai curând o valoare ascetică şi 
metafizică, anticipându-se marea putere disolutivă a Timpului. Viaţa 
este înţeleasă prin exerciţiul gândirii aşa cum este ea de fapt: iluzie şi 


amăgire, un chip al nefiinţei; 

c) în cadrul şamanismului nord-american, sursa puterilor neobişnuite nu 
este unică. Ea poate fi găsită în fiinţele divine, în sufletele strămoşilor 
şamani, în animale mitice, în obiecte sau în anumite zone cosmice. 


XVIII.4. Funcţiile sociale ale şamanismului 

în principal, două ar fi funcţiile sociale ale şamanului: 

a) medic/vindecător. în Asia, America de Nord şi Indonezia, şamanul are 

funcţia de medic şi vindecător: caută diagnosticul, aduce sufletul fugar 
al bolnavului, îl prinde şi-l obligă să reintre în trupul părăsit. 

Pe de altă parte, şamanul nu se mulţumeşte doar să descopere şi să 
exorcizeze spiritele rele. Le integrează în propriul lui corp, le posedă, le 
chinuie şi le alungă. Deci, în timpul transei, şamanul încetează să mai 
fie om: devine de aceeaşi natură cu aceste spirite. Riscurile sunt enorme 
şi nu de puţine ori şamanul sfârşeşte prin a cădea el însuşi sub puterea 
spiritelor rele şi a fi, în cele din urmă, posedat; 

b) psihopomp. Şamanul conduce sufletul mortului în Infern. Este deci un 

personaj psihopomp. Din comunitate este singurul care cunoaşte 
regiunile din afara acestei lumi. Doar şamanul poate călători în Infern, 
în Cer, deşi riscurile de a se rătăci sau de a se pierde nu sunt deloc 
excluse. 

Nu de puţine ori, scrie Mircea Eliade, menirea unui şaman este de a 
călăuzi sufletul celui decedat în lumea de dincolo. Aceasta este concepută 
cu totul diferit la popoarele Asiei Septentrionale. Totul are loc ca aici, dar 
pe dos. Când pe pământ este ziuă, acolo este noapte: de aceea sărbătoarea 
morţilor are loc după apusul soarelui. Verii de aici îi corespunde iarna de 
dincolo. Mâna stângă de aici o are corespondent pe cea dreaptă de dincolo. 



De aceea, beldrii pun obiecte în mâna stângă a mortului. Tot ceea ce este 
răsturnat aici se află în poziţie normală dincolo. Este şi motivul pentru care 
obiectele oferite deasupra mormântului se răstoarnă sau chiar se sparg. 

Indiferent de funcţiile sociale exercitate, ritualul şamanic este în general 
acelaşi. El se întemeiază pe: 

a) sacrificiile aduse fiinţei celeste; 

b) ascensiunea simbolică a şamanului şi înfăţişarea lui, împreună cu sufletul 

animalului sacrificat, înaintea zeului. 

Acesta este un zeu cu totul diferit faţă de Marele Zeu, cel căruia la 
începuturi îi era adresat sacrificiul. întregul prestigiu şi toată puterea 
şamanului se întemeiază pe forţa sa extatică. El se substituie preotului în 
sacrificiile oferite Fiinţei Celeste, dar substituirea presupune chiar o 
schimbare a ritualului: ofranda se transformă în psihoforie, ceremonie 
dramatică bazată pe experienţe extatice. 


XVIII.5. Tipologia şamanismului 

Există o mare diversitate de reprezentări şi practici şamanice. De obicei, ele 
sunt clasificate în raport cu zonele geografice unde se regăseşte 
şamanismul. Astfel, avem: 

• şamanismul asiatic. Unii specialişti contemporani sunt tentaţi „de a atribui 

origini şamanice picturilor rupestre din Siberia (către 1000 î.Hr.), pe 
baza trăsăturilor distinctive pe care le au în comun cu costumele şi 
ritualurile şamanice atestate de antropologi”-; 

• şamanismul din Siberia Septentrională. Instituţia socială a şamanului 

diferă în funcţie de puterile sale. întotdeauna însă costumul/accesoriile 
sale cuprind următoarele: toba din lemnul copacului/arborelui cosmic, 
tichia şi costumul; 


• şamanismul popoarelor arctice. Eliade descrie acest tip de şamanism ca 

fiind unul special. în primul rând se caracterizează printr-o intensitate 
deosebită. Şamanul este legat într-un cort care va fi scuturat de spirite. 
Practică vindecarea bolii prin tehnica ghicitului bazată pe vibraţia 
greutăţii unui obiect ţinut în mână atunci când i se pune o întrebare 
spiritului; 

• şamanismul coreean şi japonez. Aici şamanismul „este practicat în 

general de femei. Orbirea este un semn sigur de elecţiune”—. Femeia 
nord-coreeană moşteneşte, de obicei, darurile şamanice pe linie 
ereditară; 

• şamanismul nord-american presupune o asceză neobişnuită. „în multe arii 

geografice, şamanii tind să formeze asociaţii profesionale.”—; 

• şamanismul sud-american „cunoaşte toate motivele prezente în alte arii 

culturale: boala iniţiatică, vizualizarea scheletului, căsătoria cu un spirit, 
vindecarea prin sucţiune etc.”—. în schimb, pune un accent deosebit pe 
folosirea substanţelor halucinogene şi a ceremoniilor colective de 
iniţiere; 

• şamanismul românesc ? Mircea Eliade are chiar un studiu (cu acelaşi titlu) 

pe această temă. Aminteşte că, în 1925, folcloristul maghiar Gyorffy 
Istvân atrăgea atenţia asupra caracterului şamanic al practicilor magice 
la moldoveni. El îşi baza afirmaţiile pe datele oferite de misionarul 
Marcus Bandinus (secolul al XVII-lea). 

După părerea lui Eliade, românii ar fi trăit spre sfârşitul Evului Mediu 
într-o unitate politică şi culturală cu populaţiile asiatice. în timpul 
Rusaliilor, româncele cădeau în extaz şi făceau prorociri. Este şamanism? 
M. Eliade este convins că nu. Argumentele lui ar fi: 

a) lipsa vocaţiei, iniţierii şi uceniciei; 

b) lipsa costumului ritual şi a spiritelor auxiliare; 

c) lipsa facultăţii de a provoca transe după dorinţă şi de a o stăpâni; 

d) absenţa capacităţilor de vindecare; 



e) lipsa caracterului psihopomp al ceremonialului. 


Conform teoriei lui Mircea Eliade, la români era vorba doar de o stare 
extatică condiţionată cultural. Este accesibilă femeilor din anumite sate şi 
doar în cele trei zile de Rusalii. „Trezirea” provocată prin dans şi muzică nu 
este aici de natură şamanică. Ritualul este asemănător cu cel al căluşarilor, 
chemaţi să vindece bolnavii cu dansurile şi cântecele lor, conchide Eliade. 


XVIII.6. Neoşamanismul 

Relatările şi aventurile spirituale ale şamanului nu au dispărut în timpurile 
moderne. După M. Eliade, şamanul ar fi supravieţuit la nivelul mentalului 
social. A luat chipul eroului din literatura epică, de exemplu. Mai mult, este 
„posibil, de asemenea, ca euforia preextatică să fi constituit o sursă a 
poeziei lirice”—. Pregătindu-şi starea de transă, şamanul cheamă spiritele, 
utilizează limbajul secret, imită ţipătul animalelor şi cântecul păsărilor. 
Starea pe care o obţine astfel pune în mişcare creaţia lingvistică şi ritmurile 
poeziei lirice, scrie Eliade. 

Limbajul poetic contemporan păstrează autonomia şi perfecta libertate a 
limbajului extatic de tip şamanic. Pe de altă parte, lumea de spectacol şi 
universul şedinţei şamanice amintesc de lumea primă, originară, a zeilor. 


* 

Dincolo de supravieţuirile culturale ale şamanismului, situaţia acestui 
fenomen fascinant a fost tragică în regimurile de tip totalitar. De exemplu, 
şamanismul asiatic s-a aflat în secolul XX sub regim comunist sovietic sau 
chinez. Peste tot în această societate totalitară, 

şamanii au fost persecutaţi, fiind consideraţi în mod greşit şefi locali. 


duşmani de clasă. Cum nu existau temple sau o ierarhie care să poată fi 
atacate, au fost distruse elementele simbolice ale cultului, tobele le-au 
fost luate în chip de trofee, unora chiar li s-a dat drumul din elicopter ca 
să demonstreze că pot zbura, iar mulţi alţii au fost condamnaţi la 
deportare în lagărele de muncă—. 

Cu timpul, situaţia s-a mai schimbat. Cum 

în adâncul taigalei nu existau medici moderni, i-au lăsat pe şamani să-i 
îngrijească pe bolnavi, iar la televiziunea sovietică sau la festivalurile de 
folclor au apărut chiar câţiva bătrâni păstrători ai tradiţiilor siberiene ca 
reprezentanţi ai unei anume identităţi şi ai unui patrimoniu cultural—. 

în prezent, şamanii ruşi îşi desfăşoară activitatea ca tămăduitori. Au 
interese comerciale. 

în America de Nord, indienii - condamnaţi la o integrare socială 
forţată - au trăit tulburări şi crize psihice deosebite. Ca remediu, ei au 
reactivat şamanismul. Practică şi astăzi „alături de Dansul soarelui (Sun 
dance), purificarea prin abur (sweat lodge), şedinţele de vindecare cu 
ajutorul pietrelor sfinte (yuwipi ), stările colective de conştiinţă alterată”—. 

în Peru există „practici urbane pentru şamanii metişi: şamanii din 
pădure vin să facă schimb de experienţă cu magia de la oraş, iar semi- 
indienii din oraşe pleacă să-şi împrospăteze forţele în pădure”- . 

în Asia, şamanii „migrează spre Singapore şi Coreea de Sud, pentru a 
răspunde nevoilor emigranţilor din interior”—. Se remarcă şi revigorarea 
organizaţiilor coreene de şamanism feminin. Ele reactualizează şi aduc la zi 
vechile practici de tip şamanic. Japonia contemporană trăieşte şi ea o 
revigorare a şamanismului în cadrul noilor mişcări religioase. 

O cauză specială a creşterii interesului pentru şamanismul contemporan 
o constituie - cel puţin în mediile sociale educate - succesul scrierilor unor 


antropologi occidentali. De exemplu, în anii ’80, antropologul Carlos 
Castaneda s-a făcut apologetul şamanismului. Oamenii de ştiinţă l-au acuzat 
(pe bună dreptate) de simplificări şi falsuri ale fenomenului. Şamanismul 
apare la el ca „model alternativ de percepţie a unei realităţi necunoscute”—. 
A fost ucenicul şaman al unui indian Yagui (Don Juan), specialist în plante 
narcotice şi halucinogene utilizate în vrăjitorie. A învăţat să aibă viziuni şi 
să le interpreteze. S-a autodenumit profet al lumii occidentale. A promis 
controlul emoţiilor, echilibrul, fericirea prin consumul de peyotl. 

Alţi şamani contemporani. Daniele Vazeilles, specialistă în „Pasărea 
Tunetului” şi în „Bizoniţa Albă” de la indienii Sioux, obiectul tezei sale de 
doctorat, „deşi nu posedă viziunea şamanică, vede foarte bine tot ce ţine de 
şamani şi de exportul de şamanism”—. 

Alţi iniţiaţi în şamanism dau „lecţii de învăţare a roţii medicinei” f -. 
Cursurile conţin şi ceva şamanism, alături de arte marţiale, dansul soarelui, 
tehnici militare specifice infanteriştilor americani şi învăţătură de tip 
Castaneda. 

Acest neosamanism combină ritualuri orientale de control si ritmare a 

respiraţiei cu dansuri frenetice, practici şintoiste de servire a ceaiului şi 
muzică contemporană. în concluzie, şamanismul actual de tip comercial 
este cu totul altceva decât ceea ce „făcea, în anii ’50, Aldous Huxley graţie 
mescalinei”- . 

Cum se explică sociologic succesul acestor practici neoşamanice? 
Conform antropologului francez Claude Riviere, o parte a societăţii 
occidentale actuale, „pierzându-şi credinţa în sacrul instituţionalizat de 
bisericile creştine, încearcă să regăsească sacrul prin alte mijloace: divinaţie 
şi vindecare, asceză, călătorie în lumea spiritelor aliate omului, extaz cu sau 
fără droguri halucinogene”—. 

1. Există o bogată literatură de specialitate care tratează semnificaţiile 

şamanismului. Vezi, în acest sens, Jean-Paul Roux, La Religion des 



Turcs et des Mongols, Payot, Paris, 1984; E.R. Dodds, Grecii şi 
iraţionalul, Editura Polirom, Iaşi, 1998; Carlo Ginzburg, Istorie 
nocturnă. O interpretare a sabatului, Editura Polirom, Iaşi, 1996; Ioan 
Petru Culianu, Călătorii în lumea de dincolo, Editura Polirom, Iaşi, 
2007; Daniele Vazeilles, Les Chamanes, Le Cerf, Paris, 1991; Mircea 
Eliade, Şamanismul şi tehnicile arhaice ale extazului, traducere de 
Brînduşa Prelipceanu şi Cezar Baltag, Editura Humanitas, Bucureşti, 
1997; Mario Mercier, Şamanism şi şamani, Editura Moldova, Iaşi, 1993 
etc. 

2. Mircea Eliade, Ioan Petru Culianu, Dicţionar al religiilor, ed. cit., p. 345. 

3. Ibidem. 

4. Vezi celebra monografie asupra şamanismului a lui Mircea Eliade, op. 

cit. 

5. Mircea Eliade, Istoria credinţelor şi ideilor religioase. Voi. III: De la 
Mahomed la epoca Reformelor, ed. cit., p. 21. 

6. Vezi Mircea Eliade, Şamanismul şi tehnicile arhaice ale extazului, ed. 

cit. 

7. Mircea Eliade, Istoria credinţelor şi ideilor religioase. Voi. III: De la 
Mahomed la epoca Reformelor, ed. cit., p. 22. 

8. Pentru detalii, vezi Mircea Eliade, Istoria credinţelor şi ideilor 
religioase. Voi. III: De la Mahomed la epoca Reformelor, ed. cit., pp. 
23-24. 

9 . Mircea Eliade, Ioan Petru Culianu, op. cit., p. 346. 

10. Ibidem, p. 348. 

11 . Ibidem. 

12. Ibidem, p. 349. 

13 . Mircea Eliade, Istoria credinţelor şi ideilor religioase. Voi. III: De la 
Mahomed la epoca Reformelor, ed. cit., p. 30. 

14 . Claude Riviere, Socio-antropologia religiilor, traducere de Mihaela 
Zoicaş, Editura Polirom, Iaşi, 2000, p. 151. 


15. Ididem, p. 152. 

16 . Ibidem. 

17 . Ibidem. 

18 . Ibidem. 

19 . Ibidem. 

20. Ibidem, pp. 152-153. 

21. Ibidem, p. 153. 

22 . Ibidem. 

23. Ibidem. 


Capitolul XIX 

Magia 


XIX.l. Semnificaţiile sociale ale magiei 

Etimologic, termenul magie- are o semantică foarte bogată. Trimiterile sunt 
la asirianul maga - „sacerdot”; grecescul mageia - „vrăjitorie”, „farmece”; 
latinescul magus - „preot persan”; chaldeeanul maghdim - „înaltă 
înţelepciune”, „filosofie sacră”. 

Magia este, aşadar, un sistem de ritualuri şi practici întemeiate pe 
credinţa în puterea magului de a acţiona asupra realităţii cu ajutorul unor 
forţe neomeneşti, prin mijloace oculte sau paranormale. 

Supoziţia gândirii magice este aceea că, în cosmos, există forţe oculte 
pe care omul le poate manipula în favoarea sau împotriva lui. în 
mentalitatea veche, tradiţională, magia era „ştiinţa şi religia magilor”. Magii 
erau preoţii lui Zoroastru şi solii zeilor (chaldeeni, egipteni, iranieni sau ai 
celor din America precolumbiană). 


XIX.2. Funcţiile sociale ale magiei 

în general, magicienii veritabili luptau împotriva răului. Răspundeau la 
atacurile demonilor şi la efectele ritualurilor vrăjitoreşti. Practicau medicina 
magică : abăteau trăsnetul asupra duşmanilor şi provocau catastrofe. 


Proferau blesteme deosebit de eficiente. Exemplu: rşz'-i indieni atingeau 
prin cuvintele rugăciunilor lor chiar pe zei. 


XIX.3. Cercetări socioantropologice clasice asupra 
magiei 

R.H. Codrington, The Melanesians, 1891. Cercetează reprezentările magice 
şi constată că esenţialul fenomenului magic îl reprezintă mana. Ea este 
esenţa sacrului. E o forţă impersonală, stăpânită de om. Ideea apare la 
melanezieni. Mana nu este doar apanajul magicienilor: fiecare om, prin 
practici oculte, o poate stăpâni. 

Br. Malinowski, Magie, ştiinţă şi religie. Tradiţia confirmă magia şi 
oferă prilejul accederii la ea, susţine antropologul polonez. Magia nu derivă 
din simpla observare a naturii şi din cunoaşterea legilor ei. 

Alţi autori susţin ideea că magia apare ca urmare a legăturii stabilite 
între fenomenele necunoscute şi cele cunoscute. Starea emoţională este cea 
care prilejuieşte realizarea unor legături şi relaţii de tip cauză-efect. 

J. Frazer, Creanga de aur. Magia este o paraştiinţă şi o pseudoartă. Are 
două legi principale. Legea similitudinii, specifică magiei homeopatice. 
Legea contactului, proprie magiei contagioase. Din combinarea celor două 
rezultă magia simpatetică. 

J. Maxwell, Magia. Migraţia popoarelor a produs schimbări de 
mentalităţi. Practicile spirituale ale învinşilor erau stigmatizate, demonizate. 
Preoţii deveneau magicieni şi vrăjitori. Ritualurile erau prezentate ca fiind 
practici specifice liturghiei negre. Maxwell distinge între actul religios care 
este o rugăciune şi actul magic înţeles ca expresia unei voinţe. 

r 

E. Durkheim, Formele elementare ale vieţii religioase. Magia, spre 
deosebire de religie, nu are biserică. Nu are comunitate morală formată din 
ansamblul credincioşilor. Totuşi, Durkheim vedea frontierele dintre cele 



două ca fiind incerte. 

Evans-Pritchard a cercetat comunităţile azande din estul Africii, unde a 
descoperit faptul că practicile magice sunt socialmente şi moralmente 
neutre. Distinge între sorcery şi witchcraft. Primul fenomen presupunea 
recurgerea la magie pentru a înfăptui fărădelegi. Se acţionează prin propria 
voinţă, având scopuri condamnabile social. Al doilea fenomen aduce în 
prim-plan un personaj tragic, victima unor forţe irezistibile, înnăscute sau 
dobândite voluntar de timpuriu. 

Henry Charles Lea. Sorcery este un fenomen cultural şi spiritual ce se 
manifestă în Europa, în secolele X-XV. Witchcraft este o practică spirituală 
transformată în erezie inspirată de Diavol. Ritualurile milenare ale 
fertilităţii s-au transformat în sabaturi, sub presiunea autorităţilor creştine. 

Carlo Ginzburg, Istorie nocturnă. O interpretare a sabatului. 
Analizează supravieţuirea după o mie de ani de creştinism a cultelor de 
fertilitate din Europa Apuseană. Benandanţii erau oameni născuţi cu 
membrana amniotică pe care o purtau agăţată de gât ca o amuletă. în nopţile 
de solstiţiu se luptau cu vrăjitorii. 


XIX.4. Cercetări româneşti despre magie: Gheorghe 
Pavelescu 

Un prim exemplu de sociolog român care a cercetat magia este Gheorghe 
Pavelescu. Acesta a participat la cercetările monografice efectuate în Munţii 
Apuseni asupra magiei-, într-o regiune ce cuprindea aproximativ patruzeci 
de sate. Existau trei posibilităţi metodologice de cercetare a mentalităţii 
magice în satul tradiţional românesc: a) limitarea cercetărilor la unităţi 
sociale mai restrânse; b) studierea doar a unor comunităţi; c) studierea 
elementelor esenţiale ale magiei. 

Gheorghe Pavelescu a ales-o pe cea de-a treia. Cercetarea a avut trei 


momente esenţiale: 

a) schiţarea generală a concepţiei magice despre lume şi viaţă; 

b) apariţia unui grup social ce obţine avantaje din tehnica „vrăjitoriei”; 

c) cercetarea incantaţiilor magice. 

Şcoala Guşti ştia foarte bine că s-au studiat mai mult doar anumite 
forme de literatură populară (balade, basme, doine). S-au cercetat mai 
puţin cântecele rituale (colinde, bocete, descântece), credinţele, superstiţiile 
şi obiceiurile populare, scrie Gheorghe Pavelescu. Or, magia dă seama într- 
o mare măsură de mentalităţile tradiţionale şi moderne ale românului. 
Cercetările socioantropologice din Apuseni au fost coordonate de Institutul 
de Ştiinţe Sociale al României, sub preşedinţia lui D. Guşti. 

Echipa monografică de la Cluj a fost coordonată de prof. Iuliu 
Moldovan. Ancheta a durat 53 de zile şi s-a desfăşurat în perioada 16 iulie - 
14 octombrie 1940. în cele 41 de sate cercetate s-au înregistrat superstiţiile, 
datinile şi practicile folosite de localnici, respectiv 200 de descântece. 

De ce magia? Răspunsul lui Gheorghe Pavelescu este foarte clar şi 
convingător. Pentru a cunoaşte mai bine mentalitatea românească. „Sufletul 
ţăranului este plin de experienţe ancestrale, multimilenare, fiind stăpânit, 
uneori chiar torturat, de elemente arhaice care vin din străfundurile 
istoriei.”- Chiar experienţa şi orientarea practică a ţăranului român sunt 
legate de viziunea magică. Ea se mai păstrează în satele răsfirate, situate 
departe de căile moderne de comunicaţie, dar „cu fiecare octogenar ce se 
stinge în anonimatul unui cătun de munte se închide pentru totdeauna o 
taină şi se pierd semnificaţii pentru gesturi rămase neînţelese”-. 

Astăzi, magia a supravieţuit în forme care nu sunt revolute, depăşite, 
considerate simple fosile culturale într-o civilizaţie vie, cu deschideri 
europene. Ele sunt prezente consistent în viaţa cotidiană a românului. 
Uneori, componenta magică a practicilor sociale este clară, evidentă, alteori 
este camuflată. Din nefericire, magia din cultura românească este în 
continuare insuficient cunoscută. Aşa a fost situaţia şi în timpul lui 


Gheorghe Pavelescu. 


XIX.5. Caracteristicile magiei 

Magia şi vrăjitoria, în viziunea lui Gheorghe Pavelescu, comportă anumite 
diferenţe. Cele două nu sunt identice. Astfel, magia ar fi un ansamblu de 
elemente spirituale şi afective la care „participă” întreaga comunitate. Este 
mai curând o mentalitate subiacentă şi acceptată. Vrăjitoria, în schimb, este 
o tehnică individuală, apanaj al unor specialişti. Vrăjitorii sunt elita 
magicienilor. Ei trăiesc mai viu, intens şi dramatic mentalitatea magică. 

Magia nu este o simplă supravieţuire a unor culturi vechi, precreştine. 
Nu se transmite doar pe cale iniţiatică unor aleşi. Există, după Gheorghe 
Pavelescu, o creaţie magică, chiar şi acum, în unele sate retrase din 
România. Gândirea magică este spontană şi nu se desfăşoară după tipare şi 
stereotipuri. Exemplu: vrăjitorul nu preia un descântec ad litteram. Preia 
imaginile intuitive, adică ideile. Exemplu: descântecele din Apuseni 
preluate de surori de la mamă diferă foarte mult. 

Gândirea magică prezintă variante interindividuale : un descântec este 
creat de mai mulţi actori sociali, doar prin substituiri de imagini. Există şi 
varianta intraindividuală, conform căreia un vrăjitor prezintă la anumite 
intervale de timp un descântec în alte versiuni. Cochetează pe marginea 
unor imagini intuitive (uneori în proză, atunci când nu mai dispune de 
capacitatea versificării). 

Magia românească, susţine Gheorghe Pavelescu, exclude într-o mare 
măsură genul liric, dar este prezent din plin în genul epic. Un vrăjitor poate 
povesti la nesfârşit mituri şi legende; mai rar însă este capabil să prezinte o 
poezie lirică. Magia a dezvoltat sentimentul dramatic. 

în concluzie, modelul de cercetare socioantropologică a magiei la 
români pe care l-am selectat pentru această carte poate provoca şi stimula 



noi cercetări asupra ipostazelor magiei în societatea românească actuală (şi 
nu numai). 


1. Bronisiaw Malinowski, Magie, ştiinţă şi religie, Editura Moldova, Iaşi, 

1993; Robert Muchembled, Magia şi vrăjitoria în Europa din Evul 
Mediu până astăzi, traducere de Maria şi Cezar Ivănescu, Editura 
Humanitas, Bucureşti, 1997; J. Maxwell, Magia, Editura Univers 
Enciclopedic, Bucureşti, 1995; Ioan Petru Culianu, Eros şi magie în 
Renaştere. 1484, Editura Polirom, Iaşi, 2003; James George Frazer, 
Creanga de aur, Editura Minerva, Bucureşti, 1980; Gheorghe 
Pavelescu, Magia la români. Studii şi cercetări despre magie, 
descântece şi mană, Editura Minerva, Bucureşti, 1998; Lucian Blaga, 
Despre gândirea magică, Editura Garamond, Bucureşti, 1992; Artur 
Gorovei, Credinţe şi superstiţii ale poporului român, Academia 
Română, Bucureşti, 1915; Roger Bastide, Elements de sociologie 
religieuse, Editions Stock, Paris, 1997, pp. 16-42. Recomand în mod 
deosebit temeinica cercetare semnată de Ioan Pop-Curşeu, Magie şi 
vrăjitorie în cultura română, Editura Polirom, Iaşi, 2013. 

2. Cercetările sociologice, antropologice şi etnologice care au avut ca 
subiect magia sunt numeroase. Menţionez aici doar câteva dintre ele: 
Gheorghe Pavelescu, Mana în folclorul românesc. Contribuţii pentru 
cunoaşterea magicului, Sibiu, 1944; Gheorghe F. Ciauşanu, 
Superstiţiile poporului român în asemănare cu ale altor popoare vechi 
şi nouă, Academia Română, Bucureşti, 1914; Artur Gorovei, op. cit.; 
Elena Niculiţă-Voronca, Datinile şi credinţele poporului român, voi. I- 
II, Editura Polirom, Iaşi, 1998; Simeon Florea Marian, Descântece 
poporane române, Tipografia R. Eckhardt, 1886; S.F1. Marian, Vrăji, 
farmece şi desfaceri, Academia Română, 1896; Artur Gorovei, 
Descântecele românilor, Imprimeria Naţională, Bucureşti, 1931 (cu o 


bibliografie completă); Gheorghe Focşa, „Contribuţie la cercetarea 
mentalităţii satului”. Arhiva pentru Ştiinţă şi Reformă Socială, anul X, 
1932, pp. 159-174; Gheorghe Focşa, „Aspectele spiritualităţii săteşti”. 
Sociologie românească, anul II, 1937, pp. 197-211. Tot din Şcoala 
Guşti, Ştefania Cristescu-Golopenţia a avut în atenţie practicile magice 
din sate, în special din Druguş. Vezi „Gospodăria - în credinţele şi 
riturile magice ale femeilor din Druguş”, Monografia Druguşului, 
Bucureşti, 1940; „Practica magică a descântecului de «strâns» în satul 
Cornova”, în Arhiva pentru Ştiinţă şi Reformă Socială, 1932, pp. 371- 
380. Legat de monografia în cercetarea magicului, vezi Dimitrie Guşti, 
Traian Herseni, îndrumări pentru monografiile sociologice, Editura 
Universităţii din Bucureşti, Bucureşti, 1940; Adrian Fochi, Datini şi 
eresuri populare de la sfârşitul secolului al XlX-lea, Editura Minerva, 
Bucureşti, 1976; Ion Muşlea, Ovidiu, Bârlea, Tipologia folclorului. Din 
răspunsurile la chestionarul lui Bogdan Petriceicu-Hasdeu, Editura 
Minerva, Bucureşti, 1970; Antoaneta Olteanu, Ipostaze ale maleficului 
în medicina magică, Editura Paideia, Bucureşti, 1998; Antoaneta 
Olteanu, Şcoala de solomonie. Divinaţie şi vrăjitorie în context 
comparat, Editura Paideia, Bucureşti, 1999; Monica Budiş, 
Microcosmosul gospodăresc. Practici magice şi religioase de apărare, 
Editura Paideia, Bucureşti, 1998. 

3. Gheorghe Pavelescu, Magia la români. Studii şi cercetări despre magie, 

descântece şi mană, ed. cit., p. 4. 

4. Ibidem, p. 6. 


Capitolul XX 

Satanismul 


XX. 1. Biserica lui Satan 

First Church of Satan „a fost fondată în anul 1966, de către Anton Szandor 
LaVey, un fost fotograf de poliţie’’^. 1966 devine Anul Unu, Anno Satanas 
pentru cultul satanist. Are în centrul său Liturghia neagră, care cuprinde 
zece porunci şi un jurământ-. Constă, printre altele, în practicarea pe dos, 
blasfematoare, a ritualului creştin: 

a) crucifixul este răsturnat; 

b) altarul este acoperit cu negru în loc de alb; 

c) lumânările sunt negre; 

d) imnurile sunt cântate în sens invers; 

e) ritualul este celebrat de un preot răspopit. 

De fiecare dată când numele lui Dumnezeu sau al lui Iisus trebuie 
proslăvite, se scuipă pe cruce. 


XX.2. Satanismul în România. O abordare 
sociologică 

O analiză sociologică foarte utilă asupra satanismului a fost realizată la noi 


de Mircea Chiorean şi Cristina Gavriluţă-. Conform lui M. Chiorean, 
sataniştii români au ca locuri predilecte de adunare cimitirele, bisericile 
vechi, părăsite, locurile pustii, dărâmăturile unor vechi locuinţe. Până a se 
ajunge la practicile din spaţiile sociale menţionate, satanismul a ajuns în 
România pe mai multe căi. 

Există mai multe etape sau valuri ale expansiunii satanismului în 
Europa şi în România: 

a) primul val a avut loc în 1990. Atunci s-au format o serie de grupuri pe 

filieră germană, în Ungaria, Polonia, Cehia (Moravia). Expansiunea 
satanismului se plia pe consumul de droguri; 

b) al doilea val a avut loc în 1991. Atunci, cu sprijinul sataniştilor polonezi, 

au luat naştere grupări sataniste în Ucraina, mai întâi în rândul 
minorităţii poloneze, apoi şi în rândul tinerilor din Kiev, Cernăuţi şi 
Tiraspol. Cu timpul, satanismul a ajuns şi în Rusia şi în Basarabia; 

c) al treilea val a avut loc în 1992. A cuprins România din trei direcţii. 
Faptul a fost marcat de turneul formaţiei The Beldam, între 21 
septembrie şi 1 octombrie 1992, în mai multe oraşe din Transilvania. 

Grupările clandestine din Kiev şi Lvov au intrat în legătură cu sataniştii 
maghiari pentru a pătrunde şi pe teritoriul României. Foarte perseverent a 
fost grupul Galaxienilor din Kiev, condus de un prooroc autointitulat Like. 
Acesta colabora cu un ofiţer KGB. Concluzia lui Mircea Chiorean este 
clară: Apariţia satanismului în România coincide cu proliferarea „noilor 
rute transcontinentale de trafic cu droguri din Asia Centrală ex-sovietică 
spre pieţele de desfacere din Europa de Vest”-. 


XX.3. Practici sataniste în oraşele româneşti 


Cercetările Poliţiei Române atestă prezenţa satanismului în unele dintre 


marile oraşe ale României. Galaţiul este unul dintre ele. Aici apar 
„închinători la cele 33 de spirite galactice”. La Botoşani exista organizaţia 
moderată numită „Ucenicii Satanei”. în municipiul Iaşi, scrie Mircea 
Chiorean, „practicile satanice au atins proporţii îngrijorătoare”-. Ele 
presupuneau automutilări, libertinaj sexual total şi alte perversiuni. 

Cine sunt sataniştii români? Sociologic, ei sunt în special elevi şi 
studenţi, cu vârste cuprinse între 12 şi 25 de ani. Sunt atraşi şi mai apoi 
fascinaţi de practicile satanice prin mijlocirea proastei înţelegeri a muzicii 
hard-rock şi heavy-metal, prin consumul de băuturi alcoolice şi droguri, dar 
şi prin lectura „ocultismului de tarabă”. Practică sacrificiile de animale şi 
profanările de morminte. Majoritatea adepţilor provin din familii 
dezorganizate. 

în Constanţa au existat practici satanice în grupuri de 40 de persoane. în 
mai 1995, trei satanişti constănţeni au ucis doi bărbaţi, inspirându-se din 
ritualurile sataniste. Tot aici s-a furat sânge uman dintr-un laborator 
hematologic, pentru a fi oferit spre consum fraţilor întru Satana. La 
percheziţia realizată de Poliţie s-au găsit obiecte specifice ritualurilor 
satanice: un manechin (mulaj) însemnat cu cifra 666, o pentagramă, revista 
Dracula, cuţite, un pistol artizanal din lemn cu capse, caiete cu însemnări, 
briciul cu sângele închegat al victimelor, un Testament satanic semnat cu 
degetul înmuiat în sânge. Victimele aveau gâtul tăiat de trei ori, semnul 
crucii pe frunte, pentagrama crestată cu briciul pe obraz, frunte şi abdomen. 

Din documentele Poliţiei Române aflăm despre existenţa unor practici 
satanice şi în unele şcoli generale şi licee din municipiul Tulcea. Sataniştii 
tulceni s-au remarcat în special prin profanări de cimitire. Cei din oraşul 
Cernavodă îşi dădeau întâlniri nocturne în cavouri. în Timiş, sataniştii 
practicau sexul în grup, consumul de droguri şi jertfirile de animale. Un 
individ şi-a torturat prietena, îndemnând-o să se sinucidă. în Oradea anului 
1998, cimitirul municipal a fost profanat de satanişti. La Făgăraş, „Liii lui 
Satan” se întâlneau într-o sinagogă părăsită. Erau cu toţii îmbrăcaţi în 


negru, nespălaţi, pletoşi. La gât aveau crucea cu Iisus Hristos răsturnat. Se 
adunau la ora 12 noaptea, marţea, zi considerată favorabilă ritualurilor 
satanice. 


XX.4. Gradele iniţierii în Biserica lui Satan 

Există mai multe etape şi grade ale iniţierii în satanism. în sinteză, ele ar fi 
următoarele: 

a) gradele 1 şi 2 - sunt grade inferioare, modeste, pentru începători; 

b) gradul 3 - presupune sacrificii de animale; 

c) gradul 4 - combină sacrificiile de animale cu actele de zoofilie; 

d) gradul 5 - obligă la sacrificarea unui copil care nu a avut timp să 
păcătuiască; 

e) gradul 6 - amestecă sacrificiul cu pedofilia şi necrofilia; 

f) gradul 7 - culminează cu sinuciderea rituală, desfăşurată într-un cadru 

solemn-. Numai cei iniţiaţi au dreptul să înfiinţeze noi „Biserici ale lui 
Satan” şi să fie numiţi „lideri locali”. 

Dincolo de aceste consideraţii legate de satanism, de căile pătrunderii 
lui în România, de practicile satanice din spaţiile urbane româneşti şi de 
gradele iniţierii, tema ca atare poate fi obiectul unor studii şi cercetări 
sociologice mai mult decât interesante. 

1. Nicolae Achimescu, Noile mişcări religioase, ed. cit., p. 289. 

2. Detalii despre Biserica lui Satan găsim şi în Hugh B. Urban, „The age of 

Satan: Satanic sex and the Black Mass, from fantasy to reality”, în 
Melissa Wilcox (ed.), Religion in Today’s World. Global Issues, 
Sociological Perspectives, Routledge, New York, 2012, pp. 387-409. 

3. Cristina Gavriluţă, The Everyday Sacred. Symbols, Rituals, Mythologies, 




Lap Lambert Academic Publishing, 2013, pp. 33-61. 

4. Mircea Chiorean, Satanismul. Ideologie sau religie, Editura Aion, 
Bucureşti, 1999, p. 116. 

5. Ibidem, p. 119. 

6. Pentru detalii, vezi Mircea Chiorean, op. cit., pp. 117-118. 


Capitolul XXI 

Alchimia 


XXI.l. Ce (nu) este alchimia? 

Aşa cum arăta Serge Hutin, alchimia derivă din latinescul alchemia, 
amestec de substanţe ce acţionează unele asupra altora. Alchimistul 
amesteca minereuri şi adăuga diverse substanţe, dar „urmărind 
«desăvârşirea» metalului, «transformarea» lui în aur, urmărea de fapt 
propria desăvârşire”-. 

Aşa cum scria Mircea Eliade, înţelesul universal al alchimiei era acela 
al transmutării materiei. Mentalitatea tradiţională considera minereul un 
embrion în pântecele Pământului-Mamă. Tendinţa firească a acestuia era de 
a se transforma, într-un timp foarte îndelungat, în aur. Eliade afirmă clar şi 
direct: singurul fiu dorit al naturii este aurul. Ceilalţi sunt „monştri”, 
„avortoni”, făpturi neizbutite. Or, susţine din nou Eliade, alchimistul se 
interpune, mijlocind procesul şi accelerând trecerea timpului. Se obţine 
astfel aurul, cel care pe plan simbolic este echivalent cu nemurirea. 

în varii cărţi ale sale-, Mircea Eliade analizează scenariile istorico- 
simbolice ale alchimiei. Trimiterile sunt la alchimia elenistică, babiloniană, 
chineză, indiană şi tantrică. 

• Alchimia elenistică. Pentru vechii greci, scrie Eliade, unitatea materiei 
era un adevăr recunoscut. Ideea naturală a devenirii va fi însă transpusă 
într-un scenariu alchimic. Drama naturii va deveni una a substanţei vii din 


creuzetul alchimic. Transformarea naturii ilustrează o altă ipostază a 
ritualului iniţiatic. După cum spunea Mircea Eliade, iniţierea este ubicuă. 
Astfel: 

a) există un scenariu iniţiatic al ciclului vegetal. El presupune suferinţa, 
moartea şi învierea plantelor şi prin ele, asigurarea imortalităţii pentru 
„spiritele vegetale”; 

b) există un scenariu iniţiatic specific unor zei din Grecia antică. 
Protagonistul unui asemenea scenariu cunoaşte suferinţa, moartea 
(ocultarea) şi învierea. încercarea sa devine arhetipală pentru orice 
neofit care caută desăvârşirea; 

c) şi există - în al treilea rând - acelaşi scenariu iniţiatic transpus de data 

aceasta materiei alchimice. 

Materia va suferi, va muri, va învia, fiind astfel tratată prin grila iniţierii 
de către alchimist. Scenariile iniţiatice de pe planul spiritului vor fi 
transferate materiei. Ceea ce pe plan spiritual duce la libertate şi 
desăvârşire, pe plan alchimic va duce la obţinerea Pietrei Filosofale, susţine 
repetat Mircea Eliade. 

Un instrument important al manipulării metalelor în scop alchimic era 
focul. Aristotel vedea trecerea prin foc ca un mijloc al purificării metalelor. 
Dacă focul acţionează asupra unui lucru, înseamnă că acel lucru nu este 
pur. Proba focului era proba ultimă. Piatra Filosofală şi aurul alchimic 
simbolizau nemurirea, libertatea absolută. In alchimie, un alt nume dat 
Pietrei Filosofale a fost rebis („lucru dublu”). 

• Alchimia chineză. Primul text alchimic datează din China secolului al 
II-lea î.Hr. Aici se insistă asupra caracterului ritualic şi sacru al alchimiei. 
Motivul este cel al aurului alchimic, care se deosebea de cel pur prin 
virtuţile sale. Asimilat, acest aur prelungea viaţa şi vindeca trupul. „Să 
adăugăm însă că aurul alchimic se bucură de cea mai mare stimă în toată 
literatura chineză.”- Aurul alchimic, numit şi „elixirul vieţii”, era purificat 



de orice urmă telurică, pământească, de yin. Asigura regenerarea şi 
nemurirea. în cartea a IV-a a lucrării sale, Pao P’u Tzu, celebrul alchimist 
chinez, insista asupra a două tipuri de alchimii: a) exoterică, alchimia ca 
artă a transmutării mineralelor, a obţinerii aurului şi argintului; b) ezoterică, 
înţeleasă ca tehnică sacră de obţinere a Pietrei Filosofale. 

Presupune din partea alchimistului preliminarii ascetice (ritualuri, 
posturi, sacrificii, purificări). El ajunge, la limită, să se hrănească doar cu 
suflurile cosmice. Există însă reguli precise ale acestui ritual. „După unele 
reţete, atestate în secolul al III-lea d.Hr., emanaţia soarelui trebuie absorbită 
la amiază (când yang este în plină putere) şi aceea a lunii (conţinând yin ) la 
miezul nopţii. Dar, mai ales, trebuie reţinută respiraţia; printr-o vedere 
interioară şi o bună concentrare a gândirii, omul îşi poate vizualiza 
respiraţia şi o poate călăuzi către cele trei Câmpuri de Cinabru. Dacă îşi 
poate reţine suflul pe o perioadă de 1.000 de respiraţii, el obţine 
nemurirea. 

Textele sacre sunt obscure atunci când se referă la respiraţia totală, în 
circuit închis, de la cap până la călcâie. Aşa cum arată Eliade, această 
respiraţie îţi dă un sentiment al împlinirii, al autonomiei depline. 


XXI.2. Fenomenologia şi simbolistica alchimiei 

Opusul alchimiei are întotdeauna loc într-un ciclu bine definit, care 
cuprinde mai multe etape. Invocând manuscrise din secolele al XV-lea şi al 
XVIII-lea, dintre care unul semnat de Giovanni d’Andrea, Constantin 
Bălăceanu Stolnici sintetizează etapele operei alchimice astfel: 

• Nigredo. „Este vorba de constituirea, prin operaţii complexe, a unei 
substanţe care se structurează pe fundul creuzetelor, retortelor sau în 
cuptor.”- Se mai numeşte massa confusa, dissolutio, putrefactio. 
Simbolismul ei este dublu. „în primul rând - pe plan macrocosmic -, el 


întruchipează haosul primordial, premateria, începuturile cosmogoniei.”- Pe 
plan microcosmic, amestecul simbolizează „stadiul prenatal al fiinţei 
umane, epoca sa embrionară, acel regressus ad uterum”-. în joc este pentru 
neofit o adevărată moarte iniţiatică, în sensul coborârii în Infern, al 
anihilării Eului, al atingerii stării haotice, mai scrie Constantin Bălăceanu 
Stolnici. 

• Albedo sau Leukosis. Prin transformări speciale, masa neagră va 
deveni o substanţă alb-argintie, strălucitoare. La ea se referă textele vechi 
atunci când o numesc metaforic „aramă albă”, „mercur purificat”, „mielul 
incubat”, „laptele fecioarei”, „lună plină” etc.-. Simbolismul acestei 
transmutări hermetice se referă pe plan macrocosmic la „ieşirea universului 
din haos, realizarea actului creaţiunii (acel fiat lux al genezei), ţâşnirea 
luminii din întunericul primordial”-. 

Pe plan microcosmic, această transformare alchimică „simbolizează 
trecerea de la nefiinţă la fiinţă a Anthroposului, trecerea dintr-o stare 
sumbră, în care e confundat cu Physis, la starea luminoasă a conştientizării 
sale”—. 

• Xanthosis sau Citrinitas. Acum, „masa alb-argintie (lunară) este 
transformată într-o masă galben-aurie”—. La nivel macrocosmic, fenomenul 
reprezintă organizarea, o anume „solarizare a cosmosului”—. La nivel 
microcosmic, are loc „trecerea de la naivitatea pură a copilăriei la 
maturitatea spirituală şi la o stare aptă pentru integrarea conştientă a 
Anthroposului în universul creat, dar şi pentru comprehensiunea 
transcendentului”—. Alchimistul obţine acum iniţierea şi o cunoaştere a 
secretelor lumii. 

Trecerea de la Albedo la Xanthosis este mijlocită de existenţa a două 
stadii intermediare care fac cu putinţă iniţierea: 

a) viriditas - o substanţă verde, simbol al „căutării adevărului pe drumul 

aspru al iniţierii”—. Acest verde este legat de smarald, piatra sacră a lui 



Hermes Trismegistul. El este autorul lucrării Tabula smaragdina, o 
adevărată „biblie a alchimiştilor”, arăta Constantin Bălăceanu Stolnici. 
Smaraldul este piatra sacră în care a fost sculptat Graalul, vas mitic al 
iniţierii în miturile medievale şi celtice. „în unele manuscrise ( Sapientia 
veterum philosophorum), acest stadiu intermediar este simbolizat de un 
leu (Leo viridis).”— 

b) cauda pavonis (coada păunului ) - „este un produs multicolor care 
realizează pe fundul retortei o imagine precum cea a penelor de păun, 
imagine care a fost şi ea socotită a exprima simbolic procesul 
iniţierii”—. Reunirea mai multor culori exprimă „unificarea tuturor 
tradiţiilor, contopirea tuturor învăţăturilor într-un adevăr unic şi 
misterios, ţinta tuturor iniţierilor ezoterice (philosophia perennis)”- . 

• Rubedo sau Iosis - este produsul final roşu. Mai este numit şi Abraxas, 
termen „pe care alchimiştii l-au preluat de la gnostici, în special de la gnosa 
lui Basilide, unde este una din denumirile date Arhontelui suprem...”—. 
Metalul este pur, asemenea cinabrului sau chinovarului. Pe un plan mai 
subtil, procesul simboliza purificarea lăuntrică. Alchimistul putea ajunge la 
obţinerea unor puteri speciale ( siddhi ). De aceea Mădhava „consideră 
alchimia drept o ramură a lui Hatha Yoga”—. 

Veritabilul alchimist avea şi puteri cosmogonice. Astfel, cu ajutorul 
Pietrei Filosofale putea obţine „din materia minerală o fiinţă umanoidă 
dotată cu conştiinţă”—. Este vorba de acei homunculuşi, fiinţe dotate cu 
raţiune şi grai. Paracelsus le-a consacrat o întreagă carte. Această 
„palingeneză alchimică” este combinată cu ideea că metalele şi mineralele 
au viaţă, scrie Constantin Bălăceanu Stolnici. Prin urmare, prin 
homunculuşi, nu este vorba despre „o creaţie a viului din neviu, ci o 
transmutaţie a vieţii din minerale într-o formă cvasiumană de viaţă”— 




în ipostaze noi, actuale, anumite idei şi simboluri alchimice se regăsesc 
în ştiinţa contemporană. Nu este vorba doar despre chimie. Din punct de 
vedere sociologic, alchimiştii au constituit un grup iniţiatic şi (conform 
unor autori) o societate secretă specială. Sentimentul apartenenţei la un 
conclav iniţiatic, alături de alte veritabile elite, era dublat de o solidaritate 
socială temeinică, profundă. Ideea de secret a fost capitală în asigurarea 
continuităţii şi transmiterii intergeneraţionale a acestei fascinante arte 
spirituale (aşa cum o prezintă admirabil şi Ioan Petru Culianu în Eros şi 
magie în Renaştere. 1484). 

1. Mircea Eliade, Alchimia asiatică, Editura Humanitas, Bucureşti, 1991, p. 

162. 

2. Vezi, în acest sens, şi celelalte cărţi ale lui Mircea Eliade în care face 

referire la alchimie: Istoria credinţelor şi ideilor religioase.Voi. II: De 
la Gautama Buddha la triumful creştinismului, ed. cit., p. 39; Făurari şi 
alchimişti, traducere de Maria şi Cezar Ivănescu, Editura Humanitas, 
Bucureşti, 1996. 

Capitolul XXII 

Sahaja Yoga 


XXII.l. Sahaja Yoga. Consideraţii generale 

Din perspectiva sociologiei religiilor, Sahaja Yoga face parte din noile 
mişcări religioase. De fapt, exemplificăm în această carte noile mişcări 
religioase de inspiraţie orientală cu denumirea de acum clasică Sahaja 
Yoga. 

întemeitoarea lor este Shri Mataji Nirmala Devi (n. 21 martie 1923). 
Mataji înseamnă „mama sfântă”, Nirmala se traduce prin „imaculata”, „cea 
pură”, iar Devi prin „cea divină”. 

Mataji Nirmala Devi a învăţat tehnicile de meditaţie în ashramul lui 
Mahatma Gandhi. Are studii de medicină şi psihologie. „Este fiica unei 
familii de brahmani, practicantă a confesiunii creştine protestante.”- La 
bătrâneţe a părăsit creştinismul pentru a profeţi noua formă de mântuire 
prin „realizarea sinelui”. După căsătoria celor două fiice ale sale s-a stabilit 
în Occident. Sahaja Yoga are astăzi centre în SUA, Australia, Canada, 
Marea Britanie, Franţa, Elveţia, Austria, Olanda şi în sud-estul Europei. 


XXII.2. Doctrina Sahaja Yoga 


Etimologic, sahaja înseamnă „uşor”, adică „yoga uşoară”. Accentul este 


pus pe Kundalini, natura feminină a energiei divine. La 5 mai 1970, Mataji 
Nirmala Devi, „mama divină” a tuturor celor existente, „întruparea fiinţei 
supreme pe pământ”, a primit un mesaj divin, conform căruia avea 
misiunea sfântă de a-i îndruma pe oameni spre mântuire. Ideile de bază ale 
mişcării religioase Sahaja Yoga sunt: 

• Sahaja este starea primordială, originară, plenară a existenţei umane. 

• Sursele bucuriei se află în propria fiinţă, în şinele nostru. 

• Fiecare dintre noi suntem o parte a universului în care ne integrăm. 

• Tot ce se întâmplă în univers îşi are geneza în „puterea iubirii divine”. 

• Când fătul are 2-3 luni, „iubirea divină” pătrunde ca o coloană de raze, 

dispersându-se la nivelul sistemului nervos. 

• Omul se naşte cu această energie dată de divinitate, încercând în timpul 

vieţii să recunoască energia dragostei divine. 

• Energia divină se adună în cele şapte chakre existente de-a lungul 

coloanei vertebrale, apoi se aşază sub formă de energie Kundalini în 
osul sacral, la baza acestuia. 

• După naştere, fontanela prin care pătrunde în trup dragostea divină se 

calcifiază. Atunci, omul se separă de divin, fiind stăpânit de conştiinţa 
eului. Nu-şi mai cunoaşte inconştientul universal. Legătura au restabilit- 
o perfect Buddha în ceilalţi profeţi şi întemeietori de religii. Refacerea 
ei se realizează prin asceză, sacrificii şi eforturi spirituale. 

• Sahaja Yoga este o metodă confortabilă de a deschide fontanela şi de a ne 

recupla la dragostea divină. Tehnica presupune frecţionarea uşoară a 
corpului în zona chakrelor, rostirea de expresii rituale, credinţa în 
puterea vibraţiilor divine emanate din portretul lui Shri Mataji Nirmala 
Devi. 

• Eliberarea se poate obţine în timpul vieţii practicantului. 

• Există în interiorul nostru un mecanism subtil, iar cu ajutorul lui sesizăm 

starea celor trei canale şi a celor şapte chakre. 

• „Canalul stâng, ida nadi, corespunde sistemului nervos simpatic stâng şi 



reprezintă emoţiile, dorinţele, trecutul, aspectul feminin al 
personalităţii. ”- 

• „Cel drept, pingala nadi, corespunde sistemului nervos simpatic drept şi 

susţine activitatea fizică şi intelectuală, planificarea, aspectul masculin 
al personalităţii. ”- 

• „Canalul central, sushumna nadi, corespunde sistemului nervos 
parasimpatic şi guvernează echilibrul fizic, mental, emoţional şi 
evoluţia spirituală.”- Acest tip de armonie este echivalentă cu dao sau 
tao, respectiv „calea de mijloc”. 

• Kundalini sparge fontanela şi pătrunde în „împărăţia lui Dumnezeu”, 

adică în profunzimile propriului sine. 

• Activarea energiei Kundalini se face prin ritualuri ce presupun 

concentrarea, privirea şi atingerea imaginii „mamei divine”. 

• în faţa fotografiei fondatoarei se pune o lumânare aprinsă, pentru a arde 

negativitatea ce pleacă din noi. Se aşază mâinile pe genunchi, se 
deschid încet ochii şi se priveşte în linişte punctul roşu din mijlocul 
frunţii lui Shri Mataji Nirmala Devi. „După câteva secunde, se poate 
verifica deasupra creştetului, la 10-20 cm, cu palma mâinii drepte, 
existenţa «brizei răcoroase» ce iese din fontanelă.”- Abia atunci are loc 
iluminarea, adică unirea adevăratului sine cu Absolutul divin. 


XXII.3. Sahaja Yoga în România 

Yoga în versiunea Sahaja devine un corpus de tehnici simple, ce au drept 
scop „trezirea unei energii speciale” (www.sahajayoga.ro). Ele fac cu 
putinţă rezolvarea problemelor create de stresul cotidian, căutarea şi 
aprofundarea sensului existenţei şi, în cele din urmă, deschiderea minţii 
către noi evoluţii spirituale. 

Cui i se adresează Sahaja Yoga? Din punct de vedere social, acest tip de 


practică vine în ajutorul tuturor celor care caută să descopere sensul 
profund al existenţei şi, totodată, noi resurse interioare pentru o viaţă 
echilibrată şi liniştită. Yoga în versiunea Sahaja este „o stare a existenţei”, 
una cu totul specială. Presupune realizarea spontană a Sinelui. 

Sahaja Yoga este indicată oricăror persoane, dar în mod special celor 

foarte emotive, sensibile, uşor condiţionabile şi care în cazuri extreme 
tind spre depresie şi, de asemenea, celor aflate la polul opus, foarte 
active şi întreprinzătoare, foarte puţin preocupate de sentimente, tinzând 
în cazuri extreme spre agresivitate şi dominare - toate îşi găsesc 
echilibrul şi descoperă un sentiment nou de pace şi o disponibilitate 
majoră pentru viaţa imediată; chiar şi bolile şi disfuncţiile tind să 
dispară treptat-. 

Sahaja Yoga este considerată „unica soluţie pentru emanciparea 
umanităţii şi transformarea lumii”. 


XXII.4. Soteriologie, filantropie şi caritate în 
mişcarea Sahaja Yoga 

Din perspectivă sociologică, putem prezenta mai multe exemple de 
implicare în viaţa socială a mişcării Sahaja Yoga, inclusiv în România. Ar fi 
vorba despre: 

• Conferinţele Sahaja Yoga. în 2005, la Casa de Cultură „Friedrich 

Schiller” din Bucureşti au avut loc conferinţe despre centrii energetici ai 
corpului uman (chakre), urmate de filme documentare şi audiţie de 
muzică indiană clasică. 

• Muzica Sahaja Yoga. Concerte de muzică indiană clasică au loc în diferite 


case de cultură din România. Exemple: concertele grupului ploieştean 
Nirmal Bhakti, urmate de expuneri ale tehnicilor yoga în versiunea 
Sahaja. Potrivit filosofiei hinduse, căutătorii adevărului urmează diferite 
căi pentru a atinge mukti sau eliberarea, realizarea sinelui. în muzica 
indiană clasică, se urmăreşte emiterea notei perfecte swara. în sanscrită, 
„swa înseamnă «sine», iar ra «a pune în lumină», «a ilumina». Când 
muzicianul merge în profunzime atingând esenţa sinelui său, 
ascultătorul este purtat spre noul nivel de conştiinţă la care artistul se 
ridică”-. 

Mişcarea Sahaja Yoga din România are un asemenea grup: Sangeet Lahari. 
Majoritatea sunt studenţi români care practică Sahaja Yoga şi au studiat 
muzica indiană clasică la Academia de Muzică şi Arte Frumoase „Late 
P.K. Salve” din Nagpur. Sunetul acestei muzici păstrează ceva din 
energia sunetului primordial care a făcut cu putinţă chiar apariţia 
universului. O asemenea muzică devine o cale spre acel illo tempore, 
transfigurând silniciile timpului şi servituţile istoriei. Ascultând această 
muzică, se produce o stare specială de comuniune cu divinitatea şi, în 
cele din urmă, se poate obţine şi eliberarea. 

• Realizarea sinelui în spaţiul public. De la asceza clasică a sfântului indian 

se trece la „realizarea sinelui” în plină societate occidentală. Ritualul de 
iniţiere din intimitatea pustiului devine acum spectacol public. 
Exemplu: în perioada 16-19 iunie 2005, la Sala Palatului din Bucureşti a 
avut loc workshopul cu tema „Practica spirituală în cotidian sau epoca 
realizării sinelui în masă”. Standul Sahaja Yoga cuprindea fotografii de 
fondatori şi rafturi cu cărţi. 

• Copiii şi Sahaja Yoga. 28 mai 2005: Filarmonica „Paul Constantinescu” 

din Ploieşti organizează împreună cu Asociaţia Sahaja Yoga un 
spectacol pentru cei mici, care a cuprins „scurte scenete inspirate din 
mitologia indiană, precum şi piese de muzică clasică, cântece şi dansuri 
tradiţionale indiene”-. 


• Sahaja Yoga şi asistenţa socială. Asociaţia culturală Sahaja Yoga a 
susţinut (în iunie-august 2001) programe artistice în centrele de 
plasament din Bucureşti („Pinocchio”, „Salvaţi copiii”. Sfânta Maria”, 
„S.O.S. Satele Copiilor”). Celor mici li s-au prezentat informaţii pe 
înţelesul lor despre corpul energetic şi practicile yoga şi, bineînţeles, s-a 
experimentat şi realizarea sinelui. Copiilor li s-au prezentat apoi muzică 
şi dansuri indiene. Li s-a format „sentimentul unei reale protecţii şi al 
afecţiunii”, sentiment ce le lipseşte atât ca urmare a abandonului de 
către părinţi, cât şi ca urmare a lipsei unei vieţi de familie. Meditaţia - 
individuală şi colectivă - i-a pus pe copii în situaţia să simtă energia 
Kundalini ca pe nişte „vibraţii răcoroase, bucurie şi linişte interioară”-. 
Activităţi similare au avut loc şi la Centrul „Poiana Soarelui” de lângă 
Braşov. Spectacolul muzical susţinut de grupul Chaitanya din Bucureşti 
a fost prilejul de a li se vorbi copiilor despre mitologia şi spiritualitatea 
Indiei. 

Copiii au primit în final cadouri: banane, bomboane şi beţişoare parfumate. 
„Pe faţa lor strălucea o nouă bucurie: dincolo de fructe şi dulciuri, 
inimile lor primiseră iubirea şi bucuria pură a spiritualităţii.”— 

Astăzi, practicile spirituale şi filantropice promovate de mişcarea Sahaja 
Yoga cunosc expresii, forme şi ipostaze noi, în acord cu cerinţele societăţii 
actuale. Acest fapt se întâmplă în Occidentul american, european, în Europa 
de Est şi, bineînţeles, în România. 


1. Nicolae Achimescu, Noile mişcări religioase, ed. cit., p. 181. 

2. Ibidem, p. 184. 

3. Ibidem. 

4. Ibidem. 

5. Ibidem, p. 185. 

6. „Cum se petrece transformarea?”, disponibil online la 


www.sahajayoga.ro. 

7. „Swara - o seară de muzică indiană clasică în interpretarea grupului 
Sangeet Lahari”, disponibil online la www.sahajayoga.ro. 

8 . „Spectacol dedicat Zilei Copilului la Filarmonica din Ploieşti”, 
disponibil online la www.sahajayoga.ro. 

9 . Ibidem. 

10 . Ibidem. 


Capitolul XXIII 

Relaţiile Biserică-Stat 


XXIII. 1. Modelul separaţiei radicale a statului de 
Biserică 

Celebra de acum relaţie dintre Stat şi Biserică aduce în atenţie, înainte de 
toate, importanţa socială şi politică a religiei în lumea de azi. Tema o 
tratează convingător şi Anne Saris într-un studiu despre stat, religie şi 
Biserică în contextul internaţional actual-. Plecând de la celebra afirmaţie 
atribuită lui Andre Malraux „Secolul XXI va fi religios sau nu va fi deloc”, 
profesoara de la Departamentul de Ştiinţe Juridice a Universităţii Quebec 
din Montreal susţine cu deplină îndreptăţire că aceasta „îşi păstrează 
întreaga actualitate pentru că fenomenul religios în diferitele sale accepţiuni 
se găseşte în centrul scenei internaţionale”-. 

în esenţă, relaţia Biserică-Stat este o expresie a legăturilor dintre necreat 
şi creat, dintre eschaton şi istorie. J. Zizioulas pune în dezbatere ideea 
Bisericii înţeleasă drept o „comunitate escatologică, instituită de Fiul şi 
constituită de către Duhul Sfânt”. Prezenţa celei de-a treia persoane a Sf. 
Treimi semnifică aducerea în istorie a eschatonului. Biserica are menirea de 
a transfigura lumea aceasta sub semnul veacului ce va să vie. 

Statul, în schimb, instituţie istorică prin excelenţă, are tendinţa de a 
istoriciza Biserica. Există două tendinţe de limită ce trebuie evitate: 
istoricizarea totală a Bisericii şi sacralizarea statului. 


în ţările Uniunii Europene există mai multe modele ale relaţiilor dintre 
Stat şi Biserică-. în principal, ele se rezumă la patru. Primul dintre ele ar fi 
modelul francez sau cel al separaţiei radicale a Statului de Biserică. Este 
prezent astăzi în mai multe ţări, cum ar fi Franţa, Olanda, Turcia, Rusia, 
Irlanda (formal). Modelul a apărut ca reacţie la statutul special al Papei. A 
existat atunci o amplă confruntare între sacerdotium şi regnum. 

Revoluţia Franceză a dus la separaţia radicală a Bisericii de Stat. 
Secularizarea vieţii politice după 1789 presupunea: 

a) absenţa sprijinului financiar pentru Biserică din partea statului; 

b) rangul social nesigur al personalului de cult; 

c) regimul privat al studiului teologic; 

d) admiterea limitată a religiei în şcolile publice. 

Radu Preda numeşte acest model iconoclasm social. Astăzi, în Franţa se 
dialoghează mai mult cu Biserica, dar starea este cea a unei laicităţi calme. 
Statul secular nu privilegiază - cel puţin oficial - o anume religie sau un 
anume cult religios. 

în Olanda, separaţia radicală Biserică-Stat ca urmare a unei evoluţii 
secularizate a scos din joc influenţa catolică şi protestantă. 


XXIII.2. Modelul identificării totale a statului cu 
Biserica 

Modelul englez este numele sub care a fost consacrat modelul identificării 
totale a statului cu Biserica. O treime dintre ţările comunitare aplică acest 
model. Printre ele. Anglia, Suedia, Danemarca, Norvegia, Finlanda. Stat = 
Biserică? Parlamentele sunt instanţe supreme în materie religioasă. 
Guvernul susţine financiar activitatea bisericilor de stat. 

Există diferenţe între biserica de stat şi biserica naţională (cum e acum 


în Grecia). Biserica de stat obligă statul la neutralitate diferenţiată faţă de 
alte biserici şi confesiuni. Biserica naţională nu restrânge neutralitatea 
diferenţiată a statului. Are ca principiu de funcţionare un criteriu al 
parităţii : asistenţa financiară pe care o oferă statul e proporţională cu 
numărul membrilor. Există şi criteriul subsidiarităţii, conform căruia statul 
intervine doar acolo unde bisericile şi confesiunile nu se descurcă singure. 

Regimul relaţiei dintre Stat şi Biserică din Anglia este unul diferit. 
Parlamentul sancţionează legile bisericeşti. Episcopii anglicani sunt numiţi 
de Regină, cu recomandarea prim-ministrului. Aceştia sunt membri de drept 
în Camera superioară a Parlamentului. 


XXIII.3. Modelul cooperării distincte a Statului cu 
Biserica 

Modelul german al cooperării distincte dintre Stat şi Biserică este prezent şi 
în alte ţări, cum ar fi Spania, Italia, Belgia, Luxemburg, Austria şi 
Portugalia. între Biserică şi Stat există separare şi cooperare. 

în Germania, separaţia Biserică-Stat nu apare în Constituţie. Toate 
confesiunile recunoscute sunt încadrate juridic ca părţi ale dreptului public. 
Statul asigură (prin spaţiu şi bani) predarea în şcolile de stat a religiei în 
funcţie de structura confesională a claselor (art. 7). Celelalte aspecte sociale 
ale implicării Bisericii vizează asistenţa religioasă în armată, închisori, 
spitale etc. 

Toate aceste aspecte sunt precizate în legile landurilor şi în protocoalele 
încheiate între Biserici şi Stat. Confesiunile încasează prin stat impozite 
bisericeşti de la credincioşi. Cu aceşti bani, Biserica întreţine mii de spitale 
şi aşezăminte sociale (grădiniţe, gimnazii, cămine pentru bătrâni). O mare 
parte a activităţilor se realizează cu ajutorul voluntarilor. 



XXIII.4. Modelul „simfoniei” bizantine al relaţiei 
dintre Stat şi Biserică 


Acest model este profund diferit de cel apusean, fiind instituit pe modelul 
gândirii lui Aureliu Augustin privind „cele două cetăţi”. în Bizanţ s-a impus 
modelul simfoniei, al întrepătrunderii Statului cu Biserica. 

Actul de naştere al acestui model este legat istoric de convertirea 
împăratului Constantin la creştinism. împăratul primeşte un loc în Biserică. 
Aceasta „l-a învestit cu darurile sale, prin intermediul ungerii sfinte”-. Şi l-a 
asumat pe împărat nu doar ca pe un cap al statului, ci ca un om dotat cu o 
charismă specială. Bulgakov îl numeşte „mire al Bisericii”, având întipărit 
în sine „chipul lui Hristos însuşi”-. Diferenţa esenţială este aceea că azi 
biserica recunoaşte în oamenii statului doar pe aleşii cu eventuală charismă, 
nicidecum miri ai Bisericii. 

Simfonia ca model social a fost consacrată de Iustinian (483-565). 
Biserica şi Statul formează un trup comun, cu două componente distincte: 
sacerdotium (preoţia) şi imperium (puterea imperială). Cele două părţi sunt 
independente, neexistând un control absolut. Atribuţiile erau diferite, 
împăratul convoca conciliile şi punea în practică decretele. Episcopul 
elabora decretele. Problemele financiare şi administrative ale Bisericii erau 
rezolvate de împărat, însă Biserica era prezentă (spiritual) în politica 
statului. Scopul simfoniei bizantine era sanctificarea puterii politice în 
persoana reprezentantului ei suprem. 

Modelul simfoniei bizantine a trecut într-un con de umbră după căderea 
Constantinopolului. Bulgarii şi sârbii au dorit să conducă întreaga 
ortodoxie. Au eşuat şi atunci s-au resemnat construindu-şi biserici 
naţionale. 

Biserica bizantină a fost interesată în mod special de creşterea 
demografică. După Constantin, mulţi s-au creştinat superficial pentru a fi 
recunoscuţi ca cetăţeni ai imperiului (a fi imperial = a fi creştin). în această 


aventură iniţială a creştinării s-au acceptat multe elemente păgâne, care mai 
apoi au format tradiţia creştină. Schmemann observă anumite analogii 
dintre păgânism şi creştinism privind: Sol Invictus - Crăciun, epifania 
păgână de pe 6 ianuarie - Bobotează, cultul păgân al Dioscurilor - cultul 
sfinţilor nemercenari, elogierea eroilor păgâni - modul de scriere a vieţii 
sfinţilor, iniţierea păgână - explicarea sacramentelor creştine 
catehumenilor. Unii creştini refractari la stilul de viaţă creştin al imperiului 
s-au retras în pustie spre a mărturisi escatologia Bisericii şi pentru a reface 
idealul primei comunităţi creştine. 

în istorie au fost consemnate mai multe denaturări ale raportului 
Biserică-Stat. Exemplu: împăratul cucereşte lumea în cea mai profană 
manieră. Escatologia a fost tradusă simplist, în termeni seculari. „După 
căderea Bizanţului, acest vis escatologic s-a întrupat în Imperiul rus ortodox 
şi în statele balcanice.”- Religia devine funcţia cea mai puternică a Statului 
omnipotent. Cu timpul, funcţiile politice şi religioase devin 
interschimbabile. împăratul devine „egal cu apostolii”, iar episcopii ajung 
magistraţi. 


XXIII.5. Modelul religiei de stat 

Spre deosebire de guvernările laice şi de statele seculare din Occidentul 
european şi american, în lume există şi state religioase. „Multe ţări arabe 
sunt organizate ca state islamice. în mod similar, budismul este religia de 
stat în multe ţări asiatice, iar Israelul este oficial stat evreu.” 

într-un studiu important-, Radu Preda aduce în discuţie neasumarea de 
către clasa politică românească a celor trei mari modele occidentale 
(„francez”, „german”, „englez”). Biroul Comisarului pentru Drepturile 
Omului din cadrul Consiliului Europei menţionează modelul religiei de stat 
care funcţionează în state precum Grecia şi Ţările Scandinave. Se solicită 


respectarea strictă a unor principii, cum ar fi: 

a) discriminarea pozitivă să nu aibă ca efect discriminarea negativă a altei 

religii sau confesiuni; 

b) bisericile minoritare să beneficieze cel puţin de dreptul de recunoaştere a 

personalităţii lor juridice; 

c) criteriul numărului de membri nu trebuie luat în considerare atunci când 

se are în atenţie acordarea statutului special pentru o anumită biserică; 

d) istoria şi tradiţia unei ţări au un cuvânt esenţial de spus cu privire la 
condiţia bisericilor; 

e) libertatea construirii lăcaşelor de cult; 

f) încasarea contribuţiilor de la membrii bisericii respective; 

g) înfiinţarea de instituţii caritabile şi umanitare. 

Situaţia actuală a acestor modele este oarecum diferită faţă de cea 
clasică-. Această împărţire pe modele este, în opinia lui Silvio Ferrari, 
depăşită din punct de vedere istoric. De exemplu, Belgia şi Irlanda sunt ţări 
asumate modelului separatist, însă Biserica Romano-Catolică are o poziţie 
juridică mai bună decât în ţările cu un model de tip cooperare. Biserica 
Anglicană este biserică naţională, însă are un sprijin financiar mai redus din 
partea statului englez decât cel de care beneficiază bisericile protestante şi 
cea Romano-Catolică în Germania. 

Această situaţie nouă ce presupune amestecul modelelor de conlucrare a 
Bisericii cu Statul este explicată, printre altele, şi de relaţionarea religiei cu 
drepturile omului şi cu eterna temă a libertăţii—. Ea aduce în atenţia publică 
tema toleranţei şi a intoleranţei religioase. 


1. Anne Saris, „L’Etat et la religion sur la scene internaţionale”, în Solange 
Lefebvre şi Robert R. Crepeau (eds.), Les Religions sur la scene 
mondiale, Presses de l’Universite Laval, Quebec, 2010, pp. 39-59. 


2. Ibidem, p. 39. 

între care: Paul Negruţ, Biserica şi Statul. O interogaţie asupra 

Drepturile Omului şi Libertate Religioasă”. 


Capitolul XXIV 

(In)toleranţa alterităţii religioase 


XXIV.l. Sensurile toleranţei 

Sensurile slabe, comune ale toleranţei presupun acţiunea de „a îndura”, „a 
suporta pe cineva”. La limită, celălalt este acceptat formal, dar în fond 
ajunge să fie ignorat. Ignorarea celuilalt, „suspendarea diferenţei ca 
diferenţă”-, conduce în cele din urmă la inutilitatea dialogului. 

în Dicţionarul Webster, toleranţa este definită ca acţiunea de „a 
recunoaşte şi a respecta credinţele, opiniile şi practicile altora etc., fără a le 
împărtăşi” şi „a îndura sau a suporta (ceva sau pe cineva pe care nu îl 
agreezi în mod special)”-. Ai propria opinie. îl asculţi, îl cunoşti şi îl 
respecţi pe celălalt. Creştineşte, îţi asumi versetele biblice care cer „pace cu 
cel diferit”, „smerenie”, „blândeţe”, „răbdare”, „dragoste”, „milă”, 
„iertare”. Toleranţa tradiţională presupune „a-i respecta pe alţii, indiferent 
de rasă, crez, naţionalitate sau sex”-. 

Exemple neotestamentare de toleranţă: Iisus, evreu, a vorbit „respectuos 
şi dezinvolt cu o samariteancă”- şi a mâncat cu „perceptorii de taxe”-. A 
încălcat tabuurile cele mai severe ale bărbaţilor evrei atingând leproşii. I-a 
cerut femeii cananeene să creadă în el pentru ca fiica ei să se vindece. în 
concluzie, a tolera înseamnă să accepţi omul, dar nu religia, convingerile şi 
comportamentul lui. Distingi între persoana ca atare (pe care o accepţi) şi 
credinţele, practicile, stilurile ei de viaţă, pe care nu le accepţi. 


XXIV.2. Ipostaze sociale ale toleranţei 


• Indulgenţa. Este variantă slabă a toleranţei, aşa cum o numeşte Andrei 

Pleşu. „Ştii că are loc o neregulă, nu consimţi la comiterea ei, dar o treci 
cu vederea, te prefaci că nu iei notă de existenţa ei.”- Exemplele lui 
Pleşu: elevii ce fumează pe hol, furtul ţigărilor de pe birou etc. Este 
tolerarea neesenţialului. Riscul este acela că poate fi începutul lipsei de 
control social. 

• Complicitatea. Reprezintă varianta mai tare a toleranţei. „Nu mai poţi 

trece cu vederea neregula, dar decizi, în virtutea unui calcul pragmatic, 
să o îngădui.”- Din nou exemplele lui Andrei Pleşu: bacşişul şi „casa de 
toleranţă”. 

• Resemnarea. Este o altă ipostază socială a toleranţei. „Vezi neregula, o 

respingi interior, dar o suporţi, o înduri ca pe ceva inevitabil. ”- 
Exemplu: accepţi adulterul pentru că nu crezi în posibilitatea eradicării 
lui. Toleranţa se transformă, la limită, în laşitate. încerci să salvezi 
aparenţele. Te resemnezi de dragul imaginii proprii şi al cuplului. 

• Toleranţa pasivă. Este acea formă a toleranţei bazată pe ignoranţă şi 

indiferenţă. Suntem drăguţi şi generoşi cu cei diferiţi de noi pentru că 
nu îi cunoaştem şi nu ne interesează. Un exemplu clasic din cercetările 
sociologice româneşti din anii ’90: 55,6% dintre adulţii României 
(persoane de peste 18 ani) susţineau că nu cunosc alt cult sau altă 
orientare religioasă din România. 

• Toleranţa tăcută. în formularea lui Andrei Pleşu, ea poate fi exprimată 

astfel: „N-am nevoie să te înţeleg ca să te accept”; „n-am nevoie să 
discut cu tine pentru a-ţi da dreptate”-. Se instituie peste tot o 
„universală tăcere, surâzătoare, pacifică, o tăcere pentru care dialogul e 
un bruiaj indezirabil”—. Indiscutabil, toleranţa tăcută e o formă de 
patologie socială. Ea devine „un soi de anestezie logică şi axiologică, 
simptom al unei voioase paralizii interioare” 


• Intolerabilul - limită a toleranţei. Altfel spus, întrebarea este următoarea: 

care este „câmpul de toleranţă” în domeniul social? Exemple: Poţi să 
adopţi o lege în articole contradictorii sau care se anulează reciproc? 
Refuzul de a-ţi descoperi faţa la firescul control din aeroport este 
considerat a fi ceva intolerabil? Se poate permite practicarea unor 
ritualuri străvechi care sfidează contextul civilizat al Occidentului? 

• Paradoxul - un risc al toleranţei. Situaţia este sugestiv şi profund descrisă 

de Andrei Pleşu prin următorul exemplu: minoritarul etnic, sexual şi 
religios solicită să i se recunoască diferenţa, dar, în acelaşi timp, să te 
comporţi faţă de el ca şi cum diferenţa n-ar exista. Principiul subiacent 
este următorul: „Diferenţa care ne desparte e secundară faţă de 
umanitatea care ne uneşte”—. Prin urmare, tolerantul este prizonier într- 
un cerc vicios: dacă acceptă diferenţa - discriminează; dacă acceptă 
egalitatea - minimalizează diferenţa. 


XXIV.3. Toleranţă şi intoleranţă în context 
internaţional 

Incontestabil, tema (in)toleranţei religioase este una de maximă actualitate. 

Iată câteva exemple, mai vechi şi mai noi, care ilustrează acest fapt. 

• Germania anilor ’80. Părinţii unei eleve bavareze protestează vehement şi 
repetat la adresa prezenţei simbolurilor religioase (în mod special a 
crucifixului) în spaţiul public, mai precis pe pereţii unei săli de clasă. 
Cazul ajunge în mai multe instanţe, iar cele de la Regensburg şi 
Miinchen resping acţiunea. în schimb. Curtea Constituţională Federală 
de la Karlsruhe le dă dreptate părinţilor. în mod spectaculos, istoria se 
repetă în România anului 2006. La noi, profesorul buzoian Emil Moise 
lansează ideea interzicerii simbolurilor religioase aparţinând oricărei 


confesiuni şi religii în şcolile publice din România. 

• Portul vălului de către cetăţenii germani de origine musulmană. Discuţia 

s-a purtat în Germania, începând tot cu anii ’80. Totul a plecat de la 
faptul că o profesoară de liceu din Baden, cetăţeană germană de origine 
afgană şi de rit musulman, este dată în judecată pentru că poartă vălul la 
ore. într-un alt context (francez), problema se reia în 2003. Este vorba 
despre refuzul elevelor musulmane din Franţa de a veni la şcoală fără 
văl. 

• Scandalul publicării caricaturilor lui Mahomed reprezintă un recent 

exemplu ce a readus în discuţie ideea (in)toleranţei religioase. într-un 
ziar danez sunt publicate mai multe caricaturi ale profetului Mahomed. 
în mod previzibil, scandalul devine internaţional. Profanării Profetului 
şi maculării Coranului i s-a răspuns prin satanizarea Occidentului şi 
ironizarea Holocaustului. A rezultat un teribil scandal ce ilustrează, din 
punctul nostru de vedere, reciproca intoleranţă existentă între creştini 
şi musulmani. 

• Declaraţia Papei Benedict al XVI-lea cu privire la islam din Aula 

Universităţii din Regensburg, pe 12 septembrie 2006, reprezintă un alt 
exemplu cunoscut ce readuce în atenţie intoleranţa religioasă. Papa a 
deschis cutia Pandorei afirmând că Jihadul ar fi o formă ultimă de 
violenţă „incompatibilă cu natura lui Dumnezeu şi a sufletului fiinţei 
umane”. La rândul său, profetul Mahomed ar fi fost sursa unei violenţe 
istorice: a cerut ca religia musulmană să fie impusă pretutindeni cu 
spada. Papa şi-a continuat discursul citând din Manuel al II-lea 
Paleologul, împărat al Constantinopolului în 1391: „Arată-mi, totuşi, ce 
a adus nou Mahomed şi vei găsi numai lucruri rele şi inumane, precum 
dispoziţia sa de a se răspândi cu spada credinţa pe care el o predică”. 

Ulterior, Papa a solicitat să se facă distincţie între textul împăratului 
bizantin şi convingerile sale personale, distincţie pe care el însuşi ar fi 
trebuit să o facă în timpul discursului, dar nu a făcut-o. Mai mult, la slujba 



de binecuvântare de duminică. Papa a spus doar că regretă şi că este 
profund dezolat de faptul că i s-au răstălmăcit spusele. Nici vorbă de scuze 
exprimate public într-o manieră cât se poate de clară. 

Reacţiile nu au întârziat să apară. Valuri de protest şi mitinguri au avut 
loc în toată lumea musulmană (Turcia, Egipt, Pakistan, Kuweit etc.). Aii 
Bardakoglu, însărcinatul cu afaceri religioase al Turciei, l-a acuzat pe Papă 
de „aroganţă şi ostilitate”. Acceptă critica pe care Papa - ca teolog - o 
poate face religiei islamice sau membrilor ei, dar nu acceptă profanarea 
Coranului şi a Profetului. Preşedintele Turciei l-a acuzat de faptul că nu 
înţelege Islamul. O grupare teroristă irakiană declara: „Nu vom avea linişte 
până nu vom distruge crucile voastre pe teritoriul vostru. în primul rând, 
crucea mare de la Vatican”. Această grupare a cerut atacarea Vaticanului şi 
a Romei. Reprezentanţii oficiali ai musulmanilor i-au solicitat preşedintelui 
Chirac să întrerupă orice relaţie diplomatică cu Vaticanul. (în Franţa există 
câteva milioane de musulmani.) Frăţia Musulmană din Egipt a promis 
răzbunare. Papa a fost asociat cu predecesorii săi din Evul Mediu care au 
provocat cruciade pentru care Papa Ioan Paul al II-lea şi-a cerut scuze. 
Mohammed al Vl-lea al Marocului a protestat şi şi-a retras ambasadorul de 
la Vatican. Femeile musulmane purtătoare de văl scandau lozinci de genul 
„Papa trebuie spânzurat”. Şeful comunităţilor musulmane din Germania a 
fost pe bună dreptate indignat de faptul că Papa făcea deosebirea dintre 
creştinism şi islam pe criteriul violenţei; creştinismul însuşi a avut propriile 
violenţe şi convertiri forţate. Biserici creştine au fost atacate în Cisiordania 
şi în Fâşia Gaza. în final, au avut loc consultări la Vatican cu ambasadorii 
tuturor ţărilor musulmane. 

Toate acestea relevă incontestabil actualitatea şi importanţa 
(in)toleranţei religioase. 

Capitolul XXV 

Fundamentalismul religios 


XXV.l. Fundamentalismul religios - un fractal în 
spaţiul Hilbert 

Capitolul de faţă oferă o perspectivă nouă de tip fractalic sau una specifică 
metodei complexităţii multidimensionale, de înţelegere a 
fundamentalismelor religioase-. Am preluat această metodă din opera de 
după 1986 a lui Ioan Petru Culianu şi o aplicăm asupra câtorva tipuri de 
fundamentalism religios prezent în cele trei mari monoteisme-. Am folosit 
tipologia celor şapte ipostaze ale fundamentalismului religios realizată de 
Majid Tehranian şi analizată profund şi detaliată corespunzător de Sandu 
Frunză în admirabila sa carte Fundamentalismul religios şi noul conflict al 
ideologiilor. 

Noutatea metodologică rezidă în preluarea metodei lui Ioan Petru 
Culianu şi aplicarea ei pe tema fundamentalismului religios. Rezultă un 
veritabil „arbore al fundamentalismului religios” şi o prezentare nuanţată a 
funcţionării şi creării mentale a tipurilor de fundamentalism. De aici 
decurge şi importanţa analizei fenomenului social al fundamentalismului 
din perspectiva complexităţii multidimensionale dezvoltate de Ioan Petru 
Culianu. Ea constă, înainte de toate, în încercarea de a anticipa viitorul pe 
principiile jocului de şah şi în şansa pe care această predicţie ne-o oferă de a 
limita efectele negative ale fundamentalismelor religioase în întreaga lume. 


XXV.2. Şapte ipostaze ale fundamentalismului 
religios 


De referinţă în literatura românească de specialitate a temei este cartea lui 
Sandu Frunză, Fundamentalismul religios şi noul conflict al ideologiilor-. 
în cel de-al treilea capitol al lucrării, la începutul secţiunii consacrate 
fundamentalismului creştin. Sandu Frunză invocă prima folosire a 
termenului „fundamentalist”. El face trimitere la baptistul Curtis Lee Laws 
care l-a folosit în 1920 cu sensul de „reîntoarcere la fundamentele biblice”. 
Fundamentalist era credinciosul care alegea să îşi asume datele prime, 
originare, ale creştinismului, în antiteză cu secularismul şi relativismul 
moral (post)modern. Conform fundametalismului baptist. Biblia conţine în 
sine totul. Trecutul, prezentul şi viitorul sunt prezente deopotrivă în textul 
revelat. Prin urmare, orice adaptare, modificare sau schimbare a ritualului şi 
a textului creştin în acord cu prezentul postmodern, relativist şi desacralizat 
este refuzată şi stigmatizată ca atare. „Fundamentalismul este o reacţie 
împotriva teologiei liberale şi a frecventării bisericii de către oameni puţin 
interesaţi de religie. 

Plecând de la această primă folosire a termenului. Sandu Frunză 
detaliază tipologia lui Majid Tehranian privind cele şapte modele de 
fundamentalism religios-. 

a) Primul model este cel al fundamentalismului ca antisecularism. El are în 
atenţie reacţia socială amplă - inclusiv a categoriilor sociale marginale 
occidentale - contra valorilor Iluminismului şi democraţiei occidentale 
contemporane. Societatea occidentală actuală, hipertehnologizată şi 
marcată de tot felul de crize, nu a reuşit să ofere un răspuns întrebărilor 
capitale care privesc orice fiinţă umană cu sensibilitate metafizică, 
religioasă şi morală: Care este sensul vieţii? în ce constă misterul 
morţii? De ce există răul într-o lume creată de un Dumnezeu bun? 


b) Cel de-al doilea model este cel al fundamentalismului definit ca 
antielitism. în joc este reacţia frustrată, deseori elementară, a 
categoriilor sociale paupere din întregul Occident. Reacţia presupune, 
printre altele, o reconvertire în cadrul noilor mişcări religioase, creştine 
şi orientale, ce se bazează pe fundamentele scripturale şi sacre. Poate 
cel mai spectaculos exemplu este cel al teleevenghelismului american. 
Sute de mii de oameni se lasă fascinaţi de charisma unor lideri religioşi, 
excelenţi vorbitori şi manipulatori ai unor discursuri antielitiste şi 
populare în raport cu Biserica şi datele metafizico-simbolice ale 
creştinismului. 

c) Fundamentalismul ca andimperialism reprezintă cel de-al treilea model 

analizat de Majid Tehranian. Trimiterea precisă, arată Sandu Frunză, 
este la un anume tip de reacţie fată de dominaţia colonială si 
postcolonială occidentală în multe colţuri ale lumii. Reacţia socială, 
catalogată drept fundamentalistă, face trimitere la redescoperirea 
originilor, rădăcinilor culturale, religioase şi spirituale ele unei 
denominaţiuni, grupări, etnii sau ale unui întreg popor. Este vorba, de 
exemplu, de reîntoarcerea actuală la folclor, la valorile culturii populare 
şi la specificul spiritual profund al fiecărei naţiuni. 

Un exemplu concludent ar fi cel al indienilor nord-americani ce îşi 
(re)descoperă cu pasiune şi dăruire ideile şi ritualurile magico-religioase 
proprii. Preţuirea lor faţă de propria tradiţie religioasă poate fi citită şi 
ca o reacţie ostentativă faţă de creştinism, înţeles ca o religie de tip 
imperialist. La fel, afro-americanii îşi redescoperă astăzi spiritualitatea 
veche, proprie şi autentică. Un alt exemplu ce poate ilustra 
fundamentalismul ca antiimperialism este cel ce ne aduce în atenţie 
creşterea bugetului alocat de guvernul maltez pentru cercetarea 
ştiinţifică a culturii populare şi a valorilor vechi, autentice. 

d) Fundamentalismul ca anticomunism reprezintă o altă ipostază a 
fundamentalismului propus de Tehranian ca reacţie adversă în raport cu 



un regim politic totalitar. Specifică este, în acest caz, reacţia 
protestantismul american faţă de capcanele unui regim demonic ce a 
răspândit oriunde în lume teroare şi groază. 

e) Următoarea categorie este cea a fundamentalismului ca atitudine 
antimodernistă. în fond, este vorba de reacţia unor grupuri politico- 
religioase protestatare, uneori violente, reacţie ce se vrea o alternativă la 
statul liberal, secular, de tip occidental. Exemplu: reacţia violentă a unei 
părţi a lumii islamice faţă de Occident. Trimiterea precisă este la 
organizaţia Al-Qaeda şi la partidul Hezbollah în Liban. 

f) Fundamentalismul ca antifeminism este penultima categorie dintre cele 

analizate de Majid Tehranian. Un asemenea tip de fundamentalism 
vizează reacţia de tip clasic, patriarhal, contra purtării vălului în 
Occident de către femeile musulmane. Acest tip de fundamentalism este 
orientat şi împotriva practicării avortului şi a exhibării ostentative a 
crucii. Nu în ultimul rând, el este orientat împotriva acceptării 
homosexualităţii şi în favoarea a ceea ce noi, occidentalii, numim 
discriminarea femeii. 

g) în sfârşit, fundamentalismul ca antidecadenţă reprezintă o formă socială 

de reacţie contra degradării vieţii spirituale moderne din Occident şi a 
crizei tradiţiilor religioase. Se propun alternative de pratică spirituală şi 
de reactualizare a tradiţiilor religioase în forme noi, inedite, dar care 
păstrează intact mesajul religios originar, revelat. Semnificativ din acest 
punct de vedere este fundamentalismul de tip scripturalist. El trimite 
doar la textul revelat al Sfintei Scripturi şi la trăirea vie, puternică, 
ardentă a iubirii divine. 

Concluzia este limpede formulată de Sandu Frunză: „Toate aceste 
modele explicative subliniază încă o dată pluralitatea mişcărilor ce pot fi 
cuprinse sub termenul fundamentalism şi marea varietate de abordări pe 
care aceste mişcări le reclamă”-. Termenul „fundamentalism” şi-a îmbogăţit 
semantica fără precedent, dar oferă şi posibilitatea unor abordări 


transdisciplinare. 


XXV.3. Interpretarea fractalică a fundamentalismului 
religios 

Teza noastră este aceea că una dintre variantele hermeneutice de abordare a 
fundamentalismului este cea de tip binaro-fractalic. Aşa cum am mai 
menţionat, metoda pe care o aplicăm în cercetarea ipostazelor 
fundamentalismului este inspirată din scrierile lui Ioan Petru Culianu de 
după 1986-. Am mai aplicat-o în timp şi asupra altor fenomene culturale 
şi/sau sociale-. 

Conform acesteia, toate modelele de fundamentalism religios se pot 
încadra în cuprinsul unui set de reguli şi al unui mecanism de generare. 
Setul de reguli ar include afirmaţii, axiome, propoziţii elementare, ultime, 
nedecompozabile. Ele ar putea fi următoarele: „Există fundamentalism 
religios”; „Adevărul se află doar în Sfânta Scriptură”; „Religia însemnă 
întoarcere la bazele scripturale ale credinţei”. 

Odată enunţate aceste reguli, ele se vor combina în virtutea unui 
mecanism mental de generare a interpretărilor. Teoretic, aceste interpretări 
sunt infinite. Genetic şi funcţional, ele sunt perfect egale. Teologic, social şi 
moral există mari diferenţe între un model şi altul. Metoda complexităţii 
dimensionale nu privilegiază aspectele teologice sau politice referitoare la 
un anume tip de fundamentalism. Accentul este pus pe generarea mentală a 
variantelor de fundamentalism. Ele coexistă iniţial într-un spaţiu virtual al 
minţii omeneşti. Fiecare dintre ele tinde apoi să se deruleze în timp şi 
istorie, formând scenarii ale multor evenimente sociale. 

Culianu susţinea pe bună dreptate că există un dublu şi interesant joc al 
intrării unui scenariu virtual în istorie. Pe de o parte, anumiţi oameni aleg o 
anumită versiune a fundamentalismului şi îi dau viaţă. Dacă există 


condiţiile sociale şi politice necesare, atunci acea versiune devine şi 
oficială, în sensul că este autorizată instituţional şi formal. Celelalte 
interpretări pot fi etichetate drept eretice şi nonconformiste. Alegerea 
depinde mult de contextul social, istoric, politic, teologic şi juridic. 

Pe de altă parte, mai interesant este faptul că o anumită versiune a 
fundamentalismului ne alege pe noi. Prin mijlocirea noastră, ea se rulează 
în timp şi istorie, „alegându-ne pe noi pentru a deveni victime sau 
eroi” (Ioan Petru Culianu). Suntem deja jucaţi şi manipulaţi de fantasmele 
fundamentalismului atât de subtil, încât nici măcar nu suntem conştienţi de 
acest fapt. Este cunoscut faptul că manipularea perfectă este cea care nici 
măcar nu îţi oferă cea mai vagă bănuială că ai putea fi manipulat. Este 
posibil ca jocul posesiunii de către fantasmele fundamentalismului să fie 
unul atât de subtil, încât nici măcar să nu fie bănuit că există. 

Toate modelele fundamentalismului religios se grupează asemenea unui 
arbore. Preluându-1 şi adaptându-1 pe Culianu, l-am putea numi „arborele 
fundamentalismului religios”. Unele ramuri pot rămâne veşnic virtuale, 
altele pot avea şansa intrării în timp şi istorie. 

Foarte important este faptul că putem anticipa - asemenea jucătorului 
de şah - cu o clipă mai devreme ce variante noi de fundamentalism vor mai 
apărea. O prognoză este întotdeauna importantă pentru că te poate pune în 
gardă faţă de un potenţial pericol al fundamentalismului violent. La fel de 
importantă este şi lecţia oferită de interpretarea binaro-fractalică a 
fundamentalismului religios. Ea ne învaţă că diferitele forme de 
fundamentalism religios din această lume sunt, în ultimă instanţă, jocuri ale 
minţii. Ele trebuie „jucate”, şi nu luate foarte în serios. Fiind produsele unor 
combinaţii de idei şi rezultatele unor subtile jocuri ale interpretării, 
fundamentalismele nu merită să devină motiv de conflict, excludere, 
marginalizare şi chiar crimă. 

Ce obsevăm? Faptul că din aplicaţia noastră a metodei complexităţii 
multidimensionale asupra fundamentalismului religios rezultă un adevărat 



„fractal în spaţiul Hilbert”. Fnndamentalismul este „un fractal în spaţiul 
Hilbert”. Un asemenea fractal este o realitate care se subsumează unei 
reguli. Regula ar fi una simplă: „Există fundamentalism”. Odată enunţată, 
ea face cu putinţă un adevărat joc al interpretărilor. Am ilustrat jocul 
interpretărilor cu şapte asemenea versiuni hermeneutice. Spaţiul Hilbert 
este un spaţiu cu mai multe dimensiuni. Toate sunt ocupate în timp de 
versiunile interpretative ale fundamentalismului. 

Aşa cum am menţionat deja, genetic şi funcţional toate modelele 
fundamentalismului sunt reale şi egale. Istoric, cultural, moral şi teologic, 
doar una singură este cea adevărată. Care este aceea? Greu de spus, pentru 
că oamenii sunt cei care conced o anumită doză de veridicitate unei variante 
sau alteia de fundamentalism. Este cu putinţă ca versiunea primă să fie cea 
adevărată. Conform acesteia, fundamentalismul înseamnă întoarcea la 
bazele scripturale ale credinţei, adică la fundamente. Aşa gândea în 1920 
baptistul Curtis Lee Laws. Or, dincolo de acest fapt posibil, există adevăruri 
construite social cu privire la celelalte forme de fundamentalism. între 
adevărurile acestor fundamentalisme există luptă, competiţie. Unele pierd 
(cele mai multe), altele câştigă. 

Revenind la tipologia lui Tehranian, observăm o relativă asemănare 
între cele şapte fundamentalisme. Toate apar şi se impun ca reacţii şi 
atitudini construite în raport cu anumite provocări ale (post)modernităţii. 

Totuşi, fundamentalismul ca antimodernism s-a impus cu succes, 
trecându-le deseori în umbră pe celelalte. Un rol special în acest sens l-a 
avut şi îl are mass-media. Ea manipulează, de exemplu, mentalul social 
legând fundamentalismul exclusiv de spaţiul islamic. Acesta din urmă este 
intens mediatizat ca fiind un ţinut al permanentului conflict armat, al 
terorismului, crimei şi războiului. 

Nu se cunosc sau se trec voit sub tăcere componentele profunde ale 
spiritualităţii religioase şi sociale islamice, ajungându-se la o reprezentare 
fragmentară şi falsă a islamului, sub semnul nefast al fundamentalismului. 



în esenţă, ar fi vorba despre reducerea occidentală a şariei doar la codul 
penal represiv, despre ignorarea dimensiunii spirituale a Jihadului, despre 
neluarea în calcul decât a interpretării literale a Coranului, întreţinută de 
intelectualii tehnici musulmani şcoliţi în Occident, de trecerea sub tăcere a 
reacţiilor faţă de secularizare şi modernizare în versiune occidentală, de 
tratarea cu superficialitate a sistemului social din spaţiile musulmane 
tradiţionale, acolo unde nu avem de-a face cu separaţia de tip occidental a 
puterilor în stat. 

Aşa se ajunge la construcţia socială a fundamentalismului islamic. Or, 
interpretarea fractalică a fundamentalismelor religioase ne oferă o excelentă 
posibilitate de a înţelege ceva din mecanismul mental al producerii lor, dar 
şi din modul în care unele dintre ele se derulează în istorie, alegându-ne pe 
unii dintre noi pentru a-i deveni victime sau eroi. 

Dezvăluirea esenţei mentale, ideatice a variatelor forme de 
fundamentalism ne-ar ajuta să înţelegem odată mai mult că „totul este în 
minte”, iar mintea ne este dată pentru a ne înţelege mai bine condiţia 
umană, şi nu pentru a o distruge. 


XXV.4. Fundamentalismul - expresie a intoleranţei 
religioase 

Dincolo de toate interpretările date fundamentalismului religios, cert este 
faptul că acesta reprezintă o mişcare socială reactivă, defensivă în faţa 
diferitelor provocări-. Mass-media a manipulat substanţial fenomenul, 
legându-1, de exemplu, de spaţiul islamic. Exemplu de acum comun: la 
întrebarea „Fundamentalismul religios este: hindus, creştin, islamic, 
budist?”, solicitându-i-se respondentului să aleagă doar o variantă de 
răspuns, el va asocia fundamentalismul cu islamul. Este un stereotip negativ 
cu profunde rădăcini sociale şi culturale. 


Fundamentalismul confiscă transcendenţa lui Dumnezeu. Avem de-a 
face cu un Dumnezeu justiţiar! Fundamentaliştii sunt locotenenţii lui pe 
pământ. îi ştiu voia şi, prin urmare, administrează pedepse şi recompense în 
numele lui. 

în sens originar, fundamentalismul înseamnă, în absolut toate religiile, 
„întoarcerea la scrierile originale sacre şi aplicarea lor la problemele morale 
şi sociale ale prezentului”—. însă astăzi, în lumea occidentală, sensul 
originar a fost distorsionat de reprezentanţii mass-media, de politicieni, 
diplomaţi, militari şi analişti politici—. S-a impus un sens secund, construit 
social şi fără temei religios: este vorba despre reacţia extremistă şi violentă 
contra Occidentului şi creştinismului (în special). Acest sens secund al 
fundamentalismului echivalează între ele noţiunile clasice de islamism, 
islam militant, respectiv islam politic. 

în realitate, extremismul şi fanatismul nu definesc fundamentalismul 
religios în esenţa şi profunzimea lui. Mai curând, fundamentaliştii autentici 
sunt oameni profund religioşi care păstrează tradiţiile (sunt conservatori) şi 
se întorc la sursele originare ale credinţei lor, încercând să le adapteze 
timpului prezent. Extremiştii şi fanaticii sunt mult mai puţini şi, în fond, 
nereprezentativi pentru o religie anume. „Islamiştii care recurg la violenţă 
sunt mai puţin de o zecime dintr-un procent.”— în concluzie, nu trebuie să 
generalizăm la nivelul unei întregi societăţi scandările publice, 
demonstraţiile de stradă violente, masacrele pe care le vedem intens 
mediatizate de televiziuni. 

Teoria sociologică a predicţiei creatoare pare că a funcţionat foarte bine 
în Occident (în special în SUA) după 11 septembrie 2001. Neadevăruri abil 
construite şi profesionist mediatizate au dus la convingerea multor 
occidentali că avem de-a face cu un jihad american, finanţat de saudiţi şi 
controlat de extremişti islamici care conduc 85% dintre moscheile de pe 
teritoriul SUA. De asemenea, s-a confundat antiamericanismul real al 
multor musulmani cu simpatia şi susţinerea manifestate faţă de terorişti şi, 


în mod special, faţă de Osama Bin Laden, după cum arată Margaret Nydell. 

în general, fundamentalismul este o reacţie la secularizare, modernizare 
şi occidentalizare în lumea islamică. Exemplu: Egiptul în 1952. S-a 
schimbat sistemul economic, dar s-a păstrat cultura tradiţională. Religia a 
devenit un mijloc de discreditare a elitei politice. Fundamentalismul islamic 
reconfigurează astăzi identitatea socială a musulmanilor prin apel la 
imaginar, magic, simbolic. Ceea ce noi numim fundamentalism islamic ei 
numesc islam politic, înţeles ca alternativă la ideologiile occidentale. 
Presupun, printre altele, aplicarea integrală a şariei, învăţarea pe de rost a 
Coranului, autoritatea absolută a profesorului şi absenţa spiritului critic. 


XXV.5. Simbolurile sociale ale fundamentalismului 
islamic 

Graţie mass-media avem ocazia să cunoaştem o parte dintre simbolurile 
reprezentative ale fundamentalismului islamic— văzut ca o amplă mişcare 
socială. O parte dintre aceste simboluri sunt următoarele: 

• două mitraliere şi între ele Coranul. Simbolul apare pe banderola unor 

tineri din Lahore, nord-estul Pakistanului, ce participă la o manifestaţie 
antiamericană în septembrie 2001. Doreau anexarea Kashmirului; 

• Coranul şi pumnalul. Cele două simboluri au fost prezente în Jihadul 

islamic palestinian, în cadrul unei adunări din Fâşia Gaza din aprilie 
2001 ; 

• veşmântul alb. Este recunoscut ca fiind simbolul martirului prin excelenţă. 

Purtătorii acestui veşmânt reînnoiesc angajamentul antiisraelian.în 
general, veşmintele albe în lumea islamică sunt asociate morţii 
sacrificiale sau martirajului. Este prezentă aici o simbolistică profund 
diferită de cea creştină. Apare şi la militanţii mişcării palestiniene 


Hamas, de exemplu. 


XXV.6. Fundamentalismul islamic şi sensurile 
jihadului 

în privinţa originii fundamentalismului islamic, experţii s-au pus de acord. 
Membrii mişcărilor radicale, extremiste şi violente provin deseori „din 
mandra (şcoli religioase), care propovăduiesc instaurarea legii Şaria şi 
întoarcerea la o interpretare literală a legii religioase”--. Indiferent de 
variantele fundamentalismului islamic ( moderate sau conservatoare - cum 
este cazul talibanilor din Afganistan), cu toţii sunt de acord să lupte 
„împotriva occidentalizării culturii şi obiceiurilor”—. 

în această luptă, religia este manipulată, devenind un pretext al 
fanatismului politic şi al manifestărilor de violenţă paroxistică. Niciodată 
exegeţii religioşi ai textelor sacre n-au găsit în Coran, de exemplu, 
justificări pentru atacurile cumplite de la World Trade Center şi pentru 
sabotarea trenurilor, pentru atentatele sinucigaşe şi uciderea de oameni 
nevinovaţi. 

Sensurile jihadului—. Iniţial, Marele Jihad avea un sens spiritual. Se 
referea la lupta interioară, obligatoriu spirituală, cea care schimbă lăuntric 
omul. Micul Jihad are ca obiect permisiunea coranică de a acţiona contra 
unui lider nedrept. Astăzi, liderul nedrept este SUA. Reducând şaria 
(legea) doar la un cod penal represiv pentru cetăţeni, noii fundamentalişti 
distorsionează adevăratul jihad şi veritabila religie islamică. Un al doilea 
sens al jihadului era cel comunitar. Se referea la lupta pentru putere, 
succesiune şi conducere dintre triburile arabe. Exempul clasic este cel al 
conflictului dintre sunniţi şi şiiţi cu privire la alegerea califului. 

Al treilea sens al jihadului este unul social. Priveşte războiul declanşat 
de musulmani împotriva celor de altă religie (creştină sau iudaică). 


respectiv cu un alt stil de viaţă (occidental). Este esenţial de ştiut faptul că 
jihadul „trebuie proclamat numai ca autoapărare”-. Nu este niciodată 
atac, ci întotdeauna apărare. Teroriştii şi extremiştii musulmani au speculat 
permanenta atitudine de tip colonial, dominatoare a Occidentului şi au 
interpretat-o drept un permanent atac. Prin urmare, ei au găsit justificare 
jihadului înţeles ca „autoapărare”. 

Cauzele fundamentalismului islamic sunt diferite. Ele au în atenţie o 
proastă înţelegere a islamului de către occidentali. O altă cauză ţine de 
deschiderea spre Occident a lumii musulmane, fapt ce a dus la creşterea 
dependenţei economice şi politice faţă de acesta. Atunci când a fost vorba 
despre o asumare de către tinerii musulmani a modernităţii occidentale, 
acest fapt a avut drept consecinţă pierderea identităţii culturale şi spirituale. 
Occidentalii au sprijinit doar liderii despotici, fapt care a creat o profundă 
nemulţumire în lumea musulmană. O cauză specială ţine de interpretarea 
războiului ca o pedeapsă pentru asumarea modernităţii occidentale în 
versiuni hilare, de genul socialismului islamic. Tocmai de aceea s-a invocat 
jihadul ca formă ultimă a supravieţuirii. 

De ce islamul este astăzi foarte puternic? Pentru că a păstrat tradiţia 
religioasă în toată puritatea ei. Legea face parte din sfera divinului. Pentru 
musulmani, legea divină este mult mai eficientă decât în sistemul occidental 
al separaţiei puterilor în stat. Exemplu: învăţatul musulman este teolog, 
jurist, om politic. Neexistând în islam un sistem democratic de tip 
occidental, vocea comunităţii respectă vocea învăţatului din cetate. Lipseşte 
distincţia dintre liderul laic şi cel religios. Oamenii sunt egali în faţa lui 
Dumnezeu. Instituţiile statului nu sunt separate de cele religioase. Prin 
urmare, există o autoritate totală. 

Liderii fundamentalişti - cu excepţia şiiţilor din Iran - provin din 
categoria socioprofesională a intelectualilor de formaţie tehnică. Sunt 
ingineri. Prin urmare, practică o lectură liberă a Coranului, privilegiind 
sensul literal al conţinutului sacru al textului. Inginerii reproşează liderilor 


religioşi faptul că au rupt legăturile cu tradiţia, pactizând cu modernitatea şi 
cu sistemul politic occidental. 

Ei reuşesc să îi atragă pe mulţi tineri şi membri frustraţi ai propriilor 
comunităţi, oferindu-le ajutor social şi/sau financiar—. Acolo unde 
autorităţile statului sunt neputincioase, liderii grupărilor islamiste 
„furnizează o serie de servicii, cum ar fi în cadrul şcolilor, clinicilor, 
agenţiilor de asistenţă socială”—. Mai mult, „acordă sprijin financiar 
familiilor nevoiaşe”— din „Egipt, Liban, Maroc, Algeria, Tunisia şi 
Yemen”—. Aceste grupări, de regulă bine organizate şi finanţate, au creat 
„o structură instituţională paralelă cu cea a statului”—. La limită, putem 
spune că se atinge absurdul: islamiştii/teroriştii vor primi sprijin şi din 
partea celor care „nu sunt de acord cu convingerile lor”—. 

Un exemplu clasic de organizaţie islamistă radicală, cu un important 
sprijin social, este „gruparea şiită Hezbollah”— din Liban. A deţinut locuri 
în Parlament şi a ajuns şi la conducere. Este exemplul cel mai potrivit de 
partid politic legitim care este stigmatizat drept „organizaţie teroristă”. 
Sprijinul popular consistent deţinut de acest partid islamist radical nu se 
justifică doar prin simpatii ideologice şi prin ample succese de convertire 
socială. Mai curând, a contat faptul că „Hezbollah a deschis pentru mii de 
familii libaneze şcoli, spitale, farmacii, clinici stomatologice, oferind slujbe, 
burse şcolare şi asistenţă socială”—. 


XXV.7. Fundamentalismul religios şi terorismul sunt 
construcţii sociale 

Succesul unor organizaţii islamiste radicale gen Hezbollah se combină 
uneori cu insuccesul politicilor puterilor occidentale în ţările musulmane. 
„Centrul pentru Studii Strategice şi Internaţionale din Washington trece la 
probleme nerezolvate eşecul impunerii unei securităţi durabile în 


Afganistan şi în Irak.”— Insuccesul securităţii durabile ţine şi de politica 
relativă a marilor puteri în raport cu statele lumii. 

Un exemplu de acum clasic de construcţie socială a terorismului este cel 
legat de situaţia ambiguă a cecenilor în anii ’90. Concret, cecenii sunt mai 
întâi terorişti, apoi luptători pentru libertate. Totul s-a decis în funcţie de 
politica SUA faţă de Rusia. Astfel, după 11 septembrie 2001, Rusia pune la 
dispoziţia SUA bazele militare din sudul ţării. Convinge statele din jurul 
Afganistanului să accepte trupele americane. Rezultatul social nu s-a lăsat 
mult aşteptat: cecenii au devenit terorişti islamişti. Situaţia se schimbă în 
2003, când SUA intervine în Irak, iar Rusia e de partea Franţei şi 
Germaniei. Cecenii sunt acum luptători pentru libertate. 

în concluzie, Rusia şi SUA s-au unit formal contra terorismului, dar le 
despart interesele: competiţia pentru dominaţia asupra resurselor naturale 
din Caucaz; influenţa în spaţiul postsovietic; influenţa SUA în NATO; 
influenţa NATO în Europa. 

Un alt exemplu foarte actual de rivalitate între Rusia şi SUA, cu o 
consistentă componentă religioasă şi teroristă, este războiul civil din Siria. 
Ideea construcţiei sociale şi politice a terorismului şi fundamentalismului 
este susţinută şi de evenimentele tragice din zonă. Siria, un important stat 
din Orientul Mijlociu, are graniţe artificiale construite de puterile coloniale 
europene în anii ’20. 

Astăzi, în condiţiile „reechilibrării confesionale”, situaţia se modifică, 
încearcă cu greu să revină la normalitate. Această revenire în forţă are în 
primul rând o dimensiune religioasă. „Majoritatea sirienilor sunt sunniţi, 
însă tara este condusă de minoritatea alawită, o ramură a siitilor.”- Această 
minoritate religioasă conduce dictatorial şi îi discriminează pe majoritarii 
sunniţi. în condiţiile căderii actualului regim politic, domnia alawiţilor 
poate lua sfârşit. Aceştia din urmă sunt de partea preşedintelui Assad pentru 
că el şi tatăl său le-a oferit privilegii, autoritate şi putere. Astăzi, ruşii îi 
stigmatizează pe sunniţii revoltaţi împotriva regimului fundamentalist şi 


marxist al preşedintelui Bashar al-Assad drept „terorişti”. Dimpotrivă, 
alawiţii şiiţi sunt gratulaţi cu apelativele „eroi”, „luptători pentru apărarea 
ţării” etc. SUA, având alte interese politice, economice şi financiare decât 
Rusia, folosesc aceleaşi stigmate, dar în sens invers. 

Capitolul XXVI 

Secularizarea 


XXVI.l. Secularizarea - o absentă a codurilor de sens 

* 

Paradigmele discursului sociologic despre secularizare, secularizarea privită 
din perspectivă istorică, formele secularizării în erele preindustrială, 
industrială şi postindustrială, sensurile sociale ale secularizării sunt 
analizate detaliat de Joze Bajzek şi Giancarlo Milanesi în lucrarea 
Sociologia della Religione-. De asemenea, revista Fides et Libertas 
consacră un număr special secularizării. Aceasta este pusă în relaţie cu 
libertatea religioasă, legislaţia europeană şi actualele politici referitoare la 
drepturile omului-. Analiza trebuie însă să înceapă cu semantica termenului 
secularizare. 

Aşa cum arată Jean Bauberot, „termenul «secularizare» este 
polisemantic”-. Etimologic, secularizarea provine din termenul latin 
saeculum. Iniţial, acesta desemna „vecii vecilor” sau întregul unui timp 
(durata). Nu întâmplător, timpul plenar se măsura ca secol (o sută de ani). 

Jean Delumeau a surprins foarte bine înţelesul teologic al secularizării 
când s-a referit la Europa protestantă a secolului al XVI-lea şi la „refuzul 
teologic, începând de la Luther, de a stabili o diferenţă sacramentală între 
pastori şi laici”-. 

Sensul pur social al secularizării este acela de 

însuşire a bunurilor ecleziastice de către puterea civilă, fie că este vorba 

de transferuri legate de Reforma protestantă (în secolul al XVI-lea şi în 


secolul al XVII-lea), fie de proprietăţi ale Bisericii Catolice, 
renaţionalizate şi vândute ca „bunuri naţionale” în cursul Revoluţiei 
Franceze-. 

în joc este un sens tare al secularizării, unul cu profunde conotaţii 
negative. Acesta are în atenţie secularizarea ca instrument ideologic şi 
politic de luptă contra religiei şi Bisericii. Tocmai de aceea sociologul 
englez David Martin propunea înlocuirea temenului „secularizare” cu un 
altul, „atâta timp cât orice utilizare a secularizării reverberează prin ecourile 
neplăcute ale conotaţiilor ei mai largi”-. 

Reluat peste timp într-o altă formă, acest sens prim al secularizării va 
desemna modul în care „organizaţiile religioase îşi menţin influenţa socială, 
averea şi prestigiul”-. Teza lui Anthony Giddens este că „organizaţiile 
religioase au pierdut progresiv şi mult din influenţa politică şi socială 
deţinută anterior, iar această tendinţă se remarcă în lumea întreagă, deşi 
există unele excepţii”-. Astăzi, aceste excepţii devin tot mai numeroase. 
Faptul acesta confirmă o dată în plus reîntoarcerea unei mari părţi a lumii 
occidentale la credinţele şi practicile religioase, chiar şi în chipuri noi, 
inedite. 

O altă ipostază a secularizării se referă la „incapacitatea marilor sisteme 
religioase de a mai ţine împreună sub control diferitele dimensiuni ale 
experienţei religioase, individuale şi colective”-. Lipsa de control şi de 
ofertă spirituală adecvată structurii de aşteptare a tinerelor generaţii au dus, 
uneori, la apariţia noilor mişcări religioase de ispiraţie iudeo-creştină sau 
orientală. 

Ideea este surprinsă şi de Robert Merton. Pentru cunoscutul sociolog, 
secularizarea presupune înlocuirea unor mecanisme sociale nefuncţionale 
cu altele funcţionale. Astfel, „magia sau anumite rituri şi credinţe religioase 
sunt funcţionale din cauza efectului lor asupra stării de spirit sau de 
siguranţă a credinciosului”—. Atunci când aceste mecanisme magico- 


religioase împreună cu efectele lor dispar, sunt înlocuite cu alte mecanisme 
nereligioase. Secularizarea presupune aşadar dominanţa socială a sistemelor 
şi mecanismelor sociale laice, profane—. 

O altă dimensiune a secularizării cercetată sociologic se referă la 
religiozitate. în termenii lui Anthony Giddens, aceasta cuprinde ansamblul 
de credinţe, idei şi valori pe care şi le asumă membrii unui grup, ai unei 
comunităţi sau societăţi. Corelaţia dintre criteriul cantitativist al frecventării 

j j j 

Bisericii şi credinţa în idei şi valori religioase nu este simplă. „Multă lume 
cu credinţe religioase nu participă cu regularitate la slujbele religioase sau 
la ceremoniile publice.”— Aceasta nu înseamnă că oamenii nu au aşteptări 
şi convingeri profunde de natură religioasă. Invers, dacă frecventează des şi 
foarte des Biserica, nu înseamnă automat ca au şi convingeri religioase 
puternice. Aşa cum susţine Anthony Giddens, unii occidentali merg 
frecvent la Biserică pentru că există în comunitate o puternică structură 
socială de aşteptare care leagă comportamentul social al bătrânului de 
mersul frecvent la Biserică. Alţii, dimpotrivă, merg frecvent la Biserică în 
virtutea unui îndelung obicei. 

Un alt sens teologic al secularizării, prezent în catolicism, are în atenţie 
„trecerea unui om al Bisericii - presupus că trăieşte în afara «secolului» (în 
sensul cuvântului saeculum : lume) - în «stare seculară», adică la viaţa 
secolului (fie că părăseşte sau nu preoţia, dacă era preot)”—. 

Peter Berger, un clasic al sociologiei religiilor, defineşte succint 
secularizarea ca fiind „procesul prin care sectoare ale societăţii şi ale 
culturii sunt sustrase autorităţii instituţiilor şi simbolurilor religioase”—. 
Sustragerea se cuantifică şi prin „scăderea numărului de membri ai 
organizaţiilor religioase...”— care merg la Biserică. Acelaşi sociolog 
american a pus la un colocviu din 1993, la Universitatea Harvard, o 
întrebare interesantă: „Unitatea situaţiei religioase a Europei Occidentale nu 
se bazează oare pe excepţionalitatea sa care o separă de restul lumii?”—. El 
a adăugat că Vestul Europei este singurul loc în care teoriile clasice ale 


secularizării au suport fizic observabil. „Dispariţia bisericii de pe scena 
publică, ruperea legăturii biserică-stat, [...], privatizarea sa sunt fenomene 
contrare celor care au loc în restul lumii.”— 


XXVI.2. Resacralizarea vieţii sociale 

Luat de sine stătător, criteriul frecventării Bisericii este simplist şi oferă o 
imagine superficială a vieţii religioase. El nu poate fi aplicat unitar tuturor 
ţărilor europene. în realitate, există foarte mulţi oameni cu convingeri 
religioase profunde, uneori în disonanţă cu cele oficiale, dar care nu merg 
frecvent la Biserică—. Motivaţiile sunt diferite, dar nu ne îndreptăţesc să 
afirmăm un mare succes al stilului de viaţă laic, pe deplin desacralizat. în 
Europa de Est, de exemplu, bisericile sunt prezente din plin în viaţa socială, 
iar privatizarea religiei este dublată de o prezenţă publică puternică a 
Bisericii. 

Bryan Wilson, un alt autor de referinţă, scrie despre secularizare că ar fi 
„procesul prin care instituţiile, ideile şi practicile religioase nu mai sunt 
socialmente încărcate de sens”—. Sunt vide de orice semnificaţie. Evident, 
definiţia lui Wilson este exagerată şi nerealistă. Niciodată în spaţiul 
occidental simbolurile, ritualurile şi mitologiile religioase nu au fost lipsite 
de sens. Au avut un sens (de regulă originar) ocultat sau au dobândit sensuri 
sociale lipsite de orice conţinut revelat, ceea ce este cu totul altceva, 
în schimb, secularizarea cuprinde în mod cert activităţi cum ar fi: 

- raţionalizarea vieţii sociale; 

- privatizarea religiei; 

- creşterea autonomiei instituţiilor sociale în raport cu Biserica; 

- confiscarea averilor mănăstireşti de către stat; 

- diminuarea timpului, efortului şi a resurselor dedicate celor sacre de către 

mulţi occidentali; 


- orintarea generală a oamenilor către empiric, pragmatic, concret, în 

detrimentul practicilor spirituale şi religioase; 

- trecerea pe plan secund a pasiunilor artistice, poetice, filosofice şi 

privilegierea profesiilor ce asigură şanse mai mari pentru inserţia 

cetăţenilor pe piaţa muncii. 

Fenomenul secularizării creşte odată cu cel al globalizării. în 1981, 
Bryan Wilson a intuit foarte bine această realitate socială numind-o 
societalizare: „Procesul prin care o colectivitate atât de numeroasă de 
comunităţi şi indivizi este atrasă într-o reţea complexă de interdependenţe, 
în care rolurile lor sociale sunt articulate raţional, se numeşte 
societalizare”—. Astăzi, corelaţia dintre secularizare si societalizare a 
devenit un fapt aproape de la sine înţeles. 

în afara secularizării au rămas comunităţile şi o bună parte a societăţii, 
în general—. Elitele intelectuale şi liderii politici au fost atinşi profund de 
efectele „dezvrăjirii lumii” (o altă sintagmă sinonimă cu secularizarea). 
Marea majoritate a populaţiei din Occident a asistat însă la revenirea în 
ultimul timp a religiei în sfera publică—. Exemple: încrederea mare şi foarte 
mare de care se bucură bisericile creştine în Europa de Est după 1990; 
revirimentul islamului în Occident; succesul imens al mişcărilor 
evanghelice în America de Sud. 

Reîntoarcerea la religie şi Biserică se observă şi în ţările puternic 
secularizate. Ea este constant impulsionată de nenorociri şi dezastre. In 
literatura de specialitate sunt date exemple de acum cunoscute: moartea 
celor 94 de suporteri ai echipei de fotbal Liverpool în aprilie 1989, tragedia 
din 11 septembrie 2001 din SUA, masacrul de la Erfurt, Germania, 2002. 
„Aici, în fosta Germanie de Est, unde nivelul de practicare a religiei a 
scăzut mai mult decât altundeva în lume, a existat un adevărat aflux spre 
bisericile de obicei pustii.”— La fel s-a întâmplat „atunci când feribotul 
Estonia s-a scufundat în Marea Baltică cu o mulţime de suedezi la bord si 

când, în Suedia, bisericile s-au umplut de persoane care participau la 



slujbele funerare”—. Concluzia foarte subtil formulată de Charles Taylor 
este aceea că „identitatea religioasă sau spirituală a maselor de oameni 
rămâne în continuare definită de forme de viaţă religioasă de care aceştia se 
ţin în mod obişnuit la o distanţă apreciabilă”—. Ele sunt clar definite de 
religia creştină în Europa. Interesantă este remarca lui Taylor (la care 
subscriu fără rezerve) că învăţăm să preţuim mai mult propriile credinţe şi 
simbolurile religioase atunci când îi vedem pe alţii cum şi le asumă şi le 
preţuiesc pe ale lor. 

Anthony Giddens, în lucrarea Sociologie, susţine şi el că „ar putea părea 
ciudat să sugerăm că influenţa religiei în lumea modernă este în declin”—. 
Argumentele cunoscutului sociolog britanic se referă la fundamentalismul 
islamic din Iran, Orientul Mijlociu, Africa şi India, caracterizat ca fiind 
„foarte dinamic”— si refractar occidentalizării. Mai sunt aduse în discuţie 
celebrele conflicte din Irlanda de Nord dintre catolici şi protestanţi sau 
fantasticul entuziasm catolic care cuprinde America de Sud la fiecare vizită 
a Papei. 

La rândul său, Jacques Lacan se arăta în 1974 foarte optimist în ceea ce 
priveşte viitorul religiei. El avea în minte „religia adevărată” (pentru el, 
confesiunea catolică): „Religia, mai ales cea adevărată, are resurse pe care 
nici măcar nu le putem presupune”—. Aceste resurse le-ar folosi în primul 
rând pentru a oferi un sens descoperirilor ştiinţifice recente. Conform 
creştinismului, ele se cer compatibilizate cu credinţa în Dumnezeu. Or, 
preoţii creştini sunt adevăraţi maeştri în a conferi sens si semnificaţie la tot 
ceea ce aduc în atenţia opiniei publice oamenii de ştiinţă. La limită. 
Vaticanul a reuşit să compatibilizeze până şi credinţa în existenţa 
extraterestrilor cu canoanele religiei creştine. 

